
Cuvânt înainte 


La scurgera atâtor şi atâtor ani de la apariția pe 
firmamentul culturii româneşti a celei mai reprezentative figuri 
a spiritualității noastre, Mihai Eminescu, exegeza operei sale, 
deşi cu impresionante contribuţii, rămâne, încă, în multe 
privinţe, datoare creaţiei acestei personalități de dimensiuni 
universale. Imensa majoritate a studiilor consacrate marelui 
scriitor s-a concentrat, mai ales asupra creației poetice (liricii şi 
prozei artistice), şi mai puţin asupra altor aspecte ale operei, 
precum, spre exemplu, publicistica sa. Credem că e timpul ca 
şi această latură importantă a activității lui Eminescu să fie 
amănunţit cercetată, sub toate laturile ei (politice, sociale, 
istorice, culturale, etc.) deşi, şi în această privință, s-au adus 
însemnate contribuţii. 

Mihai Eminescu s-a manifestat, în cele câteva mii de 
articole publicate în presa vremii, ca un mare gazetar, inegalat 
până astăzi şi, poate, inegalabil, dar, în acelaşi timp, şi ca un 
genial polemist, unic în felul său, îmbrățişând o tematică 
extrem de variată, tratată cu multă ştiinţă, cu o impresionantă 
putere de argumentaţie, cu neobosită vervă intelectuală şi 
satirică, susținută, de foarte multe ori, cu mijloace stilistice 
dintre cele mai variate, care conferă stilului său publicistic 
expresivitate şi mare forță persuasivă. 

În modesta noastră încercare, căutăm să identificăm 
doar câteva aspecte ale stilului publicisticii eminesciene, cu 
convingerea că alții, mult mai pricepuţi decât noi, vor realiza 
studii aprofundate, consacrate virtuților expresive ale 
publicisticii scriitorului, pentru ca organicitatea operei sale să 
apară în integralitatea ei. 


C. P. 


I.Principiul integralităţii — deziderat modern 
al înțelegerii operei eminesciene 


Opera lui Eminescu a constituit, de-a lungul timpului, 
obiectul unui impresionant număr de articole, studii şi sinteze, 
mai întotdeauna concentrate asupra unui, sau altui aspect al ei. 
S-au elaborat şi lucrări ample, tinzând spre o cuprindere 
sintetică, de ansamblu, dar şi acestea având în obiectiv, mai 
ales, creația literară (lirica şi proza artistică), şi mai puţin 
celelalte laturi ale creaţiei poetului, precum, spre exemplu, 
publicistica. Nu vom încerca să schițăm aici nici măcar o 
sumară trecere în revistă a celor mai prestigioşi exegeți, care 
s-au ocupat cu studierea operei eminesciene, pentru că, ei sunt, 
în general, cunoscuţi specialiştilor. Vrem să spunem doar că 
examinarea critică parcelată a operei unui scriitor şi, mai cu 
seamă, a uneia de o amploare şi complexitate ideatică 
uimitoare şi plină de contradicții, precum aceea a lui Eminescu, 
nu poate da o imagine coerentă şi cât mai apropiată de ceea ce 
reprezintă ea în sine. Contribuțiile critice de până acum, 
deosebit de preţioase, nu scapă din vedere însă unele atribute 
ale ansamblului, chiar atunci când urmăresc aspecte speciale, 
de aceea, ele sunt deosebit de utile pentru prefigurarea 
unicităţii operei scriitorului, a organicităţii sale. Numai dintr-o 
perspectivă integratoare, care să cuprindă, în orizontul 
investigației critice, toate laturile activităţii creatoare a 
poetului, surprinse în dialectica ideatică a relaţiilor dintre 
ele, se poate realiza sinteza organicităţii unice a operei 
eminesciene. Referitor la cele consemnate mai sus, unul din 


cercetătorii fenomenului literar-artistic scria, într-un studiu 
despre Eminescu: Numai aşa, pasiunea de a lăsa cititorilor un 
Eminescu prea marcat de subiectivitatea întimplătoare (şi, 
oricit de ambițioasă ori stimabilă, derizorie! ) a exegetului se 
va dovedi profitabilă cultural: poetul naţional, ultimul mare 
romantic, precursorul (pe teren literar ştiinţific etc.), 
schopenhaurianul, Kantianul, hegelianul, scepticul, budistul, 
enosticul,  creştinul, — isihastul,  utopistul, socialistul, 
naţionalistul, conservatorul etc. vor rămîne simple accente 
într-o partitură amplă. (Sorin Antohi, Utopia lui Eminescu, în 
vol. Eminescu. Sens, timp şi devenire istorică, îngrijit de Gh. 
Buzatu, St. Lemny, I. Saizu, laşi, Universitatea Al. I. Cuza, 
1988, p. 959 ). Metoda critică utilă într-un demers integrator ar 
fi după autorul citat, acțiunea de a recunoaşte în text repere 
culturale sigure, începînd cu numele proprii şi aluziile 
culturale, sfirşind cu identificarea frinturilor unor topoi — 
Chiar în variantele puternic marcate de personalitatea 
autorului. Termenul de recunoaştere este luat, după propria 
mărturisire, cam în sensul în care loan Petru Culianu vorbea 
de mitoanaliză. ( Ibidem, p. 960 ). Din această perspectivă, 
cercetătorul, chiar prin titlul studiului său, ne induce imaginea 
utopiei scriitorului Eminescu, deşi sunt consemnate şi 
elemente antiutopice, în opera sa. N-am vrea să trecem prea 
repede peste demersul acestui critic, bine structurat şi 
substanțial ca ideaţie, de aceea, ne permitem o paranteză. 

Cuvântul utopie provine din grecescul utopia, loc care 
nu există nicăieri, din ou nu şi topos loc. În 1516, Th, Morus, 
în lucrarea Utopia, proiecta o orânduire ideală, instaurată pe o 
insulă cu acest nume. Deci utopie, în sens denotativ, numeşte 
o teorie fantezistă care preconizează o organizare ideală a 
omenirii, iar într-o altă accepțiune, conotativă, înseamnă şi 
fantezie. (Vezi dicționarele). 

Având în vedere accepțiunea denotativă a termenului, e 
o pură aberaţie ca Eminescu să fie considerat un utopic. Asta ar 


însemna ca, identificând anumiţi topoi în opera sa (întâlniți de 
fapt, şi în creaţiile marilor scriitori ai lumii), să se înghesuie 
complexitatea operei poetului într-un soi de pat al lui Procust. 
Dar dacă luăm cuvântul în sensul de fantezie, de proiecţie 
imaginară, atunci putem spune, ca despre oricare mare scriitor, 
că Eminescu a fost un scriitor afin utopismului, cu alte cuvinte, 
un imaginativ, dar unul genial, care a creat o operă, în primul 
rând poetică, de o inegalabilă ținută lirico-reflexivă, străbătută 
de topoi imaginari, care au trecut şi în publicistica sa. Aceşti 
topoi îi găsim formulați într-un discurs cu multiple 
componente intertextualiste, discurs în care elementele de 
figurație poetică sunt prezente într-o mare proporție, ceea ce 
constituie şi unul din aspectele esenţiale ale organicității 
operei sale, privită în integralitatea ei, adică având în vedere 
toate tipurile de textualizare folosite de poet (pseudo şi 
transreferenţiale, referenţiale). Şi fiindcă am utilizat 
termenul de organicitate, se impune precizarea accepțiunilor 
în care îl folosim, când vorbim de opera lui Eminescu şi 
anume: 1. de proces de cristalizare în timp a unui întreg, a 
unei structuri spirituale, prin acumulări treptate şi 2. de operă 
ca structură, ca sistem de sisteme interrelaţionate, sau ca 
semn, înțeles hjelmslem-nian, ca relaţie dintre planul expresiei 
(alcătuit dintr-o substanță şi o formă) şi planul conținutului 
(alcătuit, la rându-i dintr-o substanţă şi o formă). 

Critica a semnalat că, epistemologic, Eminescu a urmat 
unul din traseele organicismului timpului său şi anume, de la 
organicismul naturalist la pozitivism (G. Călinescu). 
Eminescu însuşi se considera un adept al unui organicism 
modern, când discuta despre stat sau despre istorie. Spre 
exemplu: maniera noastră de a vedea e pe deplin modernă; 
pentru noi statul e un obiect al naturii, care trbuie studiat în 
mod individual, cu istoria, cu obiceiurile, cu rasa, cu natura 
teritoriului său,toate acestea deosebite şi neatârnate câtuşi de 
puțin de liberul arbitru al indivizilor, din cari într-un moment 


dat se compune societatea. (M. Eminescu, Opere LX, pag. 536, 
Ediție critică, întemeiată de Perpessicius). Oare nu e 
prefigurată, aici, in nuce, ne întrebăm noi, ideea operei ca 
structură, formulată şi bine particulată de structuralism şi de 
către semiotica structurală, după care totul se organizează pe 
nivele strâns interrelaționate? Că, deci, şi opera literară e un 
organism sistematic constituit? Viziunea organică a scriitorului 
se vede, clar, şi din însemnări din manuscrise, privind 
investigația istoriei naţionale. În manuscrisul 2254, f. 434, 
Eminescu notează: ŒE condițiunea absolută a unei istorii 
naționale ca să ţie cont de mişcările sufleteşti a [le] unei 
națiuni, de toată unirea impresiunilor pe care le produc 
împrejurări şi întîmplări, în sufletul ei. Firul cel roşu, antiteza 
împrejurărilor de dinafară e individualitatea caracteristică 
internă a poporului însuşi. Aceasta trebuie să fie călăuza în 
labirintul istoriei, numai că individualitatea aceasta trebuie 
înțeleasă totodată că toate combinările sale cu întâmplările 
timpului sînt organice şi conforme cu individualitatea însăşi. O 
recepțiune fără ca partea caracterizatoare a faptelor să fie 
individualitatea naţională însăşi nici nu se poate cugeta 
măcar. (M. Eminescu,  Fragmentarium. Ediție după 
manuscrise, cu variante, note, addenda şi indici de Magdalena 
A. Vatamaniuc, Bucureşti, 1981, p. 558-559.). Şi mai clar se 
exprimă Eminescu, în legătură cu studierea ansamblului şi a 
părților componente, în manuscrisul 2258, f. 220, tot în 
legătură cu istoria, văzută ca un întreg, ce se constituie 
continuu: Cine vrea să facă istoria unei epoce sau a unui 
mişcămint oarecare, înainte de toate va trebui să facă a se 
simţi legea continuității acestui mişcămint. El va trebui să 
caute punctul de purcedere, de ajungere, şi apoi seria 
termenelor intermediare prin cari se află unite acele două 
termine extreme. El va trebui încă să silească a se arăta dublul 
mecanism de repulsiune şi asimilaţiune, pe care l-au indicat şi 
prin mijlocul căruia el s-a efectuat. (Vol. Manuscriptum, VI, 


1975, p. 22, ed. Augustin Z. N. Pop). Eminescu scrie, mai 
departe, că elementele, sistemele componente vor fi ca 
învelitorile exterioare, ca fazele diverse a dezvoltării sale; 
oamenii mari ce vor fi exprimat-o (cu drepte) nu vor fi decit 
organe; personalitatea lor se va nimici în personalitatea ideei 
(a întregului — n.n). (Ibidem) 

Cele notate de Eminescu potrivit cărora întregul este un 
organism alcătuit din mai multe elemente, că întregul se 
reflectă în părțile componente şi, invers, partea, 
individualitatea pot releva atribute ale întregului, sunt valabile 
şi în cazul operei şi personalității scriitorului, fiecare purtând 
amprenta organicităţii. Nu-i, cumva, aici, o prefigurare a ceea 
ce ştiinţele biologice înţeleg , astăzi, prin holomorfoză? 

Organicitatea operei eminesciene implică, la toate 
nivelurile ei luate împreună (poetic, filozofic, socio-istoric, 
economic, politic, cultural etc.) interrelaţii indestructibile, în 
straturile ei de profunzime. Expresia lingvistică a acestor 
componente, care poartă amprenta inconfundabilă a viziunii 
scriitorului asupra ansamblului existenţei, aceea a melancoliei 
de sorginte filosofică, (cu alte cuvinte, a melancoliei, în primul 
rând ca modalitate speculativă, reflexivă, prin care se induce 
prăpastia dintre noumen şi fenomen, dintre imensitatea 
cosmică şi efemeritatea celor lumeşti, şi apoi ca reacție, în 
planul emoţiilor), deci această expresie lingvistică a 
componentelor operei se adaptează, nuanţat, tipurilor de 
discurs îmbrățişate, ele nelipsind din nici una din aceste 
variante ale comunicării verbale. Ele sunt aspecte ale ceea ce 
numim expresivitate, sau, folosind cuvintele lui Tudor Vianu, 
componente ale reflexivităţii enunţurilor, care, comunicând, 
tranzitând idei, fapte, exprimă, implicit, şi reacţiile subiective 
ale celui care comunică. lar ceea ce este de subliniat este faptul 
că organicitatea operei lui Eminescu văzută în integralitatea sa 
se impune a fi surprinsă în substanţa ei ideatică şi expresivă 
(estetico-poetică, în cazul tipului de discurs pseudo şi 


transferenţial şi  expresiv-problematică în cazul textelor 
referenţiale). Dar expresia este cea care dă amprenta, timbrul 
unic al oricărei personalități creatoare, în relație cu 
problematica îmbrăţişată. Când aceste aspecte se interferează 
fericit, ceea ce este şi cazul scriitorului în discuţie, vorbim de 
armonie eminesciană. Inventarierea de teme, motive, topoi, 
interesantă din anumite puncte de vedere, nu spune nimic, sub 
aspect estetic, sau expresiv în general. Vorbind despre basm şi 
mit, în unul din manuscrisele sale ( 2257, fil. 65 ), Eminescu 
scria: Ce face, de exemplu, istoricul cu mitul? ÎI lasă cum e, ori 
îl citează mecanic în compendiul său de istorie, pentru a face 
din el jucării mnemotehnice pentru copii ? Nimic mai puţin 
decât asta. El caută spiritul, ideea acelor forme cari, ca atari 
sunt minciuni şi arată cum că mitul nu e decât simbol, o 
hieroglifă, care nu e de ajuns că ai văzut-o, că-i ţii minte forma 
şi că poţi s-o simți în zugrăveala pe hârtie, ci asta trebuie citită 
şi înțeleasă. ( Apud. I. Rotaru, Eminescu şi poezia populară, 
E.P.L., 1965, pag. 29). Cele spuse de Eminescu despre mit şi 
istorie sunt valabile şi pentru relația dintre mit şi poet, numai 
că poetul înțelege în felul său mitul, el îl simte şi îl 
sensibilizează, prin expresia figurată, prin metaforă revelatoare 
şi simbol poetic. 

Revenind la utopismul lui Eminescu, să-l cităm pe poetul 
însuşi, în acest sens. Acuzat în epocă, de către liberali, că, 
evocând domnia lui Matei Basarab, e/ ar pleda pentru o 
întoarcere la trecut, adică, în expresia lui Sorin Antohi, pentru 
utopia regresivă, Eminescu neagă categoric imputaţia, spunând 
că tentativa unei  reconstrucții istorice anterioare 
fanariotismului nu mai e cu putință în România şi nu suntem 
utopişti pentru a cere ceea ce n-ar fi cu putinţă nici pentru 
Dumnezeu din ceruri şi, mai departe: Nici pentru țara noastră 
n-am gândit vreodată de-a propune un sistem care să învieze 
veacul al XVII-lea, epoca lui Matei Basarab (editorialul [Să 
discutăm cu românul), din Timpul, 6 mai 1881.Apud M. 


Eminescu, Opere XII, pag. 159). Dimitrie Vatamaniuc, 
referindu-se la menţionatata învinuire, spune: Acuzația adusă 
lui Eminescu de unii exegeți cu privire la poetizarea trecutului 
ne apare fără acoperire în publicistica eminesciană. (Studiul 
Istoria națională în însemnările din manuscrise şi în proza 
politică, în vol. Eminescu. Sens, timp, devenire istorică, la 
pag. 649). 

Deci, e clar: a vorbi de utopie în cazul operei lui 
Eminescu în sensul denotativ, al cuvântului, înseamnă a 
produce paradoxuri critice pe marginea textelor scriitorului. 

Constantin Noica emitea ideea că Mihai Eminescu este 
expresia integrală a sufletului românesc. Idee şi expresie 
deseori invocate, care ar putea fi nuanțate cu remarca potrivit 
căreia opera scriitorului este expresia unei viziuni integratoare 
asupra existenţei, pentru că este deschisă către întreg (univers, 
filosofie, cultură), relevă sensul universalului, accede la 
esenţial. (Vezi Constantin Noica, Eminescu sau gânduri 
despre omul deplin al culturii româneşti, Bucureşti, 1975, p. 
21,75). În Caietele Mihai Eminescu, IV, p. 21, poetul scria, ca 
o concluzie la devenirea întru conștiință a lumii, la somn, vis 
şi simboluri : Religie, istorie, filosofie şi comentarea dreptului 
vor întruna să descifreze simbolele în care s-a aşezat 
infailibilul spirit al naturei. Găsim interesant comentariul lui 
Sorin Antohi privind însemnările lui Eminescu. El cuprinde 
câteva sugestii, nu fără legătură cu organicitatea operei 
poetului, văzută în integralitatea sa, precum aceea a unei 
ontologii sociale fantastice, contaminată de oniric şi organic, 
apoi superbă completare a vorbelor lui Cioran ce definesc 
utopia-în orice caz, tipul de utopie pentru care Eminescu era 
într-adevăr chemat - , pe care le aduc aici într-un context mult 
mai general : reve cosmogonique au niveau de l’histoire (Loc. 
cit. p. 987). Dar asta nu mai e utopie propriu-zisă, ci o viziune 
poetică asupra existenţei, o mitopoetică personală, cum ar 
spune psihocritica (Charles Mouron), prefigurată de sistemul 


metaforelor obsedante, recurente şi despre care numai studiul 
operei în integralitatea sa poate da seama. 


Vom încerca, în cele ce urmează, să surprindem câteva 
atribute ale organicității operei eminesciene, prefigurate de 
structura temperamentală a personalității creatorului ei, ca 
om între oameni, de viziunea sa asupra existenţei, ca temelie 
a creației sale de ansamblu şi, mai cu seamă, de planul 
expresiei, ca element semnificant deschis interpretărilor 
nuanţate, preocupaţi, sistematic, de a le găsi valididatea în 
textele înseşi. Din aceste motive, le vom şi lăsa mai mult pe ele 
să dea mărturie. 


II. O problemă încă discutabilă — pesimismul 
eminescian 


Trebuie să spunem, de la început, că despre această 
problemă - esenţială, în cazul marelui nostru poet - s-a scris 
enorm, din diferite perspective interpretative, în vasta exegeză 
eminesciană, fie în lucrări destinate în mod special chestiunii, 
fie tangențial, în texte critice, consacrate unor aspecte ale 
creației poetului, referitoare, mai ales, la poezia şi proza 
artistică, şi mai puțin la activitatea publicistului Eminescu. 
Or, se impune o precizare, din capul locului, într-o discuţie 
despre o problemă atât de complexă şi dificilă şi anume, că 
opera lui Mihai Eminescu nu poate fi înțeleasă deplin şi 
nuanțat decât ținând seama, permanent, de adevărul că toate 
laturile ei (poezie, proză, publicistică etc.) sunt aspecte ale 
unui unic organism, bine articulat ideatic şi expresiv şi că, 
deci, el trebuie studiat, având în vedere integralitatea lui. 
Majoritatea covărşitoare a textelor despre așa-zisul pesimism 
al creației eminesciene, începând cu acelea ale lui Titu 
Maiorescu şi Gherea, scrise în timpul vieții poetului şi 
continuând cu cele scrise de-a lungul anilor (cu unele notabile 
excepții, precum studiile de mare rigoare ştiinţifică ale lui G. 
Călinescu şi ale altor câțiva), au în vedere creaţia literară 
(lirica şi proza artistică) a lui Eminescu, publicistica, cu unele 
excepții fiindu-i aproape neglijată, aceasta datorându-se, 
printre altele, şi unor motive de ordin conjuctural (social- 
politice). Se înţelege că o asemenea investigare numai a unei 
laturi a creației scriitorului (ce-i drept de o valoare 
inestimabilă) nu poate da măsura operei lui în integralitatea 
sa, pentru simplul motiv că o parte din cele constatate şi 


calificate ca pesimiste (fără discuţie, existente, dar manifestate 
în diferite nuanţe) sunt contrazise, în mod evident, de ceea ce 
citim în articolele lui Eminescu, în mare parte polemice, 
publicate în ziarul Timpul. Prin urmare, numai dintr-o 
perspectivă intertextualistă cercetată, problema în discuţie 
(pesimismul eminescian), poate fi mai bine, mai nuanțat 
înțeleasă şi explicată, fără a neglija însă nici alte perspective 
critice, precum cea sociologică, filosofică şi psihocritică. 

Trecând, acum, direct, la tema textului nostru, 
formulăm întrebarea (de atâtea ori pusă până acum): 
Eminescu a fost un scriitor pesimist, în adevăratul înțeles 
al cuvântului? Reamintim, în treacăt, ceea ce toată lumea ştie 
că, pesimismul (lat. pessimus, foarte rău), numeşte o 
concepție potrivit căreia răul e predominant în lume, că el nu 
poate fi înlăturat, de unde şi neâncrederea în progres, în 
oameni şi ideea că viaţa, fiind numai suferință, nu merită să fie 
trăită. Această concepţie e opusă optimismului (lat. optimus, 
foarte bun), care numeşte concepţia după care în lume binele 
ar precumpăni asupra răului, de unde credința în progres şi 
atitudinea de încredere în viaţă şi în oameni. Răspunsul la o 
întrebare atât de direct formulată, vizând contextul atât de 
complex şi contradictoriu al operei eminesciene, pare foarte 
greu de dat, într-un text limitat, precum cel de față, dar nu 
imposibil de prefigurat, măcar in nuce, rămânând a fi adâncit, 
nuanțat, exemplificat mai amplu, sau respins de exegeții 
autorizaţi ai creației eminesciene. 

Înainte însă de a răspunde noi înşine la această dificilă 
întrebare, se impune o trecere în revistă, fie şi sumară, a 
opiniilor emise de alți cercetători ai operei poetului, în această 
privință. 

Discuţia despre pesimismul lui Eminescu îşi are 
originea în cunoscuta polemică dintre Gherea şi Maiorescu, 
privind decepţionismul în artă. În martie, 1887, Gherea publica 
în Contemporanul, articolul intitulat Eminescu. În acest 


articol, criticul afirma, clar, că: Eminescu a fost pesimist şi, 
punând întrebările: Ce fel de pesimist ori decepționist a fost 
Eminescu, care e felul pesimismului lui şi care-i sunt cauzele?, 
răspundea, în continuare, la toate acestea, de pe pozițiile 
ideologice ale aşa-zisei critici ştiinţifice, de fapt acelea ale 
sociologismului marxist. 

Unii zic: - scria Gherea - că pricina pesimismului 
poetului nostru este filosofia  pesimistă a veacului, 
schopenhauerianismul, opinie respinsă categoric de Gherea. 
Invocând mai multe poezii (Mortua est, Împărat şi proletar, 
Scrisoarea I, Melancolie şi poeziile erotice), el spunea că 
ideile pesimiste întâlnite în aceste creaţii, scoase din 
metafizica schopenhaueriană şi din ezoterismul indian nu-s 
ceva personal şi original al lui Eminescu, prin urmare, ca 
filosof pesimist Eminescu nu-i original, el a împrumutat 
această filosofie gata de la pesimiştii germani. Dar cu totul 
original şi personal e poetul nostru în modul cum a simţit el 
acest pesimism. Exemplele invocate, spunea Gherea, sunt 
suficiente pentru a arăta cât de departe este geniul lui 
Eminescu de pesimismul brutal şi bolnav al pesimiştilor 
germani, ajungând la concluzia că pesimismul poetului nostru 
e unul, sui - generis, special lui Eminescu, care în fondul lui 
prim a fost idealist (în sensul de optimist, n.n.) în toată 
puterea cuvântului şi, mai explicit: În scurt, iată adevărul 
adevărat, fondul prim al lui Eminescu e o doză mare şi 
covărşitoare de idealism; iar pesimismul care, ca filosofie şi 
ca sentiment, străbate toată creațiunea poetului, dându-i de 
multe ori o culoare aşa de întunecată, acest pesimism e 
rezultatul influienţei mijlocului social, în înțelesul larg al 
cuvîntului. (C.  Dobrogeanu-Gherea, Studii critice, II, 
E.S.P.L.A., 1956, p. 30-31). Dincolo de unele imprecizii de 
exprimare, opinia lui Gherea privitoare la fondul prim al 
poetului şi la rolul factorilor sociali în prefigurarea accentelor 
pesimiste din creația sa este corectă şi, ca atare, greu de 


zdruncinat. Sub semnul întrebării poate fi pusă serțiunea, 
categoric formulată, că Dacă Eminescu ar fi fost pus în alte 
împrejurări sociale, poeziile lui sociale şi filosofice ar fi fost 
cu totul altele. (Ibidem, p. 32), după cum, de-a dreptul 
împotriva adevărului, având în vedere activitatea publicistică a 
scriitorului, este afirmaţia lui Gherea că Eminescu simte toate 
mizeriile vieții, dar nu simte un lucru, nu simte trebuinţa de a 
se lupta cu această corupție, cu această nenorocire, pentru a 
realiza o viață mai frumoasă, mai morală, mai fericită. 
(Ibidem, p.35) În schimb, referindu-se la poeziile de dragoste, 
Gherea emite o observație întrutotul valabilă, reluată de 
majoritatea exegeţilor, în diverse formulări şi anume, 
observaţia că aceste poezii ale lui Eminescu arată melancolie, 
blândețe, sfiiciune, jale şi nu ştiu ce dulceaţă molatecă. 
(Ibidem, p. 43). În concluzie, Gherea consideră că pe fondul 
prim al caracterului poetului s-a altoit pesimismul german. 
(Ibidem, p. 64). 

Alții, mai spune Gherea, explică pesimismul lui 
Eminescu prin structura intimă biopsihică a sa : Sămânța 
nebuniei, boala fiziologică şi psihologică moştenită, care mai 
apoi a făcut să se declare nebunia la poet, tot ea l-a făcut 
pesimist. Pesimismul lui Eminescu, după această explicare, 
are rădăcini adânc organice : fondul prim al poetului, dacă 
putem să ne exprimăm astfel, e pesimist, părere considerată de 
critic, de asemenea, greşită şi susținută cu argumente, în 
studiul său. Totuşi, în această problemă, poziția lui Gherea e 
discutabilă, din perspectiva biologiei moderne, a rolului 
codului genetic în devenirea personalității umane. 

Oponentul lui Gherea, Titu Maiorescu, în studiul 
Eminescu şi poeziile lui, redactat în 1889, scria : 

Care a fost personalitatea poetului ? 

Viaţa lui externă e simplu de povestit, şi nu credem că 
în tot decursul ei să fi avut vreo întâmplare dinafară o 
înrâurire mai însemnată asupra lui. Ce a fost şi ce a devenit 


Eminescu este rezultatul geniului său născut, care era prea 
puternic în a sa proprie fiinţă încât să-l fi abătut vreun contact 
cu lumea de la drumul său firesc. Ar fi fost crescut Eminescu 
în România sau în Franţa, şi nu în Austria şi în Germania, ar 
fi moştenit sau ar fi agonisit el mai multă sau mai puţină 
avere; ar fi fost aşezat în ierarhia statului la o poziţie mai 
înaltă, ar fi întâlnit în viaţa lui sentimentală orice alte figuri 
omeneşti — Eminescu rămânea acelaşi, soarta lui nu s-ar fi 
schimbat (T. Maiorescu, Critice, E.P.L., 1966, p. 460). 
Indiscutabil e că subtextul celor spuse de Maiorescu 
despre personalitatea lui Eminescu sugerează ideea 
pesimismului structural al poetului, mai ales că, imediat, 
invocă germenul din naştere al nebuniei, ca o nemiloasă 
fatalitate ereditară, care l-au dus la moarte, la 15 iunie 1889. 
Maiorescu respinge, cu partizană uşurinţă, credem noi, alte 
cauze care ar fi putut spori manifestările de scepticism şi 
pesimism din creația şi comportamentul poetului, precum 
mizeria materială, munca istovitoare, ca redactor la Timpul, 
strâmba alcătuire social politică a epocii. Afirmații precum: 
Cit i-a trebuit lui Eminescu ca să trăiască în accepțiunea 
materială a cuvîntului, a avut el întotdeauna. Grijile existenței 
nu l-au cuprins în vremea puterii lui intelectuale; cit nu 
cîştiga singur, îl susținea tatăl său şi-l ajutau amicii. (Ibidem, 
p.461) sunt, categoric, infirmate de scrisorile poetului adresate 
prietenilor, de relatările celor care l-au cunoscut îndeaproape 
şi, mai ales, de corespondența purtată de sora sa, Henriette 
Eminescu, cu anumite persoane. Ştie, acum, şi un elev de 
şcoală elementară ce scria poetul, redactor fiind la Timpul, 
despre munca istovitoare desfăşurată în redacție, aşteptând 
telegramele Havas, pentru a-şi îndeplini îndatoririle 
gazetăreşti, în timp ce alții îşi petreceau vara în afara 
Bucureştiului, invadat de căldurile toride ale anotimpului. 
Greşeşte Maiorescu şi atunci când vorbeşte despre indignarea 
poetului în contra epigonilor şi demagogilor înşelători, pentru 


că, spune criticul, aici avem a face cu un simțămint estetic, iar 
nu cu o amărăciune personală!! (Ibidem, p. 464). Dacă 
poezia (să spunem satirele) ar confirma această opinie, apoi 
publicistica lui Eminescu o infirmă, categoric. Maiorescu 
remarcă, însă, un aspect fundamental, în definirea a ceea ce, 
frecvent, critica numeşte pesimism eminescian. E drept, scrie 
Maiorescu, că Eminescu era pesimist, dar acest pesimism era 
eterizat sub forma mai senină a melancoliei (subl. n.) pentru 
soarta omenirii îndeobşte... Seninătatea abstractă, iacă nota 
lui caracteristică în melancolie, ca şi în veselie. (Ibidem, 
p.464). Ne va fi de folos această observație, în precizarea 
adevăratei - credem noi - viziunii filosofice a poetului. 

Prin cele spuse de Gherea şi Maiorescu despre 
personalitatea creatoare a lui Eminescu se conturează două 
orientări principale în aprecierea viziunii de ansamblu asupra 
existenţei poetului: una (descinzând din gândirea lui Gherea), 
potrivit căreia fondul prim al personalităţii sale este optimist, 
dar, influenţat puternic de mediul social rău întocmit în care a 
trăit, a fost contaminat de idei pesimiste; a doua (de sorginte 
maioresciană), care consideră că pesimismul poetului e nativ, 
izvorând dintr-o ereditate fatalmente tarată. Între aceste două 
opinii diametral opuse, s-a conturat şi o altă poziție critică, 
susținută de cea mai mare parte a comentatorilor de prestigiu, 
după care opera poetului (datorită deosebitei sale complexități, 
de unde şi caracterul ei contradictoriu, determinat de o cultură 
filosofică acumulată prin contactul cu cele mai diverse 
orientări, deci de o cultură filosofică necristalizată într-un 
sistem de gândire unitar şi coerent) implică, în nuanţe diferite, 
elemente ale unui pesimism cu totul specific şi aspecte evident 
luminoase, optimiste, poziţie care, credem, pare a fi cea mai 
aproape de adevăr. 

Nu e lipsită de interes o prezentare sumară a opiniilor 
câtorva exegeţi, ilustrând pozițiile menţionate. 


În descendența gândirii gheriste, dar şi cu unele idei 
personale, Raicu lonescu-Rion, în studiul Eminescu şi 
Lenau, afirma că şi Eminescu şi Lenau sînt poeţi pesimişti, 
dar în timp ce Lenau a trăit şi simțit ca un adevărat poet 
pesimist, Eminescu, deşi după ton e pesimist, este însă de un 
pesimism titanic şi nu tocmai descurajatoriu, pentru că fondul 
prim al lui Eminescu fiind optimist, el nu vede în orşicare 
lucru o durere, el vede alte dureri (...) numai durerile mari, 
dureri care zguduie omenirea întreagă şi care încearcă a le 
estompa, prin critica anomaliilor mediului care-l înconjura. 
Când putea să scape de acest mediu, el era aproape optimist. 
(Vezi Eminescu comemorativ. Album artistic — literar, 1914, 
p. 53 ). Observațiile lui Rion sunt demne de reţinut. 

Ion Nădejde urma, de asemenea, linia gheristă, dar 
într-un mod cu totul nenuanţat, când într-un scurt text intitulat 
Mihai Eminescu, din 1886, spunea, categoric: Eminescu e 
pesimist, în viața actuală vede numai rău, în viitor n-are 
încredere (...), nu e un pesimist plin de energie, nu e străjuit 
nici măcar de ură, e un pesimist moleşit şi din nefericire 
tocmai această însuşire a lui a avut mai mare izbândă, mulți 
l-au admirat pentru astă descurajare plină de deznădejde. 
(Din vol. Dedicaţii lui Eminescu, Antologie de Victor 
Crăciun, Botoşani, 1972, p. 33). Ce putem spune decât că 
avem de a face cu o caracterizare simplistă, ieşită dintr-o 
necunoaştere a integralității operei poetului. 

Interesantă e opinia lui Eduard Gruber, care, într-un 
text foarte scurt, O operă de înfrățire a inimilor, scris în 
1899, spunea că Eminescu, ca şi Leopardi, face parte din 
familia intelectuală a pesimiştilor, a deznădăjduiților, a 
răzvrătiților (subl. n.). Însă, continua Gruber, pesimismul lui 
Eminescu nu este un pesimism egoist, purcezind de la mica 
individualitate omenească, ci este un pesimism altruist (subl. 
n.), a unui om cu inima largă, cu aspirații nobile, pesimism şi 
altruism — iată nota caracteristică a lui Eminescu, opera lui 


este o operă de simpatie, o operă de înfrățire şi înduioşare a 
inimilor. E o caracterizare foarte aproape de cea ce constituie, 
în sine, esenţa creației eminesciene. (Vezi supra, Antologia 
citată, p. 16). 

Pe această linie a coexistenței accentelor pesimiste cu 
cele optimiste, conturată, cum am văzut, de Gherea (care a 
intuit corect specificitatea operei eminesciene, dar a explicat-o 
excesiv de unilateral, prin prisma sociologismului marxist), se 
află şi G. Ibrăileanu, care, în studiul foarte pătrunzător, 
Eminescu. Note asupra versului (din 1929), arată, cu 
exemple, cum alternează fazele pesimiste cu atitudinea 
optimistă, pe parcursul creaţiei poetice eminesciene, 
formulând observația că în poeziile pesimiste cu caracter 
filosofic şi social, Eminescu face totuşi concesii concepției 
contrare (...) punând problema vieţii şi din punct de vedere 
optimist. (Vol. Pagini alese, E. S. P. L. A., Bucureşti, 1957, 
p.234). 

S. Mehedinţi, în articolul Optimismul lui Eminescu, 
scris în 1934, spunea desluşit: Pentru cine respectă adevărul 
faptelor rămîne bine înțeles că a vedea în Eminescu un 
pesimist amărit în faţa vieții (un fel de proletar intelectual) 
este o gravă eroare. De cite ori observă telescopic Universul, 
adică raportează scurta sa existenţă la imensitatea spaţiului şi 
a timpului, orice om — chiar cel mai puţin reflexiv — se simte 
deprimat. Cu atit mai mult un speculativ şi un sensitiv ca 
Eminescu. - Cind norii se sting şi stelele pică... -, gindul 
neființei şi setea — liniştii eterne — sînt foarte fireşti. ( Vezi vol. 
Omagiul lui Eminescu, Bucureşti, 1934, p. 70). lată o 
observaţie de excepție, care ne poate duce, cum vom vedea 
mai în jos, la o înțelegere mai profundă şi modernă a 
metafizicii eminesciene, a sentimentului fundamental implicat 
şi a modului poetic de a le exprima. Cine respectă adevărul 
faptelor, atrăgea atenția omul de ştiinţă, e dator să amintească 
nu numai pesimismul unor poezii ale lui Eminescu, dar şi 


optimismul energic al prozei şi activității sale practice. 
(Ibidem, p.75). E tocmai ceea ce au neglijat mulți dintre 
exegeții operei lui Eminescu. 

Marele nostru scriitor, Mihail Sadoveanu, într-un 
articol intitulat Eminescu, din 1951, scria Se ştie că unii 
critici de altădată au aşezat pe marele Mihai Eminescu între 
scriitorii pesimişti. Filosofia şi firea lui ar fi însemnat 
înfringerea şi descurajarea dintr-un impuls lăuntric cu care el 
s-ar fi născut. (...) Afirmația aceasta e lipsită de temei, pentru 
că, foarte multe din poeziile sale îl arată ca un critic, un 
revoltat şi un luptător, însufleţit de un emoționant patriotism. 
Observația scriitorului, credem noi, nimeni nu o poate nega. 
(Vezi M. Sadoveanu, Opere, E.P.L., Bucureşti, 1967, p.539). 
Însă şi Sadoveanu simplifică lucrurile, ignorând aspectele 
decepționiste, existente în opera poetului. 

Mihai Ralea, într-un articol intitulat Pe marginea 
viziunii filozofice eminesciene, din 1964, raportându-l pe 
Eminescu la filisofia lui Schopenhauer, spunea că în concepția 
filosofului german, răul este expresia forței absolute, a voinței 
oarbe care determină toate suferințele omeneşti, de care nu te 
poți apăra decât prin înăbuşirea vitalităţii, prin indiferenţă şi 
scepticism. Spre deosebire de doctrina schopenhaueriană, 
viziunea eminesciană este nu numai pesimistă, ci şi critică, 
demascatoare, vizând relele unei societăţi. (Antologia lui V. 
Crăciun, p. 329). 

În studiul Eminescu şi Schopenhauer (E.PL., 1966), 
Liviu Rusu caută să răspundă ( şi o face, în mod documentat) 
la mai multe întrebări capitale: A fost Eminescu un 
schopenhauerian fără nici o rezervă, iar, dacă există pasaje 
evident schopenhaueriene la Eminescu, acestea nu sunt oare 
numai reflexii teoretice, speculaţii abstracte? Apoi, oare nu 
găsim la Eminescu şi o vină de gindire imagistică, poetică, 
plină de viaţă caldă?, Oare poetul nu are, în fond, două feţe, 
una mai superficială şi alta mai adincă? Consemnând ideile 


schopenhaueriene evidente la Eminescu (negarea progresului 
şi viziunea neantului; răul ca motiv al tendinței spre neființă; 
egoismul, generator de minciuni şi ipocrizii; viaţa ca spectacol 
de teatru, cu aceleaşi personaje, dar sub măşti diferite; voința 
ca generator de convulsii; conştiinţa ca un fel de advocatus 
diaboli, care nu arată realitatea în adevărata ei lumină; lumea 
ca proiecție a eului personal; instinctul foamei şi al 
reproducerii ca axe centrale ale vieții; disprețul față de femeie; 
geniul — ființă de neînțeles ), L. Rusu afirmă că Eminescu nu a 
fost aşa de schopenhauerian, în întreaga lui ființă, precum s-ar 
părea, că în poeziile sale se ciocnesc tendinţe şi năzuinţe 
contradictorii (adesea în chiar una şi aceeaşi poezie) (Op. cit., 
p. 35). Pe avântul lăuntric al fiinţei poetului, spune L. Rusu, 
se suprapune un fir artificial de provenienţă livrescă (p. 41), 
distingând, astfel, un eu autentic (izvor primar) şi un eu 
derivat, format prin învățare, deci livresc, aflate într-o 
permanentă contradicţie (ciocnire dramatică), ca şi în cazul 
unor mari scriitori romantici, precum Schiller, Byron, 
Holderlin şi Klaist. Nu se caracteriza însuşi Eminescu, în una 
din poeziile sale, ca romantic? Observațiile semnalate sunt 
bogat ilustrate cu poezii precum: Epigonii, Împărat şi 
proletar, Scrisoarea III, Memento mori, Sărmanul Dionis, 
Cezara, cu multe poezii erotice sau inspirate din folclor şi 
chiar cu Luceafărul (care a fost conceput, se ştie, în 
momentele de gelozie din cauza Veronicăi Micle, dat empiric 
convertit, sub înrâurirea livrescă a filosofiei lui Schopenhauer, 
în conotaţii pesimiste, vizând destinul nefericit al geniului). 
Invocând poemul Călin, L. Rusu conchide: Hotărít, cine 
reuşeşte să prindă şi să zugrăvească cu atita ataşament, cu o 
adeziune aşa de elementar simțită întregul freamăt al vieţii, 
acela, în tainițele cele mai autentice ale fiinţei sale, nu poate 
să fie un pesimist mohorit, un doritor sincer al nefiinţei, un 
dispreţuitor al vieţii (Loc. cit. p.74). Încrederea în posibilităţile 
de a emancipa poporul şi lupta sa în acest sens, faptul că opera 


poetului nu e străbătută de egoismul feroce, de ideea luptei de 
exterminare a tuturor contra tuturor (homo homini lupus) sunt 
doar câteva fapte care prefigurează antischopenhauerianismul 
lui Eminescu. Adoptând o viziune critică modernă, cu rădăcini 
în psihanalitică, teorie care concepe psihicul uman ca un întreg 
structurat pe nivele, prin aceasta fiind foarte apropiat de 
structuralismul genetic, Liviu Rusu distinge, în personalitatea 
complexă a lui Eminescu, trei straturi: 1. primul, cel mai 
profund, din care izvorăşte entuziasmul poetului în fața 
frumuseții lumii, susținută de iubirea de armonie, un 
optimism viguros; 2. al doilea, cel al criticii constructive, 
vizând mulțimea  relelelor sociale, critică de natură 
constructivă, conținând speranţa unei îndreptări şi 3. stratul 
pesimismului, acela al seducţiei exercitată asupra sa, datorită 
unor Situaţii conjuncturale, de ideile filosofiei pesimiste, în 
vogă în epocă ( în special în Germania, unde poetul a studiat). 
Toate aceste straturi se întrepătrund, ceea ce şi face dificilă 
descifrarea lor ( Op. cit., p.106-107). Considerăm Studiul lui 
Liviu Rusu ca fundamental, pentru înţelegerea atât de des 
invocatei expresii pesimism eminescian, de aceea am şi 
insistat mai mult asupra lui. 

Dar cei mai credibili susținători ai fondului primar 
luminos al sufletului poetului sunt cei care au trăit în imediata 
lui apropiere, printre care, îi vom menţiona doar pe câțiva: 
Ioan Slavici, |. L. Caragiale, Mite Kremnitz. 

În Amintirile sale, loan Slavici, unul din cei mai 
apropiați prieteni ai lui Eminescu, pe lângă ciudățeniile de 
viziune şi comportament ale poetului, notează: /lămind, 
zdrenţuit, lipsit de adăpost şi răbdător la ger, el era acelaşi 
om senin şi vecinic voios, pe care-l ating numai mizeriile mai 
mici ale altora. Întreaga lui purtare de grijă era deci numai 
pentru alții, care după părerea lui nu puteau să găsească în 
sine însuşiri mîngiietoare, pe care le găsea el în privirea lumii 
ce-l înconjura. Cât de mult contrastează mărturia lui Slavici 


față de cele relatate de Maiorescu, privind situația materială 
precară a lui Eminescu. 

Cu prilejul trecerii în neființă a poetului, I. L. Caragiale 
scria impresionantul necrolog În Nirvana, în care, după o 
sintetică schiță de portret moral, construită printr-un cumul de 
elemente antitetice, spunea, în final: Acest Eminescu a suferit 
de multe, a suferit şi de foame. Da, dar nu s-a încovoiat 
niciodată; era un om dintr-o bucată şi nu dintr-una care se 
găseşte pe toate drumurile (în vol. Omagiu lui Mihai 
Eminescu, Bucureşti, 1902, p.79). 

În Amintiri fugare despre M. Eminescu (1883), Mite 
Kremnitz, una din iubirile poetului, dar vădit influenţată de 
opiniile cumnatului ei, Maiorescu, despre ciudățeniile lui 
Eminescu şi, mai ales, despre situaţia sa precară, scrie, într-un 
pasaj: El nu părea nici muritor de foame, nici melancolic. La 
masă se arăta ca un bun cunoscător de vinuri, vorbea cu ochii 
jumătate închişi despre calitatea unui vin de Drăgăşani, aşa 
că nu simțeam nimic din melancolia sa: risese mult şi 
povestea glume din viaţa țărănească cu mare poftă. (Vezi I. E. 
Torouţiu, Studii şi documente literare, vol IV, Institutul de 
arte grafice Bucovina, Bucureşti, 1933, p. 25), apoi, în alt 
pasaj: cu naivitatea sa, care era caracteristica lui principală, 
aducea în casa noastră o notă de vioiciune. Era încîntat să se 
joace cu Baby (unul din cei doi fii ai lui Kremnitz), învăța 
whist, se bucura cînd cîştiga şi era omul cel mai inofensiv pe 
care mi-l imaginasem vreodată (Idem, op.cit., p.27). În alt loc: 
Eminescu se informase pe ascuns cînd era ziua mea de 
naştere. În ziua aceea el a venit cu totul intimidat şi-mi 
adusese o carte legată în piele roşie, în care îmi scrisese o 
poezie făcută ad-hoc: Cu mîne zilele-ţi adaugi, cu ieri viața 
ta o scazi, etc. Eram nespus de mindră, mă simțeam favorizată 
şi credeam că am chemat prin calda mea simpatie un suflet la 
o nouă viață (Ibidem, p.29). Apoi: Îmi reproşa, de multe ori, 
răceala mea şi era mîhnit că refuzam tandreţele sale, nu era 


niciodată altceva decit un băiat răsfățat. În această dispoziție, 
el îmi adresă Te duci... [poezie publicată, apoi, în Convorbiri 
literare, | februarie 1884, XVII, p. 420-421] (Vezi loc. cit., p. 
34 şi 77). 

Să-l cităm acum pe Eminescu însuşi, cel din scrisorile 
către Veronica Micle, care arată ceva din avatarurile dragostei 
cu această femeie puțin onorabilă, cum o caracteriza T. 
Maiorescu, dar pe care poetul a iubit-o. Eminescu vedea în 
împlinirea dragostei cu Veronica atingerea fericirii mult 
râvnite. lată partea finală a scrisorii datată [Bucureşti], 3 
ianuarie 1882: Va veni o vreme, Nicuţă, o! sper că va veni, în 
care tu vei uita toate durerile ce ţi le-am cauzat şi-n care vom 
începe ceea ce eu am numit viața noastră nouă. Poate că 
atunci voi deveni eu însumi, alt om şi pacea şi liniştea vor fi 
partea noastră a amindorura. Îmi dai tu voie să sper că aşa va 
fi, îmi dai voie să sper în credinţa şi curăţenia sufletului tău, 
precum când te-am cunoscut întîi, Veronică! 

Dragă, dulcea mea Veronică, nu mă uita şi răspunde-mi. 

Al tău pentru totdeauna 
Eminescu 
(L.E.Torouţiu, loc.cit, IV, p. 243-244) 


Acum, o scrisoare interesantă, atât pentru fondul sufletesc 
al poetului, deschis vieţii, iubirii, cât şi pentru atmosfera 
bucureşteană în care Eminescu vieţuia şi, mai ales, pentru 
comportamentul schimbător al Veronicăi : 


[Bucureşti] Ianuarie 1882 


Dragă Veronica, 
Iartă-mă, iartă-mă, iartă-mă! Sunt un laş, care într-o 
clipă de nebunie, am uitat tot ce-ţi datoresc, iubirea, 
nemărginita ta iubire! 


Sunt zdrobit numai scriindu-ți aceste rînduri, căci în 
ele invoc un trecut întreg de visuri şi fericire. 

Mă revăd la Viena. Ochii tăi frumoşi pătrundeau 
sufletul meu. 

Apoi la laşi, admirat şi sărbătorit în salonul tău fără a 
fi de față. 

Anii însă au trecut. Sunt în Bucureşti, oraşul cel mai 
nenorocit, de aceea îl urăsc ca pe un duşman neîmpăcat. 

Tot trecutul pe care ţi-l înşir e bun pentru poezie, dar 
viața reală şi mai ales dorința ta de a afla de ce nu ţi-am 
răspuns atita timp, trebuia Să-ţi răspund cu toate că eram 
certaţi; îmi aduc aminte că într-o scrisoare ai rupt orice 
legătură cu mine, nescriindu-mi multă vreme. 

Azi, ca prin minune, primesc o nouă scrisoare care 
cred că ar fi ultima, dacă eu nu-ți răspundeam. 

Motivele, iubite judecător.sunt numeroase; voi înşira 
pe cele principale: lipsa de timp, petrecerile, calomniile 
prietenilor cari au influențat caracterul meu împăciuitor. 

Ascultă, dragă, toți mi-au interzis ca să-ţi scriu, ziceau 
că purtările tale sunt nedemne pentru un răspuns din partea 
mea! 

Fiecare scrisoare a ta redeşteaptă în mine o revoltă în 
potriva acestei inconştienţi, dar eram abrutizat, lipsit de 
voința pentru a îndepărta aceste sfaturi neprieteneşti. 

Iartă-mă, iartă-mă ! 

De azi voi scrie şi voi fi un alt om, căci am pus 
stăpînirea în fine pe firea mea. Cu nețărmurită dragoste 

Eminescu 
(LE. Torouţiu, Loc.cit, p.145) 


In fine, mai reproducem o scrisoare, interesantă pentru 
dorința şi speranța poetului de a fi fericit, aspecte 
incompatibile cu concepția pesimistă despre viață, potrivit 


căreia răul e axa lumii, de unde neîncrederea în progres, în 
oameni, în iubire şi ideea că viața nu merită să fie trăită : 


3 iunie 1882 
Dulcea şi draga mea copilă, 


În caz de lipsă de bani, care te-ar împiedica să vii, te 
rog scrie-mi şi poate să-ți pot trimite eu. 

Citeva zile am avut mult de lucru şi de aceea de 
alaltăieri nu ţi-am scris. 

Și de aceea sunt atit de mihnit că nu eşti aici şi am 
atitea gînduri, încît nu-ţi pot scrie pe plac şi în toată liniştea. 
Nicuţa mea, dulcea mea Nicuţă ! 

N est ce pas, que nous serons hereux ... foarte, foarte, 
nesfirşit de mult. 

Cînd gindesc la neagra mea atitudine, la mizeria 
sufletească de care am fost capabil, mă simt atit de puţin 
vrednic de tine, atit de om de nimic, încit aş intra în pămint. 

Eu Singur n-am ştiut niciodată, n-am ştiut pînă acum ce 
mult dragă îmi eşti, ce mult scumpă eşti pentru mine. 

De acum m-am învăţat minte şi nici nu mai trăiesc nici 
nu mai mor fără tine. 

Avem să fim, nu te înduri, cei mai fericiți oameni din 
lume. Avem să fim ? Dacă mă vei iubi, avem să fim, căci 
pentru mine viața s-a încheiat pentru totdeauna, căci tu eşti 
cel întîi amor al meu şi vei [fi] cel din urmă, unicul precum şi 
unică eşti, aşa mititică şi gingaşă şi cochetă pentru al tău 

Eminescu 

N.B. — Te jenează că scriu numai pe-o pagină, Mimi? 
Zău dacă am două fire de nisip în casă şi asta-i cauza. 

Pînă ce scriu a doua pagină se usucă cea dintii. Miţule, 
Măi Miţule, minca-ţi-aş ochii ! 

[L.E. Torouţiu, Loc. cit. p. 151-152] 


Unii publicişti s-au întrebat dacă Eminescu a iubit-o atât 
de intens pe Veronica Micle, aşa cum pare a arăta 
corespondenţa dintre ei, în bună parte inedită, până la 
publicarea ei integrală de către Cristina Zarifopol-Illias. (vol. 
Dulcea mea Doamnă / Eminul meu iubit, Editura Polirom, 
2000), sau, dacă nu cumva, în subtextul scrisorilor poetului, 
s-ar putea intui, mai degrabă, un fel de autoiluzionare, 
aspirația de a crede în ceva a unui suflet obsedat de 
relativitatea cunoaşterii. Se citează, în acest sens, un fragment 
dintr-o scrisoare, într-adevăr interesant : Dar nu-nţelegi tu, 
Veronica, că un om ca mine, care într-adevăr nici a crezut 
ceva, nici a iubit ceva, nici a dorit ceva măcar pe pământ are 
ca toți oamenii în fundul sufletului său necesitatea ca oricare 
de a se-nchina şi de-a iubi ceva ? Nu-nţelegi că pentru un 
suflet cât de sceptic şi cât de necredincios totuşi există 
necesitatea de-a crede şi de a iubi. Cu cât această necesitate a 
fost mai oprimată, mai negată prin rațiune, cu atâta ea a 
devenit mai adâncă, mai inextirpabilă. (Vol. cit., p. 63) Pe noi 
ne interesează mai puțin dacă Eminescu a iubit atât de 
pasional, sau nu, această femeie, chestiune, până la urmă, de 
anecdotică picantă. Ceea ce rândurile din fragmentul citat 
spun, desluşit, este că Eminescu, personalitate hiperreflexivă, 
neaparținând nici unei religii, căuta în el însuşi puterea de a se 
întemeia (numai în noi înşine putem crede şi pe noi înşine ne 
putem întemeia scria, în alt loc Veronicăi). El căuta astfel să 
dea un sens propriei existenţe în consonanță cu ceea ce credea 
despre destinaţiunea omului (a se vedea capitolul următor din 
prezenta carte). Dar ce ne arată publicistica eminesciană, 
referitor la atitudinea scriitorului față de viaţa publică, socială, 
politică şi culturală? Că gazetarul Eminescu a fost un critic 
acerb al aspectelor negative ale societății timpului său şi nu 
numai atât, ci şi un luptător pentru înlăturarea lor. Este 
important de constatat că modalitatea adoptată în acest sens 
este una pe care am putea-o numi gândire negativă cu 


virtualităţi pozitive, ceea ce nu are nimic comun cu 
negativismul pesimist. Scriitorul neagă, pentru a zgudui 
conştiinţa națiunii, pentru a o trezi dintr-un fatalism 
descurajant şi aceasta, atât în poeziile, cât şi în publicistica sa, 
fenomen, întâlnit, mai târziu, în mult controversata gândire a 
lui Emil Cioran (cel din Schimbarea la față a României, dar 
şi din alte eseuri). Răul cel mai mare îl vede Eminescu în 
politicianismul demagogic, caracteristic  roşilor adică 
liberalilor ținta, de fapt, a mai tuturor editorialelor scrise de el 
la Timpul. I. C. Brătianu, şeful liberalilor, e prezentat, uneori 
ca un Antichrist. A se vedea în acest sens editorialul [Eram 
curioşi întrucîtva...], publicat în Timpul, IV, nr. 264, 30 
noiembrie, 1879, privind soarta poporului român, articol 
străbătut, în întregul său, de un ton înalt, caracteristic celor mai 
violente articole eminesciene. Sunt, aici, fragmente care 
anunță negativismul cu subtext pozitiv cioranean: 

Exista-va acest popor sau istoricii străini vor pomeni 
de el în compozițiile lor ca de o curiozitate etnologică, 
dispărută de pe pămint, pentru că n-a avut energia de-a se 
ridica contra mişeilor, ci aclamîndu-i din contra, ca salvatori 
ai Săi, au răstignit pe adevărații lui fii ? Prea ar fi fost frumos, 
prea vrednic de admiraţia viitorului să cază cu arma în mină 
ca un erou din oasele căruia răsare răzbunarea şi viaţa 
ideilor; prea ar fi avut copiii tradiții mari despre părinții lor şi 
prea aveau speranță de viitor. (M. Eminescu, Opere, vol. X, 
Editura Academiei Române, Bucureşti, 1989, p. 361) 


Într-un articol scris în 1877 (după mărturia lui I. L. 
Caragiale ) şi publicat în Timpul, III, nr. 86, 16 aprilie 1878, 
p. 2-3, intitulat Paştele, Eminescu este încrezător în săvârşirea 
unei metanoia a poporului român, spunând în încheiere : 

Dar rămine datina şi înţelesul ei sfint, aşa cum e de 
demult ; şi, de nu va sosi niciodată acea zi din care să se 
înceapă veacul de aur al adevărului şi al iubirii de oameni, 


totuşi e bine să se creadă în sosirea ei, pentru ca să se bucure 
cei buni în ziua învierii, cînd ne luminăm prin sărbătoare şi ne 
primim unul pe altul şi zicem fraţi celor ce ne urăsc pe noi şi 
iertăm pe toţi pentru înviere, strigind toţi : Christos a 
înviat! Ubidem, p. 79) 

Iar în alt articol [Lucru de care trebuie ...], de asemenea 
polemic, plin de cuvinte tari şi chiar de invective, Eminescu 
exprima, clar, un optimism politic, temperat, scriind : 

Noi nu ne-ndoim că adevărurile noastre vor pătrunde 
în societatea română. La ce le-am şi scrie dacă n-am avea 
această convingere ? Fără a transige aşadar în privirea 
principiului nostru fundamental şi nestrămutat că, în loc de a 
subordona fara şi împrejurările unor teorii abstracte, din 
contra, teoriile trebuie să rezulte din starea şi necesităţile 
țării, noi totuşi nu suntem inamicii nici unei idei politice 
susținute de oameni oneşti, chiar dacă acea idee n-ar fi 
potrivită cu starea de lucruri. (Ibidem, p. 234) 


După cele arătate până acum (diverse opinii critice, 
mărturii ale contemporanilor, scrisori şi fragmente din 
publicistica poetului), opinăm că n-ar mai trebui să calificăm, 
atât de uşor şi de tranşant opera eminesciană cu tremeni 
precum pesimism (pesimism fundamental, structural — T. 
Maiorescu; pesimism titanic — Raicu Ionescu Riou; pesimism 
moleşit — Ion Nădejde ; pesimism atruist — Ed. Gruber ; 
pesimism critic — Mihai Ralea ; pesimism livresc — Liviu Rusu 
ş.a. necitaţi), versus optimism ( fundamental — Gherea, M. 
Sadoveanu etc.), sau invers, chiar dacă, în creaţia de ansamblu 
a poetului, se întâlnesc destule aspecte care ar caracteriza cele 
două atitudini. 

Eminescu n-a fost un gânditor pesimist (tip 
Schopenhauer, spre exemplu), nici unul optimist prin 
excelență. A apărut în lume ca un copil plin de vitalitate, 
voios, bucurându-se din plin de miracolul vieţii, de frumuseţile 


naturii, exuberant şi comunicativ. E de prisos a mai veni cu 
documente în acest sens. Ca adolescent şi în prima tinereţe, a 
fost atras de misterul dragostei ingenue, de frumuseţea 
datinilor şi tradițiilor poporului său, de farmecul creaţiei 
populare şi al limbii române, a iubit, aproape pătimaş, poporul 
din care a ieşit (cum singur va mărturisi, mai târziu, într-un 
manuscris : Dumnezeul geniului m-a sorbit din popor cum 
soarbe soarele un nour de aur din marea de amar.) Setea de 
cunoaştere l-a pus, apoi, în contact cu marii gânditori ai lumii, 
înlesnindu-i acumularea unei vaste culturi filosofice şi literare 
şi devenind în anii deplinei maturități, datorită unei 
reflexivităţi ieşite din comun (geniale), un gânditor profund 
asupra existenţei, un metafizician sui-generis, în stare să 
conştientizeze, acut, relația (sub toate aspectele 
disproporționată) dintre imensitatea spațio-temporală a 
cosmosului şi infinitezimalele dimensiuni şi posibilități ale 
ființei umane. Conştientizând această relație, Eminescu a ajuns 
la cristalizarea unei concepţii filosofice proprii şi profunde, pe 
care am putea-o numi cu sintagma melancolie reflexivă şi care 
îi va străbate, în nenumărate nuanţe şi, adesea, sub aspectul 
expresiei, cu elemente aparținând diverselor tipuri ale 
intertextualității, opera, în integralitatea ei (poezie, proză 
artistică, publicistică). 

Sunt interesante, privind cele afirmate de noi mai sus, 
câteva intuiții ale unor comentatori, începând chiar cu T. 
Maiorescu, care vorbea, în treacăt, despre un pesimism în 
melancolie, apoi, mai târziu, G. Călinescu, în Istoria sa, 
spunea că, la Eminescu, se vede o spaimă de Cosmul 
singuratic, inuman, sentiment întâlnit, după Călinescu, la 
poeții germani romantici, criticul semnalând ca reflexe 
emoţionale ale relației dintre macrocosmosul infinit şi 
dimensiunea microscopică a omului, o jale sălbatică. (Vezi 
Loc. cit., 1941, p. 406). Dan Botta spunea că Lumea 
concepută de Eminescu are atributele melancoliei, că Durerea 


şi iubirea devin moduri de înţelegere a lumii, instrumente de 
cunoaştere (Vezi Dan Botta, Despre arta poetului, în vol. 
Scrieri, IV, E.PL., Bucureşti, 1968, p.186). Iar despre 
Luceafărul, acelaşi autor scria că Nicăieri Eminescu n-a fost 
mai iluminat de cunoaştere. Nicăieri nu s-a exprimat mai clar 
fiorul muritorului sub magia cosmică, sub raza magnetică a 
depărtărilor. (Loc.cit p. 189). În fine, S. Mehedinţi, 
respingând categoric ideea că Eminescu e un poet pesimist, 
spunea că notele deprimante din poezia sa se explică prin 
raportarea efemerei existenţe a omului la imensitatea spațiului 
şi a timpului. 

Ajunşi în acest punct al discuţiei, se impune o lămurire 
a conceptului filosofic de melancolie reflexivă, pentru evitarea 
unei înţelegeri înguste a lui şi a unor eventuale confuzii. 

Pentru a preveni, de la bun început, orice echivoc, 
atragem atenția asupra faptului că nu la viziunea despre 
melancolie a scepticilor ne gândim şi nici la teoria umorilor 
(deşi aceasta ar putea fi invocată, în explicarea predispoziției 
lui Eminescu pentru meditaţie, interiorizare şi excesive 
procese autoscopice, introvertite. Cum se ştie, Hipocrate 
distingea patru umori : sângele, flegma, bila galbenă şi bila 
neagră (atrabila), care ar sta la baza temperamentelor: sangvin, 
flegmatic, coleric şi melancolic). Cum ne informează 
Salvatore Battaglia (în Mitografia personajului, trad. Al. 
George, Editura Univers, Bucureşti, 1976, p. 65), în Evul 
Mediu, noţiunea de melancolie opera numai în sfera medicinii, 
dar, odată cu Umanismul, ea a intrat şi în conştiinţa 
psihologică şi literară, numind aspectele introvertite ale 
omului. Deci, în timp, de la geneza ei fiziologică, melancolia a 
ajuns, în cele din urmă, să însemne orice formă de abstracție 
artistică. Încă în antichitatea greacă, pentru filosoful Aristotel, 
melancolia însemna inteligență şi înțelepciune, pentru că 
aproape toți oamenii inteligenți şi înţelepţi au fost 
melancolici.(Apud, Salvatore Bataglia, Op. cit., p. 71). 


Aşadar, când vorbim de melancolie reflexivă, ca 
trăsătură fundamentală a creației eminesciene, luăm termenul 
în accepțiunea sa de concepţie filosofică asupra existenţei. 

În epoca Renaşterii, teoreticianul melancoliei, ca 
atitudine reflexivă şi introspectivă, este considerat Marsilio 
Ficino (1433-1499). Pornind de la substanţa lirico-reflexivă a 
poeziei lui Petrarca, Ficino defineşte melancolia ca neliniştea 
cunoaşterii şi îi conferă atribute energetice. El asimilează 
dispoziția melancoliei de natură fiziologică cu neliniştea de tip 
spiritual cu aspirații cognitive. Melancolia, după acest filosof, 
dă gândirii calitatea de a se abstrage şi de a se replia înăuntrul 
conştiinţei şi de a pătrunde în imaginile fanteziei ; melancolia 
devine gândire, meditaţie, poezie.(Apud, Op.cit., p. 60-61). 
Aşadar, pentru Ficino şi cei care l-au urmat, în perioada 
Renaşterii, melancolia se identifică cu continua reflexie 
introspectivă, de veşnică  insatisfacție, de  nelinişte a 
cunoaşterii. Huizinga ne informează că, în unele texte din 
secolul al XV-lea, pentru a gândi se folosea verbul a 
melancoliza. În această accepţiune filosofică, melancolia 
presupune o anumită tristețe, dar nu una paralizantă, care 
îndeamnă la renunțare, ci o dorinţă de a ne înălța, de a găsi o 
răscumpărare a existenței vulgare prin altă existență, de 
elecțiune, în plan spiritual. Neliniştea pe care melancolia 
reflexivă o implică e, în concepţia aceluiaşi Ficino, 
sentimentul unei absenţe care năzuieşte să se împlinească. Ce 
altceva întâlnim în întrega creaţie eminesciană ?! 

În accepțiunea de nelinişte cognitivă se întâlneşte 
melancolia şi în critica romantismului. Or, cum se defineşte 
însuşi Eminescu ? Un romantic. lar în gândirea filosofico — 
estetică modernă contemporană, a melancoliza înseamnă a 
provoca misterul existenței şi, în acelaşi timp, a asculta, 
înfiorat, ecourile lui nedefinite. Pe urmele unui aforism 
nietzschean (Dacă priveşti mult în fundul prăpastiei, prăpastia 
priveşte la rându-i în adâncul tău), Gabriel Liiceanu (în 


Tragicul — o fenomenologie a limitei şi depăşirii, Editura 
Univers, Bucureşti, 1975, p.117) defineşte melancolia ca 
privirea întoarsă celui care priveşte în adâncul prăpastiei, iar 
Andrei Pleşu (în Pitoresc şi melancolie, Editura Univers, 
Bucureşti, 1980, p. 101), pe care l-am mai citat, ca şi pe 
Gabriel Liiceanu, şi într-un alt text, privind romanul Adela de 
G. Ibrăileanu, consideră melancolia ca percepția simultană a 
eternității şi perisabilității lucrurilor, a masivităţii lor 
inviolabile cununată cu o extremă fragilitate, a distanţei şi, în 
acelaşi timp, a apropierii lor de cugetul nostru. Cât de juste ne 
apar, în lumina celor spuse, în pragul mileniului trei, de cei doi 
filosofi, observaţiile lui Simion Mehedinți, în 1934 făcute! Tot 
Andrei Pleşu afirmă că melancolia, ca epifenomen al 
îndeletnicirii contemplative, încetează a mai fi ireversibil 
malignă, urmând a se contura ca o tristețe uşoară, vagă, 
dulce, însoţitoare constantă a reflexiei şi reveriei. (Op. cit., p. 
77-74). Avem, aici, definirea substanței lirice pe care o 
întâlnim în geniala creație eminesciană, ca sublimare estetico- 
poetică a unui mod de gândire, a melancoliei ca viziune asupra 
existenței, ecoul acestei concepții în planul ideii poetice, în 
planul absolutului artei. 

În opera eminesciană, melancolia (ca atitudine 
filosofică şi ca sentiment) apare în nuanţe variate (mai grave 
sau mai puţin grave), până la resemnarea în fața dialecticii 
existențiale. Aşa că nu e nimic paradoxal în faptul că, spre 
exemplu, într-o poezie ca Rugăciunea unui dac, sau în 
Glossă, atitudinea şi sentimentele implicate apar într-un 
registru grav (pesimist numit de cei mai mulți exegeți), iar în 
Ce te legeni ... şi în atâtea alte poezii într-unul aproape blând, 
de resemnare (cum s-au exprimat alți critici). 

Deci, am putea spune că Eminescu a fost un creator de 
geniu prin excelență meditativ, având ca pivot filosofic 
melancolia, înțeleasă ca viziune asupra existenței şi 
exprimată nuanţat, de la tonalitățile grave, până la acelea 


elegiace, senine şi luminoase, funcție de problematica 
îmbrățişată, mai mult sau mai puţin profundă şi gravă, fie de 
natură filosofică, fie de natură socială, politică, sau strict 
intimă. În această perspectivă, etichetări de genul pesimist 
(pesimist fundamental), sau optimist apar ca nepotrivite. Omul 
comun, mai mult sau mai puțin conştient de precaritatea 
existenței sale raportată la imensitatea Universului, se simte 
copleşit, chiar deprimat, darmite un  hiperreflexiv, un 
speculativ şi un hipersensibil ca Eminescu ? La el, cum 
remarca Simion Mehedinți, gândul precarității lumii 
fenomenale, al nefiinţei şi setea — liniştii eterne — sînt foarte 
fireşti, mai ales că nimeni nu a reuşit să dezlege marile mistere 
ale existenţei, de când omenirea a început să reflecteze la 
condiţia şi rostul ei în Univers. Însuşi faptul că Eminescu s-a 
mistuit în a surprinde ceva din misterele acestei lumi, că a 
acționat pentru ameliorarea condiţiei umane, că a căutat 
comuniunea cu semenii, că s-a entuziasmat în fața splendorilor 
lumii, că a iubit-o constituie dovada că a fost un luptător (pe 
plan spiritual, socil-politic, cultural). Or un asemenea om nu 
mai poate fi etichetat, simplist, ca fundamental pesimist. Ca 
în cazul oricărui mare creator, şi opera lui Eminescu este 
străbătută de contradicții. Ceea ce se cuvine însă evidențiat 
este dominanta substanţei ei, care, după părerea noastră, se 
înscrie în aria unei metafizici a melancoliei. Aşa-zisul 
pesimism eminescian e un fenomen specific de 
intertextualitate, cu alte cuvinte, un fenomen privind, mai 
ales, formularea observaţiilor sale filosofice, cu expresii 
frecvente în discursul filosofic german (schopenhauerean) din 
perioada formaţiei sale spirituale, în universitățile din 
Germania. Însuşi poetul, referindu-se la nemulțumirea adâncă 
şi la melancolie, independent de legături naționale sau de 
altele, neprivind graniţele politice şi situațiunea socială şi 
cari umplu cu toate astea sufletul oricărui om care e la 
nivelul civilizației contemporane, le consideră o stare 


sufletească specifică, pe care unii o numesc nevrozitate, alții 
pesimism, alții scepticism. (Opere XIII, Ed. Vatamaniuc, etc., 
p. 329). Sub aspect filosofic, „pesimismul e la modă” — spune 
poetul — având în vedere epoca sa, Dumnezeul lui fiind 
Schopenhauer, iar profetul său, Hartmman. Dar Eminescu e 
deasupra sâmburelui filosofic al concepţiei schopenhaueriene, 
pentru că accentele sceptice, pesimiste (care există, 
indiscutabil, în opera sa) sunt expresia conştientizărilor 
proprii, şi nu de împrumut, a relației existențiale dintre absolut 
şi relativ, dintre infinit şi finit, dintre etern şi efemer, dintre 
macro şi micro cosmos, conştientizări întărite şi de nivelul 
ştiinţei şi culturii contemporane cu poetul, pe care sunt în stare 
să le înţeleagă, în profunzime, numai spiritele speculative şi să 
le trăiască, adesea, cu o înţeleaptă seninătate. 

Prin aceasta, Eminescu e deasupra modelor şi a 
timpului şi chiar consonant cu sensibilitatea modernă. 


III.Mihai Eminescu şi Destinațiunea 
omului 


Opera eminesciană e îmbibată de reflețiuni adânci privind 
existența sub toate aspectele ei, micro şi macrocosmice, 
vizibile sau abisale, detectate doar prin puterea unei intuiţii de 
care numai marile genii sunt capabile. Dar esenţa tare a 
gândirii poetului nostru anevoie poate fi cristalizată în 
formulele unui discurs denotativ, datorită osmoticei ei prezenţe 
în incandescenţa lirismului său. Eminescu nu este un 
filosof-poet, adică un gânditor cu un sistem filosofic 
infinitezimal articulat, pe care să-l ilustreze cu ajutorul unui 
discurs poetic oarecare. Eminescu este un poet-filosof, ceea ce 
înseamnă cu totul altceva şi anume că percepe liric 
dimensiunile existenței, textualizând ecourile acesteia în 
sensibilitatea şi reflexivitatea sa într-un mod transfigurat, prin 
forța sugestivă a cuvântului poetic, eminamente conotativ. De 
aceea, substanţa filosofică a operei eminesciene nu poate fi cu 
precizie identificată şi sistematizată, pe deasupra şi datorită 
uimitoarei ei mobilități, de la un moment la altul, de la o 
ipostază la alta, implicând adesea aspecte contradictorii şi 
chiar antitetice. Profundele implicaţii filosofice ale liricii 
marelui nostru poet se dezvăluie, într-un proces hermeneutic 
complex şi, nota bene, funcţie de gradul receptivității critice a 
interpreților. Şi nu s-ar putea spune că poetul nu s-a bucurat, în 
timp, de subtile exegeze critice, de la acelea întreprinse, cu 
mare pătrundere, de G. Călinescu, mai apoi de Rosa del 
Conte, până la demersurile critice efectuate în zilele noastre de 
exegeți precum G. Munteanu, E. Todoran, G. Tohăneanu, 
Șt. Munteanu, Const. Ciopraga ş.a. 


Destinaţiunea omului, în concepția lui Eminescu, nu 
poate fi înţeleasă, în temeiul ei filosofic, fără a o raporta la 
viziunea de ansamblu a poetului asupra existenței, aşa cum 
transpare ea din lirica lui, sau din însemnările lăsate în 
manuscrise, adunate în monumentala ediţie critică, începută de 
Perpessicius şi desăvârşită, relativ recent, prin eforturile 
conjugate ale unor harnici eminescologi (Dimitrie Vatamaniuc, 
Petru Creţia ş.a.). Chestiunea în discuţie este strâns legată, mai 
ales, de viziunea poetului asupra Timpului, una din 
problemele capitale ale creației eminesciene, alături de aceea a 
Spaţiului şi a  Absolutului. Contribuţii deosebite la 
înțelegerea acestor categorii filosofice, aşa cum apar ele 
modelate în gândirea poetică a marelui poet, întâlnim în 
inegalabila carte a Rosei del Conte, Eminescu sau despre 
Absolut ( tradusă şi prefațată de Marian Papahagi şi apărută la 
Editura Dacia, Cluj, 1990, cu o postfață de Mircea Eliade), 
precum şi în alte exegeze întreprinse de alți interpreți, în anii 
din urmă. 

Eminescu a fost obsedat de Absolut, ca orice mare poet 
reflexiv. A fost la curent cu aproape tot ce s-a glosat despre 
această problemă, începând cu intuiţiile vechilor gânditori 
indieni, aflate în marile poeme vedice, continuând cu acelea 
din creaţiile mitologice şi din sistemele filosofice ale grecilor 
antici, până la operele marilor filosofi ai Europei (Kant, 
Schopenhauer ş.a.). Din modul de a concepe Absolutul de 
către poet derivă complexa sa sistematologie poetică şi, 
implicit, locul şi sensul vieţii omului în contextul existenței în 
general. Din meandrele atitudinii poetului faţă de această 
problemă a problemelor oricărei filosofii izvorăşte dubla 
nelinişte ce străbate creaţia sa lirică: aceea a existentului 
suspendat în Timp şi aceea a Timpului implicat în inima 
existentului. Absolutul ar fi , ne face a înțelege poetul, 
Timpul infinit, un timp demiurg, durata eternă, figură a lui 
întotdeauna, Aionul elenistic, care ar genera lumea, o 


ipostază a divinului (vezi Rosa del Conte, Op. cit., p. 290), 
negenerat şi nemuritor, răspunzător pentru devenire. Aionul se 
împlineşte în lume ca Eternitate, deci o transcendere. Se face 
distincție, aşadar, între Eternitate (stătătoare) şi Timp 
(mişcător), stări opuse, dar care se urmăresc şi se ajung, 
datorită fenomenului de ciclică reântoarcere. Prin urmare, 
Eminescu a intuit existența unui Absolut (Timp etern), 
transcendent, generator al Timpului cosmic (care începe odată 
cu impulsul vital — Dar deodat-un punct se mişcă...), istoric, 
relativ, al vieții perpetue (care curge mereu în acest Timp), al 
succesiunii de fragmente. 

Cum s-ar accede la Absolut, după Eminescu? Poate că 
prin eliberarea de sub sclavia Timpului mişcător. Dar e 
posibilă o asemenea eliberare? Imaginarul poetic eminescian 
sugerează câteva posibilități. Una ar fi tehnica magică, de 
identificat în Călin Nebunul, în scena în care personajul 
țintuieşte de copac ipostazele sale: Zorilă şi Murgilă. O altă 
posibilitate ar fi tehnica filosofului, care, cum spune Rosa del 
Conte, se aşează cu gândul în timpul mitic al Originii-Sfârşit, 
pentru a transcende devenirea. Ar mai fi , apoi, tehnica 
omului uletic (material) care se confundă cu curgerea materiei 
(cum am putea vedea în Cesara, unde femeia, goală, în apele 
mării, simte cum se topeşte ca o plantă; sau cum putem 
constata în Mai am un singur dor). În fine, după interpretările 
aceleiaşi Rosa del Conte, prioritară în viziunea poetului ar fi 
calea idealismului ontologic, potrivit căruia materia 
(cosmosul) ar fi un reflex al unei idei care leagă toate formele 
succesive ale ei, materia însăşi fiind, în esenţa ei , nemuritoare. 
Universul ar fi nu numai manifestarea, ci şi proiecția ideilor ce 
se nasc în ochiul Absolutului. lar gândurile omului ar fi 
gândurile lui Dumnezeu, sau visele unui Spirit Etern (Idem, 
Op.cit. p. 193). Contemplate de poet, formele materiei sunt 
smulse devenirii cosmice, în conştiinţa lui înfățişându-se 
esenţa formelor, nu aspectul schimbător al lor. 


În acest context ideatic de natură filosofică, ne întrebăm: 
care ar fi destinațiunea omului, a vieţii, după credinţa poetului 
nostru? 

Existența omului (Timpul uman) este o componentă a 
Timpului cosmic. Ambele forme temporale sunt expresia 
forței  demiurgice a Timpului absolut, epifanii ale 
Absolutului, proiecţii ale ideilor ce se nasc în ochiul acestuia. 
În consecință, gândurile omului sunt gânduri ale dumnezeirii 
(Absolutului), sau visele unui Spirit Etern (care-vezi 
Luceafărul - nu are nici timp, nici loc şi nu cunoaşte moartea). 
Să-l cităm, acum, pe Eminescu: Omul conține în el o 
contradicțiune adincă. Fiecare om are în sine ceea ce numim 
noi o destinaţiune internă. Facultatea, puterea, voința chiar 
de a dezvolta mereu, de-a produce prin sine însuşi o viaţă 
nouă. Nu e nici un om mulțumit de-a rămîne etern pe acelaşi 
punct — omul e oarecum naşterea eternă. Această devenire 
eternă află în om o putere numai mărginită. Din această 
contradicțiune a puterii mărginite şi a  destinațiunii 
nemărginite, rezultă ceea ce numim viața omenească. Viaţa e 
lupta prin care omul traduce destinațiunea sa , intențiunile 
sale în lumea naturii. (M. Eminescu, Opere, 6, editor Aurelia 
Rusu, p. 493). Acest scurt text, de o evidentă limpezime, este 
edificator în ceea ce priveşte concepția lui Eminescu despre 
dublul statut ontologic al ființei umane: materie 
(fenomenalitate supusă mişcării ciclice, Timpului cosmic) şi 
spirit, scânteie desprinsă din ochiul Absolutului, cu alte 
cuvinte, omul este o ființă hibridă (cum ar spune 
fenomenologia modernă), sau, cum însuşi Eminescu se 
exprimă, o ființă supusă unei contradicțiuni interne, din care 
cauză destinațiunea sa nemărginită, dată de scânteia divină, 
este limitată de puterea mărginită, ce ține de natura uletică 
(materială) a sa. Datorită forţei demiurgice din structura sa 
ontică, omul nu se mulţumeşte a rămîne etern pe acelaşi 
punct, ci manifestă voința de-a produce prin sine însuşi o 


viață nouă, de a se dez-limita, de a-şi depăşi mărginirea, 
limitarea. În acest sens trebuie înţeleasă propoziţia: omul e 
oarecum naştere eternă. Viaţa omului este, aşadar, lupta prin 
care omul traduce destinațiunea, intenţiunile sale în lumea 
naturii. În orizontul filosofic al idealismului ontologic, 
Eminescu prefigurează, în felul acesta, o ispititoare posibilitate 
de a accede la Absolut, la spiritul Etern şi anume, aceea a 
înfăptuirii în plan spiritual, în planul creaţiei. Prin această 
disponibilitate demiurgă, tradusă în efective acte de creaţie, 
omul se poate sustrage devenirii, cu alte cuvinte, poate 
transcende Timpul cosmic, implicit Timpul uman, relativ, al 
succesiunii de fragmente. 

Este uimitoare această viziune a poetului despre 
destinațiunea omului, despre locul şi rolul existenţei lui în 
lume şi, totodată, atât de tonifiantă, încât estompează accentele 
de scepticism, sau de pesimism, din creaţia sa, despre care 
exegeza eminesciană a glosat îndelung. În citatul comentat mai 
sus, se află, in nuce, o întreagă filosofie, dezvoltată, ulterior, 
cu multă pătrundere reflexivă, dar şi cu talent, de Constantin 
Noica şi, apoi, de Gabriel Liiceanu. Noica, spre exemplu, 
mergând pe urmele lui Eminescu, operează distincția clară 
între devenirea întru fiinţă şi devenirea întru devenire. 
Aceasta din urmă este o rotire perpetuă, într-un orizont închis, 
limitat, o rotire ciclică, lineară, supusă principiilor mecanicii 
naturii. Cea dintâi este o mişcare ascensională, orientată spre 
înălțimi, e o spirală transorizontică, o devenire întru ceva. 
Aceasta defineşte adevăratul statut ontologic al fiinţei umane. 
E şi ceea ce gândea marele nostru poet. Gabriel Liiceanu îşi 
întemeiază filozofia sa despre tragic pe aceeaşi contradicție 
fundamentală formulată de Eminescu, privind statutul 
ontologic al ființei umane, adică pe natura sa duală paradoxală: 
nemărginire în mărginire. În interesanta sa carte, Tragicul — 
o fenomenologie a limitei şi depăşirii, acest filosof emite 
incitante judecăţi potivit cărora existenţa umană este tragică, 


în fond, datorită faptului că omul îşi asumă, conştient, 
responsabilitatea dez-limitării, angajându-se deliberat într-o 
luptă inegală cu forţele ce-l limitează, deci asumându-și riscul 
înfrângerii. De aceea, lupta sa cu limitarea ontologică îl 
proiectează în ipostaza de erou demn de admirat, nu de 
compătimit, în ipostaza tragicului sublim. 

lată cât de perenă este moştenirea spirituală 
eminesciană. Ea e un sâmbure extraordinar de dens de 
reflecțiuni, generator de prețioase sugestii în plan filosofic, un 
nucleu de înțelepciune, susceptibil a proiecta noi lumini în 
posteritate. 

Însăşi existența creatoare a poetului şi gânditorului 
Eminescu a fost o luptă cu limitarea ontologică, prin care el 
şi-a tradus destinațiunea sa, intenţiunile sale în lumea naturii. 


IV. Omenia lui Eminescu 


Un exeget italian al poetului nostru, Gino Lupi, într-un 
studiu intitulat Mihai Eminescu, şi publicat în volumul Mihai 
Eminescu în critica italiană, afirma că: Nu va fi cu putință să 
înțelegem şi să judecăm opera poetului Mihai Eminescu dacă 
nu vom cunoaşte omul în toate manifestările complexe ale 
personalităţii sale, manifestări care formează un tot indivizibil 
(Op. cit., p.170). Este ceea ce credem cu tărie, şi noi, atunci 
când subliniem ideea înțelegerii adevăratului Eminescu, 
cunoscându-i creaţia în integralitatea ei, ca pe un organism 
complex, expresie a unei personalități creatoare, ea însăşi 
complexă, ca oricare organism. 

Chiar prezența sa fizică şi comportamentul printre 
semeni impuneau, printr-un farmec aparte, deşi contradictoriu, 
mergând de la disponibilitatea spre comunicarea deschisă şi 
chiar exuberantă, în compania prietenilor intimi (Creangă, 
Slavici etc.), până la atitudinea rezervată, circumspectă, de 
închidere în sine, dar şi în aceste momente, ochii, privirea 
învăluitoare deveneau mijloace de comunicare a tumultului 
sufletesc, din care simpatia față de oameni şi dorinţa de a-i 
avea apropiați nu lipseau. Un portret literar emoţionant ne-a 
lăsat Nicolae Petraşcu, fratele cunoscutului pictor, în 
memorialul său, Biografia mea. Când N. Petraşcu l-a cunoscut 
pe Eminescu, acesta avea în jur de 30 de ani: Poetul avea 
atunci cam 30 de ani, relatează Petrașcu, şi scrisese cele mai 
multe din poeziile sale. Înfățişarea lui, mişcările, atitudinea 


lui, creşteau poate în ochii mei, văzuţi sub aureola poetului, 
dar impresia mea era în mare parte adevărată, căci natura 
fusese darnică cu el şi în privința aceasta. De statură de- 
asupra mijlociei, cu trupul proporționat şi bine legat, cu 
trăsăturile feţei regulate şi distinse, părul negru, lucios şi cam 
lung, fruntea înaltă şi senină de parcă se cobora din lumea 
unui Vis, susținută de arcurile regulate a două sprincene negre; 
ochii negri, unbriţi şi adinci pe care arareori fi-i dădea să-i 
priveşti, căci vorbea cu ei mai mult plecaţi în jos: - în clipa 
însă, în care ţi-i trecea pe dinainte, surprindeai în ei pâlpâitul 
unei lumini incandescente ca un scăpărat al focului tainic ce-i 
ardea sufletul; zimbetul, mobil, diversificindu-se în orice 
moment, serul feţii pătruns de inspiraţie. (LE. Torouţiu, Studii 
şi documente literare, vol.VI, Bucureşti, 1938, p. CXXVII- 
CXXVIII). Despre zâmbetul plin de nuanțe, cu care poetul îşi 
apropia şi fermeca prietenii, dă mărturie şi N. Zaharia (în M. 
Eminescu, Viaţa şi opera sa, Bucureşti, 1912, p. 169-170), 
scriind: Ceva caracteristic şi permanent în fizionomia lui a fost 
surisul său blînd, sincer, sceptic, suav şi disprețuitor, pe care le 
exprima, dacă nu pe toate deodată, dar alternativ şi pe multe 
dintre ele, chiar permanent şi simultan. Acest suris al lui 
Eminescu era o însuşire înăscută, moştenită probabil de la 
mama sa după cum rezultă din descrierea fizionomiei acesteia. 
Zâmbetul lui Eminescu, aşa cum ni-l descriu N. Petrașcu şi N. 
Zaharia, este expresia melancoliei specific eminesciene,ca 
viziune metafizică asupra existenței, expresia gânditorului 
conştient de fragilitatea tuturor celor omeneşti, a 
fenomenalității. Cu toate acestea, cum remarca Liviu Rusu 
(Op.cit.), tonul adânc al sufletului acestui poet-gânditor era dat 
de iubire, de simpatie, prezente necontenit, sub o formă sau 
alta, direct sau indirect, la Eminescu. 

Mihai Eminescu a fost un om de omenie, în sensul în 
care poporul nostru îl dă acestei sintagme. A omeni este o 
vocabulă care numeşte o calitate esențială a românilor, 


recunoscută de străinii care, din diferite cauze, şi-au găsit 
adăpost în sânul acestui popor. (Sunt, bineânţeles, şi excepţii, 
venind din partea unor adepţi ai ideologiilor extremiste, care 
caută să bagatelizeze această calitate şi, din păcate, acestea se 
mai manifestă şi în epoca noastră, care tinde să instaureze 
spiritul de conciliere între popoare, sub semnul 
comunitarismului european, al ecumenismului religios etc.). 
Românul înțelege prin verbul a omeni a fi primitor, ospitalier, 
a ospăta, a cinsti, a onora pe cei ce-i intră în casă, indiferent de 
etnie, religie etc., iar prin omenie, complexul de calități 
deosebite, proprii unei persoane, sau unei comunități, cu 
purtare blândă, înţelegătoare. Eminescu singur îşi mărturiseşte 
originea sa țărănească şi şi-a iubit poporul, fără rezerve, în 
toate manifestările sale specific naţionale. Iacob Negruzzi, în 
Amintiri de la Junimea ( p. 286), ne spune că: Eminescu avea 
o milă nesfirşită pentru soarta ţăranului român, cu care îi 
plăcea mai mult să stea de vorbă decit cu bărbaţii semiculți ai 
societății înalte. Această milă nesfirşită faţă de țărănime nu 
trebuie înţeleasă altfel decât ca expresie a omeniei româneşti 
ancestrale. Într-un articol din Timpul (VII, 18 februarie 1882), 
poetul scria că ţăranul e păstrătorul caracterului nostru în 
lumea asta franțuzită şi nemţită, el e singurul ce de zece 
veacuri n-a desperat de soarta noastră în Orient. |. Creangă, |. 
Slavici, I. L. Caragiale, care l-au cunoscut îndeaproape, fac 
mărturia acestei strânse aderențe a poetului la soarta poporului 
său, scoțând în evidenţă, totodată, calități ale sale, circumscrise 
în sfera omeniei. Într-o scrisoare către Iacob Negruzzi, Slavici 
spunea: Dar să cunoşti pre Eminescu, şi vei afla un om de felul 
în care natura nu produce decit în momentele sale de 
preocupaţiune. Parcă n-a ştiut ce face, cind a făcut, şi 
părîndu-i rău, mai apoi, începe a strica fapta sa. (LE. 
Torouţiu, Loc. cit., p. 270). Apoi continuă: Cu atit mai 
prețioasă arătare este Eminescu pentru noi, care nu sîntem 
dintre oamenii cu desăvirşire comuni. Îl cercăm tocmai pentru 


comorile ce ni se desfăşoară în sufletul său. ( Ibidem, p.271). 
Slavici îl numea, într-o altă scrisoare către Iacob Negruzzi, 
fratele Eminescu (Ibidem, p.183) şi mărturisea că eu țin foarte 
tare la Eminescu, printre motive fiind şi purtarea blândă, 
înțelegătoare a poetului faţă de el, imboldul de a scrie şi 
ajutorul dezinteresat dat în acest sens. 

Se pot cita nenumărate texte din publicistica poetului, 
care dovedesc atitudinea de simpatie, de vibrantă înţelegere 
față de oameni aflați în suferinţă şi totodată, de revoltă față de 
situația mizeră în care politicienii demagogi ai vremii sale îl 
mențineau. lată ce scrie, într-un editorial din Timpul (23 iunie 
1879): 

Populaţia rurală în marea ei majoritate, mai ales cea 
mai depărtată de tirguri, n-are drept hrană zilnică decit 
mămăligă cu oţet şi cu zarzavaturi, drept băutură spirt 
amestecat cu apă; foarte rar la zile mari, şi nici chiar atunci în 
multe cazuri, se învredniceşte să mănince carne şi să bea vin; 
trăind sub un regim alimentar aşa de mizerabil, ţăranul a 
ajuns la un grad de anemie şi de slăbiciune morală destul de 
întristătoare. Chipul unui țăran român, om de la ţară, trăit în 
aer liber, seamănă cu al uvrierului stors de puteri în umbra 
fabricilor. Cine a umblat prin satele noastre, mai ales prin cele 
de cîmp şi de baltă, a putut constata că d-abia din trei în trei 
case se găseşte o familie care să aibă un copil, mult doi, şi 
aceia slabi, galbeni, ligniți şi chinuiți de friguri permanente. 
Această populaţie, pe lingă toate necazurile ei, mai are unul ce 
pune virf la toate: administrația. De Dumnezeu nu mai are nici 
o teamă muncitorul de la ţară, pentru că Dumnezeu l-a 
părăsit, pentru cine ştie ce păcate, în mina acestei 
administrații, compusă, în cea mai mare parte din haitele de 
cafenegii, din  ştrengarii şi  necăpătații de prin 
tírguri.(Eminescu, Opere, X, p.277.). Eminescu nu scria, toate 
acestea, pentru că era redactor la Timpul, ziar conservator, 
adversar al liberalilor, deci din partizanat politic. (Şi 


conservatorismul scriitorului a devenit un clişeu, o problemă 
controversată, care tebuie lămurită, nuanţat, de către istorici, 
având în vedere independenţa de gândire a poetului, chiar faţă 
de conservatori). Eminescu arăta crudul adevăr despre starea 
țărănimii nu din motive politice, conjuncturale, ci din omenie, 
din virtualitățile umanitare ale sufletului său, înscrise în aria 
adevărului, cinstei, înțelegerii oamenilor năpăstuiţi. La fel ca şi 
în cazul ostaşilor (de fapt tot ţărani), care şi-au vărsat sângele 
pentru obținerea Independenței României. În articolul 
Dorobanţii (în Timpul din 30 decembrie 1877), Eminescu 
scria: Au sosit în Bucureşti dorobanţii de pe cîmpul de război. 
Aceşti eroi, cu care gazetele radicale se laudă atita, sînt, 
mulțumită guvernului, goi şi bolnavi. Mantalele lor sînt bucăţi, 
iar sub manta cămaşa pe piele, şi nici cojoc, nici flanelă, nici 
nimic. Încălțaţi sînt tot atit de rău, unul c-un papuc ş-o opincă, 
altul c-o bucată de manta înfășurată împrejurul piciorului, toți 
într-o stare de plins, într-o stare care te revoltă în adincul 
inimii. (Ibidem, p.33). Şi, într-adevăr, revolta editorialistului se 
revarsă, în continuare, într-o cascadă de învinuiri, cuvinte şi 
expresii tari la adresa puterii, ca într-un violent pamflet. 

Omenia scriitorului îmbrățişează, deopotrivă, concetăţenii 
săi, indiferent de rasa (etnia), sau de religia căreia-i aparțin. 
Unii critici de ieri şi de azi ai poetului, l-au etichetat ca 
naționalist şovin, antisemit, chiar (culmea !) fascist avant la 
lettre! Pentru că l-au judecat superficial, sau pentru că nu i-au 
citit opera în integralitatea ei, selectând, ad usum Delphini, 
anumite fragmente, fără a le analiza, ținând cont de contextul 
istoric, economic-social şi politic, intern şi extern, când au 
fost scrise. Aşa se explică cele spuse, paradoxal, despre poet, 
de Mite Kremnitz, precum că în relaţiile sale personale era 
caritabil atit faţă de evrei, cit şi față de creştini — ştiam că el 
ajutase un student sărac, evreu, şi-l primise la el — însă teoretic 
era un dușman al evreilor. (LE.Torouţiu, Op.cit., vol. IV, 
p.36), sau etichetările de astăzi, precum cele menţionate. 


Eminescu, aşa cum l-au cunoscut cei mai apropiați 
contemporani ai săi, aşa cum singur a mărturisit şi aşa cum 
reiese din cele scrise (poezie, proză artistică, publicistică) de 
însăşi mâna sa, a fost un român care s-a identificat, integral, cu 
felul de a fi al poporului din care a ieşit. lar o caracteristică 
dominantă a felului de a fi al românilor a fost, dintotdeauna, 
spiritul de toleranță. Să lăsăm şi de data asta textele să 
vorbească. Referindu-se, într-un articol din Timpul (din 1 
martie 1879) la faptul suprasolicitat de demagogia liberală, 
precum că intoleranța religioasă n-a existat niciodată în 
România, Eminescu scria că e de prisos a-l mai discuta, pentru 
că-l ştiu nu numai copiii, ci şi Alianța izraelită, căreia nu-i 
place a-l şti. Şi continuă astfel: E dar curat zadarnic de-a 
repeta acest adevăr pentru a suta oară. Catolici, protestanți, 
calvini, armeni, lipoveni, turci şi în fine evrei, toate confesiile 
creştine şi necreştine, posibile şi imposibile, s-au bucurat 
pururea de cea mai mare toleranță religioasă pe pămîntul 
nostru. Străvechile biserici armeneşti din Botoşani şi din 
Suceava, bisericele catolice întemeiate de principi români 
Chiar, templele sectarilor alungați din Rusia şi, asupra tuturora 
sinagogele evreieşti sînt tot atitea semne de piatră că 
persecuţiunea religioasă a fost şi este un neadevăr, 
necalificabil neadevăr; ba faptul însuşi că evreii, de la 1848 şi 
pînă astăzi, din 30000 s-au înmulțit prin imigrațiune la 
350000, e o dovadă vie şi strigătoare la cer contra acestei 
nedemne calomnii. Cu aceeaşi stăruință cu cari românii au 
ținut legea lor, ei au respectat credința altora. (Ibidem, p.201). 
Fiind român, deci parte a unui organism etnic, Eminescu 
ilustrează atributele toleranței poporului său. El nu a fost un 
duşman al evreilor, aşa cum scrie Mite Kremnitz. Eminescu era 
împotriva invaziei, a imigrației în masă a evreilor galițieni 
(chazani) — eşantion de rit mozaic, deosebit, antropologic, de 
ramura askenazilor şi sefarzilor. Aceştia, persecutați, din 
motive economice, în ţările din care plecau (Polonia, Rusia, 


Ucraina), găseau câmp liber pentru îndeletniciunile lor 
preponderat cămătăreşti, mai ales în Moldova. Deci 
adversitatea manifestată de Eminescu față de aceşti evrei, 
judecată în contextul epocii, când, situația economică a ţării 
era foarte grea, într-o perioadă de tranziție de la structurile 
semifeudale la cele capitaliste, se explică prin cauze 
economice. O asemenea conjunctură, specifică de fapt tuturor 
perioadelor de tranziţie de la un tip de economie la altul, 
favoriza manifestarea unor aspecte de veritabil capitalism 
sălbatic, când cei ce deţineau capital (şi aceştia erau în 
majoritatea cazurilor evrei), se îmbogăţeau fără muncă, prin 
practicarea cămătăriei (împrumuturilor cu dobânzi exorbitante). 
Cei ce se împrumutau erau, în majoritatea lor, țărani, care, 
datorită condiţiilor impuse de cămătari şi a legislației în 
vigoare pe atunci (aşa cum arată, documentat, Eminescu, într-o 
lungă serie de articole), nu puteau să-şi achite dobânzile şi 
creditorul intra în posesia bunurilor celor ce se împrumutau. Şi 
aşa se produce fenomenul grav de sărăcire în masă a țărănimii 
şi de îmbogăţire a unei pături suprapuse. Or, Eminescu era un 
partizan înfocat al muncii, ca factor de progres şi detesta 
negustoria cu bani (cămătăria). lată adevărata cauză a 
aversiunii lui Eminescu față de evreii imigranți. Faţă de evreii 
stabiliți de-a lungul secolelor, în Ţările Române, şi care se 
integrau în organismul societăţii româneşti, exercitând munci 
utile, s-a manifestat în spiritul omeniei recunoscute a poporului 
său. Drama, în posteritate, a lui Eminescu constă în faptul că 
extremiştii de orice etnie (şi evreii au extremiştii lor!) i-au 
denaturat gândirea, preluând din opera sa ce le convenea, 
pentru a-l omagia sau denigra. Dar ce vină poartă, oare, poetul 
că toate aceste mistificări ale creaţiei sale sunt determinate de 
tendințe rău intenționate ?! Pasiunea cu care, uneori, s-a 
exprimat, folosindu-se de limbajul virulent al pamfletului, 
foarte rar în poezie, mai ales în publicistica sa, cu evident 


caracter polemic, a fost, deliberat, greşit interpretată ca 
expresie a unui naționalism retrograd, sau ca antisemitism. 
Eminescu a susținut modificarea articolului 7 din 
Constituţia vremii, care conţinea restricții în acordarea 
cetățeniei române evreilor masiv imigraţi în a doua jumătate a 
secolului trecut. În articolele consacrate acestei probleme, el 
era iritat şi de faptul că puterile occidentale, ieşite, victorioase 
din războiul de la 1877, se amestecau în treburile interne ale 
țării, legând recunoaşterea independenţei României, prin 
tratatul de la Berlin de modificarea articolului cu pricina, în 
sensul acordării cetăţeniei evreilor, în mod necondiţionat, 
puteri care, în ţările lor, mai ales Germania, impuneau unele 
restricții în acest sens. Se întâmpla atunci, ceea ce se petrece şi 
în vremurile noastre, în plină campanie de integrare europeană, 
când anumite țări din Uniunea Europeană impun restricții de 
tot felul intrării în țările lor a unor imigranți indezirabili, dar 
cer, imperios, ca alte țări să respecte drepturile omului, implicit 
acela de a emigra. Cu toate acestea, Eminescu a pledat pentru 
modificarea articolului menționat. Știm prea bine — scria 
publicistul în editorialul Dacă aparențele nu amăgesc... în 
Timpul din 29 iunie 1879 — că art. 7 al Constituţiei cuprinde o 
piedică absolută şi că mulți izraeliți din cei care ar fi meritat 
drepturi, au fost loviți de acel articol; recunoaătem că legile 
noastre viitoare trebuie să dea posibilitatea de a se şterge 
rinduri-rînduri şi inegalitatea acestora, formulând observația: 
Dacă izraeliții se simt într-adevăr fii ai României şi sînt 
devotați ei, dacă fara noastră e singura lor patrie, dacă toate 
sentimentele lor sînt legate de acest pămînt sfint pentru ei ca şi 
pentru noi pentru că acoperă osemintele părinților lor, dacă îşi 
iubesc patria ca şi ceilalți, dacă inima lor se întristează cînd 
ea se află în nevoi, dacă toate acestea sint, precum Sîntem şi 
noi bucuroşi a crede că sint, atuncea: Hic Rhodus, hic salta |! 
(Ibidem, p. 285). Apoi, în încheierea textului menţionat, 


Eminescu scria: Despre o prea mare durere sufletească, despre 
înjosire şi amărire nu poate fi dar vorba. 

Fiți drepţi şi cunoaşteţi-vă, se adresa el, patetic, 
evreilor. Cei mai mulți dintre coregionalii voştri — excepțiunile 
sînt atit de neînsemnate încît mai numără aproape totalitatea 
voastră nu vorbrşte româneşte în familie; mulți, foarte mulți 
nici nu cunosc limba românească. 

Oare o condiţie pentru a fi fiu al României şi o dovadă 
de iubire de patrie nu este a vorbi limba patriei? 

Noi nu sîntem — izraeliții o ştiu bine — inamicii cauzei 
izraelite, dar amici încît să renegăm sîngele nostru şi să 
periclităm interesele poporului, care de sute de ani au apărat 
şi ținut aceste ţări, aşa amici nu sintem. Noi credem că 
interesele reciproce sînt armonizabile, dar pentru aceasta se 
cere bunăvoință şi abnegaţie reciprocă. (subl. ne aparţine, 
C.P.). 

Şi lăsăm ca tot textele poetului să mărturisească. În 
articolul din Timpul 7 octombrie 1879, în preajma votării 
modificării articolului 7 al Constituţiei, Eminescu scria: În 
această oră de apropiere generală, cînd România dă 
într-adevăr din toată inima posibilitatea ca izraeliții să devină 
cetățeni ai ei, ne simțim datori a vorbi în spiritul păcii şi a 
reaminti că nu ura contra rasei izraelite, nu patima, nu 
prevențiuni religioase ne-au silit a menține un atit strict punct 
de vedere, ci mai cu seamă natura ocupațiunilor economice ale 
evreilor, precum şi persistarea lor întru a vorbi în familie şi 
piață un dialect polono-german care-i face neasimilabili cu 
poporul nostru. (Prin termenul neasimilabili, Eminescu 
înțelegea, neintegrabili în societatea românească, n.n.- C.P.) 

Dacă, în locul muncii actuale - continua scriitorul -, 
care nu constă în mult mai mult decât în precupețirea de 
muncă străină, evreii se vor deda ei înşişi cu ocupaţiunile 
productive, dacă şcolile noastre, în care oricind au fost primiți 
şi tratați pe picior de perfectă egalitate cu românii, vor avea 


de rezultat a-i face să vorbească şi să scrie româneşte, atunci 
viitorul art. 7 nu va mai fi o piedică pentru ei, căci nimeni nu 
va contesta unui român adevărat, de orice rit ar fi, dreptul de 
cetățean român. 

Fie zis într-un ceas bun şi împlinească-se binele cu 
prisosinţă! ( Ibidem, p. 330) 

Poziția lui Eminescu, determinată de situația de atunci a 
țării, invadată de zeci de mii de evrei, care treceau când într-o 
țară când în alta, era pentru acordarea de drepturi evreilor 
stabiliți în țară de multă vreme şi celor care practicau 
îndeletniciri productive, nu speculative. 

Poetul a fost prieten cu evrei de înaltă ținută 
intelectuală, precum lingvistul Tiktin sau cu Moses Gaster, 
unul dintre cei mai buni cunoscători ai poporului român şi ai 
creaţiei sale folclorice. În corespondenţa savantului evreu, 
găsim pasaje precum: Am devenit foarte intim cu Eminescu şi 
l-am vizitat adesea. Îmi aduc aminte că într-o zi - cred că era 
acolo cu Slavici -, cînd a fost adus un număr al ziarului 
(Timpul, n.n.), iar povestea era luată din Anton Pann, 
Povestea celor trei cocoşaţi, el a ris în hohote; Odată mi-a 
dăruit unul (din manuscrisele româneşti), conținînd toate 
minunile Fecioarei Maria şi altele. Se zicea că era antisemit. 
Pe atunci, antisemitismul era foarte răspîndit, dar el n-a fost 
contaminat de acest virus (Subl. n., C.P.), foarte rar a abordat 
chestiunea evreiască în ziar şi numai o dată sau de două ori în 
poemele sale, unde i-a satirizat pe greci şi a adăugat, de 
asemenea, un cuvint despre evrei.(Apud M. Gaster în 
corespondenţă. Ediţie îngijită, prefață, note, indice de Virgiliu 
Florea, Bucureşti, Minerva, 1985, p.27). Sint mărturii care 
exclud orice tentativă de a-l anexa politicii rasiste, scrie 
Dumitriu Vatamaniuc ( (Eminescu, Opere, X, p.569) şi cu asta, 
credem că se poate pune punct, gălăgiei sionist-extremiste, 
urmărind a nu ştim câta „sacrificare” a poetului nostru, în fond, 
a contribuției spiritualității româneşti la îmbogățirea culturii 


universale, căci, în ultima vreme, şi asta se pune sub semnul 
întrebării, vehiculându-se ideea că românii n-ar fi creat nimic 
substanţial pe parcursul istoriei lor culturale, că unele valori, 
dacă sunt, ar proveni din surse alogene. Este şi aceasta o formă 
de manifestare a unui soi de neoimperialism xenofob. 

Omenia lui Eminescu, are la bază cum spuneam, zestrea 
ancestrală lăsată sufletului şi caracterului său, prin codul 
genetic, modelat de existenţa generaţiilor anterioare al căror 
urmaş el însuşi se revendică a fi. Dar această omenie are şi un 
substrat reflexiv, filosofic şi chiar unul creştin. În articolul 
Paştele (la care ne-am mai referit), Eminescu scrie despre 
semnificația creştină a acestei sărbători a învierii, care 
înseamnă, de fapt, o metanoia, întru adevăr şi iubire între 
oameni. Dar tot în acest text, publicistul Eminescu emite şi 
interesante reflecții filosofice, privind statutul ontologic al 
fiinţei umane, care ar avea un dublu aspect: mărginit de 
limitele fenomenale, materiale, dar şi unul spiritual, prin care 
aspiră la cunoaştere, la înălțare în zonele idealității, ale binelui 
şi frumosului. El invocă personajul Faust, din opera 
goetheeană, în care se întrupează omenirea cu poftele, ambiția 
şi deşărtăciunea ei, dar şi cu geniul şi setea ei de ştiinţă. În faţa 
ultimei probleme, scrie Eminescu, Faust vrea să bea otravă 
dintr-un pahar, cînd iată că sună încet clopotele şi urmează 
cîntecele de Înviere... şi paharul îi cade din miînă...el e 
reciştigat pentru viață. 

Înviere-renaştere? Urmează comentariul poetului, 
cuprinzând aspectul filosofic al întrebării, implicit, şi substratul 
disponibilității omului față de toleranță. Iată textul: Paralel cu 
istoria reală a faptei, războiului, cruzimii şi răutăţii, paralel cu 
acea țesătură de egoism, vicleşug, tiranie de uliţă şi tiranie 
personală, alături (...) trăieşte creierul omenirii o mică parte 
din viața deosebită, nesupus nici politicei, nici diplomaţiei, 
nici războaielor şi în acele puține momente ale lui proprii, el 
măsură depărtarea stelelor şi adincul mărei, greutatea 


pămîntului şi uşurinţa  eterului, aude florile crescînd, 
întrupează în marmură frumuseţea liniilor şi în pictură a 
culorilor, discompune lumina soarelui, află limba ce au 
vorbit-o asirienii, numără biblioteca lui Ptolemeu şi desleagă 
un vechi papyros ce cuprinde leacuri egiptene. ( M. Eminescu, 
Opere, X, p.78). Aşadar, în acele momente intime de conştiinţă, 
când omul îşi regăseşte eul pur, frântură, poate, dintr-o 
spiritualitate absolută, el îşi dă seama de nimicnicia tuturor 
vanităților şi se deschide, cu ce are mai bun în fiinţa sa, spre 
semeni, indiferent de etnie, religie, pentru a ne primi unul pe 
altul şi zicem fraţi celor ce ne urăsc pe noi şi iertăm pe toți, 
pentru a săvârşi o digenie, întru adevăr, bine, frumos şi iubire 
între oameni. Şi cu tot scepticismul manifestat, adeseori, în 
creația sa, Eminescu a aspirat spre această înfrățire umană şi a 
căutat să o şi înfăptuiască, în scurta lui existență. 

Scriitorul a dat dovadă de omenie nu numai față de 
categorii profesionale în suferință (ţărani, ostaşi, muncitori), ci 
şi față de persoane aflate în dificultate. Mite Kremnitz spunea 
că ştie că poetul a ajutat un tânăr evreu sărac, oferindu-i 
adăpost. Iată şi alte cazuri, în care Eminescu a căutat să-şi ajute 
semenii. În corespondenţa Convorbirilor literare (1870, III, 
p.416), Iacob Negruzzi respingea nişte poezii ale unui poet, 
semnate V. Dem. În scrisoarea către redactorul revistei 
menţionate, trimisă din Viena, la data de 17/6 1870, Eminescu, 
după ce se referă la poezia sa Epigonii, atinge şi cazul poetului 
respins: Dacă e Vasile Dumitrescu acela căruia i-ați răspuns, 
aş ave a ve aduce aminte că o respingere prea aspră îl poate 
face să se îndoiească de sine însuşi, şi că poate e rar un om, 
care să se descurajeze mai lesne ca Dumitrescu. Alt-fel veți fi 
băgat de seamă, cum că are mult talent, de şi fantasia, înnecă 
reflecțiunea şi, după câteva rânduri în care teoretizează puţin pe 
tema relației  fantesie-reflecțiune, Eminescu mai scrie: 
Dumitrescu nu e un geniu, deşi e poet. Poate că mi-o veți ține 
de rău, că V-am făcut observațiunea asta, dar am cumpănit 


respectul ce Vi-l datorez, cu iubirea ce-o am pentru 
descuragiatul meu amic. Dacă e rău ca să predomine iubire, 
îmi retrag cuvimtul şi Vă rog a crede că n-am spus nimica. 
(Din I. E. Torouţiu, Studii şi documente literare, vol. |, 
Bucureşti, 1931, p.312). Eminescu îl cunoscuse pe Vasile 
Dumitrescu (=V.D. Păun) în cercul literar Orientul, înfiinţat în 
Bucureşti, la 1 aprilie 1869. Cercul era condus de Gr. H. 
Grandea. După informaţiile date de G. Bogdan-Duică, V. 
Dumitrescu a publicat versuri în Albina Pindului (vezi 
Ibidem, p.325.) Un alt caz în care Eminescu arată atitudine 
omenoasă, înțelegătoare, este acela al poetului bucovinean 
Dimitrie Petrino. Cu prilejul decesului acestui poet (29 aprilie, 
1878), Eminescu publică în Timpul, din 4 mai 1878 un 
necrolog, în care îi menționează volume de poezii, precum 
Florile de mormînt, Lumini şi umbre, La gura sobei şi le 
apreciază ca bune şi conchide că: Talent a avut, poet era! 
Înmormântarea poetului a fost simplă şi tristă, scrie Eminescu 
şi se arată revoltat că N. Ionescu, în cuvântul său, a fost 
declamatoriu, fără a menţiona activitatea de poet a lui Dimitrie 
Petrino. În încheierea necrologului, scrie: Cît de trist e a vedea 
un poet mort şi a-i asculta panegiricul, în care numai despre 
poet nu se vorbeştel? În o viață atit de bogată şi atit de 
zbuciumată, d. N. Ionescu nu a găsit decit un hîrb democratic ! 
(Ibidem, p.85) 

Un impresionant text despre omenia lui Eminescu scrie 
Leon Gheorghe Nicoleanu, în 1906. (Se află publicat în 
volumul Omagiu lui Mihai Eminescu, apărut cu prilejul 
împlinirii a 20 de ani de la moartea poetului, Bucureşti, 1909, 
p. 202-203.) Pentru că, în acest text evocator, Eminescu apare 
într-o lumină plină de nostalgică poezie, proiectând un suflet 
de aur şi un comportament omenos, fermecător prin 
ingenuitatea sa, îl vom reproduce în întregime. 

Leon Gheorghe Nicolescu, care l-a cunoscut pe 
Eminescu îndeaproape, scrie: 


Iarnă grea ca în 1888, cam arare s-a văzut. Troienele 
de cu vreme au pus pe ginduri pe aceia cari n-aveau lemne sau 
paltoane. 

Era un frig umed, cam pe la începutul lui octombrie. 
Într-o seară, alergam spre casă, pe bulevardul Elisaveta, în 
Bucureşti, neprivind nici în dreapta, nici în stînga, de teamă ca 
nu Cumva Să mă oprească un prieten cu palton în drum. 
Mi-era frig de tot, într-o haină foarte compromisă de vară. 

Deodată un om înalt, spătos, mi se pune în cale: 

- Niculene, stai! 

Mă uit bine: Eminescu. 

- Ce faci, coane Mihalache? 

- Mă duc să beau bere la Gheorghe. 

- Ai dat de capital? 

- Am doi franci. Fixule, mîncăm un crenvuşt? 

Apoi privi mai bine la mine. 

- Dar de ce tremuri aşa? O să răceşti. Copil mai eşti 
să-ți laşi paltonul acasă! 

- N-am avut ce lăsa, căci n-am palton. Şi apoi, meştere, 
e drept că n-a venit vremea. Dumnezeu şi-a pierdut 
contabilitatea. 

- Păcat că nu eşti acolo, că ai încurca-o şi mai rău. 

- Brrr! Tremuram al dracului. 

- Hai la o bere! 

Intrăm. Acolo Eminescu mă face mai întîi să-i admir 
paltonul. O culoare cafenie spălăcită; îi venea pînă la picioare 
şi larg de-ar mai fi încăput unul comod într-însul. 

- N-ai parale ca să-ți cumperi un palton, văd eu, Fixule, 
sau le cheltuieşti pe drumul negustorului de haine... Ia ascultă, 
fă ca mine. Vezi ce palton bun? 

- Nu prea prea! 

- Ba e bun, că-mi ține cald. L-am luat pe 13 franci de la 
hala vechiturilor. Te duc şi pe tine să-ți iei. Să vii mine cu 
parale... 


Cei doi franci ai lui Eminescu şi vreo 70 de bani ai mei 
plătiseră cheful de bere şi de crenvurşti cu hrean. 

Cind să ieşim, Eminescu, văzindu-mă tremurind ca 
varga: 

- Unde stai Niculene? 

- Departe, în Tirchileşti, cu Magion. 

- O să îngheți pînă acolo. 

- Nu! Merg repede. 

- Nu se poate. Nu vezi cum plouă de subțire şi de rece? 
Te duc eu pină acasă. Te învelesc cu prisosul paltonului meu! 

- Lasă-mă, cucoane Mihalache. Cum o să mergi pînă la 
dracu cu mine? 

Eminescu suferea de picioare în vremea aceea, aşa că 
mergea foarte greu. 

Vrind-nevrind, m-a învelit în paltonul de 13 lei şi m-a 
dus, încet- încet, pînă acasă, cu toate protestările mele. 

Despărțindu-ne, îmi zise: 

- Am dat 13 lei pe palton. Ne-a învelit pe amindoi. Prin 
urmare mă costă numai 6 lei şi jumătate! 


Despre simpatia lui Eminescu manifestată față de 
oameni şi despre altruismul lui au mai scris şi alţii. Ne mai 
referim, în fine, doar la opiniile lui Eduard Gruber, întâlnite în 
Eminescu comemorativ. Album artistic-literar, laşi, 1914, 
p.16. Gruber îl considera pe Eminescu un pesimist prin 
altruism, formulă aparent paradoxală, dar care confirmă, 
implicit, ideea că poetul nu era un pesimist structural, ci un 
metafizician al melencoliei. Opera lui - scrie Gruber - o vecie 
întreagă de durere, este o operă de simpatie, o operă de 
înfrățire şi înduioşare a inimilor! 


Lecţia ilustrată de personalitatea şi opera poetului, în 
integralitatea ei privită, este că omenia omenie cere şi cinstea 
cinste!, cum nota el în manuscrisul 2264, iritat de necuviinţa şi 


insolența unor imigranţi de-a dicta legi poporului românesc. 
De aici şi nota de pamflet virulent a textului (Eminescu, 
Opere, LX, p. 677), pe care după depăşirea momentului de 
indignare, revăzându-l Eminescu hotăreşte să-l lase în 
manuscrise (cum comentează D.Vatamaniuc, Ibidem, p.704). 


V. Prozodia — una din componentele armoniei 
operei eminesciene 


Despre arta prozodică eminesciană s-au scris, de-a 
lungul timpului, nenumărate studii şi articole, fiecare căutând, 
cu mai multă sau mai scăzută profesionalitate, să pună în 
lumină inegalabila tehnică a celor mai cizelate poezii ale 
marelui nostru poet. Este suficient să cităm doar numele celor 
mai reprezentativi critici sau teoreticieni ai literaturii pentru a 
sublinia marele interes suscitat de arta verificaţiei scriitorului: 
G. Ibrăileanu, M. Dragomirescu, D. Caracostea, VI. Streinu, 
G. Călinescu, L. Galdi, G. Tohăneanu, Şt. Munteanu, Edgar 
Papu, S. Marcus, M. Bordeianu, I. Funeriu, M. Dinu, D. 
Irimia, Adrian Voica ş.a. Calitățile studiilor unor autori precum 
cei citați stârnesc un interes deosebit printre cercetătorii operei 
lui Eminescu, şi nu numai, conducând la ideea că opera 
poetului continuă să fie un domeniu deschis unor variate 
cercetări, menite să pună în noi lumini implicitul ei mister. 
Adrian Voica, în cartea sa, Versificaţia eminesciană (1997), 
scrie că Eminescu, asemeni marilor spirite, sugerează mereu 
întrebări la care fiecare generaţie se defineşte prin 
răspunsurile pe care le dă.(p.225) 

Cercetările întreprinse în ultimii ani (precum cele ale 
lui S. Marcus, M. Bordeianu, M. Dinu şi, în special cele ale lui 
Adrian Voica — nu numai un reputat teoretician al prozodiei, 
dar şi un sensibil şi delicat poet) beneficiază de aportul teoretic 
al unor orientări moderne din domeniul lingvisticii generale şi 
aplicate, precum  structuralismul, semiotica sau poetica 


matematică, aducând un sensibil spor calitativ în studierea 
detailată a prozodiei, în general, şi a celei eminesciene, în 
special, compartiment dacă nu neglijat, cel puţin cu 
superficialitate tratat de comentatorii literari, fără a mai vorbi 
de modul în care se studiază poezia în şcoală. 

Bunăoară, Adrian Voica, în menţionata carte, îşi 
precizează, tranşant, concepția despre analiza poeziei când 
afirmă că poemul eminescian se pretează analizei pe diverse 
planuri. Ultimul şi cel mai important este cel al simbolurilor, 
la care se ajunge prin investigaţie la nivel ideatic, ideile sunt 
puse bine în evidență de expresia artistică, fără să fie însă 
omis nivelul prozodic- cel mai de jos şi, din această cauză, 
disprețuit adesea. Dar el este întotdeauna semnificativ şi nu o 
dată generator de surprize interpretative (80-81). Subscriem, 
integral, acestei viziuni investigatoare, care ar trebui să fie 
încetăţenită definitiv în practica receptării poeziei, atât în 
domeniul critic profesionalizat, cât, mai ales, în cel didactic, 
unde, deocamdată, cu unele sporadice cazuri, este aproape cu 
totul negijată analiza nivelului prozodic al creaţiilor poetice. 
Trebuie însă subliniat faptul că acest nivel este parte 
integrantă, de neseparat, a expresiei artistice, ca atare, 
investigarea lui devine indispensabilă pentru orice comentator 
de poezie. De fapt, prin expresia artistică, deci, implicit, şi prin 
nivelul prozodic, se pătrunde în structurile de profunzime ale 
unui poem, iar a neglija expresia înseamnă a întreprinde un 
demers analitic pur filosofic, sociologic, istoric etc, şi nu unul 
estetico-poetic. lată de ce exegezele — mai vechi sau mai noi — 
privind aspectele prozodice ale creațiilor poetice, în general 
vorbind, sau acelea referitoare la creația poetică eminesciană, 
sunt atât de bine venite, iar analizele întreprinse de Adrian 
Voica — pentru că despre ele vom vorbi, mai ales, în rândurile 
de față — se situează la un înalt nivel de competenţă. Ele sunt 
aproape infinitezimale, de o riguroasă tehnicitate, operând cu 
un instrumentar noțional modern şi urmărind, mereu, prin 


punerea sub lupă a versurilor, relevarea semnificațiilor 
ideatice, estetico-poetice ale lor, prin raportarea textelor 
analizate, ori de câte ori este cazul, la variante (ex. 
Luceafărul, Mai am un Singur dor, Doina, Veneţia ş.a.). 
Acest cercetător porneşte, frecvent, de la observaţii critice ale 
unor exegeți de prestigiu ai creației poetice eminesciene, pe 
care, de cele mai multe ori, le validează, prin analiză 
prozodică minuțioasă. Nu de puţine ori, însă, le nuanţează, ori 
le pune sub semnul întrebării, venind, în unele cazuri, şi cu 
pertinente observaţii personale la nivelul unor interpretări ale 
substanţei lirice, puse în lumină de elementele componente ale 
prozodiei, precum celulele ritmice, măsura, cezura, ritmul. 
rima, strofa. 

Din cercetările relativ-recente privind  versificația 
eminesciană reiese cu mai multă evidenţă inovațiile tehnicii 
poetului şi sudura perfectă dintre expresie (prozodie) şi ideea 
poetică, reliefându-se funcționalitatea estetică a rimelor, 
cuvintele de rimă fiind încărcate, în majoritatea cazurilor, de 
sens poetic şi purtătoare de valoare estetică. Grija poetului 
pentru sudura dintre ideea poetică şi structura sonoră a 
versului merge până la nivelul fonemelor, cum remarca, printre 
alții, şi G. Călinescu, care spunea că rima nu e altceva decit un 
accent al ideii, referindu-se la sonetul Cînd însuşi glasul 
(afirmaţie, desigur, exactă). Ibrăilenu, spunea, mai înainte, că 
rimele — la Eminescu — sunt în concordanţă cu fondul şi stilul, 
iar mai aproape de noi, Constantin Noica preciza că Rima 
închide bucla gîndului, îl ritmează şi poezia bună te învaţă să 
respiri, la propriu şi la figurat. Referindu-se la sonetul 
Veneţia, Adrian Voica constată, urmărind aglomerarea 
substantivelor în cuvintele de rimă, că ele au deopotrivă un rol 
muzical şi unul poetic. Cercetările acestui eminescolog au 
meritul, printre altele, că realizează infinitezimale investigații 
ale prozodiei eminesciene, nu ca scop în sine, ci ca mijloc de 
reliefere a complexei substanţe lirice a poeziei lui Eminescu. 


Diversele componente ale versificației eminesciene (ritmul, 
rima, punctuaţia) sunt urmărite cu minuţiozitate, pentru a 
surprinde expresivitatea acestora, ajungând la constatări 
interesante, precum aceea că, în poemul Luceafărul, există o 
contrabalansare ritmică între strofe, aflate, e drept, la mare 
distanță una de cealaltă, ceea ce ar demonstra, după acest 
autor, că Eminescu înţelegea muzical infrastructura poemului 
său, apoi, că muzicalitatea obținută prin mijloace prozodice 
(ritm, rimă) urcă, asemeni unei seve, prin imaginea artistică, 
idee şi simbol, spre ceea ce numim armonie eminesciană; 
interesantă, de asemenea, este observaţia referitoare la 
tonalităţile ritmice (din Luceafărul, în special), în care 
asocierea unor celule ritmice variate în anumite module 
ritmice, posibilă prin tehnica accentuării, pe care Eminescu o 
stăpâneşte în cel mai înalt grad, conduce la obținerea unor 
nuanţe cu corespondențe în lumea sunetelor muzical-ordonate. 
Dacă schemele de bază — spune autorul — corespund 
tonurilor, variantele ar echivala cu semitonurile, de unde 
concluzia că Eminescu a intuit, în mod genial, posibilitățile 
nelimitate pe care le are ritmul, precum şi contribuţia sa 
esențială la obținerea muzicalități. (97) 

Am ajuns, astfel, la mult discutata armonie a 
versurilor eminesciene, aspect formulat ca atare, dar mai puțin 
demonstrat, convingător, de către critici. După opinia noastră, 
puţini dintre cercetătorii poeziei lui Eminescu au meritul de a 
fi demonstrat acest atribut esențial al creaţiei poetice 
eminesciene prin analize aplicate, riguroase ale tehnicii 
versificației poetului, şi nu numai a acestui aspect, căci 
armonia eminesciană nu se rezumă numai la tehnica 
prozodică, element component al expresiei. Printre cercetătorii 
care au adus contribuţii substanțiale la înţelegerea armoniei 
versurilor marelui nostru poet, în afară de contribuțiile lui G. 
Ibrăileanu şi ale altor câtorva (D. Caracostea, Şt. Munteanu), 
se numără, după opinia noastră, exegeți ca Mihai Bordeianu 


(cu studiul său amplu Versificația românească, Junimea 1974) 
şi Adrian Voica, autorul mai sus menționatei cărți Versificaţia 
eminesciană (Junimea, 1997). Aceşti cercetători (la care s-ar 
mai putea adăuga şi alte nume) au supus unor minuţioase 
corecţii observaţii şi analize prozodice, efectuate de unii 
autori, care au ignorat un fapt de toată evidenţa şi anume că 
ritmul în versul românesc nu se reduce însă la alternarea 
silabelor accentuate cu cele neaccentuate (vezi Iorgu Iordan), 
înțelegere pur mecanicistă. Ritmul versului românesc nu 
depinde numai de accent, el mai depinde de: a) raportul dintre 
accente şi numărul silabelor din vers; b) de lungimea sau 
scurtimea cuvintelor din vers; c) de aspectul lor fonetic 
armonizat; d) de intonaţia legată şi ea de aspectul frazei 
poetice şi mai ales de sensul ei, dar în corelaţie cu lungimea 
sau scurtimea versului; e) şi, desigur, de nesilita accentuare a 
cuvintelor legată însă de spiritul limbii şi, totodată, de 
nevoile estetice ale poeziei (...), metrul şi ritmul nu pot şi nu 
au voie să siluiască baza lingvistică a cuvintelor, adică 
caracterul specific al limbii (...) în limba noastră, ritmul 
poate îmbrăca următoarele forme: binară,  ternară, 
cvaternară, cvinară, şi chiar senară, iar metrul poate merge 
de la două la optsprezece silabe (M. Bordeianu, Op. cit, p.57). 
Cu alte cuvinte, poetul român nu creează cu silabe, ci cu 
grupuri de cuvinte, altfel spus, cu elemente ritmice. Aşadar 
ritmul versului românesc nu rezultă din silabe grupate 
artificial într-o anumită măsură prestabilită (într-un vers de o 
anumită lungime), care se succed după un anumit ordin, ci cu 
cuvinte (anumite cuvinte pot da chiar cheia ritmică a unei 
întregi poezii) şi cu grupuri de cuvinte, unde ansamblul 
accentuatelor şi neaccentuatelor constituie deja un ritm 
(Ibidem, p.59). 

Versul românesc este poliritmic şi, cu deosebire, 
versurile lui Eminescu. Din această poliritmie reiese armonia 
eminesciană, la nivel prozodic, ea fiind împlinită de 


complexitatea trăirilor interioare, a temelor, motivelor şi a 
ideaţiei estetico-poetice. 
Spre exemplu, armonia, la nivel prozodic, a versului: 
Din valurile vremii, iubita mea, răsai 
nu este dată de iambi, cum caută a arăta un analist, ci de 
poliritmia pe care o implică: 


L Ei Et le ceia DE ceai Ai cls 
mesomacru troheu peon iamb 


La fel, în versurile: 
Nu-mi spune lira mea nimic 
Au amuţit, sonara, 
Deci cînturilor mele zic 
Adio tuturora, 
armonia expresiei ritmice este dată, de asemenea, de 
structurarea poliritmică a versurilor: 


l-;/ l-Ll7-L1 ( amfibrah + cretic + iamb) 
Ip -1- ( peon IV + amfibrah) 
Lp l-1 ( mesomacru + cretic) 

l- y L (amfibrah + peon III) 


În strofa care urmează, din Luceafărul, ritmul nu este 
iambic, cum credea L. Galdi, ci poliritmic, acest atribut 
conferindu-i armonia expresiei: 

Şi pas cu pas pe urma ei 
Alunecă-n odaie 
Țesînd cu recile-i scîntei 
O mreajă de văpaie 


1/1 %1 1 ( iamb + amfibrah +cretic) 
i /_ 1 ( peon II + amfibrah ) 
1/_ 1 /_ 1 (iamb + peon II + iamb ) 


1 ~ 1 ( amfibrah + peon II ) 


Tot aşa, în: 
Codrule cu rîuri line 
Vreme trece, vreme vine. 
Tu din tînăr precum eşti 
Tot mereu întinereşti, 


ritmul nu e trohaic, cum o spune majoritatea comentatorilor, 
ci poliritmic (deci variat, complex, ceea ce-i dă muzicalitate, 
nuanțare melodică, armonie): 


1 GREI ÎN AN | ( dactil + amfibrah + troheu ) 
1 


1 / PA (trohaic + tripodie trohaică ) 
Asa poli al ( peon III + anapest) 
1_1/ 1 ( cretic + peon IV) 


De asemenea, în versurile: 


- Ce mi-i vremea, cînd de veacuri 
Stele-mi scînteie pe lacuri, 

Că de-i vremea rea sau bună 
Vintu-mi bate, frunza-mi sună, 


ritmul nu e exclusiv trohaic, ci tot poliritmic: 


l1 ea e 1_ ( troheu + peon III) 

1 /1 / 1 ( troheu + dactil + amfibrah ) 
1 /1 /1 ( peon III + dipodie trohaică ) 

1 7/1 /1 /1 ( troheu ) 


Iar în versurile ( din Revedere ): 
Marea şi cu rîurile, 
Lumea cu pustiurile, 


Luna şi cu soarele, 

Codrul cu izvoarele, 
armonia prozodică e o epifanie sonoră a armoniei interioare, 
concretizată, cum arată Adrian Voica, în scheme ritmice 
identice sau foarte apropiate ca structură: 


1 / 1 ( troheu + hipermesomacru) 
l1 / 1 ( troheu + hipermesomacru ) 
Mt O A ( troheu + mesomacru ) 

O i 1 ( troheu + mesomacru) 


Dar în legătură cu armonia poetică eminesciană, am 
vrea să reamintim că ea nu e conturată numai de sonoritățile 
fizice, muzicale, ale prozodiei (cum spuneam, unul din 
elementele structurii de suprafaţă), ci şi de alte aspecte mai 
importante (de tensiuni lirice şi de meandrele lor, de teme şi 
motive), ce țin de structura de adâncime (de imbricarea 
diverselor ei nivele, până la cele abisale). Unii exegeţi ai 
poeziei lui Eminescu, precum Adrian Voica, spre exemplu, sunt 
preocupaţi, aproape exclusiv, de investigarea nivelului 
prozodic, doar unul din elementele expresiei artistice şi mai 
rar de nivelul morfo-sintactic, de elementele ce țin de 
gramatica textuală (de ansamblu), care, toate, conturează ceea 
ce numim armonie poetică eminesciană. Ne întrebăm, în 
consecință, dacă termeni precum muzicalitate, melodicitate, 
armonie, folosiţi frecvent de mulţi autori, ca fiind sinonimici, 
nu se referă, cumva, la aspecte relativ diferite? Noi credem că 
între aceşti termeni se impune, totuşi, o disociere, armonia 
fiind un termen cu un câmp semantic mai larg, cuprinzându-i, 
ca subalterni, pe ceilalți doi, plus alte componente din planul 
structurii de adâncime al unui poem. 

În Personalitatea literaturii române (Institutul 
European, 1987, p.170), criticul Const. Ciopraga emite o 
precizare interesantă referitoare la armonia liricii eminesciene: 


armonia eminesciană este rezultatul înscrierii într-un ritm al 
universului, pentru a fi simultan lîngă lună şi lîngă izvoare, 
într-un cadru care, fără să-şi piardă sensul grandios, este 
concomitent un spațiu intim, tutelar, iar la pagina 176 adaugă: 
Muzica astrală, care punctează bunăoară zborul lui Hyperion, 
încîntă, dar ea nu ar fi sublimă fără raportare la o musica 
humana, asociată nostalgiilor multiple, specifice omenescului. 

Se discută, apoi, despre subconştientul creator al lui 
Eminescu, ca factor important în textualizarea substanței lirice 
a versurilor sale, încercându-se să se descifreze acest 
subconștient în jocul procedeelor prozodice. Impresia noastră 
este că procedându-se astfel, se absolutizează infailibilitatea 
investigației acestui nivel în surprinderea substanţei lirico- 
reflexive a poeziei eminesciene, când se afirmă, categoric, că 
subconştientul creator este un seismograf extrem de fin al 
stărilor sufleteşti cărora numai cercetarea prozodică le poate 
afla adevărata semnificaţie (Adrian Voica, Op. cit, p.70). 
Credem că e o exagerare, sau, mai degrabă, o pledoarie 
pro-domo. 

Opinia noastră e că cercetarea prozodică e una una din 
căile prin care se pot surprinde meandrele „subconştientului 
creator”, alături de altele, precum analiza imagisticii, a 
procedeelor figurative, a temelor şi motivelor etc. Apoi, tot 
în legătură cu această problemă, se iscă întrebarea: care este 
factorul determinant în procesul elaborării artistice 
eminesciene, cel conştient, reprezentat de competența 
prozodică a poetului, sau cel „subconştient”, căruia am prefera 
să-i spunem intuitiv? Fără a pune la îndoială câtuşi de puțin 
truda conştientă a poetului în elaborarea tehnică a versurilor, 
credem că factorul decisiv în procesul creației sale l-a jucat 
„subconştientul”, sau intuiţia artistică. Extrapolând situația, 
acelaşi lucru se poate spune şi despre procesul de receptare a 
poeziei (în general). Nu atât prin investigații supertehnicizate 
(care pot, adesea, produce reacţii aversive celor ce le urmăresc) 


se ajunge la substanţa lirico-reflexivă, cât, mai ales, prin 
demersul intuitiv al receptorului, cum o dovedesc intuiţiile 
critice ale unor mari exegeți ai poeziei eminesciene (G. 
Ibrăileanu, G. Călinescu, Constantin Noica şi mulți alții) de la 
care pornesc cercetătorii supercalificaţi ai nivelului prozodic, 
validându-le, analitic, valabilitatea sau menţinându-le ( mai rar 
infirmându-le). 

Şi, cu aceasta, ajungem la o altă problemă, aceea a 
relației: tehnicism analitic — subiectivitate interpretativă. Cu 
toată aparenta rigurozitate științifică, investigația 
supertehnicizată nu elimină subiectivismul în interpretarea 
faptelor prozodice. Dovada o constituie interpretările diferite 
date aceloraşi fenomene ţinând de nivelul versificaţiei de către 
diverşi analişti. Ideal ar fi ca cercetătorul versului eminescian 
să întrunească, fericit, în personalitatea sa critică, o înaltă 
competenţă lingvistică, o viziune teoretică modernă asupra 
fenomenului literar şi penetranta intuiţie estetico-poetică a 
receptorului avizat de literatură. Un asemenea interpret al 
poeziei eminesciene ar ajunge, indiscutabil, la a constata 
unitatea organică a acestei poezii, cu alte cuvinte, la 
concordanța ideaticii estetico-poetice a ei cu complexa 
organizare prozodică, ceea ce , cu o singură sintagmă, am putea 
numi armonie eminesciană, armonie care, astfel înţeleasă, 
constituie unul din atributele esențiale ale întregii creații 
eminesciene, inclusiv excepţionala sa proză publicistică, 
străbătută de un viguros spirit pamfletar, pus în lumină de o 
extraordinară gamă de procedee expresive. Cercetătorul atent al 
publicisticii poetului (cuprinzând excepționale articole 
polemice) nu va putea ignora evidentele ei atribute expresive, 
de la tehnica structurării textelor, până la diversitatea 
elementelor de figurație, complementare celor din creația 
artistică, aspecte care întregesc caracterul organic al operei 
eminesciene, considerată în integralitatea ei. Pentru că, în 
sensul larg al termenului, armonia operei lui Eminescu e un 


atribut care reiese din caracterul ei organic, de unitate în 
varietate, de întreg foarte complex şi contradictoriu, dar care, 
în structura lui de adâncime, implică piloni, sau, ca să folosim 
termeni din limbajul critic modern, topoi consonanti. 


VI. Ziaristica în viziunea publicistului 
Eminescu 


Este ştiut că M. Eminescu a desfăşurat o susținută 
activitate pe tărâmul publicisticii. A fost, câțiva ani la rând, 
redactor la ziarul Timpul, publicaţie de prestigiu în peisajul 
ziaristicii româneşti din ultimele decenii ale secolului al XIX- 
lea, în care poetul redacta, aproape zilnic, editoriale pe 
diversele aspecte ale vieții economice, sociale, politice, 
culturale etc., specifice societății vremii. Prin pana ascuţită a 
lui Eminescu — gazetarul, Timpul a devenit un ziar de 
dezbatere serioasă a unor probleme prestante ale epocii, iar prin 
verva stilului său publicistic, un organ de presă de largă 
audienţă şi chiar de temut. 

Eminescu desfăşura această activitate - devenită 
istovitoare, la un moment dat — concomitent cu preocupările şi 
realizările poetice de excepţie, de multe ori, aspecte ale creației 
literare fiind discutate în publicistică, după regulile genului, 
bineânțeles, iar atribute ale stilului gazetăresc pătrunzând, 
transfigurat, în poeme reprezentative, precum, spre exemplu, în 
Scrisori. Faptul ilustrează, elocvent, organicitatea operei 
eminesciene, văzută în integralitatea ei şi totodată, impune, ca 
un imperativ categoric, principiul cercetării activității 
scriitorului sub toate laturile ei. 

Parcurgerea imensului număr de articole scrise de 
Eminescu înlesneşte concluzia că el a fost nu numai un poet şi 
un gânditor, ci şi un gazetar de excepţie, adică genial. 


Eminescu a practicat jurnalistica de înaltă ținută 
intelectuală şi morală, ca un adevărat profesionist, cu autentică 
vocaţie pentru această activitate. El avea o concepție foarte 
bine articulată despre ceea ce înseamnă publicistică, presă 
cotidiană, în speţă, despre rolul acesteia în viața publică şi 
despre condiția intelectual-morală a gazetarului : 


1.Viziunea eminesciană despre toate acestea poate fi, 
cu uşurinţă, identificată, citindu-i articolele. Vom recurge, la 
selectarea câtorva citate, ce ni se par, cu deosebire, 
semnificative. 

Într-un editorial, publicat în ziarul Timpul, numărul din 
3 august 1879, (Caracterul obştesc al luptelor ...), Eminescu 
începea în felul următor : 

Caracterul obştesc al luptelor din viața publică a 
românilor e că în mare parte nu sint lupte de idei, ci de 
persoane, că cei mai mulți, în deplină necunoştinţă de ceea ce 
combat, dau într-un principiu oarecare c-o orbire şi c-un curaj 
demn de-o cauză mai bună, condamnă ceea ce nu cunosc, 
batjocoresc ceea ce nu vor să cerceteze, trezindu-se prea tirziu 
c-au fost induşi în eroare de ambițiile vreunei gaşte şi că a 
lovit într-o ţintă pe care ar fi respectat-o dacă şi-ar fi dat 
osteneala de-a o privi mai de aproape. 

Dacă un om e la noi într-adevăr atât de nefericit să 
profeseze o serie de idei, nu o listă de persoane, e în pericol de 
a-şi vedea ideile întoarse şi răsucite de adversarii lui, pretinşi 
politici, după placul acestora, va vedea trăgându-se din ele 
concluzii nemaiauzite, cari lui nici prin minte i-au trecut 
vreodată, şi în fine se va vedea citat înaintea opiniei publice 
după  şoapte, după calomnii acreditate prin repetarea 
papagalicească din partea celor uşori, nu însă în virtutea unor 
enunțări sau fapte determinate, cari pentru toată lumea rămân 
aceleaşi. Căci în aceste discuţii nu e cestiunea de-a afla 
adevărul, ci din contra de-a acredita un neadevăr, nu de 


logică, ci de eristică, cestiunea e de a taxa pe adversar de ceea 
ce vrei să-l taxezi, potrivească-se epitetul sau nu. Aparenţa ţine 
locul adevărului,  înduplecarea locul  convingerii.(M. 
Eminescu, Opere, vol. X, ed. 1989, p. 307) 

Chiar şi numai din acest citat, se pot surprinde 
principalele idei care prefigurează concepția lui Eminescu 
despre presă şi despre cei chemaţi să o scrie. 

a)Reiese, implicit, din cele scrise de poet, că jurnalistica 
adevărată, reflectând viaţa societăţii, în varietatele ei aspecte, 
devine a patra putere într-un stat civilizat, democrat, că presa 
cotidiană îndeplineşte, ca atare, un rol obştesc, acela de 
arbitru în relațiile dintre puterile legislativă (parlament), 
executivă (guvern) şi judecătorească (justiţie). Şi întreaga 
activitate publicistică a lui Eminescu este subordonată 
îndeplinirii acestui rol, punând sub observaţie severă modul în 
care parlamentul elabora legile cerute de stadiul dezvoltării 
societății româneşti din timpul său, felul în care guvernele 
administrau treburile statului, felul în care Justiţia îşi exercita, 
cu obiectivitate, funcția de cumpănă a dreptății. 

b)Presa, în concepţia scriitorului nostru, trebuie să-şi 
exercite rolul obştesc respectând anumite principii, cu alte 
cuvinte, să-şi execute funcția ei de observator critic, urmând un 
cod deontologic, pentru a-şi dobândi prestigiu şi audiență în 
viața publică. Unul din principii îl constituie faptul că nu 
confruntările dintre persoane trebuie să stea în atenția unei 
prese serioase, ci confruntările de idei. 

c)Apoi, activitatea ziaristică impune obligaţia celui ce o 
îndeplineşte de a se documenta temeinic, atunci când 
semnalează, critică sau dezbate anumite probleme, pentru ca 
ziariştii să scrie în deplină cunoştinţă de ceea ce combat, 
pentru a nu condamna ceea ce nu cunosc, pentru a nu batjocori 
ceea ce nu vor să cerceteze. 

d)Patima, ranchiuna, spiritul de răfuială sunt aspecte 
care nu trebuie să-şi afle locul în demersul jurnalistic, pentru că 


acestea deturnează presa de la menirea ei de arbitru obiectiv pe 
terenul confruntărilor din viața publică. Pe cât omeneşte este cu 
putință, se impune, în viziunea lui Eminescu, ca gazetarul să fie 
obiectiv în aprecierea faptelor. 

e)În deontologia ziaristului Eminescu intră şi principiul 
independenţei de gândire a slujitorului presei, adică a 
independenţei faţă de ambițiile vreunei gaşte oarecare. 

f)Gazetarului i se cere să fie de ridicată ţinută morală, 
să fie cinstit şi să aibă tăria de a-şi recunoaşte, public, greşelile, 
atunci când le-a făcut şi tăria de a le îndrepta. 

8)Gazetăria e profesie şi, ca orice profesie, se impune a 
fi exercitată cu responsabilitate civică. Obiectivul ei 
fundamental este să acționeze în spiritul adevărului, să 
acrediteze adevărul şi să stigmatizeze minciuna, tupeul, 
calomnia, dezinformarea, obiceiul de a taxa pe adversar de 
ceea ce vrei să taxezi, cum se exprima Eminescu. Cestiunea 
de a afla adevărul ține de logică, nu de eristică, de eroare, 
înşelătorie (de la lat. errare, a umbla de colo colo, a rătăci, 
figurat — a se înşela. 

Revenind la practica jurnalistică a scriitorului, 
constatăm că, lăsând la o parte unele excese de ton şi de limbaj, 
Eminescu a respectat condiţiile de ordin de ontologic ale 
ziaristicii, aşa cum scrie D. Vatamaniuc, el „îşi revendică 
meritul de-a spune lucrurilor pe nume, adeseori într-o formă 
crudă şi de-a recunoaşte, cu sinceritate, atunci când trecea peste 
<<marginile adevărulului>>”(Vezi M. Eminescu, Opere, X, 
comentarii, p. 588.) 

Întru-un alt articol, (Voim să ne spunem părerea ...), din 
Timpul, 16 decembrie 1879, găsim enunţuri, cu valoare de 
principiu, vizând practica jurnalistică, în măsură să nuanţeze 
deontologia profesiei. Spre exemplu : 

...curajul opiniei este o virtute şi orice opinie sincer 
spusă şi răsărită din dorința curată a binelui semenilor săi e 
respectabilă. Întrucât se potriveşte cu ideile noastre, o 


asemenea opinie devine a noastră, întrucât nu o combatem, 
însă terenul rămâne totdeauna ferit de orice resentiment. Nu 
urâm decât lipsa de caracter, decât luarea drept pretext a 
principiilor pentru a le exploata în folosul unei asociaţii de 
oameni lipsiți de demnitate personală, respectăm însă opiniile 
răsărite dintr-o sinceră convingere, ba chiar schimbarea 
convingerilor, când acestea se întemeiază nu pe motive 
personale, ci într-adevăr pe schimbarea totală a împrejurărilor 
generale. Stimăm şi pe teologul ce crede în geocentrism 
bazându-se numai pe Biblie, (î)l stimăm însă şi pe acela căruia 
opinia biblică i-a fost schimbată prin raționamentul învingător 
al lui Galilei. Numai convingeri să fie, nu pretextare de 
convingeri.(Opere, X, p. 373) 

În articolul polemic [După atâtea declaraţiuni... ], 
Eminescu scrie, lapidar : Lupta noastră de căpetenie e o luptă 
pentru adevăr, adăugând, prin apelul la vorbirea populară plină 
de culoare : Dacă sinteți liberali, fiți ceea ce vă numiţi, 
conform proverbului <<ori vorbeşte cum fi-i portul, ori te 
poartă cum ţi-i vorba> >. lar în editorialul | Mare supărare am 
cauzat ...], citim: 

Partizani ai preceptului filozofic că  <<adevărul, 
producă scandal chiar, trebuie să se zică>> şi crezând sincer 
că, în starea de disoluție morală în care se zbate societatea 
noastră, adevărul spus fără înconjur rămâne singurul remediu 
ce i s-ar mai putea administra cu oarecare sorți de reuşită, am 
făcut greşala de a aplica remediul acesta într-o doză prea 
mare, într-un Chip prea pripit, fără să ne mai gândim a pune 
mănuși, adică am luat lucrul răzăşeşte — sau mocăneşte... 
(Ibidem, p.350) 

Credem că textele reproduse sunt suficiente exemple 
pentru a ilustra, chiar şi sumar, concepţia lui Eminescu despre 
presă, în viața publică, probitatea intelectuală şi morală a sa, 
pe tărâmul practicii gazetăreşti propriu-zise. 


2. Ideologia gazetarului 

Iată o altă problemă încă discutabilă, privind complexa 
personalitate a gânditorului şi poetului Eminescu. În legătură 
cu ideologia politică implicată, mai ales în publicistica sa, s-au 
emis multiple opinii, cum se poate constata din ampla 
bibliografie a problemei. (A se vedea, în acest sens, cu 
deosebire, studiile lui Damian Hurezeanu, Gheorghe I. 
Florescu, din volumul Eminescu. Sens, timp şi devenire 
istorică, îngrijit de Gh. Buzatu, Şt. Lemny, I. Saizu, Iaşi, 
Universitatea Æl. I. Cuza, 1988) 

În majoritatea cazurilor, s-a pornit, greşit, de la faptul că 
Eminescu, fiind redactor la Timpul, organ de presă al 
Partidului Conservator, s-a lăsat a se înţelege (direct sau 
indirect) că el ar fi fost partizan al ideilor politice 
conservatoare. Dacă Ibrăileanu îl considera, ca orientare 
politică, un conservator, Pompiliu Constantinescu vedea în 
orientarea ideologică a poetului un conservator romantic, care 
sublima aspectul tragic al idealului conservator. Z. Ornea 
exprimă, tranşant, opinia că Eminescu a fost un cugetător de 
formaţie şi convingeri conservatoare, în schimb, cercetători ca 
Al. Oprea, Tudor Ghideanu cred că Eminescu nu s-a 
subordonat ideologiei conservatoare şi nici nu s-a erijat în 
ipostaza de politician conservator. În fine, restrângând aria 
opiniilor emise despre această problemă, mai menţionăm, aici, 
poziția lui Ion Bulei, potrivit căreia o personalitate puternică, 
precum aceea a lui Eminescu nu putea fi înregimentată 
politiceşte, dar că legătura sa cu Partidul Conservator a existat, 
având în vedere că s-a aflat la conducerea ziarului oficial al 
acestui partid. Fără a fi un conmiliton politic al conservatorilor, 
mai susţine Ion Bulei, în confruntarea cu liberalii, Eminescu a 
susținut punctual de vedere al acestora. După cum se vede din 
prezentarea celor câteva opinii, problema nu a fost, încă, pe 


deplin soluționată de istoriografia şi istoria literară. Având în 
vedere complexitatea şi caracterul adesea contradictoriu al 
gândirii poetului, nu e de mirare că ea întârzie a fi fixată în 
formule cu ambiția de a fi definitiv valabile. 

Un fapt important pare a fi scăpat din vedere (sau, cel 
puţin, mai puțin comentat) exegeților activității publicistice a 
lui Eminescu şi anume, distincția dintre Conservatori şi 
Junimişti (reprezentați de personalități politice ca Titu 
Maiorescu, Teodor Rosetti, Vasile Pogor, Iacob Negruzzi, Petre 
Carp şi apoi, în anumite laturi ale activităţii lor (mai mult sau 
mai puţin) de însemnați oameni de cultură ca M. Eminescu, I. 
Creangă, I.L. Caragiale, I. Slavici, A. D. Xenopol, D. Onciul, 
Duiliu Zamfirescu ş.a.). Ideologic şi programatic, Junimiştii 
s-au situat între vechii conservatori şi grupurile liberale. Esenţa 
gândirii lor social-politice este cunoscuta şi mult discutata în 
epocă teorie a formelor fără fond, potrivit căreia, fără ca țara 
să fi atins un stadiu de evoluţie corespunzătoare adoptării 
instituţiilor specifice capitalismului, s-au introdus, fără 
discernământ, forme instituţionale, care nu aveau un conţinut 
adecvat. În schimb, sub aspect cultural, Junimiştii veneau cu 
idei înaintate, pledând, printre altele, pentru o instrucţie 
temeinică, pentru ofilirea mediocrităţii şi veleitarismului, iar pe 
plan politic, supuneau unei critici necruțătoare demagogia 
patriotardă, politicianismul veros, comrupția şi goana sălbatică 
de îmbogăţire fără muncă a unei pături suprapuse, formată 
din arivişti. Damian Hurezeanu surprinde foarte bine toate 
acestea, când afirmă că: Eminescu a fost un gânditor de 
structură junimistă ca viziune şi scenariu de idei, cu puternice 
infiltraţii țărăniste sub aspectul social şi cu un viu sentiment al 
tradiției, al duratei istorice. Gândirea lui Eminescu e 
multiplană, cu aspecte contrastante, dar care alcătuiesc o 
totalitate caracteristică şi definesc o complexă structură 
spirituală. La ea se asociază acel extraordinar halo etic, acea 
sete de puritate, de adevăr, acea aspirație spre ceva mai înalt, 


mai armonios, spre o ordine superioară a lucrurilor. (Vol. 
citat, p. 672) D. Vatamaniuc, la rându-i, afirmă că gândirea 
socială a lui Eminescu e apropiată prin elemente substanțiale 
de junimism, dar individualizată în acelaşi timp prin conținutul 
unor teze şi enunţuri care-i conferă profilul specific. Gândirea 
sa nu are însă un caracter sistematic, de aceea a şi fost supusă 
unor interpretări, adeseori, unilaterale şi chiar tendenţioase, 
curentele de dreapta exacerbând elementele conservatoare, iar 
orientările de stânga şi cele democratice minimalizând 
jurnalistica poetului. (Ibidem, p. 655). 

Cel mai indicat mod de a surprinde, în liniile ei 
esențiale, ideologia social-politică a gazetarului Eminescu, este 
recurgerea directă la textele publicistice ale scriitorului. 

Referindu-se la organele de publicitate ale diferitelor 
partide sau grupuri politice care făceau a suna zilnic în 
polemicele lor principiile liberale, moderate sau nemoderate 
de care se cîirmuiesc şi învinuit fund că ar fi reacționar, 
Eminescu, în articolul Organele de publicitate..., scrie 
limpede: Noi declarăm, şi aceasta din toată puterea 
convicțiunii noastre, că sintem liberali în toată întinderea 
cuvîntului şi în tot adevărul său. Toate libertăţile înscrise în 
Constituția noastră le iubim şi le sprijinim; departe de-a 
urmări răsturnarea lor, le-am apăra, din contra, împotriva 
celor ce ar voi să se atingă de ele. Şi mai departe: Noi, 
inițiatorii şi propagatorii acelor libertăţi de a căror dezvoltare 
ne bucurăm astăzi, n-avem nimic de căutat înapoi. În țara 
noastră nu există legitimişti, nici orleanişti, sau, imperialişti 
sau clericali; nu avem o nobleță, nici privilegiuri de 
reconstituit. Ceea ce publicistul Eminescu nu voia erau 
despotismul şi opresiunea prin mulțime, radicalismul şi 
demagogia, incapacitatea erigiată în titlu de merit, prostia şi 
neştiința brevetate ca titluri de recomandare, de asemenea 
împresurarea atribuţiunilor reciproce ale puterilor statului 
precum sînt stabilite în constituţie (Opere, X, p.162). 


Publicistul mai spunea, în menţionatul articol, că nu este pentru 
republică, ci pentru monarhia constituțională şi că de cite ori se 
vor face încercări de a păşi peste limitele libertăţilor şi 
aşezămintelor noastre constituționale, noi ne vom face 
reacționări, în adevăratul şi binefăcătorul înţeles al cuvîntului 
(Ibidem, p.163). 

Sunt formulate, aici, atât esența gândirii politice cât şi 
obiectivele criticii lui Eminescu, în ipostaza de gazetar. Iar într- 
un alt articol, Caracterul obştesc al luptelor..., din Timpul, 3 
august 1879, el face o precizare esenţială: Deosebirea între noi 
şi liberali, întru cit aceştia sint de bună credinţă (...) este că 
liberalii iau în sens absolut ideile citite şi nerumegate din 
autori străini, pe cînd pentru noi adevărurile sociale, 
economice, juridice nu sînt decit adevăruri istorice. (Ibidem, 
p.308) Eminescu formula, astfel, unul din principiile esenţiale 
ale dezvoltării societății româneşti, a cărei valabilitate se află 
peste mode şi timp, deci, perfect actuală, şi în condițiile 
secolului nostru. 

Şi tot în acest articol, Eminescu îşi precizează poziția 
față de relația dintre modernizarea societății şi specificul 
natural al societăţii româneşti, care are legile organice după 
care trăieşte. Ignorarea acestei specificități, prin introducerea 
de legislații artificiale (de imitație), poate duce la crize acute, 
ce pot pune capăt existenţei noastre chiar. Mai reproducem un 
citat, din articolul menţionat, ca o concluzie la problema 
concepției social-politice a publicistului: 

Nu sîntem dar contra nici unei libertăți, ori care ar fi 
aceea, întru cît ea e compatibilă cu existența statului nostru ca 
stat național-românesc şi întrucit s-adaptează în mod natural 
cu progresele reale făcute de noi pină acuma. Numai pe 
terenul acesta găsim că o discuţie e cu putinţă. Cine susține 
însă ca absolute şi neinlăturabile principii a căror aplicare ar 
fi echivalentă cu sacrificarea unui interes naţional, acela nu 
poate fi omul nostru. ( Ibidem, p.308 ). 


Nu intră în obiectivul acestui text al nostru, referitor la 
publicistul Eminescu, tratarea, mai în profunzime, a gândirii 
sale social-politice. Au făcut-o alți cercetători, cu deplină 
competenţă. Vrem numai să spunem, scurt şi cuprinzător, că 
dacă în publicistica lui Eminescu, se întâlnesc destule elemente 
de sorginte conservatoare, acestea sunt modelate prin optica 
Junimistă, în sensul unui conservatorism progresist (ceea ce, 
la o privire superficială, ar părea un paradox). Nuanţând 
expresia, ea se referă la un conservatorism deschis înnoirilor, 
în nici un caz reacţionar şi retardatar, ci receptivi față de 
înnoririle compatibile cu specificul societăţii româneşti, 
înțeleasă ca organism care îşi are legile lui interioare de 
devenire. Prin urmare, a eticheta gândirea social-politică 
eminesciană ca fiind integral conservatoare şi naționalist- 
xenofobă înseamnă a o falsifica, în mod grosolan. Eminescu 
era o personalitate prea puternică, imposibil de fixat într-o 
ideologie de împrumut, un spirit independent, care, în mai 
multe rânduri, s-a delimitat de opiniile unor conservatori 
radicali sau moderați, chiar şi față de Titu Maiorescu. 
Referindu-se spre exemplu, la ideile de politică externă ale 
prințului Grigorie Mihail Sturza, Eminescu spunea, în articolul 
Voim să ne spunem părerea la care ne-am referit: cu tot 
respectul ce datorăm unui om care are şi iubire de țară şi 
sinceritatea deplină a opiniilor sale, vederile de politică 
exterioară ale prințului ne par nu numai neoportune pentru 
prezent, ci contrarie rolului nostru istoric pe viitor chiar, şi nu 
putem admite vro solidaritate cu ele. (Opere, X, p.373). 


3. Cele consemnate privind ideologia social-politică a lui 
Eminescu ne-au interesat pentru a constata suportul 
criticismului publicisticii sale, care constituie trăsătura ei 
dominantă. Eminescu a crezut, sincer, şi la o înaltă tensiune 
intelectuală, în ideile emise şi dezbătute în presă. Incandescenta 
trăire a acestor idei i-a marcat, puternic, stilul publicistic, 


străbătut, ca un fir roşu, de patosul adevărului, cu deosebire în 
articolele polemice, care constituie, de fapt, majoritatea textelor 
sale gazetăreşti. 

Publicistica eminesciană este interesantă nu numai sub 
aspectul problematicii  îmbrăţişate, ci şi sub aspectul 
expresivităţii discursului jurnalistic. Eminescu este 
inegalabil şi sub acest aspect, aşa încât o observație ca acea a 
Rosei del Conte (din Divizionnario universale della 
letteratura contemporanea, 1960, p.49), precum că un mare 
număr de scrieri politice şi literare, adesea de inspiraţie 
polemică, încercări de roman, interesează mai ales ca 
documente, priveşte numai un aspect al valorii, cea 
documentară a publicisticii eminesciene, nu şi acela al tehnicii 
textualizării ei, ceea ce, desigur, îi atrage, firesc, calificativul 
de observație unilaterală, incompletă şi, într-un fel, 
depreciativă. Cercetarea atentă a  expresivităţii textelor 
publicistice ale lui Eminescu relevă o impresionantă paletă de 
procedee stilistice, prin care aceste texte sunt afine unora dintre 
cele mai cunoscute creaţii poetice ale marelui scriitor. Între 
poetica din poeziile şi proza artistică eminesciană şi tehnica 
discursului jurnalistic, din cele mai multe texte polemice ale 
sale, este o relație de complementaritate incontestabilă, arta 
poetului punându-şi amprenta pe discursul publicistic şi invers. 
Şi acest aspect este un semn al organicităţii operei 
eminesciene, care se impune aprofundat, în perspectivă, prin 
riguroase investigaţii, mai ales de natură stilistică. 

Aşadar, a adopta o perspectivă stilistică în cercetarea 
organicității operei eminesciene, privită în ansamblul ei, 
înseamnă, mai întâi, a surprinde — ceea ce, sumar, am încercat a 
schița, în cele câteva exegeze anterioare textului de față — 
esenţa concepţiei lui Eminescu despre existenţă, în general, şi 
despre devenirea societății româneşti în special, aşa cum s-a 
cristalizat ea, fragmentar, nearticulată riguros într-un sistem. 
Operația este indispensabilă, pentru că, în ceea ce ne priveşte, 


stilul, luat într-o accepţiune largă, implică toate laturile unei 
personalităţi creatoare: viziunea asupra lumii, sensibilitatea şi 
tipul reactivităţii emotive, comportamentele, funcție de 
structura temperamentală (melancolică, flegmatică, sangvină, 
colerică), orizontul cultural, care, laolaltă, se obiectivează în 
expresia lingvistică. Implicând toate acestea, expresia este 
partea integrantă a unei structuri, este semn al unei organizări 
interioare, aspectul sensibil, direct perceptibil, care relevează 
semnificațiile profunde ale unei opere. Prin expresia verbală, 
oamenii comunică şi se comunică (Tudor Vianu). Prin 
dimensiunea reflexivă a comunicării, se conturează ceea ce 
numim, curent, expresivitatea acesteia. Expresivitatea nu este 
un atribut numai al aşa-numitului stil-artistic, ci şi al altor 
tipuri de comunicare (variante stilistice), în diferite grade de 
relevanţă, precum, spre exemplu, în stilul publicistic, şi textele 
publicistice ale lui Eminescu ilustrează, în mod elocvent, acest 
adevăr. Cum spune I. Coteanu (Stilistica funcțională a limbii 
române, Editura Academiei, Bucureşti, 1993, p. 81), 
expresivitatea este latentă în cuvânt şi este dedusă când rezultă 
din context, inclusiv din contextele situaționale. Dar am mai 
adăuga la aceste zise (vezi şi cartea noastră Teorie şi analiză 
literară, Editura Ştiinţifică, Bucureşti, 1973) că, întrucât 
sistemul comunicării verbale este unul complex şi unitar, în 
care emițător-mesaj/cod-receptor se condiționează reciproc, 
expresivitatea codului (comunicării), efect (intenţional sau nu) 
al funcţiei de autovizare, de autoproiectare, se converteşte, 
spontan, atât în instanța emisiei, cât şi în aceea a receptării, în 
efect sensibilizator, deci estetic. Observaţia este valabilă atât 
pentru comunicarea obişnuită, cât, mai ales, pentru cea poetică. 
Datorită personalităţii creatoare a lui Eminescu, expresivitatea 
stilului său publicistic se converteşte, spontan, în majoritatea 
textelor de acest fel, în efecte sensibilizatoare, deci şi estetice. 
În această perspectivă teoretică integratoare, stilul publicisticii 
eminesciene apare ca viziune cosmică manifestată în limbaj 


sensibilizator, cu alte cuvinte, ca mod specific al gazetarului 
Eminescu de a vedea, simţi şi interpreta realitatea vieții publice 
româneşti, dintr-o perioadă istoriceşte determinată, prin 
instituirea unui raport particular între universul mental al 
scriitorului şi expresia verbală a acestui univers. 

Sub aspect metodologic, a adopta o perspectivă stilistică 
în cercetarea publicisticii eminesciene nu înseamnă a limita 
investigația la un soi de inventariere a diferitelor componente 
lingvistice aflate la diverse nivele ale limbii (fonetică, lexic, 
morfo-sintaxă), ci a o extinde la cercetarea textelor în 
ansamblul lor, la organizarea lor şi, implicit, la surprinderea 
funcționalităţii expresive a frazelor care compun textul. 

Spuneam, mai înainte, că Eminescu a trăit, intens, 
adevărurile dezbătute în articolele sale. Putem spune că el s-a 
manifestat sub semnul pathos-ului, cuvânt care, în greaca 
veche, înseamnă pasiune plină de înflăcărată dorință, dar care 
mai înseamnă şi suferință. Ambele sensuri ale cuvântului se 
identifică, atât în poezia cât şi în publicistica sa. Dacă într-o 
poezie ca Odă (în metru antic) întâlnim o suferință 
ontologică, împletită cu dorul de absolut, faptul îşi are 
corespondențe în dorinţa neistovită de a spune adevărul (la 
modul absolut) şi în pătimirea, suferința pricinuite 
publicistului de mizeriile şi absurdităţile vieţii social-politice 
din vremea sa. Pătimirea, suferința îşi găsesc expresia 
incandescentă, în publicistica eminesciană, în cultivarea, prin 
excelență, a polemicii, care, adeseori, capătă atributele 
pamfletului. 


VII.Câteva precizări privind noţiunile de stil 
şi expresivitate 


Înainte de a identifica unele aspecte ale stilului şi 
expresivităţii publicisticii eminesciene, care se întinde pe mii 
de pagini, în monumentala ediție de Opere, începută de 
Perpessicius şi continuată de un colectiv de cercetători de la 
Academie, coordonat de D. Vatamaniuc, se impun câteva 
precizări cu privire la termeni ca: limbă, limbaj. mesaj, stil. 
expresivitate, cu care vom opera în cele ce urmează. 

Prin limbă, cum se ştie, se înțelege un sistem abstract 
de semne, logic structurate, care înlesneşte comunicarea 
interumană. Sunt diferite astfel de sisteme. Noi ne referim, aici, 
la limbă în sensul de sistem verbal, complex, desigur, fiind 
alcătuit din mai multe subsisteme (fonetic, lexical, morfo- 
sintactic, stilistic), care, implicând cuvinte, organizate în 
enunțuri (de mai mică sau de mai mare întindere), înlesneşte 
comunicarea verbală între oameni. Prin limbaj, înțelegem, 
după Ferdinand de Saussure, actul vorbirii, adică aplicarea 
sistemului limbii în practica schimbului de informaţii între 
vorbitori. Mesajul este ceea ce comunică oamenii între ei, 
conținutul de idei, informaţii, emoţii, sentimente etc. Fără a 
complica lucrurile, până la derută, cum se poate observa în 
unele studii mai vechi sau mai noi, vom înţelege prin stil felul 
în care se concretizează, în actul viu al comunicării verbale, 
sistemul limbii. Din acest mod de utilizare a limbii, derivă mai 
multe variante stilistice, după specificitatea domeniilor de 
activitate în care se foloseşte limba,identificându-se, astfel, 
următoarele stiluri funcționale: ştiinţific, oficial- 


administrativ, beletristic, publicistic. Tot din modul specific 
de folosire a limbii, în actul concret al comunicării, se iveşte şi 
stilul individual, adică acel mod de vorbire care reflectă 
personalitatea celui ce comunică. În clasicul său studiu, atât 
de profund şi de clar, totodată, Dubla intenţie a limbajului şi 
problema stilului, publicat ca introducere la volumul Arta 
prozatorilor români (1931), Tudor Vianu scria: Cine vorbeşte 
comunică şi se comunică. O face pentru alții şi o face pentru 
el. În limbaj se eliberează o stare sufletească individuală şi se 
organizează un raport social. Considerat în dubla sa intenţie, 
se poate spune că faptul lingvistic este în aceeaşi vreme 
reflexiv şi tranzitiv. Se reflectă în el omul care îl produce şi 
sînt atinşi, prin el, toți oamenii care îl cunosc. (Loc. cit., 
E.P.L., 1966, p.11-12). Cât de modern este Vianu, în cele citate 
mai sus! În ultima frază, el conturează sensul unor termeni 
introduşi, ulterior, în studiile de specialitate, de orientare 
structuralistă, precum funcţie expresivă sau emotivă, centrată 
pe emițător şi funcție  conativă, vizând receptorul. 
(R.Jakobson) 

În legătură cu expresivitatea, cum spune şi I. Coteanu 
(Stilistica funcţională a limbii române, vol. I, Editura 
Academiei, Bucureşti, 1973, p. 73), aceasta constituie unul 
dintre cele mai dezbătute capitole ale stilului şi stilisticii, 
pentru că, printre altele, ea se identifică, pe de o parte, cu 
afectivitatea, pe de altă parte, cu estetica. Nu intră, în atenţia 
rândurilor de față, discutarea în amănunte a acestei probleme. 
Vom reţine, aderând la ea, poziţia lui M. Rifaterre, după care în 
expresivitate intră intensificarea reprezentării (a imaginilor), 
conotaţia estetică, dar şi coloratura afectivă (Apud I. Coteanu, 
Op. cit. I, p. 72). De altfel, la această opinie aderă şi alți 
cercetători, precum Stephen Ullmann, spre exemplu. I. Coteanu 
formulează însă o idee interesantă despre expresivitate în 
general, mai ales pentru ce ne interesează pe noi aici, 
publicistica lui Eminescu. lată ce scrie cercetătorul român: ...de 


la orice definiție a expresivității am porni, organizarea 
mesajului apare ca o activitate exclusivă a creatorului 
acestuia, exclusivă, dar nu independentă, nu în sine şi pentru 
sine, ci în sine şi pentru destinatar. lar ceva mai încolo adaugă: 
Intenţiile şi efectele conţinute în mesaj ne conduc fie spre 
ideologia participanţilor la actul comunicării, fie spre 
determinarea condițiilor social-culturale particulare ale 
efectuării acestui act, fie, în sfârşit, spre calitățile intrisece ale 
mesajului. E posibil chiar să se simtă nevoia nu numai de toate 
elementele mai sus înşirate, ci şi de altele, de exemplu, de 
conoaşterea modului general de apreciere a unor construcții, 
expresii sau locuţiuni etc. (Op. cit., p.76) 

În perspectiva celor consemnate, până aici, mai e de 
precizat că stilul nu este însă numai expresivitate! (Ibidem, 
p.77) În ceea ce ne priveşte, înțelegem prin aceasta că stilul 
este un fenomen lingvistic care are o sferă mai largă de 
cuprindere, mai ales în cazul stilului individual, care implică, 
în primul rând, o anumită concepţie despre lume, cum am 
avut prilejul să constatăm, în capitolele anterioare, mai ales în 
cel despre concepția lui Eminescu despre destinația omului, în 
cel consacrat aşa-zisului pesimism fundamental (structural) al 
lui Eminescu, sau în acela despre omenia scriitorului. În stilul 
individual intră, strâns legate de orizontul intelectual al 
emițătorului, trăsăturile psihice ale acestuia, tipul de 
sensibilitate,  particularităţile de percepție a datelor 
existenţei, toate acestea aderente la un anume fel de a alege şi 
combina elementele aparținând diferitelor nivele ale limbii în 
care se exprimă. 

În cazul operei eminesciene, îmbrăţişată în 
integralitatea ci, se întâlnesc atât toate variantele funcționale 
ale limbii noastre literare, cât şi atributele specifice ale stilului 
individual al scriitorului, manifestat, se înțelege, cu variate 
mijloace, în funcție de tipul de text elaborat (referenţial, al 
cărui obiect e realitatea convențională, exprimată în limbaj 


preponderent denotativ, şi pseudo şi transreferenţial, al cărui 
obiect e o construcţie imaginară, adică ceva ce nu s-a petrecut, 
dar ar putea să se petreacă, fie în lumea de toate zilele - 
pseudo-referenţială - , fie într-o lume posibilă, cu alte legi — 
transreferențială — şi care foloseşte un limbaj conotativ, 
simbolic). 

Imensa majoritate a textelor publicistice ale lui Eminescu 
o alcătuiesc textele referenţiale, ele dezbătând probleme ale 
realității timpului său, într-un limbaj preponderent denotativ, 
dar, fapt foarte interesant, în aceste texte, se întâlnesc, 
frecvent, sub aspect stilistic, variate elemente lingvistice, prin 
care personalitatea publicistului nu numai că exprimă, dar se şi 
exprimă, adică dă expresie viziunii sale despre lume şi 
societate şi, cu impresionantă pregnanță expresivă, reacțiilor 
sale de ordin psihic, temperamental. Faptul acesta conturează 
publicisticii eminesciene un profil aparte, în care dezbaterea de 
idei se concretizează în texte aflate într-o zonă specială, texte 
cu o expresivitate care şi implică vădite elemente de 
tranzitivitate, dar şi o vizibilă coloratură afectivă, deseori 
componente lingvistice cu o conotație estetică, în stare să 
potențeze (să intensifice) aspectele comunicate, sau imaginile 
realităților economice, sociale, politice etc. discutate. 


VIII. Aspecte ale stilului publicistului 
Eminescu 


1. Despre organizarea textului publicistic 


În copleşitoarea lor majoritate, textele cu caracter 
publicistic ale lui Eminescu,tipărite sau rămase în manuscris, 
de mai mare sau de mai mică întindere, sunt riguros construite. 
Indiferent de problematica tratată (economică, istorică, socială, 
politică etc.), ele pornesc de la formularea clară a obiectului 
dezbaterii, urmând apoi un traseu bine conturat şi 
consecvent urmărit al dezvoltării problemei, întotdeauna 
fundamentată pe o temeinică documentaţie, pe demonstrația 
logică, folosind un discurs publicistic în care sunt puse la 
contribuție cele mai variate procedee de textualizare, de la 
elementele de figurație poetică, implicând diverse semnificaţii 
(umoristico-ironice, sarcastice), până la silogisme şi reducerea 
la absurd a opiniilor adversarilor. 

Este foarte greu a ne opri la unul sau la altul din textele 
publicistului, pentru că, într-o măsură sau alta, în fiecare din ele 
se întâlnesc unele sau altele din componentele specifice artei 
lui de a-şi structura şi desfăşura discursul, aproape întotdeauna 
polemic. Sunt totuşi mai multe texte în care tehnica organizării 
lor apare în întreaga ei specificitate. Ne referim, bunăoară, la 
texte (unele, adevărate studii de mare întindere), precum acele 
consacrate, spre exemplu, masivei imigrații izraelite, din 
ultimele decenii ale secolului al XIX-lea, problemei românilor 
din Transilvania, aflați sub dominaţia imperiului austro-ungar 
sau aceea a românilor bocovenieni şi problema cedării 
Basarabiei. Aceste texte sunt cu totul edificatoare pentru ceea 


ce înseamnă patosul adevărului, atât în înțelesul strict 
denotativ al expresiei, cât şi în acela de pătimire, de suferință, 
pricinuită de denaturarea adevărului, de minciuna sfruntată, 
susținută cu impertinența unei false documentaţii, de suferinţa 
cauzată justiționarului Eminescu de ticăloşia politicienilor 
demagogii, puşi pe căpătuială, fără muncă, prin împovărarea 
țărănimii şi a categoriilor sociale productive. 

Studiul polemic Basarabia (publicat în Timpul, nr. 3, 4, 
7, 8, 10, 14 martie 1878, iar în ediția Eminescu, Opere, X, p. 
56-70), arată, poate mai mult decât toate articolele scrise de 
poet, serioasele cunoştinţe istorice ale lui Eminescu, el 
demonstrând că e stăpân pe tot ce se scrisese în istorie, la 
vremea sa, pe de o parte, şi talentul său în folosirea polemicii 
de idei, pe de altă parte. Acest studiu, cu reale virtuţii stilistice, 
este judicios compartimentat, după criterii geo-cronologice, în 
şase capitole: I.Numele şi întinderea ei; II.Veacul al 
cincisprezecelea; III.Veacul al şaisprezecelea; IV.Veacul al 
şaptesprezecelea; V.Veacul al optsprezecelea; VI.Veacul al 
nouăsprezecelea. Izvoare. În acest amplu text, o palpitantă 
pledoarie pentru românitatea provinciei, Eminescu răspunde, 
magistral, documentat şi cu argumente de logică şi de bun simţ, 
atacurilor presei ţariste îndreptate împotriva României, în 
problema retrocedării celor trei judeţe: Cahul, Ismail şi 
Bolgrad, din sudul Basarabiei, revenite la Moldova în 1856, 
demonstrând că istoria provinciei este foarte veche, începând 
într-o epocă în care Imperiul țarist nu-şi întinsese stăpânirea 
până la Nistru. Eminescu aduce în sprijin documente foarte 
vechi, mărturiile unor călători şi istorici străini şi români şi 
multe înscrisuri întocmite în cancelariile domnitorilor români. 
Vom cita doar două fragmente din acest amplu text, pentru a 
ilustra critica ştiinţifică a polemistului, în susținerea dreptului 
istoric românesc al Basarabiei. Primul se referă la un document 
mongol, aflat într-o culegere alcătuită de medicul Fazel-Ullah, 
poreclit Raşid, la porunca sultanului Mahmud Gazon Khan. 


Acest medic, scrie Eminescu, sub anul 1240 povesteşte 
următoarele: În primăvara anului 1240 principii mongoli 
trecură munții Galiţii, pentru a intra în ţara bulgarilor şi a 
ungurilor. Orda care merge spre dreapta, după ce trecu țara 
Aluta, îi ieşi înainte Bazaran-bam cu o armată, dar e bătut. 
Cadan şi Buri au mers asupra saşilor şi i-au învins în trei 
bătălii. BugeK trecu din țara saşilor peste munți, intrînd la 
Kara-Ulaghi şi a bătut popoarele ulaghice. Aşadar, continuă 
Eminescu, principii tătari au bătut pe Kara-Ullaghi, adică pe 
negri-valahi (Kara-lflak), ba înaintea unuia i-a ieşit o armată 
comandată de Basarab-ban (Opere, X, p.57). Deci, Basarabia 
îşi trage numele de la banii Basarabi, comandanţi ai vlahilor, în 
luptele cu triburile asiatice, duse încă de prin anii 1240. 

lată un alt fragment din textul lui Eminescu, care, 
referindu-se la insinuările că Rusia ar fi cucerit Basarabia de la 
nişte cîrduri care locuiau sub corturi şi care erau pe jumătate 
sălbatici, adică de la tătari, Eminescu scrie, după ce aruncă, în 
treacăt, o ironie (tătarii d-lui X, cari ar fi fost în trecut les 
possesseurs legitimes, erau cam ciudaţi în felul lor ) la adresa 
acestei minciuni, în totală contradicţie cu cronologia faptelor 
istorice (ruşii ajunseseră la Nistru, mult timp după ce 
Basarabia, cu cetățile sale aflate pe acest fluviu, se afla sub 
domnia voievozilor moldoveni): În Suceava domneşte 
Alexandru Vodă cel Bun, care prescrie la anul 1407 ce vămi au 
să plătească negustorii poloni la Tighina (Bender) şi la 
Cetatea Albă (Akkerman). Tot în vremea lui Alexandru trece la 
1420 ierodiaconul rus Zosima prin Cetatea Albă şi ne spune 
că, voind să tracă Nistrul, a trebuit să plătească pentru 
trecătoare un bir, pe care moldovenii şi lituanii şi-l împart la 
încheierea socotelilor ( Ibidem, p. 58 ). 

Întregul text despre Basarabia este o succesiune de 
referiri la documente, folosite ca argumente ireputabile, în 
susținerea romanității provinciei şi a dreptului românesc asupra 
ei, documente şi argumente însoţite de cuvinte şi expresii 


figurate, cu încărcătură expresivă şi de comentarii acide, 
precum acesta: Ni se scoate ochii cu binele ce l-am avut din 
partea ruşilor. Pentru a răspunde şi la aceasta ne-ar trebui să 
împlem un volum întreg. Destul numai să pomenim că alianța 
de la Lusc dintre Petru cel Mare şi Dimitrie Cantemir ne-a 
costat domnia naţională şi un veac de înjosire şi mizerie, iar 
cea mai nouă alianță dintre Rusia şi noi a început a aduna 
nouri grei deasupra noastră. Basarabia, mănăstirile închinate, 
mii de oameni pierduţi în bătălie, zeci de milioane de lei 
aruncate în Dunăre şi în fine existența poporului românesc 
pusă în joc, iată binele de care ni se cere a ne bucura şi a fi 
mulțămitori. (Ibidem, p.70) Eminescu se referă, în ultimele 
rânduri ale citatului, la răpirea Basarabiei, prin prevederile 
tratatului de la Berlin, încheiat de marile puteri,după războiul 
de la 1877. Uneori, expresia publicistului capătă accente 
evident patetice, în pasaje în care adevărul argumentat pe bază 
de document se împleteşte cu suferința morală pricinuită de 
ceea ce, mai târziu, Mircea Eliade, referindu-se la situaţia 
românilor într-un spaţiu râvnit de ambițiile unor mari imperii, 
avea să numească teroarea istoriei: Toate elementele morale în 
această afacere sînt în partea noastră. Dreptul nostru istoric, 
incapacitatea juridică a Turciei de-a înstrăina pământ 
românesc, trădarea unui dragoman al Porții, recăpătarea 
acelui pământ printr-un tratat european semnate de şapte 
puteri şi obligatoriu pentru ele, garantarea integrităţii actuale 
a României prin convenţia ruso-română, ajutorul dezinteresat 
ce l-am dat Rusiei în momente grele, toate acestea fac ca 
partea morală şi de drept să fie pe deplin în partea noastră. 
Mai vine însă în partea noastră — continuă Eminescu — 
împrejurarea că acel pămînt nu l-am cucerit, n-am alungat pe 
nimenea de pe el, că e bucată din patria noastră străveche, 
este zestrea împărţitorului şi nenorocitului popor românesc. 
(Ibidem, p.70) Identificăm, aici, în articulațiile unor enunțuri 
mălestrit construite, vibraţiile emoționale ale unei înalte 


conştiinţe patriotice, sau, cum ar spune un alt poet glasul 
pătimirii noastre ca popor. lar în alte locuri ale textului său 
despre Basarabia, expresia lui capătă accente grave, în 
concordanță cu tragismul istoriei poporului român : De-a 
mirarea lucru cum s-au păstrat conştiinţa vie a dreptului până 
în Ziua de astăzi prin vremi atât de tulburate precum au fost 
pentru noi veacul al XVI-lea şi al XVII —lea, căci jumătatea din 
urmă a celui dintâi şi întreg al doilea nu sunt decât o lungă şi 
sângeroasă tragedie. Din afară încep a veni tătarii şi cazacii, 
de preste Dunăre vin turcii cu vecinicile lor războaie ba 
asupra unuia, ba asupra altuia; înlăuntru, după stingerea 
dinastiei, se împerechează boierii în partizi, ridică Domni 
efemeri spre a-i răsturna iarăşi, iar din când în când câte un 
tiran îneacă şi revoltele, dar şi dreptatea, într-o mlaştină de 
sânge şi fărădelegi.(lbidem, p. 63) Mlaştina de sânge şi 
fărădelegi, iată metafora-simbol eminesciană, care exprimă, 
plastic şi cutremurător, circumstanțele în care au trebuit să 
supraviețuiască românii, de-a lungul istoriei lor maştere. 
Eminescu scrie pagini de istorie românească întemeiat pe 
documente, dar cu pana lui genială, prin care se scurge vibrația 
unei conştiinţe însetate de adevăr şi de dreptate şi suferinţa 
tragică a unui popor. E şi ceea ce dă publicisticii sale 
expresivitate şi o irezistibilă atracție, chiar şi atunci când 
tratează subiecte din aria unor discipline ştiinţifice (economie, 
istorie, etc.), în texte predominant referențiale. 

Aceeaşi rigoare ştiinţifică, rezultat al unei documentări 
serioase şi al argumentației fără fisuri, exprimată într-un limbaj 
nuanţat, cu virtuți expresive, întâlnim şi în celelalte texte 
polemice, de mai mare întindere, menționate mai înainte: 
Cestiunea _izraelită, Românii din Ungaria, BukKovinsKaia 
Zariia. Nu vom putea discuta, pe larg, aici, despre tehnica 
strucrurării acestor texte. Aceasta urmează, în linii mari, 
aceeaşi  modalitate,constatată în studiul istoric despre 
Basarabia, adică: formularea temei, dezbaterea ei sub diferite 


aspecte, în ordinea problemelor controversate, cu argumente 
bazate pe documente şi de natură logică, mai întotdeauna 
însoțite de remarci ironice descalificante la adresa 
inadvertenţelor şi a celor care le emit, exprimate, nu rareori, în 
limbaj figurat, întregul demers polemic încheindu-se cu o 
concluzie condensată. 

Românii din Ungaria este un text la fel de amplu, ca şi 
acela consacrat Basarabiei şi e tot atât de riguros 
compartimentat în patru părți, dezbătând, în ansamblu, 
problematica legată de originea romanică şi continuitatea 
românilor din Transilvania, de statutul lor social-politic sub 
stăpânirea străină, respingând, argumentat, denaturările de 
ordin istoric ale istoriografiei maghiare. El a fost publicat în 
ziarul Timpul, nr.13, 15, 22, 27 mai, 10, 17 iunie 1882. 
Stilistic, textul e străbătut, pe tot parcursul lui, de patos 
polemic, susținut de toate procedeele de expunere a lui: 
documente istorice, demonstrația logică, ironia, expresia 
figurată etc. Chiar începutul textului se înscrie, evident, în 
registrul discursului polemic. Adversarii drepturilor istorice ale 
românilor transilvăneni, stăpiniți de pasiuni şoviniste — scrie 
Eminescu — s-au pus pe terenul contradicțiunilor şi al 
surprinderilor, nu se sfiesc a zice azi că albul e negru şi mine 
că negrul e alb şi aşa mai departe. (Opere, X, p.657) Faţă de 
propaganda maghiară că toate naționalitățile din Ungaria se 
bucură de toate drepturile, Eminescu se exprimă ironic: Albă 
ca ziua bună, verde ca speranța în bine şi roşie ca floarea 
parfumului este dar situațiunea şi pozițiunea naționalităților, 
prin urmare şi a românilor, privite prin prismele colorate ale 
droaiei pomenite de ziare şi exclamă: Dacă ar fi aşa! (Ibidem, 
p.657). Fiind în discuţie opul lui Hunfalvy, potrivit căruia 
români, pe timpul când s-au aşezat maghiarii în părțile locuite 
de dânşii, nici pomeneală, Eminescu scrie, zeflemitor: trebuie 
să se constate că în acel op în toate părțile sale sint depuse 
multe  întunerece, ca nişte adevărate fotografii ale 


întunericilor de care autorul a fost umbrit cînd l-a scris. 
(Ibidem, p. 661), iar, mai departe, un alt pasaj sarcastic, într-o 
formulare cu valenţe comice: După astfel de afirmațiuni, s-ar 
vedea că maghiarii au plecat de la Tangot sau Irtiş din Siberia 
cu gindul generos să ţină, şi încă locul cel mai bun din ţările 
ce aveau să le ocupe de ambe părțile Dunării-de-Mijloc, 
pentru cari pe atunci încă nu se hotăriseră să plece din țara 
urezului, stafidelor şi olivelor spre a se aşeza în pădurile 
Carpaţilor şi pe şesurile din giurul acestora. (Ibidem, p. 662) 
Apoi într-o formulare plastic metaforică, generatoare de haz 
descalificant, Eminescu mai scrie: cronicarii cei vechi ai 
maghiarilor, oricît sint de poetici, şi din cauza aceasta 
desprețuiţi de erudiţii moderni, înfăţişează venirea maghiarilor 
în părțile noastre mai aproape de adevăr decit cizmarii 
politici, care întind biata piele a istoriei pe calapoadele lor 
politice după fasoane pragmatice, fără pic de considerare la 
adevărul politic. (Ibidem, p. 665) Dar nu ne putem opri a nu 
cita fragmentul în care Eminescu atinge cazul cronicii 
Notarului Anonim al regelui Bela, pentru că în acest fragment, 
găsim întreaga vervă polemică, nuanţată stilistic, de la ironie 
până la şarjă, exprimată cu imaginație, într-un text cu asociații 
neaşteptate, proiectate, am putea zice, în zonele 
fantasmagoricului: El a vrut, se vede, să atragă prin istoria sau 
cronica sa pe maghiarii îndărătnici către biserica creştină 
latină, de altă parte, ca să le facă cît mai plăcută biserica 
latină, au împănat istoria cu cuceriri miraculoase săvirşite de 
maghiari. Spre sfirşitul acesta episcopul fanatic, după spiritul 
timpului de atunci, mamei lui Almos, deşi păgiînă, a trebuit să i 
se arate în vis vedenii d(umne)zeieşti; darul d(umne)zeiesc a 
trebuit să meargă înaintea maghiarilor ca şi înaintea lui 
Moise. Şi bătăliile maghiarilor păgini n-au fost mai puțin 
miraculoase decum au fost ale evreilor din Testamentul Vechi. 
A uitat Anonimul să spună că soarele a stat în loc ca să 
privească cu plăcere la vitejiile maghiarilor. (Ibidem, p.666). 


Interesant e de notat că, chiar după spusele lui 
Eminescu, scopul său, nefiind de a face istorie, atingem numai 
împregiurarea aceasta şi spunem înaintea cetitorilor unele 
citate. (Ibidem, p.668) Aşadar, metoda cu consecvență urmată 
în organizarea textelor sale publicistice (polemice) este a lăsa 
documentele, faptele să vorbească, publicistul rezumându-se, 
doar, la a le sancţiona, prin accente stilistice, exprimate printr-o 
gamă variată de procedee, care fac textul foarte atractiv la 
lectură. lată un exemplu pentru metoda punerii de citate 
înaintea cititorului: Istoricul Fejer d.e. ne spune de un 
document de la 1369 care se începe aşa: - Ladislaus, Dei et 
regis Hungariae gratia Waynoda Transalpinus et Banus de 
Zeverino nec non dux de Fogaras -, la acelaşi se află un alt 
document care se începe: - Vladislavus  Transalpinus, 
Fogoras et Olmias dux Severini, Comes terrarum Dobrodicii 
despotus et Tristi dominus (Ibidem, p.668) Publicistul 
Eminescu procedează în felul acesta, mai ales în cazul 
problemelor controversate, nerezolvete de istorie, ca spre 
exemplu, în cazul Făgăraşului (Terra Fugros), dacă, pe timpul 
Bullei de aur, a aparținut Valahiei, sau domnitorilor feudali 
transalpini. 

Deseori, publicistul foloseşte, ca tehnică de organizare a 
discursului polemic, formularea directă de întrebări, urmate 
imediat de răspunsuri lapidare, spre exemplu: Punem însă 
numaidecit întrebarea: Pe ce se bazează ipoteza aceasta? 
Răspuns: Pe neştiința sau tăcerea unui istoric — născut în 
purpur — (Constantin Porfirogenita). (Ibidem, p.662) 

Spirit organizat, textul publicistului se încheie cu o 
concluzie: Din toate dar, chiar din părţile cele mai triste ale 
istoriei românilor, rezultă că românii din Ungaria şi 
Transilvania au avut pămîntul lor, sau ca proprietate ereditară 
sau ca posesiune în puterea dreptului avitic consvetudiunal 
(după obiceiul vechi) şi că şi acei care au pierdut acest drept 
l-au pierdut în urma dezvoltării succesive a împregiurărilor 


interne, nu însă prin puterea cucerirei cu sabia. (Ibidem, 
p.669) 

Aceeaşi tehnică de structurare a textului publicistic se 
întâlneşte şi în articolul polemic, rămas în manuscris (nr. 2257), 
intitulat Bukovinskaia Zariia, după numele unei foi literare 
rutene din Bucovina (în traducere, Zorile Bucovinei). 
Menţionata publicație făcea din Bucovina o provincie 
autohtonă slavă, iar românii de acolo erau, nici mai mult, nici 
mai puțin, decât ruşi romanizați. Eminescu ia, pe rând, 
demonstraţia foii menţionate, cum că Bucovina e o ţară 
eminamente rusă, prin locuitorii ei autohtoni ruteni. De data 
aceasta, structurarea textului eminescian urmează, riguros şi 
sistematic, traseul unei demonstrații logice, care spulberă o 
afirmaţie bazată pe premise total false. În acest text, Eminescu 
dovedeşte calitățile sale de logician, bazat în demersul său pe 
documente autentice, din timpii vechi ai colonizării provinciei, 
demonstrând autohtonicitatea românilor în Bucovina prin chiar 
strămoşii lor daci. Frecvent, dezbaterea apelează la elemente 
ale stilului oral, cum sunt interogaţiile cu intenționalitate 
ironică. Replicând observaţiei că limba slavă se întrebuința în 
biserică şi în cancelarii, Eminescu scrie: Nu cumva Mircea cel 
Mare al Ţărei Româneşti, a cărui documente autografe sint 
slave, a scris rusneceşte şi a fost influenţat de rusneci? Or 
poate că a fost rusneac? Documentele regatului polon erau 
esclusivamente latine, e o urmare ca polonii să fi fost latini? 
Sint ei descendenți ai romanilor pentru că-n evul mediu în 
familiile lor se vorbea latineşte? (Ibidem, p.673) În faţa unor 
denaturări grosolane ale adevărului istoric, stilui publicistului 
devine pasional, stăpânit de indignare şi revoltă: avem dreptul 
de a nu permite la orice venitură ca să-şi confunde pe 
străbunii lor slavi şi demni de slavie cu străbunii noştri liberi 
şi demni de libertate, căci nu mă-ndoiesc că sînt şi din români 
a căror străbuni a fost daci. Chiar cazacului de Don i-ar fi 


ruşine să fie numit hahol - cu cît mai mult unui descendent al 
romanilor or al dacilor. (Ibidem, p.674) 

În alte texte polemice, Eminescu recurge, prioritar, la 
silogism, ca pivot al organizării textuale. Putem vedea aceasta 
în articole precum - Anunțăm cu plăcere... - , din Timpul, nr. 
din 12 august 1878, sau - Am spus-o în numărul trecut... - , în 
Timpul, 20 august 1878. În primul articol menţionat, care are 
ca obiect al polemicii atitudinea liberalilor față de problema 
cedării Basarabiei, Eminescu dezvăluie caracterul bicisnic al 
gândirii politicienilor vremii, folosind exemplar logica 
silogistică: Opoziția susține acuma că guvernul n-ar fi trebuit 
să dea Basarabia; ergo lucrează în contra unui interes al ţării. 
Oricine lucrează în contra unui interes al ţării este un 
trădător; ergo opoziția este trădătoare. Orice trădător trebuie 
pedepsit; ergo opoziția trebuie pedepsită. Și cu toate acestea 
guvernul este atit de bun încît nu-i vine a crede că un romăn ar 
putea fi trădător. (Ibidem, p. 94) În celălalt articol, în care se 
polemizează pe tema nealienabilităţii teriroriului României, 
Eminescu sesizează sofismele din presa adversă, privind 
cesiunea celor trei judeţe din sudul Basarabiei şi le 
sancţionează prin procedeul  ducerii la absurd (al 
paralogismului): Sofisma e atit de vederată şi de pipăită încît 
un copil o poate duce ad absurdum. Căci într-adevăr, dacă 
cesiunea a trei judeţe întregi nu-i decit o schimbare de limite, 
atunci cesiunea a 10, 15, 20 de judeţe nu-i decit o schimbare 
de limite, ergo rectificindu-se şi schimbindu-se mereu limitele 
prin Camere ordinare, am putea ajunge să vedem rectificat 
teritoriul României la circumscripțiunea Fefeleiului. (Ibidem, 
p.99) 

În alte articole, îndeosebi în acelea cu vădit caracter 
polemic, cu subtext batjocoritor vizând politicianismul şi 
demagogia clasei politice din epocă, Eminescu îşi construieşte 
textul fie pe o parabolă parodică, fie pe un laitmotiv cu 
intenţionalitate satirico-sarcastică. În articolul Studii exegetice 


asupra unei parabole care lipseşte în Sfînta Scriptură 
(publicat în Timpul, 12 decembrie 1878), construcția textului 
se realizează prin înbinarea celor două procedee, cu efecte 
excepționale în planul expresivităţii discursului, atingând, în 
multe locuri, chiar zone ale esteticului, ale comicului, spre 
exemplu (de moravuri, de situație şi de limbaj). 

Polemizând cu organele de presă liberale, Eminescu 
porneşte de la o anumită situație politică petrecută în Italia, 
unde regele însărcinase cu formarea unui nou guvern pe un 
oarecare Depretis, etichetat de presă ca bărbat de stat luminat, 
progresist şi liberal-moderat, membru al centrului, plin de 
idei practice şi de vederi nimerite, şi nu pe un alt politician, un 
oarecare domn Sella, un soi de arhon slugeriul Sandu Napoilă, 
giubeliu, şi-n zilele de azi nu mai merge, scrie Eminescu. 
Acesta e sâmburele parabolei, căreia publicistul nostru îi 
găseşte şi învățătură: Vedeţi, cam tot lucrul acesta s-ar putea 
întîmpla şi în România. Pentru a face o politică pură 
românescă, iar nu una agreată străinilor, M. Sa Domnul, 
binecugetind, nu se va adresa la cutare şi cutare, ci neapărat 
la un om 

luminat, 

progresist, 

liberal-moderat, 

membru al centrului, cum am zice noi, 

plin de idei practice, 

de vederi nimerite. ( Opere, X, p.156-157) 

După cum uşor se poate vedea, pornind de la calitățile 
atribuite de presa guvernamentală românească omului politic 
desemnat pentru a forma un nou guvern italian, Eminescu 
construieşte un laitmotiv, care va fi reluat, sistematic, pe 
parcursul textului, într-o punere în pagină specifică, în 
manieră prozodică verslibristă, doar cu unele mici modificări. 

Alte mofturi a ieşit la modă pe vremea noastră, 
confirmă publicistul. Azi trebuie să ai vederi democratice, 


pur liberale, 

moderaţiune în libertate, 

c-un cuvint Să fii: 

un om din partidul centru, cum am zice noi. 

(Ibidem, p.157) 

Şi, după câteva rânduri, el reia „învăţătura” parabolei 
sale parodice: 

Adică bate şeaua să priceapă — d. Brătianu, pentru ca, 
în continuare, prin adresare directă către fruntaşul liberal, să 
formuleze un hazliu avertisment, dar a cărei conotaţie se 
încheie în registrul derizoriului peisajului politic românesc: 

Ia pildă, d-le Brătianu, de la nenorocitul Cairoli. Italia 
ne e în multe asemănată nouă. Italia a avut pe Dante, noi pe 
Prodănescu, ea o papalitate celebră, noi pe părintele Gr. 
Musceleanu, ea pe Beccaria, noi pe Athanasiad. Ce mai vrei 
dar d-le Brătianu? În ţări care se aseamănă atit de mult, nu 
mai merge nici cu vederile radicale, nici cu reacţia ruginită. 
Nu mai sînt agreate. Dacă d-ta ţi-ai schimba sistemul, dacă în 
locul unor domni ca Conforti şi Zanardelli, te-ai adresa la 
bărbaţi politici cu altă greutate şi altă pricepere, la un om 
luminat, 

progresist, 

liber-moderat, 

membru al centrului, cum am zice noi, 

atunci poate, poate că n-ai fi constrins să-ți dai demisia. 

(Ibidem p.157) 

Şi, în fine, ca în mai toate textele sale polemice, 
Eminescu conchide, în notă ilariantă: Și în priveliştea lumii 
aceştia oamenii se poartă după temperamentul lor. Cel 
melancolic plinge, cel vesel ride — cel născut cu caracter 
statornic şi predispoziţii sKepticoase fluieră. (Ibidem, p.158) 

În concluzie, textele publicistice eminesciene sunt 
construite cu artă, ele au un fir conducător bine conturat, pus 
în evidență de o tehnică compozițională specifică şi care 


variază de la un text la altul, funcție de problema abordată, de 
demersul reflexiv adecvat problematicii dezbătute, de patosul 
trăirii, întotdeauna subordonat acreditării adevărului şi 
discreditării minciunii şi calomniei. Toate acestea conferă 
stilului textelor  publicisticii lui Eminescu atribute 
inconfundabile: credibilitate, vivacitate şi expresivitate. 


2.Atribute ale oralității stilului publicistic eminescian 


Sunt bine cunoscute admiraţia lui Eminescu față de limba 
vie a poporului, interesul constant manifestat față de aspectele 
ei, aşa cum le-a cunoscut, atât de profund în peregrinările lui 
prin toate provinciile româneşti. Pentru Eminescu, limba 
vorbită de țărani era un izvor de prețioase cuvinte, locuţiuni şi 
figuri, care configurează caracterul curat, naţional şi propriu 
limbii noastre. În tot ce a scris marele nostru clasic, se găsesc 
nu numai numeroase idei despre originea romanică, despre 
evoluția şi frumuseţile limbii române, dar chiar comorile 
acestei limbi, într-o alcătuire personală, purtând însemnele 
unicității. Mărturie stau, în primul rând, poeziile pline de vrajă, 
proza artistică şi, nu în ultimul rând, publicistica scriitorului. 

Publicistica, în sensul general al termenului, de totalitate 
a textelor destinate a fi tipărite în organe de presă cu apariție 
regulată, având scopul de a informa un larg cerc de cititori 
despre problematica vieţii publice a unei societăți, de a 
comenta şi de a dezbate, temeinic chiar, această problematică, 
foloseşte, într-un mod specific, resursele limbii comune, cu alte 
cuvinte, varianta funcțională a limbii care se numeşte stil 
publicistic. Datorită menirii ei speciale, de a comunica direct 
şi cât mai viu cu cititorii, textul publicistic (jurnalistic sau 
gazetăresc) apelează la elemente lingvistice aparținând tuturor 
stilurilor funcționale ale limbii, dar într-un mod ce-i este 
propriu. Nici publicistica lui Eminescu nu face excepţie, din 


acest punct de vedere. Articolele sale destinate marelui public, 
apărute în cotidiane de mare audienţă în epocă, precum ziarul 
Timpul, îmbrăţişează texte, de mai mare, sau mai mică 
întindere, dominant referenţiale, care informează, sau dezbat 
probleme foarte variate tematic, folosind un limbaj denotativ, 
dar cu multiple elemente ţinând de varianta orală a limbajului, 
care cum se ştie, implică, în mod natural, şi valenţe expresive 
ŞI, nu rareori, chiar estetice. Oralitatea  publicisticii 
eminesciene este o evidenţă ce se impune de la sine şi este 
determinată de  intenționalitatea informativ-persuasivă a 
stilului ce-i este propriu. Chiar şi în textele de mari dimensiuni, 
care au un caracter predominant ştiinţific (cum sunt spre 
exemplu, Icoane vechi şi icoane nouă, Basarabia, Cestiunea 
izraelită, Românii din Ungaria, ...Istoria din secolul nostru... 
Kogălniceanu şi chestiunea Dunării, Mic curs de istorie 
națională, Influența austriacă asupra românilor din 
Principate, Idealul unității politice a românilor, Cinci secole 
de istorie, Politica orientală în veacul XVIII, Politica 
Habsburgilor, Drepturile românilor, Marile puteri încalcă 
tratatele internaţionale, Forța dreptului, față cu dreptul 
forței, O parte a cestiunii orientale ş.a.), în care autorul face 
dese referiri la documente, pentru a-şi susține argumentațiile, 
dă citate din operele ştiinţifice de prestigiu, stilul referenţial- 
ştiinţific este împănat cu elemente aparținând oralităţii, 
care pigmentează exprimarea de ansamblu a textelor, 
făcându-le, în felul acesta, accesibile publicului larg şi sporind 
gradul lor persuasiv. Asemenea texte, deşi cu un conţinut de 
specialitate (economic, social, istoric, de politică internă şi 
internațională) se citesc uşor, datorită capacităţii publicistului 
de a concretiza abstracțiunile, prin apelul la cuvintele şi 
expresiile neaoşe, la proverbe şi zicători etc. În textele de mai 
mici dimensiuni, aproape toate cu conţinut polemic, privind 
problematica social-politică a societății timpului său, 
(atitudinea polemică este, de fapt, implicată, şi în textele cu un 


conținut pronunțat ştiinţific, în special istoric şi economico- 
social), aspectele oralităţii stilului sunt frecvente şi fac deliciul 
cititorului, datorită imprevizibilelor asociaţii şi surprizei 
apariției în text a unui cuvânt, a unui proverb sau a unei 
anecdote, care plasticizează şi fixează, astfel, problema 
implicată în polemică. Din toate aceste texte se desprinde 
caracteristica generală a unui discurs familiar, de comunicare 
naturală, firească, fără artificii de preţiozitate, de morgă 
autoritară, între emițător şi destinatar, încât, impresia de 
ansamblu este aceea a unui dialog viu, spontan, între 
interlocutori, chiar dacă acest dialog implică şi tensiuni înalte, 
cu replici tari, sau referiri la situații incomode pentru 
interlocutorul demersului polemic, dar care fac deliciul 
cititorului neutru. 

Este destul de greu de cuprins, într-un text precum cel de 
față şi, mai ales, de sistematizat multitudinea de procedee ce 
configurează oralitatea publicisticii lui Eminescu. Vom 
înregistra, pe cât posibil mai sintetic, acele elemente care revin 
cu o mai mare frecvență şi care au un mai ridicat grad de 
relevanță expresiv-persuasivă, cu evidente efecte în planul 
funcției conative. 

Frecvente sunt cuvintele vechi (aşa numitele arhaisme), 
care conferă limbajului acea culoare locală, în textele în care 
publicistul discută probleme de ordin istoric, dar nu numai. lată 
un număr de exemple: predment, pentru „afacere”, termen 
întâlnit în vechile documente româneşti, ca şi altele de fapt; 
izvod (în sintagma „izvodul averilor”) pentru „sursă” 
„însemnare”,  „manuscris”,  „text”);  vavilonie, pentru 
„încurcătură” (în expresia „vavilonie curată”); hulă, „ocară” 
(termen întâlnit şi în Glossă);, nimărui, forma rotacizată a lui 
„nimănui” (în propoziţia : „nu dăm nimărui lecţiuni de morală 
politică”); niciodinioară, „niciodată”; trupina „tulpina” (în 
formularea ironică la numele lui V.A. Urechia: „a adăugat la 
trupina cuvântului sufixul —i-a (Urech-i-a, foarte semnificativ 


pentru strigătele metamorfozatului rege Midas”, Opere, X, 
160); ortana cu sensul figurat de „confrerie” (în formularea : 
„ortana roşilor de toate nuanțele” (Ibid., 173); ipochimen 
„ persoană”, „individ” („ipochimene după chip şi asemănare”, 
Ibid.); sinet, „act”, „document” („un sinet iscălit la o bancă”..., 
Ibid., 181); sprafcă „cercetare”, „anchetă” („au făcut sprafcă la 
caserie, la cutia comunei”..., Ibid., 194); scoposit „propus” 
(„ajuns la rezultatul scoposit” Ibid., 196); amerințar, formă 
rotacizată a lui „amenințat” (poporul e „amerințat a deveni 
pradă tuturor  adunăturilor”..., Ibid., 256); pişicheriie 
„şmecherie”, „şarlatanie” (,„pesimiştii se vor revolta împotriva 
pişicherlicului”, Ibid., 342); anaforă, „raport scris adresat unui 
demnitar („0 anaforă a veliților boieri”); velit („de rang înalt, 
mare”); ofis „decret domnesc” („un ofis a lui Grigore Vodă 
Ghica”); mâglisiri, „a linguşi”, „a amăgi” („au siluit prin 
miîglisiri”, Opere, XIII, 124); palinodie „retractare”. 
Enumerarea poate continua. 

În unul din manuscrisele poetului (nr. 2291, fil.8), scris în 
germană, tradus de G. Bogdan-Duică şi tipărit sub titlul 
Fragment estetic, în Buletinul M. Eminescu, 11, 1931, p.92, 
Eminescu, referindu-se la poezia populară şi apreciind-o pentru 
simplitatea „simțământului”, „a gândirii” şi naturalețea limbii, 
scria : să sperăm că tot se vor mai găsi suflete cari să nu fie 
jignite de simplitatea unui cuvânt vechi, ci vor preferi a se 
adăpa mai bine la izvorul curat ca lamura şi mai prețios ca 
aurul al poeziei noastre populare, decât să bea din izvoarele 
de apă de zahăr cu portocale. El mergea, în această privință, pe 
linia gândirii unor Alecu Russo, V. Alecsandri, C. Negruzzi, I. 
Heliade Rădulescu, prețuiți, la superlativ, în Epigonii. Lăsând 
la o parte creația poetică, discutată din belşug în exegeza 
eminesciană, nici publicistica lui Eminescu nu se abate de la 
dezideratul adăpării de la izvorul curat al limbii populare a 
cărei expresie strălucită este poezia populară. În textele 
publicistice ale scriitorului se întâlnesc, la tot pasul, cuvinte şi 


expresii populare cu multiple valori expresive, de la fixarea 
pregnantă a unei idei, a unui sentiment sau a sensului 
euristic al unei situații, până la exprimarea sugestivă a unei 
reflecţii sapienţiale. 

Materialul faptic e de o bogăţie copleşitoare, pentru că nu 
e text în care să nu se întâlnească cuvinte şi expresii de largă 
circulație populară, ceea ce conferă „partiturii” o mare varietate 
lexicală, împreună cu alte tipuri de cuvinte şi expresii cu vădit 
caracter polemic, cuvinte „crude”, „tari” (invective), apoi 
zicători, proverbe etc. 

Vom consemna, şi în acest caz, numai o mică parte, 
pentru că articolele lui Eminescu oferă câmp documentar 
pentru alcătuirea unei substanţiale culegeri de asemenea fapte 
de limbă, ce caracterizează oralitatea stilului lor. Pentru a nu 
întocmi o simplă enumerare de asemenea cuvinte şi expresii, 
ceea ce ar aduce a inventar sec, lipsit de relevanţă expresivă, 
vom recurge la o suită de construcţii închegate, pentru a vedea 
cum ţese publicistul asemenea cuvinte şi expresii populare şi a 
putea intui efectele lor în contextele din care fac parte. Să 
explificăm. 


„Dar ce să vezi? În loc să le sărute mîinile şi să le 
mulțumească, ei se fac de către pădure şi încep cu libertatea, 
egalitatea, fraternitatea şi suveranitatea, încit bătrîni-şi pierd 
cu totul călindarul. Parcă se pornise morile de pe apa 
Siretului. Şi le povesteau cîte în lună şi-n soare, ciţi cai verzi 
pe pereți toţi, c-un cuvint cite prăpăstii toate. Cum să nu-i 
amețească? Cap de creştin era acela, unde se mai pomenise 
atitea asupra lui? Apoi S-au pus pe iscodit porecle bătrinilor. 
Ba strigoi, ba baccele, ba ciocoi, ba retrograzi, ba cite alte 
toate, pină ce au ajuns să le zică că nu sînt nici români, că 
numai d-lor, care ştiu pe Saint-Simon pe de rost, sînt români, 
iar bătrinii sînt altă mîncare, vorba ceea: nu crede ceea ce 
vezi cu ochii, crede ceea ce-ţi zic eu! ( Din icoane vechi şi 
nouă, un fel de variantă a Scrisorii III, în Opere, X, 24) 


Parcă ar vorbi un țăran sfătos, cu cuvinte simple şi 
expresii pline de duh, firesc împletite într-o comunicare 
spontană, fără a-şi lua vocabulele din izvoarele de apă de 
zahăr cu portocale. Sublinierile din text ne aparțin, ele 
relevând componentele lingvistice ale oralităţii lui. Toate 
exprimă ironia publicistului la adresa unora din generaţiile 
tinere, cu capul împuiat de idei neasimilate (utopice). 

lată fragmente dintr-un articol, în care vizate sunt 
ameţitoarea vorbărie avocățească şi practica înființării de 
facţiuni politice efemere, unul din aspectele vizibile ale 
politicianismului, criticat şi de I.L.Caragiale, în scrierile sale. 
După ce Eminescu evocă o scenă anedoctică, în care personajul 
principal e un ţăran (Muşat), scrie: 

+ Astăzi, mulțumită propăşirii civilizaţiei, foieşte în sînul 
poporului român un număr nenumărat de aceşti răsucitori de 
vorbe, care de care mai viteaz la limbă şi mai vrednic a-ți 
spune de la obraz că la nămiez e noapte. Când în viaţa 
practică, advocatul are „să ia” de la badea Muşat, atunci 
două şi cu două fac nouă; cind are „să-i dea”, patru şi cu 
patru fac trei. Fatalist ca fatalist, dar de! E vorba de dat şi de 
luat, şi după aceea, de cînd cu formele astea nouă, a trebuit 
să-şi mai piarză badea cite ceva din rugina lui. S-a încărcat 
Muşat de Doamne-ajută, a intrat în cîrcotă cu avocatul, 
începe să spună şi el una-două: „Măi neiculiță-n sus, măi 
omule-n jos, aşa să trăieşti, mai socoteşte o dată, că nu face 
atita...” Şi cu cit badea nu se lasă, cu atit se încarcă mai rău 
socoteala. În zadar ţipă dreptatea în bietul om, geaba tot arată 
el răbojul şi face socoteală lămurită şi dreaptă în frica lui 
Dumnezeu: avocatul îl ia iar la zor cu gură de Tirgovişte şi 
bietul Muşat, dacă vede şi vede, ca să scape de tăcăitura cea 
de moară stricată, încheie cearta cu: „Poate, domnule avocat, 
o fi şi cum zici dumneata”... Vorbă multă sărăcia omului! Cu 
vorbele nu se face brînză, nici apa de gîrlă oţet de trandafiri, 


şi: Dreptatea „„una”, este sfintă, ca şi adevărul adevărat - 
„unul”. (Ibidem, p. 351) 

Aducând vorba la efemeridele „facțiuni” politice, 
Eminescu continuă : 

Ba e tunsă, ba e rasă, dintr-una în alta veni şi 
întrebarea că ce-o fi aceea Centrul ? Noi, ca badea din 
poveste, răspunserăm într-o doară că Centrul este o nimica 
toată, un grupuşor, un grupuleţ, mic la Stat mare la sfat, mai 
mare daraua decât ocaua, o nucă de jucărie cu coajă umflată 
şi lustruită dar fără miez şi aşa mai departe câte ştiam şi 
vedeam şi noi ca tot târgul. 

La acestea marele bărbat de stat (e vorba de V. 
Boierescu, n.n.) ne răspunde prin gazeta d-sale : „Nu-i 
adevărat ce spuneţi voi şi tot tirgul; din contra, Centrul este 
„mare”, „partid”. Noi de colo: „Domnule avocat, ia răbojul 
şi să-ți numărăm bobocii ca să vezi şi dumneata” — „Nu-i 
adevărat, ne răspunde iar marele bărbat de stat, n-aveţi idee 
de ştiinţă modernă : două şi cu două fac nouă; Centrul este un 
„mare” „partid”, "ce-i de făcut cu advocatul ăsta ?” ne 
întrebarăm noi atunci ; şi ca să scăpăm de tăcăitură, ne 
hotărirăm Să-i spunem astăzi ca Muşat : De, domnule avocat, 
o fi cum zici dumneata. 

Numai aceste singure texte ar putea servi ca eşantioane 
elocvente pentru ceea ce înseamnă oralitate stilistică în 
publicistica eminesciană. Ele sunt truculente, înțesate cu 
cuvinte şi expresii neaoşe, cu ziceri populare, cu formule de 
adresare specifice, cu comparații plastice, hâtre, în spiritul 
umorului moldovenesc uşor zeflemitor, cu aluzii la anecdotica 
folclorică. Dar de mare efect expresiv este construcția textelor 
ca o conversaţie cu un auditor imaginar, impunându-le forța 
de atracție pe care o are stilul colocvial, procedeu folosit de 
Eminescu în articolele politice (la Curierul de Iaşi şi la 
Timpul). lată şi alte mostre de stil colocvial, extrase, de data 
asta din Ms. 2257 (datat cca. 1869-1870, după aprecierea lui G. 


Munteanu), intitulat Articoli nepoliticoşi, referitor la partidele 
politice din vremea sa : Un rău au partidele noastre : că se 
identifică fiecare din ele cu națiunea [...]. Ba nu, domnişorilor, 
nu Sunteţi dv. națiunea, neci unii, neci alții, neci măcar toți la 
un loc, neci măcar generațiunea toată, căci națiunea are zeci 
şi iarăşi zeci de generațiuni. Dv. puteți fi o generaţiune, un 
fragment, drept să vă spui cam mizerabil şi cam putred, al 
acestui corp ce trăieşte zeci [de] secoli : națiunea [...] Dar dv. 
sunteți consecvenți. Aţi zis că sunteţi națiunea şi vi se pare că o 
şi sunteţi — sau cel puţin faceţi ca şi cînd o aţi fi — îngrijiţi 
pentru dmv. şi — mărire cerului — numai pentru dv. Trecutului îi 
dați cu piciorul, viitorului nu-i testați neci ştiinţa, neci limba, 
neci țara ci numai corupțiunea dv. cea mare şi partidele dmv. 
cele fără caracter. Mîncaţi venitul ţărei, a trei generaţiuni 
viitoare, căci miîncaţi pe dătorie pîinea copiilor, nepoților şi a 
strănepoților dmv. Tot luxul ce-l faceţi azi, poimine la ei va fi 
mizerie. Dar finanţele ţărei se ruină. Ce vă pasă, voi sunteți 
națiunea ... 

Textul ia aspectul unui rechizitoriu necruţător făcut 
politicianismului. 

În articolele lui Eminescu impresionează marele număr 
de expresii, zicători şi proverbe, întotdeauna cu un rol stilistic 
de mare efect: sensibilizator, plasticizant, reflexiv-euristic, 
ironic, satiric etc. Consemnăm câteva extrase din diverse 
contexte, operaţie destul de uşoară, întrucât, cum spuneam, 
asemenea fapte de limbă vorbită se întâlnesc aproape la tot 
pasul în publicistica scriitorului : ne vom fine pe şleau de 
ideile cele mai elementare, pe care le pricepe orice creştin c-un 
cap normal (X, 233); Teme de aritmetică vulgară şi de uite 
popa nu e popa (Ibidem, 235); cazul se potriveşte cu noi ca 
nuca în perete (Ibidem, 272); totuşi ni se răceşte inima când 
îl vedem apărând în acel ziar (lbibem, 310); Este o vorbă 
veche : un nebun aruncă piatra în apă şi o mie de înţelepţi n- 
o pot scoate (Ibidem, 316); Cu balamucul nu se discută 


(Ibidem 327); În fine, ce mai la deal la vale, lucru stă astfel 
(Ibidem, 342); Aceşti oameni vor avea parte la toate : şi din 
coş grăunțe şi din făină parte şi din traistă merinde, adică 
cuiul lui Pepelea în casa românului (Ibidem, 343); omul de 
stat cată să îmbete lumea cu apă rece (Ibidem, 352); Tot 
făcindu-ne sprincene, ne-om scoate odată ochii (Ibidem, 357); 
puțini oameni sînt aceeia cari, după ce au băut şi mîncat într-o 
casă, scuipă pe prag după ce au părăsit-o (Ibidem, 368); să 
stăm strimb şi să judecăm drept (Ibidem, 386); fie cît de tristă, 
o mingiiere tot e bună (Ibidem, 392); E o zicală veche că de- 
ai sta să numeri foile din plăcintă, nu mai ajungi s-o mănînci 
(Ibidem, 18); Ca să goneşti dracii îţi trebuie tatăl dracilor 
(Ibidem, 166); învățu-i dulce iar dezvățul amar, ajungem că 
ride om de om — şi dracul de toți (Ibidem, 169); Ferice de cel 
căruia-i spui o vorbă şi pricepe zece şi vai de acela căruia-i 
spui Zece şi nu pricepe niciuna (Ibidem, 187) — parafrază în stil 
biblic — n.n.; pentru cel cu auzul fin ţințarul e trimbiţă 
(Ibidem, 235); Bine cu greu faci oamenilor, rău foarte uşor 
(Ibidem, 312); Mai aproape dinţii decit părinții (Ibidem, 342); 
De-ai avea şapte limbi, adevărul n-ai să-l schimbi (Ibidem 
353); Să nu se uite că nici mintea, nici onestitatea nu se 
mănincă cu lingura (Ibidem, 357); unde nu-i cap, vai de 
picioare. (Ibidem, 417). 

Preponderente în textele publicistice, aceste „mostre” de 
vorbire populară se îmbină, echilibrat, cu cuvântul neologic, 
din diverse arii de folosință, dar neologismele se integrează, 
firesc, în nota de oralitate a stilului, dându-i şi o tentă modernă. 
Publicistul nu face exces de cuvântul neologic, aceasta şi dintr- 
un extraordinar simț al limbii, dar şi datorită unei concepții 
asupra acestui fapt de limbă, în consonanță cu cele mai 
luminoase minţi ale culturii româneşti dinaintea şi din timpul 
lui Eminescu. Deplângând sărăcia exprimării din presa vremii, 
datorată ignorării bogăției limbii naționale, dar şi a lipsei de 
corespondențe verbale pentru realitățile noi, impuse de mersul 


firesc al civilizaţiei, Eminescu scrie: Orice zgârâie-hârtie care 
n-avea idei nouă a crezut că poate înlocui această lipsă prin 
vorbe nou,  de-aci în România mania generală a 
neologismelor. Faptul era în concordanță cu campania lui 
Maiorescu dusă împotriva stricătorilor de limbă şi maniei 
neologismelor. Eminescu continuă ideea astfel : Limba săracă 
a gazetarului a scos din uz miile de locuţiuni frumoase şi 
caracteristice care formau avuţia lexicală a limbei. (Opere, 
XIII, p. 169) 

Eminescu, însă, în publicistica sa (politică în special), n-a 
scos din uz miile de locuţiuni frumoase, care formau avuţia 
lexicală a limbii noastre, a fost deschis şi față de termenii 
neologici, dar numai faţă de aceia care se dovedeau strict 
necesari dezbaterii de idei, şi nu din mania de a epata. 

Consemnăm câteva exemple de termeni neologici, din 
articolele publicistului, mai ales din cele polemice, pe teme 
social-politice şi culturale, care au, pe lângă rolul de a exprima 
precis ideile şi acela de a marca atitudinea lui (de obicei 
ironică) faţă de faptele, persoanele, comportamentele vizate : 
abject, analogic, anarhic, apetituri, astruţie, cinism, 
convenţțiune, cumularzi, degradare, demagogie, echitate, 
eligibilitate, endemic, erigere, escamota, expediant, factice, 
fantazie, feneanţi, felonii, fetişism, flagel, imigraţiune, 
impur, inaniţiune, ignoranță, inalienabil, inepţie, malonest, 
maltratare,  meschin, mobilitate, monogram, mutual, 
nihilism, nulităţi, onest, oportunitate, pretext, stiomatizare, 
sufragiu, tripotaj, utilitate, venalitate. În categoria cuvintelor 
şi expresiilor cu funcție expresivă (în sens jakobsonian 
înțeleasă sintagma, adică centrată pe cel ce enunță, dar cu rol 
de feed-back, de relaţie de interdependență cu destinatorul), 
pot fi situate şi cuvintele, sintagmele violente, învectivele. 
Acestea exprimă indignarea paroxistică a scriitorului față de 
unele aspecte şi persoane alături de elementarele norme morale 
şi dau stilului publicistic culoarea unei paste negre, vitriolante, 


care se înscrie tot în sfera oralității. lată doar unele dintre ele: 
adunătură de poduri, bande de exploatatori, capete deşarte, 
cocoşaţi, crăcănaţi, gunoaiele uliţelor, haite netrebnice, 
hidoase pocituri, inepti, leneşi, lepădături sociale, lepră a 
lumii, netrebnici, nulităţi, panglicari, spoliatori, stîrpituri, 
trîntori, uzurpatori, câteva dintre aceste întâlnindu-se şi în 
versurile satirice ale poetului. 

Atitudinea afectivă a ziaristului este potenţată, direct sau 
indirect, şi prin nenumăratele interogaţii şi exclamaţii retorice, 
care implică destinatarul în miezul fierbinte al dezbaterii, de 
obicei polemice, ca, spre exemplu, interogaţiile în cumul, din 
fragmentul cu vizibile accente de pamflet, la adresa celor din 
păturile suprapuse: Ce caută aceste elemente nesănătoase în 
viața publică a statului? Ce caută aceşti oameni cari pe calea 
statului voiesc să cîştige avere şi onori, pe cînd statul nu este 
nicăieri altceva decit organizarea cea mai simplă, posibilă a 
nevoilor oamenilor? Ce sînt aceste păpuşi care doresc a trăi 
fără muncă, fără ştiinţă, fără avere moştenită, cumulind cite 
trei, patru însărcinări publice dintre care n-ar putea să 
împlinească nici pe una în deplină cunoştinţă? Ce caută d. X 
profesor de universitate, care nu ştie a scrie un şir de limbă 
românească, care n-are atitea cunoştinţe pozitive pe cit are un 
învăţător de clase primare din ţările vecine şi care cu toate 
acestea pretinde a fi mare politic şi om de stat? (Opere, X, 
p.18-19) Suita de interogații (retorice) citată, rămâne integral 
valabilă, şi peste timp. Drept răspuns, desigur, indirect, 
Eminescu, foloseşte o exclamație: Ciudată țară, într-adevăr! 
(Ibidem, 19), sau O, batjocura batjocurilor! (Ibidem, 391) 

Menţionam, mai înainte, că Eminescu face, deseori, 
referiri, în polemicile cu politicienii vremii, sau în articolele în 
care discută probleme din diferite domenii ale vieţii sociale, la 
anecdotica populară, care-i era familiară, ca şi întreaga 
bogăţie şi expresivitate a limbii vorbite de popor. Relatarea 
unor anecdote pe parcursul textelor publicistice dau acestora, 


pe lângă o deosebită culoare, în tentă umoristică, şi o evidentă 
forță argumentativă. Anecdotele conturează, în textele în care 
apar, şi o expresivitate poetică de netăgăduit, în măsură să 
producă, pe parcursul lecturii, starea estetică autentică. Apelul 
la anecdotă este motivat de Eminescu prin faptul că, adeseori, 
în focul polemicilor, condeiul îi este mânat la asprimi de limbaj 
şi că, povestind întâmplări exemplare, poate mănținea o 
atitudine rece în discuţie. Rece este un fel de a spune, pentru 
că, în realitate, relatarea de anecdote încălzea discuţia, prin 
nota umoristică, ironică şi satirică implicată, aşa cum se 
întâmplă, de obicei, în orice comunicare destinsă, în care 
oralitatea este la ea acasă. Ne vom opri la două exemple. 
„Polemizând pe tema facțiunilor politice, (în Am zis în 
numărul nostru penultim...) la un moment dat, Eminescu 
scrie: ne aducem aminte de povestea drumului ce l-au făcut 
împreună un turc, un călugăr şi un popă. Cînd era soarele la 
prînzul cel mare s-aşezară citeştrei călători la umbra unui 
copac şi-şi puseră dinaintea lor merindele, turcul un arm de 
miel, călugărul peşte şi vin, popa pasărea cea mai bună a 
ţiganului, căci acesta, fiind întrebat de naşu său ce pasăre să-i 
gătească de mincare, răspunse că „aşa pasăre de bună ca 
purcelul nu-i alta”. Ciîteşitrei se poftiră reciproc de-a minca şi 
din merindele celorlalți. Călugărul postea, deci nu putea să ia 
nici din miel, nici din pasărea cea mai bună. Turcul era oprit 
prin lege de-a bea din vinul călugărului şi de a atinge chiar 
din pasărea popii. Numai părintele s-apucă şi de peştele şi de 
vinul călugărului şi de mielul turcului, încît acesta din urmă 
observă cu bunomie: Hai popo hai, bună lege ai. Şi urmează 
concluzia naratorului: Aşadar, cînd conservatorii sînt la putere 
taica părinte poate fi ministru, căci nu-l împiedică principiile; 
cînd sînt roşii pe scaune idem. În orice caz — chiar dacă am 
admite că asemenea principii pot exista — ele cată să fie foarte 
elastice, încheie Eminescu, ironic. ( Opere, X, p. 348-349) 


. În alt loc (Unul din Miturile cele mai semnificative...), 
scriind despre bilanţul scurgerii unui anumit număr de ani de la 
cucerirea independenţei, în care puterea trece peste urmările 
negative, în plan social, politic (intern şi extern), 
suprasolicitând efectele pozitive, Eminescu relatează 
următoarea anecdotă: 

Cui s-ar mira de răceala cu care tratăm aceasta îi 
amintim o poveste. Un episcop, cercetindu-şi eparhia, ajunse şi 
la un sat sărac, care l-a primit fără sunet de clopote. 

Episcopul se cam supără de aceasta şi-i zise preotului: 

- Bine părinte, se poate să mă primiți aşa fără a trage 
chiar clopotul ? 

- Preosfinţite stăpine răspunse bietul preot, sînt o mie şi o 
sută de cuvinte pentru a mă dezvinovăţi. 

- Din mia şi suta ceea de cuvinte n-ai putea să-mi spui şi 
mie citeva ? 

- Mai îmtii de toate, Preosfinţite, biserica noastră nici 
n-are clopot. 

Şi acum, concluzia publicistului: Acest singur cuvint din 
o mie şi o sută era de ajuns (...) Urmarea dovedeşte apoi că 
înnăscuta noastră neîncredere contra oricărei demagogii peste 
tot, contra demagogiei noastre îndeosebi, au avut totdeauna 
dreptate. (Ibidem, p. 416) 

Înrudită îndeaproape cu anecdota este pilda (laică sau 
mistico-relegioasă). Eminescu recurge, în publicistica sa, şi la 
această specie (populară sau cultă), cu intenţionalități multiple, 
dar mai ales umoristic-moralizatoare, sau euristice. Un 
exemplu. 

. Polemizând cu liberalii, spre exemplu, în Şarpele, cînd 
îl doare capul..., Eminescu se referă, chiar de la început, la 
pilda: Șarpele, cînd îl doare capul, ca să-şi verse veninul iese 
la drum, unde trebuie a găsi un călcii ca să-i strivească capul; 
aşa şi omul rău şi veninos: arareori el piere prin altceva decit 
prin propriul său venin şi prin răutatea sa dusă dincolo de 


orice margine. Această veche învăţătură s-a mai adeverit încă 
o dată pentru opinia publică şi pentru noi prin cele petrecute 
în cele două şedinţe ale Camerii. Şi-şi încheie articolul, 
simetric, cu un comentariu auctorial, referitor la pilda din 
începutul textului: Dar desigur nu e plăcută starea pentru 
acest copil pervers al naturii cînd un călcii puternic îi striveşte 
capul hidos. ( Ibidem, p. 391 şi 392) 


O altă pildă, sau parabolă, e în legătură cu un raport din 
Dobrogea, proaspăt alipită României, privind abuzurile unor 
înalți funcționari publici din provincie. lată parabola, aşa cum o 
relatează Eminescu: Un cenușar român rătăcit ca amploiat, nu 
ştim de-a cita mină, prin Dobrogea, se pusese într-una din zile 
să-i explice unui turc sistemul liberal. Turcul nu c-am pricepea 
de la-nceput, căci el căuta şi în România autorități analoage 
cu cele din Stambul: astfel sub principe el îşi închipuia, ceva 
analog cu padişahul, sub ministru ceva analog cu vizirul 
ş.a.m.d. — Nu — îi zicea amploiatul — poporul este suveran. 
Uite-te ici în cafenea la toţi ciți sînt de faţă. Toţi sînt suverani, 
ei pun țara la cale. 

Abia acum turcul înțelesese — Acu ştim, guvernul vostru 
genabet-tacîm (tacim de haimanale, de stilpi de cafenea) 
(Ibidem, p. 214). Expresia sfilpi de cafenea se întâlneşte şi în 
poeziile satirice ale poetului. Din comentariile lui 
D. Vatamaniuc (Opere, X, p. 550), aflăm că cenuşerul român, 
trimis în Dobrogea, era Alexandru Macedonski (poetul), ca 
director al prefecturii de Silistra Nouă, cu reşedinţa la 
Cernavodă. Editorul operei lui Eminescu scrie: D. Stoicescu nu 
aminteşte de această corespondenţă în articolul Macedonski şi 
Dobrogea (A.D. IV, 1923, nr.3, iun.-sept., p. 317-320), şi nici 
Adrian Marino, în monografia sa consacrată poetului 
rondelurilor (Viaţa lui Alexandru Macedonski, Ed. Pentru 
Literatură, 1966). D. Vatamaniuc reproduce corespondenţa, ca 
document fundamental pentru urmărirea polemicii dintre cei 
doi poeţi. ( Vezi Opere, X, p.550-553) 


Alteori, publicistul Eminescu recurge şi la mit şi la 
basmul popular, pentru a exemplifica, a stabili similitudini cu 
situaţia din ţară, sau cu mersul istoriei românilor. În sens ironic, 
vizând organele de presă cu care se afla în polemică, scriitorul 
menţionează mitul cu minunile unui împărat egiptean, care 
topind ceara o vărsă într-o tipsie de aur şi făcu oşti de ceară, 
dar văzu oastea lui sfărâmată. Articolul  Alaltăieri s-a 
întîmplat o minune... - minunea era că ziarul liberal Presa 
spusese, în final, şi un adevăr - , Eminescu îl începe astfel: 

Alaltăieri s-a întimplat o minune. 

Nu mai sîntem pe vremea făcătorilor de minuni, pe a lui 
Nevtinav împărat din Egipt, de pildă, despre care vorbeşte 
povestea ciobănească a lui Alexandru Machedon că făcea, 
zice, ostaşi de ceară; îi punea în şir pe o tavă şi îi topea şi 
numaidecit, într-o clipeală de ochi, se topea oastea lui Darie 
împărat trimisă împotriva lui. Nevtinav era un mare 
fermecător, dar minunea ce s-a întimplat alaltăieri tot n-ar fi 
putut-o face. ( Ibidem, p. 179) Cum se poate vedea, Eminescu 
relatează captivant, într-un grai simplu, curat, limpede, cel al 
povestitorului popular. 

În Unul din miturile cele mai semnificative... din 
Timpul, 14 septembrie 1880, Eminescu vorbeşte despre 
arătările istoriei românilor, plecând de la basmul popular 
Tinerețe fără bătrineţe şi viaţă fără de moarte pe care îl 
relatează, rezumativ, dar într-un stil oral concis, însă 
fermecător. Nu ne putem opri a nu-l cita, în varianta povestită 
de Eminescu, pentru că, aici, funcţia estetică a implantului 
folcloric, în textul publicistic, este evidentă: 

Unul din miturile cele mai semnificative din cîte a 
păstrat poporul nostru este următorul: La leagănul unui 
copil se coboriseră cele trei ursitoare, menindu-i una tărie, 
alta istețime, a treia mărire lumească. Muma copilului, 
nemulțumită că i se dăruiseră şi lui bunuri pe care le-a avut 


atiția oameni, rugă pe cele trei zîne ca îndeosebi copilului ei 
să-i hărăzească ceva ce n-a avut încă nici un muritor. 
Cu-ntristare-i răspunse una din zîne: „Ca toți oamenii nici 
judeci, nici poți judeca ceea ce ai cerut, dar totuşi îţi 
împlinesc dorința şi dăruiesc copilului tău tinereţe fără 
bătrîneţe şi viaţă fără de moarte.” Copilul creştea văzînd cu 
ochii, într-o zi cît alții într-un an, şi, mînat de instinctul de 
neîmbătrînire şi de nemurire sădit în pieptul lui, luă lumea în 
cap, spre a mântui împărăţiile de pieire, omenirea de 
duşmani. Trecu pe rînd cînd prin pustii primejduite de zmei 
puternici, unde nici om, nici turmă nu putea petrece şi ucidea 
pe acei zmei, dechizînd locuri aşezării oamenilor, cînd prin 
păduri locuite de fiară, pe cari le nimicea făcînd drum 
vînătorilor şi cărbunarilor, cînd iar prin împărăţii înflorite şi 
vechi, prin oraşe puternice şi avute, pînă ce într-un tîrziu 
ajunse în palatul unei zîne aeriane, unde-l aştepta 
neîmbătrînirea şi nemurirea. 

Aci petrecu trei zile în deplină linişte. 

După trei zile, plecînd însă la vînat, adormi într-o vale 
frumoasă, în care pietre şi copaci, rîuri şi izvoare începură a 
vorbi cu el şi a-i aduce aminte de casa părinţilor, de locurile 
părinteşti şi tot amestecul acesta de vorbiri îl fermecă şi-l 
ademeni atît de mult încît, cum se deşteptă, încălică şi luă 
drumul spre casă. El adormise în valea „aducerii aminte.” 
Cum ieşi din cercul magic al zînei, începu a nu mai cunoaşte 
lumea. Ajunse într-un loc unde ştia că e un oraş mare şi nu 
găsi decît ruine pe care păşteau caprele. Întrebă pe păzitor de 
nu ştia unde e oraşul cutare, dar acesta răspunse că neam de 
neamul lui nu pomenise acolo de ruine. Trecu mai departe şi, 
unde fusese acum trei zile un pustiu întins află un oraş foarte 
mare. Ba în piața oraşului văzu un grup de marmură care-l 
reprezenta pe el însuşi luptîndu-se cu un zmeu. El întrebă pe 
un orăşan ce însemnează acel grup. Acesta-i răspunse că 
acum cîteva sute de ani un viteaz se zice c-ar fi ucis un Zmeu 


în locurile acestea, care erau pustii, şi că de atunci încoace 
au fost cu putință să aşeze oameni acolo şi să se ridice acel 
oraş. 

- Dar bine, eu sînt acela — zise atunci cavalerul 
nemuritor. 

Lumea care se strînsese împrejurul lui rîse de dînsul şi-l 
crezu nebun. 

Şi astfel pe oriunde trecea, pe orişiunde vedea înflorire 
în urma faptelor lui, lumea-şi bătea joc de el, îl lua în ris, 
nevoind nimeni să-l creadă că el fusese acela care curăţise 
codrii de fiară şi pustiurile de monştri. Nu trei zile, cum îi 
părea lui, sute de ani trecuseră din timpul cînd el plecase în 
lume după nemurire. 

Cam astfel pate geniul neîmbătrinit al istoriei 
românilor. (Ibidem, p. 415) 

Cum uşor se poate constata, varianta cunoscutului basm 
popular, în relatarea lui Eminescu, devine o alegorie, în 
subtextul căreia citim povestea geniului neîmbătrinit al istoriei 
românilor, circumscrisă în limitele teoriei relativității spațiului 
şi timpului, întâlnită, şi în capodoperele liricii eminesciene, 
teorie potrivit căreia, în anumite condiții, spațiul se contractă şi 
timpul se dilată, după cum poate fi complementară şi teoriei, de 
dată relativ-recentă, a lui David Bohm, a universului înfăşurat 
şi desfăşurat. Copilul minunat din alegorie este o personificare 
a mitului eroilor întemeietori şi civilizatori ai unor etnii. 
Desigur acestea sunt posibile interpretări, dar sensul de bază, 
desprins din contextul în care se află, este acela al unei alegorii 
ca figură de construire a unui text, menită să pună în relief o 
antiteză între un trecut cu aură mito-poetică şi un prezent 
degradant, procedeu tipic romantic, folosit şi în unul din marile 
poeme ale lui Eminescu. Iată câte frecvente analogii se pot face 
între publicistica scriitorului şi creaţia sa poetică, ceea ce 
conturează caracterul organic al operei de ansamblu a acestui 
mare creator. 


Oralitatea este o caracteristică dominantă a discursului 
publicistic eminescian, calitate care face din lectura articolelor 
apărute în presa timpului un demers încântător, atât prin 
dinamica desfăşurării ideatice, cât şi prin varietatea procedeelor 
de limbaj, în majoritatea lor de provenienţă populară. 


3.Câteva însemnări despre nivelul sintagmatic al 
textelor publicistice eminesciene 


În cele spuse mai înainte, am putut constata unele 
aspecte privind aria paradigmatică din care publicistul 
Eminescu şi-a ales materialul lingvistic, pentru a comunica, 
prin presă, în primul rând cu preopinenţii implicați în polemici 
Şi, totodată, cu cititorii săi (arhaisme, cuvinte şi expresii 
populare specifice, neologisme etc.) În rândurile ce urmează, 
încercăm să vedem ce este caracteristic în modul în care 
Eminescu dispune de acest material lingvistic, în enunţuri bine 
structurate, ceea ce constituie, axa sintagmatică (în limbaj 
stretural-semiotic) a unei limbi. Şi în acest domeniu, esnțial 
pentru punerea în actul viu al comunicării a sistemului limbii, 
Eminescu îşi arată, cu evidență, performanţele, într-un mod 
original, definitoriu. 

Ne vom limita la a puncta doar unele observaţii 
(problema fiind foarte complexă, impunând un studiu de 
amploare asupra ei) şi, mai mult, la a exemplifica, pentru a 
arăta că şi la acest nivel (poate că mai ales la acest nivel) 
oralitatea este nota dominantă a stilului publicistic eminescian, 
cum s-a putut, deja, vedea, din textul special consacrat acestui 
aspect. 

Gândirea complexă a scriitorului se textualizează în 
variate structuri morfo-sintactice, care concretizează, în fapte 
de limbă, cele două mari calități ale ei: gândirea sintetică, 
exprimată, în general, în enunţuri lapidare, sapienţale, şi 


gândirea analitică, operantă frecvent în articolele tip 
dezbatere, pe teme din aria unor ştiinţe ca istoria (naţională, în 
special), economia, sociologia, politologia etc. şi în textele cu 
vădit caracter polemic. 

Enunţurile simple ca structură (propozițiile 
monomembre, bimembre, sau multimembre) se întâlnesc mai 
rar, iar când le întâlnim, ele se află legate de un context frastic 
mai scurt sau mai amplu structurat, de obicei cu intenționalitate 
explicativă, ca în exemplul: Nu. Şi fraza: Precum lumina unor 
stele ce s-au stins de mult călătoreşte încă în univers, încit raza 
ajunge ochiul nostru într-un timp în care steaua ce au 
revărsat-o nu mai există, astfel din zarea trecutului mai ajunge 
o rază de glorie pînă la noi, pe cînd cauza acestei străluciri, 
tăria sufletească, credința, abnegaţiunea nu mai sînt. (Opere, 
XIII, p.237) Citatul face parte dintr-un articol critic la adresa 
stărilor de fapt din societatea vremii şi am putea spune că are 
valoarea unei analogii cu implicații filosofico-ştiințifice. Ideea 
se află în poezia La steaua (construită pe baza unui paralelism 
cosmos-eu poetic). Un alt exemplu, în care, de data asta, o 
propoziţie multimembră este urmată de o frază, care 
dezvoltă ideea din propoziţia anterioară: În limba sa numai i 
se lipesc de suflet preceptele bătrîneşti, istoria părinţilor 
săi, bucuriile și durerile semenilor săi. Urmează fraza: Jar 
dacă o limbă n-ar avea dezvoltarea necesară pentru 
abstracțiunile supreme ale minții omeneşti, nici una însă nu e 
lipsită de expresia concretă a simţirei şi numai în limba sa 
omul îşi pricepe inima pe deplin. ( Opere, IX, 253) O 
combinație asemănătoare întâlnim într-un articol Ca un fel de 
Refugiu..., polemic şi el, în care publicistul, teoretizînd pe tema 
rîsului, realizează o tipologie  grotescă a  geniilor 
contimporani: Ca un fel de refugiu de multele inconveniente 
ale vieţii, Dumnezeu, în înalta sa bunăvoință, a dat omului 
risul, cu toată scara, de la zimbetul ironic pînă la clocotirea 
homerică. Acum fraza: Cind vezi capete atit de vitreg 


înzestrate de la natură încît nu sînt în Stare a înţelege cel mai 
simplu adevăr, capete în care, ca în nişte oglinzi rele, totul se 
reflectă strimb şi în proporţii pocite, făcindu-şi complimente 
unul altuia şi numindu-se sarea pămîntului, ai avea cauză de a 
te întrista şi de a despera de viitorul omenirii dacă n-ai şti că 
după o sută de ani, de pildă, peste amindouă despărțămintele 
geniilor contimporani, peste balamuc şi puşcărie, va creşte 
iarbă şi că în amintirea generaţiei viitoare toate fizionomiile 
acestea vor fi pierit fără de nici o urmă, ca cercurile din fața 
unei ape stătătoare. ( Opere, X, 407) E o frază mai amplă, în 
care fiecare propoziţie subordonată este alcătuită din foarte 
multe componente sintactice, ilustrând o gândire cu o 
capacitate asociativă deosebită şi, totodată, o predilecție pentru 
expresia figurată (cu comparații) şi atribute, complemente, 
exprimate prin adjective şi substantive cu sens negativ, unele 
fiind echivalente ale unor invective. De remarcat este culoarea, 
plasticitatea limbajului de evidentă sursă populară, dar totul 
într-o structură sintactică elaborată de un mânuitor cultivat al 
vorbirii neaoşe. 

Structurile frastice din publicistica eminesciană au o 
incontestabilă intenționalitate şi rezonanță retorică şi sunt 
perfect mulate pe dialectica, vivacitatea şi virulența 
extraordinarului spirit polemic al scriitorului. Fraza 
publicistului este de o varietate uimitoare, în ceea ce priveşte 
expresivitatea şi procedeele sintactice de construcție. 

Se pot identifica fraze alcătuite numai din propoziţii 
principale, în raport de coordonare prin juxtapunere, dar în 
fiecare propoziţie predicatul este subânțeles. Vizând, spre 
exemplu, viciile politicianismului şi demagogiei epocii, 
Eminescu alcătuieşte, într-un loc, următoarea frază exemplară 
prin concentrare şi pregnanţă ideatică: Patria un oțel, 
poporul o amestecătură, biserica un teatru pentru politicieni, 
țara teren de exploatare pentru Străini, viața noastră publică o 
ocazie pentru ilustrarea şi ridicare în sus a imigraţiunii din 


citeşipatru unghiurile lumii. (Opere, XIII, p.80) În toate 
propoziţiile, predicatele sunt nominale, cu nume predicative 
exprimate prin substantive, care exprimă aspecte negative din 
tabloul vieții publice româneşti. 

Întâlnim, apoi, fraze care, în totalitatea lor, alcătuiesc o 
amplă interogaţie retorică, precum în exemplul: Străin de 
origine română a fost Alexandru Basarab care a înfrint pe 
regele Carol Robert şi toți acei pe care mater parens, muma 
născătoare a nemului românesc, Transilvania, i-a revărsat în 
şesul Dunării, pentru a crea cu spada şi plugul moştenirea 
istorică a neamului latin de lingă Dunăre? (Opere, XIII, p. 39) 
La fel: Cozia, unde e înmormîntat Mircea I, cel mai mare 
Domn al Țării Româneşti, acela sub care ţara cuprindea 
amîndouă malurile Dunării pină-n mare, Cozia unde e 
înmormîntată familia lui Mihai Vodă Viteazul, un monument 
istoric aproape egal în vechime cu fara — ce-a devenit aceasta? 
şi imediat răspunsul, exprimat într-o propoziție unimembră 
exclamativă, cu predicat subînţeles: Puşcărie! (Opere, XIII, 
p.189) E de sesizat şi anafora ca procedeu de construcţie. 

Frecvent, se întâlnesc fraze ample remarcabile prin 
simetrie, în care condiţionalele devin, sistematic, regente ale 
unor propoziţii subordonate atributive, conferind întregului o 
anumită armonie a proporţiilor. Spre exemplu: Dacă 
considerăm pe om ca pe o maşină 1/ care trebuie alimentată cu 
material combustibil 2/, a cărui ardere se preface în putere 3/ 
şi care putere cată a se-ntrebuinţa la producţiune 4/, dacă e 3/ 
să nu se prefacă fără nici un folos în acid carbonic 6/ şi dacă 
am face bilanţul celor mai mulți, punind de-o parte suma de 
bunuri 7/ ce o consumă 8/ şi de altă parte 7/ ceea ce în schimb 
produce, am răminea uimiţi de risipa, de irosirea de puteri 
vii 10/ ce se face în această țară 11/ (Opere, XIII, p. 144) 
Simetria frazei ar putea fi mai lesne sesizată, alcătuindu-i 
schema structurală: 


10 Pr. 


1 Cdt. 5 Cdt. 7 Cdt. 11 Atr. 
2 Atr. 6 Pred. 8 Atr. 9 Atr. 
| 
3 Atr. 
4 Atr. 


În context, această frază are valoarea stilistică a unei 
comparații, cu intenționalitate explicativă, caracterizată prin 
plasticitate, cum sunt foarte multe asemenea construcții cu 
dublă funcționalitate ( explicativ-plasticizatoare). 

În alte articole, întâlnim fraze foarte ample, ale căror 
subordonate sunt, majoritar, propoziții subiective, în raport 
de coordonare juxtapusă şi copulativă. 

Cine cunoaşte hoțiile 1/ cîte s-au făcut în timpul celui 
din urmă război în armata imperială, răsărite din dorința de-a 
se-nbogăți cu orice preţ, 2/ venalitatea funcționarilor 
administrativi, adesea şi a celor judecătoreşti 1/ şi compară 
dezvoltarea acestor instincte sub regimul egalității despotice 
cu dezvoltarea aceloraşi fenomene sub regimul egalităţii 
demagogice de la noi 3/, cine vede dincolo religia căzută în 
stare de fetişism ca şi la noi şi formalismul uzanțelor 
suplantind convingerea morală şi religioasă 4/, cine cunoaşte 
spiritul cu totul materialist şi vinător de cîştig din Rusia 5/ şi-l 
aseamănă cu objecta goană de bani a advocaților de mina a 
treia şi a străinilor 6/ cari stăpânesc România 7/, acela se 
convinge 8/ că aceleaşi cauze produc pretutindenea aceleaşi 
efecte 9% că demagogia unui C.A. Rosetti şi despotismul 
tradițional al împărăției vecine sînt două surori gemene, avind 
amîndouă de bază nu gruparea oamenilor după cultură, 
inteligență şi meritul lor, ci discompunerea lor în indivizi egali 


10/ din cari niciunul să nu plătească mai mult decit celălalt. 11/ 
(Opere, XIII, p.108) Observăm aceeaşi simetrie sintactică, a 
cărei amploare pune în evidență spiritul analitic al 
publicistului, dar într-o construcție limpede, bine ritmată de 
frecvența subordonatelor subiective, după cum mai bine se 
vede din schema structurii ei: 


8 Pre. 

Gândirea analitică a publicistului capătă expresie, 
frecvent, în alcătuirea de fraze ample, arborescente, în care una 
sau două propoziții principale declanşează o mulțime de 
propoziții subordonate, care, la rândul lor, devin regente ale 
altor subordonate de diferite feluri, mergând până la 
subordonări de gradul al IV-lea şi mai mult. Un exemplu de 
asemenea frază arborescentă este următoarea: 

Deşi nu mai împărtăşim entuziasmul cărții lui Bălcescu 
pentru ideile profesate azi de colegii lui de la 1848 1/, deşi ne- 
am încredințat cu durere 2/ că chiar aceia 3/ ce azi le 
reprezintă 4/, nu mai sînt pătrunşi 3/ şi se slujesc de dinsele ca 
de o pirghie pentru ajungerea unor interese mici, 5/ prin 
cartea lui ar fi trecut o suflare rece de ironie asupra piticilor 8/ 
care îngînau a împărtăşi Simţirile unei inimi, 9/ pe care n-au 
ştiut-o niciodată, 10/ totuşi entuziasmul lui ca atare ne 
încălzeşte 11/ căci este sincer, adevărat, energic 12/ s-arată cu 
acea neşovăire 13/ de care ne minunăm în caracterele 
antichității. 141 (M. Eminescu, Despre cultură şi artă, Editura 
Junimea, 1970, p. 81) De observat că propoziţia principală se 
află spre sfârşitul frazei, precedată de o serie amplă de 


subordonate, care pregătesc, treptat, apariția ei, ca o surpriză, 
cele trei subordonate ce-o urmează exprimând admiraţia faţă de 
figura lui Bălcescu. 

Arborescența frazei (implicit a gândirii autorului ei) 
iese, clar, în evidență, întocmindu-i imaginea schematică a 
componentelor ei, care seamănă cu aceea a unui arbore bine 
încoronat: 


1] Pr. 

4 Atr. 7 Cond. 9 Atr. 

Un fenomen sintactic specific, cu deosebire, articolelor 
polemice (dar nu numai acestora) ale publicistului Eminescu, 
aspect ce depăşeşte fraza, deci care ar intra în dimensiunea 
transfrastică, aceea a unei sintaxe textuale (a textului ca întreg), 
este organizarea de alineate alcătuite formal din propoziții (sau 
chiar din mici fraze), în majoritatea cazurilor cu aspect de 
structuri sintactice interogativ-retorice, alineate care, ca sens, 
alcătuiesc adevărate fraze ample. E suficient să se introducă 
semnul de punctuație ; şi să se scrie cu literă mică elementul 
joncțional să, care leagă enunțurile interogative, pentru a se 
constata că e vorba despre o frază alcătuită prin coordonare 
juxtapusă. E cazul unor structuri transfrastice de felul: 

Oare să fim un popor atit de bătrin încît să fi pierdut 
memoria trecutului? Să nu ştim că numai în păstrarea 


bunurilor morale cu greu ciştigate în trecut, în păstrarea 
elementelor educative ale istoriei românilor e rădăcina 
spornică a viitorului? Să nu vedem limpede că instinctele 
demagogice nu sînt decit rămăşiţile invidiei venetice, care 
duşmănea tot în această ţară: şi familie, şi biserică, şi limbă, şi 
datină? Oare noi să nu ştim că vrajba socială şi politică n-a 
avut altă țintă decit a altera caracterul şi inima dreaptă pe 
care părinții din părinți au lăsat-o moştenire poporului nostru, 
pentru a le asimila instinctelor bastarde şi veninoase ale 
rămăşiţelor de venetici”? (Opere, XIII, p. 125) Sau, în exemplul 
care urmează, unde alineatul începe cu o propoziţie 
interogativă, urmată de un lanţ de alte construcții interogativ- 
retorice: 

Ce doreşte Le Independance roumaine de la opoziţie? 
Să declarăm că Conferinţa de la Londra e nedreaptă cu 
România? Că împărăția vecină avind Comisia Mixtă pe 
Dunăre, pretinde ceva excepţional, ce nu e prezent în Tratatul 
de la Paris şi-n cel de la Berlin? Că jurisdicțiunea esclusivă pe 
brațul Chiliei nu se poate obţine decit contra Tratatului de la 
Paris, care pune toate gurile Dunării fără escepţiune sub 
autoritatea Comisiei Europene? (Ibidem, p.262) Ca şi în 
exemplul anterior, e suficient să modificăm punctuația şi 
scrierea cu litere minuscule a conjuncțiilor cu care încep 
celelalte construcții interogative, pentru a vedea că este, în 
realitate, o frază, în care propoziţiile interogative, aparent 
principale, sunt propoziţii subordonate completive directe, 
având ca regent predicatul (doreşte) din propoziţia interogativă 
cu care începe alineatul. 

Acest procedeu retoric de organizare sintactică a 
unităților din textele polemice e de mare efect, în procesul 
receptării mesajului ideatico-emoțţional. El problematizează 
discursul publicistic, implicând şi activizând cititorul, în 
procesul dezbaterii ideilor şi evenimentelor aflate în discuţie. 


Dar publicistul Eminescu nu cată a capta interesul 
cititorului numai prin enunțuri (propoziţii, fraze) construite 
după o logică impecabilă, care indică marea lui capacitate 
reflexivă (analitico-sintetică), ci şi prin fraze pline de armonie, 
în care modul de distribuţie a propoziţiilor le imprimă ritm şi o 
anume rezonanţă, o melodicitate interioară, dată de unduirea 
ideilor şi reacțiilor afective ale emițătorului comunicării şi 
chiar de unele elemente de figurație (personificarea şi 
antiteza, ca procedeu de construcţie a textului). Din articolul 
Paştele (Timpul, 16 aprilie 1878 ), selectăm o asemenea frază: 

În locurile pe unde au înflorit odinioară cetăți frumoase 
pasc pe risipe turmele, şi ceea ce necesitatea au ridicat, ura au 
dărîmat; ba, chiar în numele celuia care propovăduia iubire, 
s-a ridicat în nenumărate rînduri sabia şi chiar astăzi aceiaşi 
cruce, acelaşi simbol de mintuire e în ajunul de a încurca (ca 
pretest, nu negăm ) Europa într-un război al cărui sfirşit nici 
un muritor nu-l poate prevedea. ( Opere, LX, p. 77 ) Şi din 
acest text, vedem că Eminescu se află peste timp, adică valabil 
în eternitate. Ca şi în adevărul, formulat concis şi demn, din 
fraza: 

Nesperind nimic, n-avem nevoie de a ne mai încrede în 
alții precum ne-am încrezut, ci numai în noi înşine şi în aceia 
care sînt nevoiţi să ţie cu noi; netemindu-ne de nimic, n-avem 
nevoie de a implora generozitatea în locuri unde ea e plantă 
exotică. ( Ibidem, p.75 ) 

După cum s-a văzut din cele spuse în acest capitol şi din 
cele consemnate în celelalte părți ale cărții de faţă, Eminescu a 
folosit, cu mare talent, arta discursului publicistic, pentru a 
accesibiliza problemele tratate şi pentru a capta interesul 
cititorului. Despre arta publicisticii eminesciene G. Călinescu 
scria, printre altele: Teoriile sînt înşirate pe aţă băbeşte, sint 
desfăcute în pilduri, prefăcute în teatru monologic, spuse în 
serios şi în luare de ris, cu o invenţie verbală, cu o 
proverbialitate neasemuită în care e ceva şi din Creangă şi din 


Anton Pann, dar subtilizat, adus la complexitatea gîndirii 
culte. Toate acestea sînt în fond mijloace lirice de a concretiza 
ideea. (Apud D. Vatamaniuc, Eminescu, Opere, X, 1989, 
p.471) 

Nu sunt toate cele menționate de G. Călinescu atribute 
ale unei oralităţi de sorginte populară, dar adusă la 
complexitatea gândirii culte? Negreşit, da! Şi, după credința 
noastră, aceasta este dominanta stilului publicistic eminescian 
şi atributul care-i asigură valoarea şi perenitatea în timp. 


4.Expresia sapienţală în publicistica eminesciană 


M. Eminescu n-a fost un publicist oarecare, unul care să 
se limiteze a consemna evenimentele economice, sociale, 
politice (interne şi internaţionale), culturale etc sau să le 
comenteze, superficial, în treacăt. Stăpânit de patosul 
adevărului, el înregistrează evenimentele, problemele de 
presantă actualitate ale societății vremii sale şi le dezbate, cu 
profesionalism, sub toate laturile, încât multe din articolele lui, 
sau însemnările rămase în manuscrise capătă atributele unor 
adevărate studii, sau ale unor atractive lecţii de economie, de 
istorie, de morală etc., şi aceasta pentru că avea un larg orizont 
cultural şi o gândire profundă, capabilă a surprinde esenţele 
fenomenelor, a se ridica de la contingent spre cele mai înalte 
abstracțiuni, spre orizontul speculației filosofice, țintind 
atingerea absolutului, atât cât îi este dat minţii omeneşti să o 
facă. Datorită acestei disponibilități speculative ieşite din 
comun, de care numai geniile sunt în stare, textele publicistice 
ale lui Eminescu sunt, frecvent, împănate cu numeroase 
expresii sapienţale, în diferitele ei variante (maxime, sentențe, 
aforisme), conferind stilului său nu numai acea impresionantă 
diversitate în planul procedeelor folosite, ci şi o notă de 
distinsă intelectualitate. Textele publicistice, însemnările din 


manuscrise indică în Eminescu un mare cugetător, capabil a-şi 
exprima reflecțiile asupra existenţei, în formula condensată a 
sentenţei (a maximei). S-.ar putea alcătui o amplă culegere de 
astfel de cugetări, cum de fapt s-a şi încercat, care ar putea 
arăta că gânditorul Eminescu n-a fost, sub acest aspect, mai 
prejos de mari autori de aforisme, precum Schopenhauer 
(Aphorismen), La Rochefoucauld (Maxime), Blaise Pascal 
(Pensees), Chamfort (Pensees), sau N. Iorga (Cugetări), 
Lucian Blaga (Cugetări). 

Maxima sau sentența (fr. maxime, sentence opinie, 
idee strălucită) e o figură de stil care constă în a sublinia 
obiectul ( ideea ) printr-un enunț concis exprimând o reflecţie 
profundă şi generalizatoare asupra lui.(Gh. N. Dragomirescu, 
Mică enciclopedie a figurilor de stil, Editura Ştiinţifică şi 
Enciclopedică, Bucureşti, 1975, p.82). I se mai spune şi 
expresie sapiențală, pentru că implică un adevăr substanțial, la 
care a ajuns, prin experienţă de viaţă şi reflecţie asupra ei, un 
om înțelept, un filosof. Funcţia stilistică a cugetării (a 
expresiei sapiențale) se instituie, în cazul cugetătorului 
Eminescu, fie în context, când are rolul de a-l clarifica, de a-l 
pune în lumina adevărurilor generalizatoare, fie în afara unui 
context care a generat-o, dar a cărei existenţă o intuim totuşi. În 
publicistica eminesciană, expresia sapienţală exprimă adevăruri 
morale şi filosofice ieşite din euristica demersului congnitiv 
asupra fenomenelor dezbătute, sau din efervescența patosului 
polemic. Cugetările eminesciene sunt deosebit de sugestive şi 
sunt formulate cu variate mijloace, care merg de la cele 
specifice limbajului ştiinţific, abstract, până la cele figurate, 
specifice limbajului poetic. 

În textele publicistice eminesciene, sau în cele rămase în 
manuscrise, se întâlnesc aproape toate tipurile de maxime 
(poetice, morale, filosofice ), împletite cu diverse elemente de 
figurație (de la comparaţie până la chiasm şi paradox). Este 
dificilă operația selectării şi clasificării expresiilor sentențioase 


din publicistica lui Eminescu, având în vedere imensul număr 
de texte elaborate de poet. Vom selecta, aici, câteva asemenea 
expresii, pentru a ilustra, sumar, şi acest aspect al stilului 
publicistic eminescian. 

Marea majoritate a articolelor scriitorului fiind axate pe 
probleme de politică internă, politică dominată de îngustele 
interese de partid, deosebit de frecvente sunt cugetările cu 
caracter moral-politic, funcționalitatea lor stilistică fiind aceea 
de a generaliza caractere, comportamente reieşite din contexte 
în care asemenea aspecte sunt discutate. Vorbind, spre 
exemplu, de oameni mari şi oameni mici, într-un articol 
despre Dimitrie Cantemir, nu întru totul laudativ, Eminescu se 
exprimă lapidar: Nouă nu ne inspiră respect decit o 
inteligență superioară,  osindită fatalmente de a urma 
adevărului oricare ar fi caracterul purtătorului ei, sau un 
caracter superior, osîndit asemenea de a fi adevărat oricare ar 
fi inteligența purtătorului lui. Apoi, mai departe, o cugetare 
despre mediocritate: Tot ce e la mijloc, pe jumătate onest sau 
pe jumătate inteligent, e pentru noi lume problematică, nimic, 
pentru a încheia cu cugetarea moral-politică mai dezvoltată: 
Aurea mediocritas e pentru noi o oroare în amindouă laturile 
ființei omeneşti, precum era pentru divinul Dante Acest 
element moderator, dacă voiţi, al caracterelor şi inteligenţelor, 
e locaşul minciunii, al tertipului, al meschinăriei, locaşul 
acelui advocat pe care Scaunul papal îl numea advocatus 
diaboli. Aceştia sint oamenii născuţi pentru a pretexta intenții 
bune şi a face fapte rele, oameni ce nu cred ceea ce zic şi nu 
zic ceea ce cred, ei nu sint nici buni nici răi, ei sînt de-a 
dreptul mici, şi existența lor în lume este o persiflare a 
existenței. ( Eminescu, Opere, X, p. 412 ). Expresia citată e 
interesantă şi sub aspect figurativ, incluzând în ea un chiasm, 
care, cum se ştie, constă în repetarea inversă a două funcții 
gramaticale, adică, în succesiunea a două construcţii sintactice, 
în care a doua repetă funcțiile gramaticale ale celei dintâi, dar 


în ordine inversă ( oameni ce nu cred / ceea ce zic/ şi nu zic/ 
ceea ce cred ), de fapt o reversiune (răsturnare), o conversie. 
Tot în articolul menţionat, referindu-se la jurnaliştii de la Presa 
(organ al partidului liberal), Eminescu emite următoarea 
cugetare, pentru a scoate în evidență un adevăr legat de 
inadecvarea limbajului la o anumită situație de comunicare: 
Omul a cărui părinţi n-a fost români neam de neamul lor ar 
pricepe cu greu adincimea vorbei ţărăneşti, căci oamenii de 
țară se-nțeleg chiar între străini cari le ştiu limba, nu doar 
dînd cuvintelor un înţeles arbitrar, ci punindu-le numai într-o 
ordine sintactică alta decit cea obicinuită şi aşezind accentul 
logic pe unele vorbe. Se-nţeleg prin accente, căci au dorinţa de 
a se înțelege. ( Ibidem, p. 411 ) 

Cum am avut prilejul să arătăm mai înainte, ideologia 
politică a lui Eminescu implică, printre liniile sale de forță, 
ideea organicităţii vieţii sociale, ca reflex al funcționării 
organice a existenței, în general, în ansamblul sau în elementele 
ei componente privită. De aici, campania lui publicistică pentru 
adoptarea acelor legi, instituții publice, care sunt compatibile 
cu dezvoltarea organică a poporului român, de aici critica sa 
virulentă îndreptată împotriva imitării fără discernământ, a 
unor modele de import. El vedea evoluţia vieţii sociale şi 
politice româneşti pe linia unui echilibru rațional între tradiție 
şi inovaţie, pe calea reformelor chibzuite, în relație de 
compatibilitate cu legile fireşti, naturale. Unii au văzut în 
această orientare — sănătoasă, după opinia noastră — o expresie 
a dogmei kantiene a analogiei instituțiilor publice cu natura, 
completată cu teoria kantian-hegeliană a echilibrului în stat 
(vezi Sorin Antohi, Loc. cit., p.976 ). E exagerat a eticheta ca 
dogmă, sau utopism, ceea ce e un adevăr vizibil cu ochiul liber, 
în tot ce ne înconjoară ṣe ceea ce, în ultimă instanță, e o 
atitudine de bun simţ ( o intuiţie penetrantă ). Întreaga discuţie 
modernă despre entropie şi negentropie confirmă de fapt 
adevărul că relaţia dintre cele două aspecte (aproape de 


echilibru şi tendinţele disipative, de depărtare de echilibru) este 
una dialectică, prin care se asigură autofuncționarea organică a 
existenţei, adică echilibrul, în dinamica sa. În legătură cu 
această problemă, Eminescu a formulat nenumărate reflecții, 
adeseori implicând procedee de figuraţie, care dau expresiei 
sapiențale culoare şi forță persuasivă. lată o cugetare despre 
stat: el e un product al naturii, că asemenea unui copac din 
pădure îşi are fazele sale de dezvoltare, asemenea oricărui 
organism îşi are evoluțiunea sa. ( Opere, XII, p. 162 ) Se pot 
întâlni şi multe alte scurte reflecții pe această temă. Fiind în 
discuție moda studiilor în străinătate, de cele mai multe ori 
superficiale (cum se va vedea şi în lirica poetului, ex. Junii 
corupți), Eminescu scrie că: Ea ne face să nu ne cunoaştem 
țara, să judecăm toate după calupuri străine, admiţind acestea 
ca pe nişte valori absolute, ca pe nişte adevăruri 
nerăsturnabile, pe cînd ele nu sînt decit cristalizațiunea unor 
stări de lucruri cari n-au nici o asemănare cu ale noastre. 
(Opere X, p. 142); apoi: Numai complectind sau dînd ocazie de 
a se complecta formele deja existente ale vieţii publice îi vom 
face pe oameni să se simtă tot în patria lor veche, să se simtă 
la ei acasă, iar nu sub o dominațiune străină. ( Ibidem, p .142) 
Tradiţionalism excesiv vor putea spune unii. Nu. Deschidere 
cumpănită spre formele compatibile cu specificul național, 
progresism echilibrat. În alt loc, recurgând la o comparaţie 
dezvoltată, gânditorul emite cugetarea: Precum haina se 
îndepărtează după climă şi e în ţările calde un obiect de lux, 
supus unor Schimbări foarte fantastice, pe cînd la nord devine 
un apărător foarte neschimbat contra frigului, adaptindu-se 
agenților naturii, tot astfel legile şi instituţiile nu sînt decit 
expresia acelui instinct de conservaţiune al popoarelor, instinct 
în toate popoarele aceleaşi şi totuşi manifestat în sute de forme 
deosebite, căci un popor, ca societate organizată prin natură 
contra agenților destructori ai naturii, are a se lupta ici cu 
arşița, dincolo cu apa mării, colo cu nefertilitatea pămîntului, 


colo iar cu invaziuni repetate, şi avind toate acelaşi scop, 
adică conservarea existenţei proprie, popoarele se folosesc 
pentru ajungerea lui la de cele mai deosebite mijloace. 
(Ibidem, p.105) De asemenea, cu elemente de limbaj figurat 
(metafore), formulează reflecția cu nuanță dramatică despre 
„destinul nostru ca popor”: în cartea sorții a fost scris, ca să 
fim împreunaţi de mreaja ademenirilor de dinafară şi a 
vanităţii dinlăuntru şi să jertfim bunuri cîştigate şi sigure pe 
bunuri neciştigate încă şi închipuite poate. (Ibidem, p.95) şi, 
în acelaşi context al unei discuţii privind relația dintre politica 
internă şi situația politică internațională, citim: Legaţi de-o 
împărăție pusă sub epitropie din cauza bătrineții ei, noi, popor 
tînăr de ciobani, deveniți plugari abia de la 1830 încoace, 
croirăm cu uşurinţa ce ne caracterizează planuri de politică 
europeană şi ne amestecarăm în certele celor mari, fără a 
pricepe politica lor, urmărită de veacuri cu stăruință de fier şi 
cu mijloace uriaşe, căşunindu-le, de nu primejdii serioase, 
ceea ce nu sîntem în stare, totuşi însă vexaţiuni pe cari ei le 
treceau cu vederea tocmai din cauza atirnării noastre relative. 
(Ibidem, p. 95) Asemenea reflecții par a fi scrise în vremea 
noastră! Ca şi următoarea: Tratatul de la Berlin însemnează 
într-adevăr o înţelegere între toate puterile mari, dar acea 
înțelegere e numai formală. Sub forma netedă a articolelor 
aşezate pe hirtie care nici se supără nici bănuiește fierb totuşi 
duşmăniile şi exclusivitatea intereselor; din cutele păcii, 
decretate în mod formal şi solemn, se scutură insurgenții din 
Bosnia, liga albaneză, nemulțumirile din Rumelia, revolta 
lazilor, rezistența Porții contra cererilor greceşti, iar pentru 
noi concedierea cu nepusă masă a colonelului Fălcoianu şi 
repatrierea cerchezilor în Dobrogea. (Ibidem, p.96 ) Textul e 
scris cu o mână de artist, care vivifică, prin personificări, 
metaforă şi expresii populare, o stare de fapt, privind jocul de 
interese al marilor puteri pe seama ţărilor mici. Cum se vede, 
Eminescu a avut un simţ al mersului evenimentelor istorice 


extraordinar, nedezminţit de realitate. Punând în discuţie 
problema devenirii sinelui colectiv, Eminescu surprinde faptul 
esențial că această devenire se realizează printr-un efort 
continuu, susținut de generații, în succesiunea lor, e o 
cunoaştere de sine colectivă progresivă (Vezi şi Al. Zub, 
studiul menționat în loc. cit., p.637), în trei timpi, definită de 
publicist în spirit evoluționist: Momentul întîi — popoarele 
învaţă a cugeta; momentul al doilea — cugetă asupra sa însuşi; 
al treilea — cugetă asupra lumii întregi. (Opere, IX, p. 453- 
454) După cum se vede, Eminescu exprimă, lapidar, dar şi cu 
mare forță expresivă (metaforico-poetică), sub forma unei 
maxime, traseul cunoaşterii de sine a unei colectivități umane. 
Iar despre structura etică a poporului român, publicistul se 
exprimă, la fel de concis, în câteva enunţuri memorabile prin 
simetria lor sintactică, în deplină consonanţă cu adevărurile 
implicate: Cînd zicem român fantasma psihologică care trece 
pe dinaintea ochilor în acel moment e un om al cărui semn 
distinctiv e adevărul. Rău sau bun, românul e adevărat. 
Inteligent fără viclenie; rău- dacă e rău — fără fățărnicie; bun 
fără slăbiciune: cu-n cuvint, ni se pare că atit calităţile cit şi 
defectele românului sînt întregi, neînchircite, el se arată cum 
este. (Timpul, 15 martie 1880) În spirit maiorescian, Eminescu 
exprima, în formula condensată a maximei, conceptul de 
naționalitate în marginile adevărului, spunând: ceea ce-i 
neadevărat nu devine adevărat prin împrejurarea că-i 
național; ceea ce-i injust nu devine just prin aceea că-i 
național; ceea ce-i urit nu devine frumos prin aceea că-i 
național; ceea ce-i rău nu devine bun prin aceea că-i naţional. 
(M. Eminescu, despre cultură şi artă, Ed. D. Irimia, laşi, 
1970, p. 92-93) Observăm, aici, aceeaşi armonie a construcţiei 
sintactice, conturată de simetria dispunerii frazelor în text şi a 
propoziţiilor în frază, care imprimă un anumit ritm al 
exprimării aforistice şi, de ce nu, chiar o frumuseţe de natură 
retorică, îmbibată de intelectualitate. 


Eminescu, cum s-a mai remarcat, a fost un apărător al 
comportamentului moral în toate manifestările vieții: 
economice, sociale, politice, religioase, culturale în general. A 
supus unei critici virulente, permanente, îmbogățirea fără 
muncă, ilicită, prin speculă, făcând elogiul muncii productive. 
Munca era, în concepția sa, factorul hotărâtor, în stare să 
asigure prosperitatea economică a unei societăți, progresul în 
toate domeniile sociale. De pe aceste poziții ideologice, s-a 
manifestat opoziția sa față de elementele alogene (evrei, în 
special), care imigrau în masă, în ultimele decenii ale secolulul 
al XIX-lea şi care practicau cămătăria, spoliind țărănimea de 
pământ şi de alte bunuri. Nu din motive naţionaliste, xenofobe, 
o făcea, cum au încercat şi mai încearcă unii să spună, ci din 
motive economice, de elementară moralitate. Parazitismul i-a 
repugnat publicistului, în oricare domeniu s-ar fi manifestat. 

Eminescu a supus unei critici acide inegalitatea socială, 
cauzată de goana nebună de parvenire, caracteristică, de fapt, 
societăților aflate în perioade de tranziţie, de la o organizare 
socială la alta, incriminând, tot pe baza unor criterii de înaltă 
moralitate, păturile suprapuse, care se înfiripau şi prosperau 
prin apăsarea cu dări de tot felul a țărănimii şi a micilor 
meseriaşi. Dar critica cea mai virulentă întreprinsă de 
Eminescu în publicistica lui s-a concentrat, sistematic şi 
perseverent, asupra imoralităţii din viaţa politică românescă din 
timpul său şi asupra imposturii din domeniul culturii, 
învățământului. În special  politicianismul, demagogia 
aşa-zisului liberalism, aşa cum se manifesta el la sfârşit de 
secol al XIX-lea, lichelismul, goana după funcții, relațiile 
politice clientelale, prostia unor aşa-zişi oameni politici, lipsa 
lor de orice scrupule morale sunt înfierate de Eminescu, în 
articole redactate uneori în termeni tari, cruzi, cu o forță pur şi 
simplu  descalificantă, caracteristică  pamfletului. După 
Eminescu, doar Tudor Arghezi s-a dovedit a fi un continuator 
pe măsură a spiritului justițiar în publicistica românească, prin 


excepționalele sale pamflete (din Icoane de lemn, Poarta 
neagră şi Tablete din Tara de Kuty), utilizând procedee 
satirice puse, adesea, su semnul esteticii absurdului ( Vezi, în 
acest sens, I. Sîrbu, Proza artistică a lui Tudor Arghezi, 
Editura Cronica, laşi, 1995.) 

Foarte multe expresii sapiențţale, din publicistica 
eminesciană, sunt rodul reflecțiilor scriitorului asupra condiţiei 
morale a omului pus în diferite circumstanţe existențiale. Şi în 
aceste formulări, se întâlnesc variate procedee stilistice, dar 
ceea ce se impune, cu deosebire, este lapidaritatea şi 
caracterul memorabil al construcției lor sintactice. Vom 
invoca doar câteva, care, desprinse din context au valoare 
generalizatoare, ca orice maximă (sau aforism). Nenumărate 
sunt însă reflecțiile publicistului încadrate în texte, aşa încât 
este aproape imposibil de separat, de scos din aceste contexte, 
fără a ştirbi unitatea semantică a construcțiilor mai largi din 
care fac parte şi, în acelaşi timp, fără a le diminua forţa 
generalizatoare, de veritabile aforisme. Prin urmare, să 
exemplificăm. 

Cu privire la moralitatea manifestată în planul 
desfăşurărilor istorice, iată o maximă (implicând o comparaţie): 
o picătură de silă în dreptul limpede al Moldovei îl întunecă, 
precum o picătură de singe întunecă limpezimea unui izvor şi 
mai departe: dreptul viu reîntinereşte cu spor, pe cînd sila, 
tocmai contrariul lui, vremea o mină cu sine ş-o mistuie, de nu 
se mai cunoaşte c-au fost. (Opere, X, Ed. Vatamaniuc et alii, p. 
63) Pornind de la un proverb german Leben und leben lassen, 
care, tălmăcit, înseamnă Trăieşte tu, dar lasă şi pe altul să 
trăiască, Eminescu comentează, formulând reflecția: O deplină 
subjugare economică în condiţiile de astăzi ale muncii e egală 
cu sărăcirea, demoralizarea şi moartea. (Ibidem, p. 72) 
Referitor la un context politic mizerabil, în spirit oarecum 
sceptic, pubicistul scrie, aforistic, dar cu subtext polemic: 
Deviza noastră este: a nu spera nimic şi a nu ne teme de nimic. 


Nesperind nimic, n-avem nevoie de a ne mai încrede în alții 
precum ne-am încrezut, ci numai în noi înşine şi în aceia care 
sînt nevoiţi să fie cu noi; netemindu-ne de nimic, n-avem 
nevoie de a implora generozitatea în locuri unde ea e o 
plantă exotică. (Ibidem, p. 75); sau: adevărul - atingînd 
susceptabilitatea noastră naţională şi dureros fiind chiar - e tot 
mai bun decit minciuna aurită. ( Ibidem, p. 140 ) 

Cităm, în continuare, o serie de cugetări, cu substanță 
morală, caracterizate prin maximă concentrare verbală: Cerul 
deasupra-l schimbi, nu sufletul, marea trecînd-o. (Ibidem, 
p.74); Ienoranţa este o nenorocire, nu o vină, minciuna este o 
vină pozitivă; ignoranța arată că capul este deşert, minciuna 
arată că inima şi caracterul sînt de nimic. Un om ignorant 
poate fi de treabă, unul c-un asemenea caracter niciodată. 
(Ibidem, p. 76 ); E o adevărată nenorocire de-a prevedea tot şi 
de-a nu putea împiedica nimic. ( Ibidem, p. 92 ); A căuta în 
noi ceea ce-i dinaintea ta, a aduce sofisme şi citațiuni unde 
lucrul e evident va să zică a arunca pulbere în ochii publicului. 
Şi tot pe tema citatomaniei: Citarea gîndirii altor oameni nu 
dovedeşte şi n-a dovedit de cînd lumea nimic în privirea 
obiectului în discuţiune. Argumentaţiunea trebuie să fie 
adevărată şi evidentă prin sine însăşi, fără ajutorul zeilor de 
teatru ( deorum ex machina ). ( Ibidem, p.102 ) Altele: Cine 
merită spinzurătoarea niciodată nu se spinzură. ( Ibidem, 
p.122 >); unul care vorbeşte adevărul e mai ascultat decit o sută 
care mint. (Ibidem, p.129); „valoarea întregii activități 
omeneşti nu atîrnă de la aceea ce face omul, ci de la cum o 
face.” (Ibidem, p.131); Cine n-are nimic, nici avere, nici 
nume, nici inteligență, nu poate fi patriot; e un om de rind şi 
nimic mai mult. (Ibidem, p. 130); e o fericire pentru noi că, 
prostia şi perversitatea fiind nemuritoare, cel puţin proştii şi 
perverşii in concreto sînt muritori. ( Ibidem, p.407 ); Unitate 
în limbă, unitate în biserică, iată în scurte vorbe un întreg 
program pentru apărarea naţionalității române amenințate. 


(Ibidem, p.407). Unele expresii sapiențale sunt micro-texte 
poetice, cu adânci semnificaţii, precum: Într-un car de oale nu 
se dă cu argumente metafizice. ( Ibidem, p.118 ); sau: Tot 
făcindu-ne sprincene, ne-om scoate odată ochii. (Ibidem, 
p.397); soarta comună a tuturor muritorilor, oricare ar fi sfera 
lor de activitate: a spera mereu într-un miine, trecînd într-un 
vecinic astăzi. ( Ibidem, p. 396 ) — reflecţie întâlnită şi în lirica 
sa filosofică -, Vremea e muma ironiei; ea care a fost sufletul 
marilor evenimente, trecînd nu ne-a lăsat în miini decit cojii 
deşarte cari azi sînt departe de-a ne mai atinge sufletul cum 
ni-l atingea odată. ( Ibidem, p.151 ) Eminescu — poetul nu se 
dezminte, nici în activitatea publicistică. De multe ori, sub 
aspectul reflexivității şi al elementelor de figurație, cele două 
demersuri — poezie şi publicistică — sunt, păstrând proporțiile, 
aspecte complementare, care conturează caracterul organic al 
creației eminesciene, privită în ansamblu. 

Am subliniat, mereu, în această carte, înclinația 
structurală a lui Eminescu spre meditaţie, îmbrățişând toate 
aspectele existenței, ținta predominantă a reflecţiilor sale fiind 
adevărul. Am putea spune că adevărul, implicat în diversele 
aspecte ale vieții, lumii în general, ale micro şi 
macrocosmosului, a fost, pentru marele nostru scriitor, obsesia 
existenţei sale, care l-a fascinat, sau l-a terorizat, provocându-i 
momente de satiafacții spirituale, sau de dramatice frământări 
şi suferințe, în plan spiritual. El a fost chinuit, în egală măsură, 
de marile întrebări privind atât existenţa fenomenală, cât, mai 
cu seamă, existența în sâmburele ei absolut, problemele 
capitale ale ontologiei şi  gnoseologiei, precum esența 
existentului, geneza lui, timpul şi spaţiul. Nu e greşit a spune că 
Eminescu a trăit, permanent, sub semnul patimei adevărurilor 
ultime ale lumii, folosind acest cuvânt în sensul lui originar 
(grecesc) de suferinţă onto-gnoseologică. Nu întâmplător, un 
eminent cercetător, Al. Zub, îşi intitula unul din studiile sale: 
Eminescu: Patosul adevărului ( în vol. Eminescu. Sens, timp 


şi devenire istorică, laşi, 1988, p. 635-642). Petru Creția, 
referindu-se la obsesia adevărului în cazul lui Eminescu, 
vizând totalitatea existenţei, prezintă scriitorul ca Suflet 
pătimitor şi pătimaş (Vezi articolul E nevoie de o nouă ediție a 
poeziilor lui Eminescu, în România literară, XXII, 2, 1989, 
p.13 ), iar Al. Zub, în menţionatul studiu, scrie: Eminescu nu e 
doar interesat de adevăr, ci se zbate pentru el, căutindu-l fără 
istov, ca pe o culme intangibilă. ( În vol. cit., p.635 ) În acest 
sens de zbatere, de trăire intensă (aproape paroxistică) a 
demersului cognitiv, moral etc. trebuie luat termenul pătimaș, 
din caracterizarea lui Petru Creţia, şi nu în unul peiorativ, de, 
spre exemplu, subiectivism excesiv, părtinitor şi agresiv, deşi, 
în unele locuri, mai ales în publicistica scriitorului, se întâlnesc 
accente pătimaşe, dar acestea sunt expresia exasperării sale faţă 
de tabloul degradant sub aspect social, moral şi politic al 
timpului său. 

Eminescu şi-a formulat, adeseori, reflecțiile sale cu 
caracter filozofic în cugetări (maxime) antologice şi într-un 
limbaj variat, mergând de la stilul referențial, până la cel 
figurativ. Problematica lor este variată, implicând gânduri 
despre diferite căi de cunoaştere a lumii şi de autocunoaştere, 
după cum putem constata din citarea câtorva exemple. 

lată un fragment, cu valoare de expresie condensată, 
lapidar formulată, din Mira: Dumnezeul geniului m-a sorbit 
din popor cum soarele soarbe un nor de aur din marea de 
amar; apoi: Chipul lui Dumnezeu este chipul poporului. Vocea 
lui Dumnezeu este vocea poporului şi fiindcă ( eu ) dau înțeles 
glasului poporului, sînt eu vocea lui Dumnezeu ... căci, în 
cumpăna lumii, sîntem una |... | ( Eminescu, Opere LX, p. 221) 
Cugetarea are aspectul unui silogism. O altă cugetare are ca 
obiect dialectica esență/aparență, manifestată în plan istoric şi 
se textualizează printr-o comparaţie dezvoltată, ca în multe alte 
texte ale scriitorului: Viața internă a istoriei, în comparaţie cu 
exteriorul ei, s-ar putea compara cu o femeie, a cărei corp e 


plin de boale grețioase şi adinci, îmbrăcată cu o manta albă, 
care face cei mai frumoşi falduri şi dă întregei staturi o rază 
de demnitate, ca toga. Toate mişcările unui corp bolnav se 
reflectă foarte infidel, dar foarte frumos în aceşti falduri; cine 
însă s-a uitat sub haină? Această aparență înşală, mişcările 
corpului sunt, toate [ în ] genere diferite de creţii ce-i aruncă 
mantia. (Fragmentarium, Ms. 2287, fila 21, ed. Magdalena D. 
Vatamaniuc, Bucureşti, 1981, p. 55). Despre relația dintre 
generaţii şi superficialitatea unor tineri cu o spoială de cultură 
(în Ms. 2258, fila 262), folosind acelaşi procedeu figurativ, 
comparația amplă, notează: Un bătrin de spirit a spus despre 
tineretul nostru că-i pare că e ca cireşele, cărora grădinarul, 
voind să le facă să se coacă înainte de vreme, îi suceşte cozile. 
Cireşele se coc într-adevăr, dar numai pentru scopul de a fi 
mincate, nicidecum însă pentru scopul cel tăinuit al naturii de 
a cuprinde un simbure dătător de viaţă, un germene al 
dezvoltării mai departe. O maturitate nematură  [|...] 
(Fragmentarium, ed. citată, p. 72) Cugetarea se termină 
figurativ, cu un oximoron. Tot o comparaţie dezvoltată este şi 
maxima (Ms. 2255, fila 422) referitoare la ideea comună. 
Ideea comună, fie cea religioasă, fie cea politică, seamănă cu 
toarta pe care olarul o pune oricărei oale încât poți înşira şi 
aduna pe toate la un loc pe un fir de aţă. Fără idei comune nu 
există popor. ( Ibidem, p. 76-77 ) 

Unele cugetări eminesciene sunt formulate în limbaj 
algebric, sau în limbajul fizicii, însoțite de scheme 
demonstrative. lată două asemenea cugetări în exprimări 
concentrate (afine abstracțiunilor din domeniul ştiinţelor 
exacte). Ambele au ca obiect istoria şi un anume caracter 
euristic : Ce era istoria noastră ? Un X. Orice document e un 
termen al membrului al doilea (+ a + b +c) până când suma 
tuturor termenilor astăzi va fi X / X. Dar mulţi din termenii 
aflați ne fac să ghicim pe ceilalți, până ce la sfârşit descoperim 
suma completă pe care X o reprezintă. 


Asta însă e toată istoriografia. Cine nu ştie decăt 
numele şi anii, acela ştie tot atâtea necunoscute ale ecuaţiei, 
care numai în legătură, în coadaptare una cu alta primesc un 
înțeles. (Ms. 2257, B, fila 31, în Opere XII, p. 459). În 
manuscrisul 2255, fila 368, găsim o ilustrare grafică privind 
voievozii Ştefan cel Mare şi Mircea cel Bătrân, însoțită de o 
maximă — explicaţie : 


Ștefan Vodă 
Război Îi ii Mănăstire 
acție reacţie 
echilibru 


Cu cât se cheltuieşte mai multă putere fizică (mişcare) cu 
atât trebuie înlocuită prin putere morală (energie). 
(Fragmentarium, Ed. Citată, p. 384) Şi tot inspirată din istoria 
românilor, o cugetare, de data asta în limbaj poetic formulată 
(cu comparații, metafore şi personificări) :Când Mahomed al 
Il-lea, soarele roşu al deşerturilor, răsări deasupra lumii, 
românii erau în culmea epocei lor eroice. Și precum soarele, 
răsărind din noaptea timpurilor, atinge şi aprinde întîi virfurile 
munţilor celor mai înalți, astfel Carpaţii născători ai riurilor şi 
ai poporului nostru se destrămară în toată uriaşa lor mărire în 
fața soarelui ce răsărea. ( Ms. 2267, fila 105, în Op. cit.); ca şi 
expresia sapiențală din Ms.2257, fila 51-52, în fapt o 
personificare a Timpului istoric: Zimpii se iau de păr şi se 
trag îndărăt! Trecutul e viitor şi viitorul e trecut. Anul 15... a 
furat pe anul 1870 într-un mod oribil şi precauţiunea 
vicleneşte  zimbitoare cum n-are să fie recunoscut [...] 
(Eminescu, Opere, IV, p. 478) În Ms. 2255, fila 205, citim o 
cugetare despre ipostazele Timpului în relaţie cu statutul 
ontologic al omului, sub forma unei poezii-metaforă, pusă în 
pagină ca enunţuri verslibriste: 

Trecutul marmură, prezentul Dumnezeu. 


Viitorul umbră. 
Şi eu pun destinul e acestei lumi într-o inimă de om. 
Trecutul, o feerie-nmărmurită, viitorul umbră. 

( Fragmentarium, ed. citată, p.76-77) 


Lapidaritatea, aproape frecvent ţesută cu procedee 
figurative (comparații, personificări, metafore, paradoxuri etc.) 
constituie marca expresivității aforisticii eminesciene, care 
luminează şi am putea spune concretizează cele mai dense 
abstracțiuni. lată alte exemple: Virtutea e dreptul nespus în 
discuțiune — dreptul e echilibrul. Echilibrul e lumea.; Dreptul e 
adevăr — virtutea e adevăr, nu cel relativ care constă, cum este, 
ci cel absolut, care este. Adevăr, drept, virtute, toate trei sunt 
aşa de gemene încit ai crede că-s una.; Pe cit de adînc a căzut 
diamantul în mare, pe atita trebuie scos şi virtutea e-un 
diamant ce trebuie să-l scoţi; Echilibrul în stat e ca sănătatea 
în corp.; De ce Christos e aşa de mare? Pentru că prin iubire 
al a făcut cearta între voințe imposibilă. Cînd iubirea este, şi 
ea este numai cînd e reciprocă şi reciprocă absolut, va să zică 
universală; cînd iubirea e, cearta e cu neputinţă, şi de e cu 
neputinţă, ea nu e decit cauza unei iubiri preînnoite şi mai 
adinci încă de cum fuse-nainte. ( Ms. 2257, fila 50-51, în 
Opere, IV, ed. Perpessicius, p. 478) 

Însemnările din Caietele Eminescu, tot sub forma 
lapidară a aforisticii, sunt, în majoritatea lor, expresia 
reflecțiilor filosofice despre problemele capitale ale existenței 
şi gnoseologiei. Interesante observaţii formulează Constantin 
Noica pe marginea acestor reflecții în studiile sale despre 
Eminescu, în special în Ce cuprind Caietele Eminescu (vezi 
vol. Eminescu, Sens, Timp şi devenire istorică, laşi, 1988, la 
care am mai trimis). lată câteva reflecții selectate din Caiete de 
filozoful Noica, parte din ele comentate cu multă profunzime: 
Dumnezeu e un atom, un punct matematic; punctul comun 
unde se topesc toate puterile pâmintului spre a constitui 


organismul de legi, sistem cosmic. Într-o scrisoare către 
Veronica Micle [Bucureşti, vara 1879], Eminescu încheia, 
oarecum contrastant cu maxima aceasta, astfel: Dumnezeu nu e 
în cer, nu-i pe pămînt; D-zeu e inima noastră. Am înţeles că un 
om poate avea totul, şi nimic avind totul. (Din I. E. Torouţiu, 
Studii şi documente literare, vol. IV, Bucureşti 1933, p.137). 
Reprezentaţia e un ghem absolut unul şi dat simultan. 
Resfirarea acestui ghem simultan e timpul şi — esperienţa. Sau 
şi un fuior, din care toarcem firul timpului, văzind numai astfel 
ce conţine. Din nefericire atit torsul cit şi fuiorul țin într-una. 
Cine poate privi fuiorul abstrăgind de la tors, are predispoziţie 
filosofică. Cât de aproape e intuiţia filosofică a lui Eminescu, 
observăm noi, de teoria lui David Bohm despre univers, ca 
realitate absolută unică, înțeleasă ca înfăşurare (ghemul 
eminescian), în care trecut, prezent şi viitor se suprapun, se 
află într-un prezent continuu şi ca desfăşurare ( firul timpului 
istoric, în formularea lui Eminescu)! Plecând, în spirit idealist, 
de la forța speculativă a eu-lui subiectiv, Eminescu 
consemnează, aforistic: Fără ea nu există timp, nu există 
spaţiu, nu există Dumnezeu, fără ochi nu e lumină, fără auz nu 
e cîntec — ochiul e lumina, auzul e cîntecul, eu e Dumnezeu. 
Constantin Noica consideră această idee o ciudată cutezanță 
idealistă la prima vedere, ce se va lărgi, mai apoi, într-o 
viziune filosofică realistă şi se rezolvă, în cele din urmă, într-un 
strigăt de existență ( în vol. citat, p. 622 ). Marea - scrie 
Eminescu - s-ar face valuri şi n-ar avea absolut nici o mişcare, 
ci apa s-ar putrezi şi s-ar băhui, dacă temperatura ei ar fi 
pretutindeni egală; omenirea ar putrezi în corupție, speculă şi 
pornocraţie, dacă n-ar exista între popoare deosebiri de 
cultură şi mai cu seamă deosebiri de viaţă. Constantin Noica 
formulează observaţia: O curioasă aplicare a ideii de entropie 
la societate. (Loc. cit., p. 622), iar şi prin asta, adăugăm noi, 
Eminescu se situează în afară de mode şi timp. Apoi, cât de 
profundă şi, totodată, frumoasă maximă formulează poetul, 


când scrie: Fiecare om e o-ntrebare pusă din nou spiritului 
Universului, ochii lui, se exprimă el poetic, sunt cei doi 
luminatori ai timpului, care se atirnă de suflet, sunt şi cei dintii 
tilhari ai păcatului, dar mai sunt şi cele două mini fără trup, iar 
vederea este pipire mai subţire decit pipăirea miinilor 
(Ibidem, p. 622). 

Cugetările lui Eminescu despre adevărurile 
cunoaşterii umane reflectă dramatismul demersului cognitiv la 
nivel epistemic dar şi în sfera existenţei civice.(Al. Zub, loc. 
cit.) Această intensă trăire gnoseologică capătă expresie în 
forma  condensată a maximei, impregnată fie de note 
luminoase, fie, frecvent, de accente dramatice, de suferință, 
pricinuită de relativitatea adevărurilor fenomenale şi de 
imposibilitatea atingerii adevărului absolut, cum putem 
constata, în formulări concise, ca acestea: Adevăr: orice 
definițiune ţi-aş da trece ca nourii în nestabilitatea ideii 
(Fragmentarium, Bucureşti, 1981, p.185); adevărul e stăpinul 
nostru, nu noi stăpinii adevărului (Ibidem, p.87); nu 
explicările ce se dau faptelor, ci faptele însele sînt adevărul 
(găsim în Cezara ), sau: Ce-i adevărul? Stafia mincinosului 
ieri în lumina zburindului azi? (Fragmentarium, ed. citată, p. 
85), maximă  interogativă, care exprimă  precaritatea 
cunoaşterii, relativitatea acestui demers, întrucît ea implică un 
coeficient evident de subiectivism, căci, dacă fiecare om e o- 
ntrebare pusă din nou spiritului Universului, cum am văzut că 
spune Eminescu, atunci şi răspunsul dat va fi pe măsura 
fiecărui subiect interogator. 

Suferinţa  gnoseologică pricinuită de relativitatea 
aspectelor fenomenice ale lumii, de mobilitatea lor în timpul 
istoric, a fost una reală şi chinuitoare (ceea ce şi poezia lui o 
arată cu prisosință). Într-o scrisoare adresată surorii sale 
Henrietta (din 20 aprilie 1880) el scria, în final, tot în formulă 
sapienţală: Lumea-i schimbăcioasă şi toate visurile noastre şi 
nădejdile sunt făcute, ca să se spulbere în vint. Toamna anului 


e una pe an, apoi-i urmează primăvara. Toamna vieţii vine 
fără să ştii cînd, nici de unde ... numai vezi că totul a trecut 
pentru a nu se mai întoarce. Ş-apoi se simte omul bătrin, foarte 
bătrin şi ar vrea să moară. ( I.E. Torouţiu, Op. cit., IV, p.139) 
S-ar putea eticheta cugetarea ca sceptic-pesimistă. Nu. E o 
reflecţie realistă, la care ajunge orice minte sănătoasă, care 
reflectează asupra vieţii în dinamica ei, iar formularea ei e, aici, 
într-un limbaj specific vorbirii ţărăneşti, cu comparații simple 
(toamna vieții, primăvara), aşa cum întâlnim, frecvent, în 
creaţiile populare. 

Trecând pe planul al doilea interpretatrea lor savantă, e 
de remarcat, aici, profunzimea reflecțiilor eminesciene şi 
îndemânarea formulării lor în expresii dense, colorate, frecvent, 
cu variate elemente de figuraţie, care încântă spiritul cititorului 
prin înalta lor intelectualitate. 


5.Aspecte ale intertextualității în articolele polemice 
ale scriitorului 


«Mai întâi, câteva precizări privind conceptul de 
intertextualitate, prezent în titlul acestui subcapitol. Conceptul 
a început să circule tot mai mult, în ultima vreme, avându-și 
punctul de pornire în lucrările lui Bahtin (în special, în 
Probleme de literaratură şi estetică ) şi numit ca atare de cei 
din grupul telquelist, mai precis, de Julia Kristeva. În rezumat, 
după Bahtin, problema stilurilor vorbirii nu e o operație ghidată 
de criterii pur lingvistice, ci una de a vedea sub ce unghi 
dialogal ele se confruntă, sau se înfruntă în vorbire, într-un text 
literar. Cuvântul limbajului, scrie Bahtin (în Op. cit. , p. 149) — 
este un cuvânt pe jumătate străin. El devine propriu în 
momentul când vorbitorul îl populează cu intenția sa, cu 
accentul său, când îşi insuşeşte cuvântul şi îl antrenează în 
aspirația sa semantică şi agresivă. Privind problema din 


perspectiva  sociologico-pragmatică, autorul menționat 
consideră limbajul o opinie plurilingvă, întrucât el poartă 
accente şi intenții proprii vorbitorului, accente şi intenţii ce țin 
de vârsta şi generaţia lui, de profesia, de apartenenţa la 
ideologia unui partid etc. 

Julia Kristeva înţelege prin intertextualitate modul în 
care un text este orientat spre corpusul literar anterior sau 
sincronic, astfel că textul devine o încrucișare de cuvinte (de 
texte), unde se citeşte un alt text. Orice text se construieşte ca 
mozaic de citate, ca o absorbţie şi transformări ale unor alte 
texte. Tz. Todorov face precizarea că intertextuale sunt şi 
tipurile de discurs extraliterar. 

Acestea ar fi ideile-forță, implicate în noțiunea de 
intertextualitate, aşa cum este definită ea de textualişti, care 
reprezintă orientarea de dată mai recentă a semioticii literare. 
Termenul se folosea şi înaintea textualiştilor moderni şi se mai 
utilizează încă, într-o accepțiune ce are strânse puncte de 
contact cu demersul comparatismului, care are ca obiect 
raportarea operei unui scriitor la alte opere ale lui, sau la 
operele altor scriitori, pentru identificarea de teme, motive, 
topoi culturali, procedee artistice etc. comune şi de largă 
circulație. Spre exemplu, o carte apărută în ultimii ani (1997), 
Versificația eminesciană, semnată de Adrian Voica, urmăreşte 
cu acribie ştiinţifică, corespondențe şi deosebiri prozodice între 
diferite poezii, sau diferitele variante ale unor poezii scrise de 
Eminescu şi publicate, ori rămase în manuscris. 

În cele ce urmează, noi nu acest soi de intertextualitate 
vom avea în vedere, ci unele moduri de existenţă ale ei 
(bineînţeles, în publicistica lui Eminescu), aşa cum au fost ele 
precizate de Gerard Genette (în Palimpsestes, La litterature au 
second degre, Paris, 1882), pornind de la noţiunea de 
transtextualitate (adică de rranscendenţă textuală). Genette 
distinge mai multe subdiviziuni ale  intertextualității: 
a.intertextualitatea propriu-zisă;  b.paratextualitatea; 


c.metatextualitatea;d.hipertextualitatea;e.arhitextualitatea. 
La acestea, Paul Cornea (în Introducere în teoria lecturii) 
adaugă şi contextualitatea. 

„La ce bun acest demers, aplicat publicisticii 
eminesciene? El poate reliefa şi alte atribute ale stilului 
publicisticii scriitorului, izvorâte dintr-un vast orizont cultural 
ŞI, în mod mai clar, modul său personal de a citi o epocă. 

În publicistica lui Eminescu, se întâlnesc mai multe din 
subdiviziunile intertextualității, menţionate anterior, unele 
reprezentate chiar de o mare abundență de elemente. 

Deşi mai rar întâlnită explicit, pentru că majoritatea 
articolelor sale sunt editoriale (publicate în Timpul), 
paratextualitatea este prezentă în multe din textele 
scriitorului, punând în evidență caracterul unitar, logic al 
dezbaterilor şi consecvența ideatică în urmărirea firului 
dominant al acestora. În acest caz, este vorba despre relaţia 
strânsă a textului cu titlurile lor, atunci când sunt formulate, şi 
cu notele infrapaginale ( cu deosebire în textele care dezbat 
probleme din domeniile istoriei, economiei, sociologiei, dar şi 
în altele ). 

lată câteva exemple de titluri, care sintetizează 
problematica textelor, în capul cărora sunt puse: Conspiraţiile 
din Constantinopol, Icoane vechi şi icoane nouă, Originea 
românilor, Românii Peninsulei Balcanice, Mofturi ştiinţifice, 
Cestiunea izraelită, Probe de stil, Românii din Ungaria, 
Explicaţie astronomică, Influența austriacă asupra 
românilor din Principate, Revoluția şi revoluționarii, 
Columna lui Traian, Fîntîna Blanduziei ş.a. 

Sunt exemple şi pentru ceea ce se numeşte 
arhitextualitate, care se referă la relația de apartenență 
taxinomică, de gen, una din cele mai implicite şi abstracte 
forme ale transcedenţei textuale (Genette). Consemnăm câteva 
exemple, de fapt tot titluri, cu indici expliciți, sau impliciți, 
sugerând apartenența textului la un anumit tip de discurs (gen 


specie): Unde dai şi unde crapă, Un răspuns rusesc, Necrolog 
(Dimitrie Petrino), Nou A-B-C- dar romănesc de Vasile Peroi, 
Sibiu, 1878, B. Petriceicu Hasdeu, Cuvente de betrăni — 
Limba română vorbită între 1550-1600, tomul I, Bucureşti, 
1878, Elemente de aritmetică pentru uzul  şcoalelor 
secundare de Dimitrie Petrescu, Despot Vodă, dramă în cinci 
acte de Vasile Alecsandri, Junețea lui Mirabeau, dramă în 
patru acte, Teatrul românesc. Deschiderea stagiunii 1878-79; 
Millo în Bucureşti. Din exemplele enumerate se deduce 
apartenența taxinomică de gen şi specie a textelor: pamflet, 
necrolog, recenzie, cronică dramatică, panegiric. Faptul 
ilustrează şi largul câmp de competenţe ale publicistului. 

Nu lipseşte, deşi e mai rar întâlnită, nici 
hipertextualitatea, care se referă la relaţia de deviere a unui 
text din altul, prin transformare ori imitație. Este cazul, 
menţionat şi în alt loc, al transformării basmului popular 
Tinerețe fără bătrîneţe şi viaţă fără de moarte, într-o alegorie, 
a cărei relatare imită, cu deosebit talent, stilul popular de a 
povesti. Este cel mai clar exemplu de hipertextualitate oferit 
de publicistica lui Eminescu. Ar mai putea fi dat ca exemplu, în 
acest sens, şi portretul lui Ștefan cel Mare, citat în alt context, 
în cartea de față, realizat de Eminescu după reperele aflate în 
portretul făcut de Grigore Ureche, în cronica sa. E şi aici, o 
deviere a unui text din altul, dar purtând amprenta expresiei 
culte, moderne, eminesciene. 

Dar modalitatea întâlnită aproape în fiecare pagină 
publicistică scrisă de Eminescu este  intertextualitatea 
propriu-zisă, care se referă la relaţia de coprezenţă între două 
sau mai multe texte, identice şi adesea prin prezenţa efectivă a 
unui text în celălalt, cum e cazul citatelor, aluziilor etc. 

Citatele, din diverse surse, populare sau livreşti, sunt 
într-un număr imens şi au variate funcții: argumentative (în 
mod deosebit), ilustrative, euristice, expresive şi poetice. 


Un mare număr de citate îl reprezintă zicerile populare 
şi proverbele (expresii sapienţale rodite de experienţa milenară 
şi înțelepciunea poporului). Citarea lor dă multă culoare şi 
savoare contextelor în care apar, arta publicistului constând în 
spontaneitatea plasării lor în locurile cele mai neaşteptate, 
caracterizând o stare de fapt, o idee, un comportament, o 
trăsătură morală etc. Selectăm câteva pentru că sunt atât de 
numeroase, încât s-ar putea întocmi o consistentă culegere, prin 
cercetarea amănunțită a miilor de pagini din articolele 
scriitorului. Spre exemplu, un articol are ca titlu o zicere 
populară proverbială: Ca la noi la nimenea (Opere, X, p.110); 
apoi: ca să goneşti dracii, îți trebuie tatăl dracilor; să nu dea 
Dumnezeu omului atita rău cit poate purta; învățu-i dulce iar 
dezvățul amar; ride om de om şi dracul de tofi; gura 
păcătoşilor adevăr grăieşte, mină minjind pe mină şi 
amindouă obrazul (expresie populară parodiată, cu intenție 
satirică); la tocmeală duşmăneşte, dar la plată frățeşte; omul 
să învețe mai întîi carte şi apoi să calce a popă; boala din 
născare, ce nici un leac nu ar, sau, îşi închide ochii cu de-a sila 
şi nu vrea să vadă; puţini sînt cei aleşi şi puţini au fost de- 
apururi; a adus-o strună pînă ce i-o veni gustul să se scalde în 
alte ape; în orice pădure sînt şi uscături. lată şi una din multele 
aluzii, bineînţeles ironice, vizând adversarii politici: Căpetenia 
partidului liberal, dl. C. A. Rosetti, ca Odiseu cel mult 
meşteşugăreţ, rătăceşte departe de Itaca cea înconjurată de 
valuri, de patria sa iubită, multe cetăţi de oameni şi multe 
datini deprinde, chibzuind să-şi mîntuie sufletul şi pe tovarăşi, 
cum ar zice bătrinul Homer. Dar toate silințele sale sînt 
zadarnice, căci pe cînd meşteşugăreţul grec din anticitate lua 
lumea înainte cu poveşti, Odiseu cel modern întilneşte în cale-i 
o lume care-i cunoaşte patria sa mai bine decit el însuşi. 
(Opere, X, p.203) Este o aluzie livrescă la originea etnică a 
fruntaşului liberal, care ia aspectul unei comparații 
dezvoltate, vădit ironico-satirică. Alte câteva proverbe: 


chelului despre chelie să nu-i spui vreo istorie, sau, cînd chelul 
e la masă de tigvă să nu te dai în vorbă. 

Un loc aparte îl ocupă citatele livreşti, numeroase şi 
ele, întâlnite frecvent în articolele de mare amploare, pe teme 
majore, din domeniile istoriei naționale şi economiei, dar şi în 
acelea pe teme de cultură în general. Ele sunt preluate, fie din 
autori români (mai ales), fie din autori străini, punând în 
evidenţă temeinicele lecturi ale scriitorului. Întotdeauna, rolul 
lor este acela de a-i susţine, documentat, ideile, afirmaţiile, 
soluţiile. Se întâlnesc citate marcate, adică reproduse cu toată 
acribia ştiinţifică, indicându-se exact sursele şi puse între 
ghilimele şi citate nemarcate, cu alte cuvinte, trimiteri la 
opiniile unor autori, fără a fi reproduse formal cu exactitate. 
Din prima categorie, fac parte citatele reprezentând texte scurte 
sau mai ample şi foarte numeroasele maxime latineşti. 

Consemnăm, mai întâi, câteva exemple de citate din 
prima categorie (marcate după toate regulile redactării unui text 
ştiinţific). 

În articolul Istoria în secolul nostru, Eminescu 
polemizează cu ziarul guvernamental Românul, pe o temă 
istorică, mai precis, pe tema luptelor interne dintre diferite 
grupuri de boieri, pentru impunerea la domnie a unor favoriţi. 
Eminescu răspunde: 

Acum însă Românul face istorie, şi istorie naţională. 

E tocmai ca şi cînd Offenbach ar scrie mitologie 
greacă, şi d-ra Louise Michel Vieţile Sfinţilor. 

Iată dar ce ne zice Românul: (şi urmează un lung citat, 
din care noi reproducem doar finalul): 

Ce nume poartă în istoria noastră acela pe care boierii-l 
pun cu ajutorul turcilor pe tronul Munteniei, acel fiu denaturat 
care primeşte o coroană scăldată în singele tatălui său etc. etc. 

Istoria-l numeşte Radu cel Mare. 

Mare în adevăr căci de la dinsul începe decadența 
Țărei Româneşti. 


Boierii sînt mulțumiți: Radu le-a mărit privilegiile. 

Eminescu continuă: 

Unde foc a citit venerabilul redactor al Românului 
toate poveştile acestea? Sau şi le închipuieşte singur, îşi bagă 
degetul în gură şi le inventează? ( Opere, XII, p. 40 ) Privit în 
ansamblu, articolul menționat este un text polemic unitar ca 
ton, în care citatul este supus unui demers critic sever, punctat, 
din loc în loc, cu ironii acide, care descalifică adversarul, dar 
care şi delectează cititorul. 

Într-o cronică dramatică la un spectacol cu Visul 
Dochiei, poem într-un act de Frederic Dame (autor luat în 
derâdere în mai multe articole de către Eminescu), cronică 
deosebit de critică, pentru că autorul dădea dovadă de o crasă 
ignoranță în ale istoriei şi tradiţiilor noastre, autorul articolului, 
scrie, într-un loc, dând un citat din Goethe: Niciodată nu ne-am 
adus aminte mai cu vioiciune de zisa lui Goethe: aceea ce 
numiți Spiritul vremilor nu este decit spiritul acelor domni în 
care vremile se oglindesc. Întreaga cronică este o luare în 
derâdere atât a textului, cât şi a spectacolului, încât l-am putea 
lua ca un text literar satiric. 

Într-un articol în care un oarecare Holban îi contesta lui 
T. Maiorescu dreptul de a candida, printre altele, şi pentru 
motivul că Maiorescu aparținea unei şcoale filosofice 
periculoase, care, prin Schopenhauer şi Max Stirner, ar spune 
că forța primează dreptul. lată, acum, răspunsul lui Eminescu, 
la această învinuire, răspuns elocvent pentru arta de a polemiza, 
documentat, cu aluzii şi ironii usturătoare, sub aparenţa lor 
plină de haz: 

E absolut neadevărat că Schopenhauer at fi zis 
vreodată în vrun pasagiu a numeroaselor sale scrieri că forța 
primează dreptul. D. Holban a citat în franţuzeşte un pasaj din 
Max Stirner şi cu neruşinare l-a atribuit lui Schopenhauer, 
spre a amăgi o Adunare incultă, ce nu-i putea controla nici 
ienoranţa sa nici reaua sa credinţă. 


Max Stirner, pseudonimul sub care se ascunde un 
oarecare Caspar Schmidt este hegelian, fost teolog, cunoscut 
prin traducerea Economiei politice a lui Say şi a cărții despre 
Bogăția națiunilor a lui Adam Smith. După credințe politice 
acest filozof al egoismului, al dreptului ca creaţiune a forţei, 
este liberal radical. Ca filozof au scris o caricatură ironică a 
filozofiei lui Fr. Fenerbach, în care neagă morala în favoarea 
egoismului. (Vezi Der Einzige und sein Eigenthum, Lipsca, 
1845) 

Schopenhauer, care numeşte pe Hegel şarlatan şi şcoala 
sa o adunătură de stirpituri, susține tocmai contrariul de la 
cele zise de acest Caspar Schmidt. 

Schopenhauer zice: 

Dreptul poate fi suprimat prin forţă, niciodată nimicit 
(blos unterdruckt nie aufgehoben) (Vezi Lumea ca voință şi 
idee, vol. II, pag. 680) şi fiecine are dreptul a face tot ce nu 
atinge pe altul. (Parerga, vol. II, pag. 257). (Eminescu, 
Opere, X, p. 44 ) 

Reţinem, în continuare, câteva exemple de citate din a 
doua categorie (adică de citate nesemnalate prin ghilimele), 
care sunt mai aproape de trimiterile indirecte la surse livreşti. 
Aproape sistematic, acest fel de trimiteri sunt precedate, sau 
urmate de comentarii, încât împreună alcătuiesc un text bine 
sudat, un limbaj sui-generis, tipic pentru intertextualitatea 
propriu-zisă (de coprezență indestructibilă de texte în unul 
personal, original). 

Referindu-se la războiul din 1877, Eminescu evocă, fără 
a-l cita exact, monologul lui Sir John Falstaf, din piesa 
shakespereană, în care personajul dă definiția onoarei. 
Urmează comentariul, în coordonatele  monologului 
personajului invocat: 

Gloria nu se bea, nu se mănîncă, nu se îmbracă, ea nu 
vindecă oasele sfărimate de ghiulele, nu cirpeşte mantalele 
rupte prin care suflă amorţitorul  crivăţ, nu-nlocuieşte 


porumbul crud pe care l-au mincat soldații noştri cu pîine 
caldă, c-un cuvint gloria ce o cîştigi e frumos lucru, dar pentru 
dinsa e bine ca omul să nu rişte nici măcar degetul mic, necum 
zeci de mii de oameni şi zeci de milioane de bani, storşi la 
urma urmelor tot din spinarea muncii productive a ţăranului. 
(Opere, X,p. 80) 

Într-un alt articol, referindu-se la intenţiile reformatoare 
ale partidului aflat la putere, Eminescu scrie: Dar între intenţie 
şi putință e o adevărată prăpastie, de aceea Dante a avut 
cuvînt cînd a zis că locaşul celor răi, iadul, e pardosit cu bune 
intenţii. Tocmai într-asta consistă — continuă scriitorul — 
puterea tragică a răului, că cel care-l comite găseşte mii de 
motive pentru a-l scuza. ( Ibidem, p. 332 ) 

În alt loc, fiind vorba tot despre incapacitatea 
guvernului de a da legi potrivite pentru reformarea societăţii, a 
organizării judecătoreşti, publicistul aminteşte de spusele lui 
Victor Hugo privind posibilitatea realizării păcii eterne: În 
această privință însă s-a întîmplat ceea ce Victor Hugo 
propunea pentru aducerea în lume a păcii universale. Amic al 
păcii şi amic al celor ce propaga formarea unei legi universale 
pentru a eterniza pacea, el zise: doresc pacea universală, dar 
înaintea încheierii ei trebuie un război care să-mpace toate 
interesele. Cam astfel — comentează Eminescu — înainte de a se 
fi votat legea inamovibilității, s-a întîmplat remanieri în 
personalul magistraturii cari seamănă cu mijlocul propus de 
Victor Hugo pentru întemeierea păcii universale. (Ibidem, p. 
686) 

Un exemplu interesant pentru  interferarea 
intertextualităţii propriu-zise cu metatextualitatea (relația 
de comentariu care leagă un text de altul, fără ca necesarmente 
să-l citeze ori să-l numească) găsim într-un articol precum 
Bătrînele şi bunele datini, în care scriitorul îşi exprimă opinia 
conform căreia aşa-numitul legământ al lui Mihai n-a fost un 
act atât de nedrept, precum, de obicei, este prezentat de istorici. 


Să vedem cum comentează Eminescu legarea de pămînt a 
ţăranilor, având în vedere atât circumstanţele epocii în care s-a 
produs acest act, cât şi împrejurările din epoca sa, moment al 
manifestării capitalismului în aspectele lui sălbatice. Eminescu 
adoptă stilul oral, punând în scenă situația, într-un text 
colocvial, cu dialoguri imaginate: 

Dar oare ce zice Matei Basarab despre tendința 
capitalului bănesc de-a suplanta, prin efectul cametelor, pe 
vechii proprietari prin noi proprietari de origine străină? Noul 
proprietar — neistoric — putea zice locuitorului: „Dacă ai 
dreptul de a te muta de pe pămîntul meu, am şi eu dreptul de a 
te alunga cînd voi.” Mihai răspunde: Tot pămîntul ţărei 
acesteia la început domnesc a fost; proprietatea absolută nu 
există în zilele mele. Noi, Domnul, ţi-am dat acest pămînt, dar 
ți l-am dat cu rezerva că-l vei exploata în anume condițiuni. 
Aceste condițiuni sînt pozitive după obiceiul pămîntului: 
parcelarea în ferme, cu dreptul de dijmă şi o zi de lucru pe 
săptămînă. Ție-ţi trebuie muncă? Bine. Ți-o dau. Dar mie-mi 
trebuie popor, pentru că am de purtat războaie şi nevoie de 
contribuabili. De aceea-l leg de pămîntul tău pe acest popor şi, 
oricit s-ar înmulți, tu ai să-i dai pămînt. ( Opere, XII, p. 74 ) 

Trecem peste felul în care interpretează Eminescu acest 
act istoric al lui Mihai Vodă Viteazul, pentru că nu intră în 
preocupările noastre. Reţinem, însă, arta publicistului de a-şi 
construi textul prin inserturi de texte provenite din 
transcendența textuală, însoţite de comentarii proprii, într-un 
discurs atractiv, viu, utilizând diferite moduri ale 
intertextualității. 

În publicistica lui Eminescu se întâlnesc, la tot pasul, 
sintagme, propoziții şi chiar fraze, uneori maxime, în limba 
latină mai ales, dar şi în franceză şi germană. Şi acestea sunt 
fapte de limbă din sfera  intertextualităţii (a celei 
propriu-zise). Şi în acest caz, se poate alcătui o culegere 
consistentă, urmărind enormul număr de pagini publicistice 


eminesciene. Selectăm, în cele ce urmează, o mică parte din 
categoriile menţionate, pentru că dau textelor în care apar nu 
numai prestigiul intelectualităţii şi culturii autorului lor, ci şi o 
funcționalitate expresivă. 

Spre exemplu: referindu-se la procedeul incorect al unor 
gazetari de a afirma, dar nu şi de a proba, de a susţine, cu 
argumente, cele afirmate, Eminescu scrie: România liberă ştie 
regula: affirmanti obstat probatio. Să probeze sălbăticiunea 
locuitorilor Dobrogei; noi o negăm şi susţinem din nou că 
populațiunea este consultabilă şi că trebuie consultată. 
(Opere, X, p. 107), sau: Lăsind de-o parte acuzările de rea 
credinţă, vorba ceea: el dă, el ţipă, prin care Românul voieşte 
să inducă de mai înainte pe public în eroare, prevenim pe 
confrații de la Românul de a nu ne sili să ne întoarcem la 
argumenta ad baculum cu cari au fost adesea nevoiți a ne 
servi față de aceşti iubitori de adevăr confraţi. (Ibidem, p. 
109); privindu-i pe mai marii sau mai micii birocraţi: 
Generaţia actuală de postulanți, cumularzi şi diurnaşi se 
găseşte deodată faţă cu stări de lucruri care — mirabile dictu — 
nu se pot administra cu regulamente traduse şi la tratarea 
cărora se cere gindire proprie şi muncă proprie din greu 
(Ibidem, p.141); vizându-i pe gazetăraşii mincinoşi, spune: Să 
ne ierte d. T, dar adevărul înainte de toate. Amicus Plato, 
magis amica veritas (Ibidem, p.146), unele procedee 
politicianiste utilizate de Kogălniceanu sunt puse sub semnul 
expresiei: Non bis in idem. (Ibidem, p.177), iar referitor la 
etichetarea lui de către liberali ca trădător, după ce tot ei îl 
consideraseră mai înainte ca sublim, Eminescu conchide: 
Duobus litigantibus tertius gaudet (Ibidem, p.178), procedeul 
de a recomanda prefecților pe cutare sau cutare candidat în 
alegeri este stigmatizat de scriitor cu latinescul Quod licet Jovi 
non licet bovi. Jupiterul republican poate să facă ceea ce nu 
este permis unui simplu conservator. ( Ibidem, p. 205 ), şi tot 
despre acest obicei politicianist, expresia: cum dulci jubilo in 


infinitum. (Ibidem, p. 219); despre moravurile politicienilor 
timpului: O tempora, o mores! (Ibidem, p. 344) şi tot despre 
acestea: ieri numiţi ignoranți, inepti, neoneşti, devin a doua zi 
nişte dulci prieteni cari te susţin şi pe cari-i Susții, totul se- 
nțelege, in majorem Romaniae gloriam (Ibidem, p. 363) — 
constatare valabilă şi pentru stările pe care le vedem zilnic, 
după o sută şi aproape cincizeci de ani de când a fost făcută - ; 
despre mulțimea ignorantă care poate fi uşor manipulată: 
Mundus vult decipi, ergo decipiatur. Lumea voieşte, e setoasă 
de a fi înşelată, înşelaţi-o dar! (Ibidem, p.388); despre 
nimicurile aduse de V. A. Urechia, ca descoperiri de documente 
extraordinare, Eminescu stigmatizează, comic, procedeul cu 
expresia franțuzească Tant de bruit pour une omelette! 
(Ibidem, p.171); despre antiteza trecut prezent, care şi astăzi e 
discutată în contextul dezbaterilor despre zradiționalismul lui 
Eminescu, scriitorul se exprimă, clar şi argumentat: Nu ne vom 
face noi apărătorii vremurilor trecute — laudatores temporis 
acti — dar în orice caz vom întreba: avem azi o cultură de o 
sută de ori mai intensivă, o armată de o sută de ori mai 
numeroasă, o administraţie de o sută de ori mai îngrijitoare, o 
justiție de o sută de ori mai dreaptă? Nu. (Ibidem, p.193). 
Desigur că Eminescu exagera, dar fragmentul citat e interesant 
ca organizare sintactică, folosind o interogaţie retorică, 
cuprinzând un cumpul de complemente directe, exprimate prin 
substantive denumind componente majore (instituţii) ale 
societății, despre găsirea unui modus vivendi între popoare, 
Eminescu invocă o maximă germană: Leben und leben lassen, 
care se tâlcuieşte: Trăieşte tu, dar lasă şi pe altul să trăiască şi 
continuă cu comentariul: O deplină subjugare economică în 
condiţiile de astăzi ale muncii e egală cu sărăcirea, 
demoralizarea şi moartea. (Ibidem, p. 72). Şi un ultim 
exemplu, în acest context, de evidentă actualitate: Cînd dar 
vedem un popor atit de maltratat în privirea stării sale 
materiale şi maltratat şi mai rău în privirea tuturor amintirilor 


mari şi Sfinte pe care le-a avut, mira-ne-vom de mărturisirea 
publiciştilor că românii emigrează, mira-ne-vom că preferă o 
domnie străină barbară în locul celei pseudocivilizate, ce se 
pretinde a fi a lor? Non solum transfugere ad nos omnino 
nolunsedut ut ad eos confugiant, nos relinquant, zice Salvian 
şi acelaşi cuvint se aplică şi la noi. ( Opere, XIII, 189 ). 


Toate aspectele  intertextualității menționate şi 
exemplificate sumar se manifestă în acte de discurs publicistic 
emise în anumite situații de comunicare. Textele publicistice 
ale lui Eminescu poartă amprenta vizibilă a relațiilor lor — de 
interacțiune, implicare, interferență — cu câmpul socio-cultural 
de apartenență. Ele textualizează opțiuni, interese, atitudini, 
obsesii ale unor diverse grupuri sociale, politice, absorbția de 
preconstructe tematice ori de configurații semantice: topoi, 
ideologeme etc., toate acestea definind, după Paul Cornea (Op. 
cif), contextualitatea, ca dimensiune-cadru în care se 
manifestă toate modurile intertextualităţii, cu alte cuvinte, 
toate aparținând de ceea ce este cunoscut şi sub numele de 
context istorico-social, cultural etc. 

Publicistica lui Eminescu este un mod personal de a 
citi o epocă, un ideologem, determinat de o viziune anume 
despre societate, care ar putea fi caracterizată ca un 
conservatorism moderat, echilibrat, deschis progresului, 
dar respectând modul specific, natural, al evoluţiei istorice a 
unui popor. Unii, chiar în epocă, l-au şi considerat pe Eminescu 
drept un conservator progresist, ceea ce ar părea paradoxal, dar 
realitatea aceasta este. Numai o lectură atentă a întregii opere 
eminesciene poate valida această caracterizare. De pe poziția 
aceasta, el a adoptat în publicistica sa, lăsând la o parte unele 
excese de limbaj, ieşite din focul polemicilor, o poziţie critică, 
o critică adesea virulent negativă, dar cu intenția de a trezi 
clasa politică spre a vedea cruda realitate şi a o îmbunătăţi, de a 
înfiera parvenitismul, politicianismul, demagogia, goana de 


înavuţire fără muncă etc. Şi a acționat în acest sens cu mare 
consecvență şi cu talent. Textele lui publicistice se citesc cu 
interes, plăcere şi chiar cu emoție şi astăzi, datorită nu numai 
unor adevăruri perene, rostite limpede şi răspicat, ci şi datorită 
virtuţilor stilistice ale limbajului folosit, atât de variat, colorat 
ŞI expresiv. 


6. Portretul şi expresivitatea lui în publicistica lui 
Eminescu 


Cum s-a mai spus, în cartea de față, majoritatea imensă 
a articolelor publicate de Eminescu, în presa vremii (în mod 
deosebit în ziarul Timpul), au un caracter evident polemic, 
axate pe diferite teme, dar mai cu seamă pe probleme de ordin 
social-politic. Nota dominantă a polemicilor purtate de gazetar 
este bătălia pentru adevăr, dreptate, moralitate, în toate 
comportamentele vieţii publice, bătălie în care sunt folosite 
toate armele criticii virulente, mânuite cu decență, prin 
respectarea regulilor dezbaterii civilizate de idei. Se strecoară, 
însă, la temperatura ridicată a polemicii, şi accente pasionale, 
turnate în formulări care depăşesc, uneori, umorul sau ironia, 
atingând sarcasmul şi şarja verbală violentă. Deseori, 
publicistul înserează, în textul polemic, ca procedeu stilistic, şi 
portretul, cu o deosebită forță expresivă. Prin urmare, 
expresivitatea portretelor unor persoane, sau grupuri socio- 
profesionale, realizate de Eminescu, nu poate fi relevată decât 
văzute şi interpretate în contextul restrâns din care fac parte şi 
în acela mai larg al polemicii jurnalistice, în care a fost antrenat 
Eminescu. 

Simplificând, oarecum, lucrurile, portretele din 
publicistica scriitorului ar putea fi categorisite, având în vedere 
obiectul portretizării, în portrete de persoane (deci 
individuale) şi portretizări ale unor grupuri, categorii 


profesionale (aşadar, colective). Dacă avem în vedere 
atitudinea portretistului faţă de obiectul portretizat, atunci, 
putem identifica portrete admirative (elogioase) şi portrete 
satirice şi chiar groteşti. În fine, dacă ţinem seama de tehnica 
realizării lor, am constata portrete bine conturate, în linii 
pregnante, care, desprinse din context, pot avea statutul unor 
realizări cu existenţă (şi valoare) de sine stătătoare şi 
portrete camuflate, mai mult sau mai puţin, de o textură de 
fundal, ca într-un fel de basorelief, în care trăsăturile obiectului 
portretizat se estompează, fără însă a-şi pierde relevanţa. 
Această variantă este, poate, şi cea mai interesantă, ca tehnică, 
prin complexitatea ei, implicând un cumul de procedee (apelul 
la document, la mărturii, la situaţii tipice etc.). 

Fie în formă concisă, de schiță portretistă, fie în formă 
mai amplă, portretul abundă, în publicistica eminesciană, de 
aceea e şi dificilă acțiunea de a selecta eşantioane pentru 
exemplificări. Vom selecta, totuşi, câteva portrete, ilustrative 
pentru diferitele tipuri menţionate mai înainte. 

În mai multe locuri, întâlnim portretizări ale unei pături 
sociale, în notă admirativă, cum sunt acelea ale ţărănimii, care 
reprezintă, în viziunea lui Eminescu, talpa ţării, însuşi poporul 
român, cu ceea ce are el specific. Într-un articol din Timpul 
(15 februarie 1880), în De bine de rău..., polemizând cu 
organele de presă guvernamentale, pe tema situației țărănimii, 
se creionează următorul portret al acestei clase sociale 
împovărate de nevoi: Cine cunoaşte bine viața populaţiei de la 
țară poate afirma cu siguranță că nu s-ar găsi în toată țara 
cinci țărani la sută cari să nu fi fost măcar odată la trei luni, la 
termenul  birului, victima  rapacității şi brutalităţii 
administrației. 

Această stare de lucruri cvasi anarhică, a ajuns să fie 
considerată de bietul țăran ca o stare normală şi, fatalist cum 
este, el şi-a făcut chiar proverbe cari să reproducă vremurilor 
viitoare icoana vieţii ce duce el astăzi, în statul liberal a cărui 


temelie este dinsul. Asta, fiindcă țăranul nu poate avea a face 
cituşi de puțin cu vreun agent public fără să fie nedreptăţit şi 
ciupit în pungă, se mulţumeşte cu atita şi nu caută a reclama 
dreptate mai sus, care ş-aşa nu prea e plină. De aceia zice tot 
el: Țăranul nostru cu oamenii Stăpinirii e ca oaia care umblă 
printre scăieți; în tot scaietele trebuie să lase cite o şuviţă de 
lînă, mai mare ori mai mică, după cum o fi şi scaietele. 
(Eminescu, Opere, X, p. 417) 

E de fapt un portret realizat prin procedeul antitezei, 
țărănimea profilându-şi viziunea asupra stării sale sociale în 
opoziție cu rapacitatea organelor administrative. De remarcat 
plasticitatea limbajului în care este creionat portretul colectiv al 
țărănimii, prin apelul la vorbirea colorată populară. În alt loc, 
Eminescu adaugă alte atribute portretului ţăranului român: el 
formează singura clasă productivă din România şi, cu toate 
acestea, nu are nici un glas care să-l reprezinte pe el, să 
vorbească în numele lui; el e singurul ce şi-a păstrat frumoasa 
limbă străveche, frumoasele datini, cari şi ele pier din zi în zi 
sub suflarea îngheţată a unui veac străin de toată fiinţa 
noastră. (Ibidem, p. 136) E evidentă compasiunea autorului 
față de ţărani, dar şi concepția lui privind clasele suprapuse, 
parazitare, efect al capitalismului sălbatic, fenomen 
caracteristic perioadelor de tranziție de la un tip de structură 
socială (semifeudală), la alta (capitalistă). Un portret colectiv 
al poporului român, în aceeaşi viziune construit, aflăm în 
articolul polemic Marea majoritate..., din Timpul (27 iunie 
1879): e un popor viteaz, drept, foarte tolerant, ba poate c-a 
început a reciştiga chiar vechea şi admirabila lui calitate de a 
judeca toate lucrurile cu singe rece şi de a nu da nimic pe 
vorbe goale. Dovezi istorice pentru acest bun simţ, într-adevăr 
superior, sînt multe: evlavios fără a fi bigot, poporul românesc, 
cel mai numeros în Orientul Europei, nu a produs un Singur 
sfint din mijlocul lui; şi drept, fără fineţe juristice, el s-a 
judecat fără cod civil şi penal 500 de ani aproape. 


Reîntoarcerea la acele calități ale strămoşilor, la vitejie, 
dreptate şi cuminţenie, va fi începutul unei epoce de adevărată 
regenerare. [...] ( Ibidem, p. 282-283 ) Desigur, portretul e 
amendabil, în unele privinţe, dar în ansamblul său este exact, 
dovedind o bună cunoaştere a obiectului portretizat şi o ştiinţă 
a formulării trăsăturilor lui, care însuflețeşte imaginea de 
ansamblu, sensibilizată de simpatia portretistului. 

Un portret amplu, de grup, cu puternice note satirice, 
frizând şarja pamfletară, anunţându-l pe Tudor Arghezi, cu 
Profilurile sale, în culori grele, păstoase, iscînd impresii 
puternice ( I. Sîrbu, Op. cit., p. 91 ), realizează Eminescu 
junilor superficiali şi corupți, portret cu vizibile corespondențe 
în lirica satirică a poetului: 

Făcindu-şi prin Piza, Belgia şi Elveţia doctoratele în 
drept în cite 10-15 luni sau poate chiar în tot atitea săptămini, 
tăind ciinilor frunză prin Paris, unde citeva săptămîni înaintea 
examenelor se pun sub repetitori să-nveţe pe de rost 
răspunsurile la întrebări certe, precum se învaţă căţeii la 
aportare, şi ciştigind titluri fără vreo muncă şi inteligență, fără 
ca vreodată să fi învăţat a judeca, a gîndi, a cerceta, ne vin cu 
droaia şi aspiră toți de a deveni miniştri, membri la Curți, 
academici etc. încît nu ştim ce să admirăm mai mult, ignoranța 
sau tupeul lor. 

Un ciudat mod de mişcare în societate se observă de 
mai mult timp încoace. Tocmai băieţii cei mai blegi şi mai tirzii 
la minte, cari se strecură sau nu se strecură cu chiu cu vai prin 
şcoalele secundare, au norocul de a pleca în străinătate, de 
unde se întorc ca vițelul din fabulă, adecă mai blegi, dar cu 
titluri şi cu aspirațiuni nemărginite. Cea dintii aspirațiune a 
acestor tineri plini de speranţă este o zestre de 10-20000 de 
galbeni; a doua, deputăția; a treia, funcțiunile înalte ale 
statului şi, în fine, fotoliul ministerial. Astfel vedem oameni 
cari nu au nici atita judecată proprie citu-i negru sub unghie 
grămădindu-se în Corpurile legiuitoare, în justiţie, la 


universități. O cultură ciştigată prin cafenelele Parisului dă 
tinerilor români dreptul de a aspira oricit de sus. Fiindcă pe 
calea bine organizată a unui stat bine organizat lucrul n-ar fi 
cu putință, întrebuinţează alte mijloace, se fac ciraci politici ai 
cutărui sau cutărui persoane, cîştigă o importanță nemeritată 
de oameni de partid şi deodată numai vezi răsărind cutare ori 
cutare reputație uzurpată, pe cari organele gaştei o laudă şi o 
ridică în ceruri, iar cetitorii cred, reputaţia se întemeiază, pînă 
ce la urma urmelor avem leit-poleit înainte-ne pe candidatul la 
minister. Cazuri s-ar putea cita o mulțime, ba chiar ar fi 
practic de a se face o statistică a putrejunii sociale, atit de 
numeroase şi înstructive sînt ele. (Ibidem, p. 142) Am 
reprodus, în extenso, acest portret pentru virulența lui satirică, 
pentru varietatea mijloacelor expresive folosite şi pentru a 
arăta, şi de data asta, că Eminescu e universal-valabil în 
observaţiile sale, deci peste mode şi timp.Un portret — colectiv 
al parveniţilor, realizat în aqua forte, cu cuvinte tari, se înscrie 
în limitele celui mai necruţător pamflet şi se află în relație de 
complementaritate cu accentele satirice din Scrisoarea III, 
apărând, în liniile ei mari, ca o variantă în proză a acesteia: 
Nefiind oameni vrednici cari să constituie clasa de mijloc, 
scaunele instituţionale existente „le-au umplut caraghioşii şi 
haimanalele, oamenii a căror muncă şi inteligență nu plăteşte 
un ban roşu, stirpiturile, plebea intelectuală şi morală. Arionii 
de tot soiul, oamenii cari riscă tot pentru că n-au ce pierde, tot 
ce-i mai de rînd şi mai înjosit în oraşele poporului românesc, 
căci, din nefericire, poporul nostru stă pe muchia ce desparte 
trei civilizaţii deosebite: cea slavă, cea occidentală şi cea 
asiatică şi toate lepădăturile Orientului şi Occidentului [...] se 
grămădesc în oraşele noastre. ( art. Icoane vechi şi icoane noi, 
în Timpul, nr. 11, dec. 1877, Opere, X, p. 19) Şi portretul 
pamflet continuă: Țărani? Nu sînt. Proprietari nu, învățați nici 
cit negrul sub unghie, fabricanți — numai de palavre, meseriaşi 
nu, breaslă cinstită n-au, ce sînt dar? Uzurpatori, demagogi, 


capete deşerte, leneşi cari trăiesc din sudoarea poporului fără 
a o compensa prin nimic, ciocoi boieraşi şi fudui, mult mai 
înfumuraţi decit coboritorii din neamurile cele mai vechi ale 
țărei. ( Ibidem, p. 19 ). Revolta lui Eminescu se dezlănţuie în 
avalanşe de epitete şi chiar invective, cu efecte impresive dintre 
cele mai puternice, ca şi în portretul oamenilor politici ai 
timpului (dar, din nefericire, cu bătaie lungă, atingând şi 
vremurile noastre): Oameni de stat cari nu pot justifica nici 
săvirşirea şcoalei primare, advocați fără ştirea lui Dumnezeu, 
pictori orbi şi sculptori fără de mini, generali cari nu ştiu citi o 
hartă,subprefecţi ieşiţi din puşcărie, legiutori recrutați dintre 
stilpi de cafenele, jucători de cărţi şi oameni cu darul beției, 
caraghioşi care înaintea erei liberale vindeau bilete la cafe 
chantant, iată banda ocultă care guvernează azi România, 
bandă care, pînă mai ieri republicană pînă la comunism, astăzi 
crează decorații, împărțindu-le între ei cu profunziune... 
(Ibidem, p. 110). În alt loc, întâlnim un portret generalizant, 
în viziune macchiavelliană, al oamenilor politici, prezentaţi în 
trăsături tipice, cu valoare generalizatoare, în care, pe lângă 
rigurozitatea tuşei (a atributelor specifice), întâlnim şi repulsia 
publicistului, exprimată prin cuvinte şi expresii insinuante, într- 
un text polemic antologic: Oamenii politici nu trebuie să aibă 
virtuți, ci numai aparența lor. E foarte primejdios de-a fi 
pururea onest; însă a apărea evlavios, de bună-credinţă, 
uman, cu frica lui Dumnezeu, onest, a părea toate acestea e 
foarte folositor. Omul politic nu trebuie să observe totdeauna 
ceea ce în ochii oamenilor e virtuos; adesea pentru a se 
mănţinea la locul lui trebuie să înfringă buna — credinţă, 
iubirea de oameni, umanitatea, religia. Cată însă să se 
păzească ca nicicînd să nu iasă din gura lui o vorbă care să nu 
fie mărturisirea celor cinci virtuţi pomenite mai sus. Tot ce iese 
din gura lui trebuie să respire milă, bună-credinţă, umanitate, 
onestitate, evlavie. Numic însă nu e mai necesar decit 
aparența acestor virtuţi. Căci oamenii judecă mai mult după 


ochi decit după bunul simţ. Toţi au ochi deschişi, puțini 
dreaptă judecată. Toţi văd ceea ce pai a fi, puţini oblicesc cum 
eşti. Mulțimea e totdeauna cu aparențele şi cu succesul. [...] 
Această mică lecţie de Ma(c)chiavelli ni s-a părut necesară 
pentru că zilele n-au intrat în sac şi făgăduinţele au rămas şi 
azi tot atit de ieftine ca-nainte de-o mie de ani. (Ibidem, p. 
387) În partea a doua a textului,virtuozitatea stilistică a 
publicistului se concretizează în simetrii sintactice de efect şi în 
inserția de aforisme proprii lapidare. Sunt multe portretele care 
surprind trăsăturile oamenilor politici din epocă, aproape toți 
liberali, în culori violente, nu integral susţinute de realitate, dar 
explicabile prin incandescența polemicii. Ele arată însă forța 
extraordinară a talentului de polemist al unei personalităţi de 
excepție. Mai dăm un exemplu de portret satiric, obiectul lui 
fiind, de astă dată, tagma clericală. Dar e interesant de 
remarcat că satira eminesciană e, într-un anume fel, 
ambiguizantă, aici, în sensul că slujitorii bisericii sunt văzuţi 
prin prisma fizionomiei, obiceiurilor şi comportamentelor 
țiganilor, care, în timpii lui Matei Basarab şi Vasile Lupu, erau 
opriți de a ajunge la popie. Eminescu scrie, în începutul 
portretului său tip-comentariu: Cauza acelei opriri era că 
asemenea cuvioşi părinţi, brodindu-se cam buzaţi şi negri, s- 
ar fi stricat evlavia şi se făcea biserica de ris şi de ocară — căci 
erau ciudați şi răi românii din vremea lui Matei Basarab. 
Halima numai cite vorbeau, ba de biserici de urdă de le suflă 
vintul şi le curge untul, ba de părintele Porgaţie făcător de 
predicaţie, ba de părintele Mătrăgună cel de viță bună, c-un 
comanac care cînd îl punea pe cap cădea pe umeri, încit, de nu 
era arhiereul şolduros, mergea comanacul pînă jos, ba de 
mantia părintelui care cătu-i țara românească nu e aţă s-o 
cîrpească, ba de cizmele lui cele încăputate, care cînd fugea în 
potloage se oprea, şi cite altele de toate. Românii dracului le 
scosese ţiganilor alt crez, alt Tatăl nostru, ba chiar o anume 
slujbă de Paşte, toate acestea păstrate încă în memoria 


poporului în nişte recitative vechi. 

Ei, au trecut vremile acelea - continuă Eminescu. 

Astăzi poate chiar trebile bisericeşti să intre sub 
oblăduirea vreunui strănepot a vestitului părinte Porgaţie, 
făcător de predicaţie, despre care vorbesc acele recitative de 
mai Sus — mai ştii — să modificăm chiar ritul după 
indicațiunile acelor minunate rămăţițe de satiră populară. Sub 
auspiciile ideilor nouă şi a oamenilor noi — cam negri - se 
poate ca Sf. Sinod să hotărască într-un avint de progres ca să 
ne facem Paştele în loc de cu ouă roşii cu „buruiană în frunza 
lată, la rădăcina răsfoiată, căreia românii-i zic hrean. 
(Ibidem, p.385) Textul citat e ironic de la început până la 
sfârşit, iar din punct de vedere stilistic, relevante sub aspectul 
expresivităţii sunt frecventele rime interioare, unele aluzii la 
optica populară prin care sunt văzuți țiganii şi chiar citatul din 
zicerile folclorice. Toate la un loc devin procedee de realizare 
a unui comic irezistibil, în primul rând cu valoare în sine, dar şi 
cu aluzii ironizatoare vizând erarhiile eclesiastice puse a se 
adapta unor aşa-zis imperative ale vremurilor noi ( faţă de care, 
se ştie, Eminescu arată rezerve, nu dintr-un tradiționalism 
retrograd, ci datorită concepției sale privind progresul în 
coordonatele unei dezvoltări cumpănite, echilibrate, ținând 
seama de legile organice ale dezvoltării societății româneşti ). 

Eminescu dă măsura talentului său portretistic şi în 
nenumăratele portrete individuale, de personalităţi ale istoriei, 
ştiinţei şi culturii româneşti, cele mai multe descrise în culori 
calde, luminoase, exprimând simpatia şi, adeseori, admiraţia sa 
(Ştefan cel Mare, Gh. Asachi, I. Heliade Rădulescu, V. 
Alecsandri, C. Negruzzi, N. Bălcescu, M. Kogălniceanu etc.), 
dar şi în portretele unor oameni politici, prezentate în tentă 
umoristică, satirică şi chiar grotescă (C. A. Rosetti, I. C. 
Brătianu, Al. Candiano Popescu, V. A. Urechia etc.). Chiar 
gazetarii cu care scriitorul polemiza erau nevoiți să recunoască 


virtuțile de excepţie ale publicistului şi portretistului Eminescu, 
pentru limba în care erau scrise. 

Memorabil rămâne portretul lui Ştefan cel Mare, 
realizat cu date din cronica lui Ureche: Bietul Ștefan Voievod! 
El ştia să facă fărime pe turci, pe tătari, leşi şi unguri, ştia 
nițică slavonească, avuse [se] mai multe rînduri de neveste, 
bea bine la vin vechi de Cotnar şi din cînd în cînd tăia capul 
vreunui boier sau nasul vreunui prinț tătăresc. Apoi descăleca 
tírguri de-a lungul riurilor, dăruia panţirilor şi dărăbanilor 
locuri bune pentru păşunarea hergheliilor de cai moldoveneşti, 
a turmelor de oi şi de vite albe, făcea mănăstiri şi biserici, şi 
apoi iar bătea turcii, şi iar descăleca tirguri şi iar se-nsura, 
pînă ce şi-au închis ochii în cetate la Suceava şi l-au îngropat 
cu cinste la mănăstirea Putnei. Ce-şi bătea el capul cu idei 
cum le au d-alde gazetari de-ai noştri, ce ştia el de subţietura 
de minte din vremea de astăzi? (Opere, X, p. 28 ) Portretul citat 
(ca, dealtfel, toate portretele) este semnificativ cel puțin din 
două motive: 1. pentru faptul că portretistica lui Eminescu 
constituie element component al artei de polemist a 
publicistului, el validând sau respingând, prin acest mijloc 
stilistic, ideile dezbătute pe parcursul demersului polemic şi 2. 
pentru arta sa de portretist. În portretul lui Ştefan, citim un text 
concis, în care trăsăturile personajului istoric sunt consemnate 
enumerativ, într-un ritm de avalanșă, reţinând aspectele morale, 
într-o viziune admirativă, fără a-i lipsi însă nota de umor 
participativ, atunci când menţionează şi vredniciile lumeşti ale 
viteazului voievod. Într-un alt loc, plecând de la o reprezentare 
iconică a domnitorului, aflată la mănăstirea Putna, Eminescu 
realizează un portret, insistând, de data asta, asupra trăsăturilor 
fizice ale personajului: Capul ce stă sub această coroană e 
mare, fruntea largă, ochii mari, pe jumătate închişi, căutătura 
tristă şi întoarsă oarecum în sine însuşi, sprincenile lungi, 
nasul fin, fața lungăreaţă şi palidă, barba mică şi neagră în 
furculițe, părul capului lung acoperind spatele şi umerele. 


E Ștefan cel Mare, zugrăvit la anul 1456. Pe piept îi 
atirnă un lanţ scump care se încheie într-un engolpion de aur. 
(Ibidem, XI, p. 106 ). 

Conotaţia portretului este explicit formulată, cu 
intenționalitate euristic-educativă: Dar dacă vremea, acest 
veşnic regisor, a scos din nou piesa din arhivă şi ne-o 
reprezintă astăzi cu costume schimbate şi cu alți actori, oare 
omul pururea tînăr, geniul neamului românesc, a venit 
asemenea între noi? 

Oare n-am uitat cumva — încheie Eminescu — că iubirea 
de patrie nu e iubirea brazdei, a ţărinei, ci a trecutului? 
(Ibidem ) 

Pe lângă tehnica portretizării directe, prin punerea în 
prim-plan a trăsăturilor fizice şi morale ale voievodului, 
Eminescu recurge şi la portretul indirect, ale căror dominante 
moral-politice reies prin schiţarea contextului istoric în care 
voievodul a acționat, şi prin reflexia în oglinda memoriei 
colective a poporului: 

De aceea trebuie s-o spunem de pe acuma, că oricit de 
viteaz să fi fost bătrinul domn al Moldovei, oricit de puternic 
să fi fost pentru vremea lui, în care alte state cu întindere de 
zeci de ori mai mare erau mai slabe decit Moldova, contra 
Turciei sau a Spaniei din vremea aceea n-ar fi putut rezista 
decit în defensivă, decit nevoind la strîmtoare, pentru a le face 
sminteală, căci la gol nu îndrăznea. 

În sfirşit, la anul 1504 Ștefan Vodă se cobori în 
mormint, girbovit de greutăți şi de virstă, după 47 şi mai bine 
de ani de domnie, iar poporul în urmă-i i-a zis cu dragă inimă 
şi Bun şi Sfint, căci aşa Domn nici n-avusese pină atunci, nici 
poate că va mai avea de acum şi pururi. ( Opere, X, p.61 ) 

Aceeaşi tehnică a portretului în basorelief o întâlnim 
în cazul altui mare voievod, Mircea cel Bătrîn. Personalitatea 
deosebită a acestui domnitor, pe timpul căruia [ara 
Românească ajunsese a fi o  putere-scut în fața 


expansionismului otoman, este sugerată prin încadrarea în 
istoria universală, într-un moment când, în Europa, printre 
altele, se înregistrau evenimente dramatice, precum războaiele 
între Franţa şi Anglia, figuri de aprigi cotropitori ca Tamerlan şi 
Baiazid Fulgerul, c-un cuvint şi Asia şi Europa erau în foc. 
(Opere, XII, p.40-41) Alteori, Eminescu îmbină tehnica 
portretizării directe, morale, cu citarea alternativă de 
fragmente din cronici, ca în cazul lui Matei Basarab, 
realizând, în ansamblu, un portret dramatic, cu lumini, urmate 
de momente tragice, puse sub semnul nestatorniciei oamenilor 
şi a vremurilor. Concluzia?: Astfel au ajuns oamenii răi, de pe 
timpul lui Matei Basarab să minjească viaţa unui om 
îmbătrinit în fapte mărețe. (Opere, X, p. 237) 

Din galeria personalităților de prestigiu ale vieții 
politice şi culturale româneşti, consemnăm, în continuare, 
portretele făcute de Eminescu lui M. Kogălniceanu şi B. P. 
Hasdeu, ambele străbătute de admiraţie stăpânită, pentru 
remarcabilele lor calități intelectuale. Iată portretul lui M. 
Kogălniceanu: Orice imputări ar avea cineva de făcut omului 
de stat de la 2 mai, un lucru nu i-l poate contesta nimenea: 
claritatea de vederi, judecată coprinzătoare, sigură şi fără 
şovăire; o mare inteligenţă unită cu talentul de a se manifesta 
cu toată vioiciunea în scris şi prin viu grai. 

M. Kogălniceanu  urăşte fraza, pune pe cititor 
totdeauna şi fără încongiur in medias res; simburul cestiunii 
apare clar şi dezbrăcat de subtilități. Izvorul său nu e nici 
limonada dulce a notelor Stătescu, nici subţietăţile de stil şi 
logică ale notelor Boerescu; e apă curată şi limpede ca din 
izvorul de munte. Nicăieri nu se vede dorința de-a îndupleca 
prin motive aparente, pretutindenea puterea de-a convinge e 
luată din chiar natura cestiunii. (Opere, XIII, ed. D. 
Vatamaniuc et. alii, Bucureşti, 1985, p. 44) Şi în acest caz, 
Eminescu dovedeşte o acută intuiție a substanței modelului, pe 
care o concretizează în linii sigure, consemnate enumerativ şi, 


de asemenea, o precisă punctare a calităților de orator ale lui 
Kogălniceanu, reliefate prin metafore (plasticizante), modelul 
fiind raportat la persoane derizorii, aşa încât antiteza se arată a 
fi de mare efect persuasiv. 

Acum, portretul savantului B. P. Hasdeu: Fără îndoială, 
unul din meritele d-lui B. P Hasdeu este de a fi introdus un 
nou metod, pozitivist oarecum, în cercetarea istoriei naţionale. 
Înzestrat cu o memorie imensă şi c-o putere de combinaţie 
aproape egală cu această memorie, întrunind deci cele două 
calități ce caracterizează inteligențele geniale: memoria şi 
judecata, cunoscind o sumă de limbi vii şi moarte, între cari pe 
cele slave, d-sa ne-a descoperit cel dentii izvoarele slavoneşti 
atingătoare de istoria noastră, cu atit mai prețioase cu cit, 
fiind înconjurați de slavi, aceştia ne cunoşteau poate mai bine 
decit popoarele apusene. (Ibidem, p. 87) În câteva formulări 
memorabile (ex. înzestrat cu o memorie imensă, îmbinată cu o 
putere de combinație egală, calități ce caracterizează 
inteligențele geniale: memorie şi judecată), Eminescu îi 
fixează modelului său o efigie monumentală, am putea zice. 

În aceeaşi tentă de panegiric sunt realizate şi alte 
portrete de personalități ale culturii noastre, precum August 
Treboniu Laurian, Cezar Bolliac etc. Toate asemenea portrete 
admirabile sunt complementare, cu intenționalitate stilistico- 
expresivă, schițelor de portret din lirica poetului (a acelor din 
Epigonii). De pildă caracterizarea lui Bolliac din Epigonii este 
întregită de cele spuse în publicistică şi anume că poetul 
Bolliac a fost şi un gazetar însemnat, scoțând ziare care au fost 
în vremea lor foarte mult citite, scrise fiind în graiul viu al 
poporului, cu acel bun simţ şi cu acea bogăţie de locuţiuni şi 
figuri care, ele, abia dau un caracter curat, naţional şi propriu 
limbii noastre. (Opere, XII, p. 86) Cele spuse despre limbajul 
publicistului Bolliac sunt integral valabile şi pentru stilul 
publicistului Eminescu. 


Dintre portretele în linii de pastă groasă, de şarjă 
nestăvilită, se rețin cele ale unor fruntaşi politici liberali; 
precum C. A. Rosetti şi I. C. Brătianu. În portretizarea unor 
asemenea persoane, Eminescu nu-şi poate stăpâni 
resentimentele, devenind peste măsură de violent. Dar aceste 
portrete, trecând peste suportul adversităților politice, sunt 
interesante prin virulenţa verbală, causticitatea cuvintelor şi 
expresiilor în stare să pulverizeze personajul stigmatizat, 
anunțând, cum mai remarcam, incisivitatea verbală a 
portretistului şi  pamfletarului Tudor Arghezi. Selectăm 
secvenţe din unul din portretele făcute de Eminescu lui C. A. 
Rosetti: Amintim în treacăt că d. C. A. Rosetti, părintele 
spiritual al partudului roşu, a fost pururea cunoscut ca om 
sceptic, om cinic chiar. Rău român şi născut din părinți greci, 
din tinerețea sa încă s-a distins prin purtare cinică, prin 
disprețul a orice convenţie socială sau de tradiţie. Necrezind în 
nimic decit în sine, el s-a unit cu acele principii egoiste cari 
pun individul şi interesele lui deasupra intereselor generale, 
naționale şi economice. [...] Astfel — cosmopolit pînă în virful 
unghiilor [...] sub auspiciile hidoasei pocituri s-a născut şi 
încurajat acea specie de numărători de pietre pe trotuare cari 
sînt totdeauna gata de-a se-nşira în rîndurile roşiilor dacă li se 
aruncă vrun os. (Opere, X, p.311) Iată un fragment din 
portretul lui I. C. Brătianu, ca om politic şi orator: Ca orator, d. 
prim-ministru are un talent deosebit şi rar, oricit ar fi 
deaminteri lumea plină de toate soiurile de indivizi răi, 
perverşi şi fără nici un respect de adevăr. D-sa, ce e drept, nu 
are logică, nu are argumentaţie, nu are claritate decit în nişte 
doze foarte neînsemnate; are însă, cînd e vorba să arunce un 
neadevăr sau să insinueze într-un chip calomnios, un singe 
rece care trebuie să scîrbească pînă la desperare pe o natură 
onestă şi să umple de admiraţie chiar naturile cele mai 
catilinare ce-i compun în mare parte aparatul d-sale 
parlamentar. (Ibidem, p. 391). Portretul debutează cu 


recunoaşterea — ce-i drept echivocă, împlicând , de fapt, o 
insinuare — a talentului de orator al omului politic I. C. 
Brătianu, dar ceea ce urmează — o enumerare de trăsături 
negative — subliniază, evident, denotaţia cuvântului talent. 
Acest procedeu stilistic ar putea fi considerat un fel de 
epanortoză ( gr. epanorthosis rectificare ), figură care constă 
în retractarea a ceea ce s-a enunțat anterior. Intenționalitatea 
stilistică este, oricum, batjocoritoare, satirică, dacă luăm în 
considerare şi includerea personajului în categoria naturilor 
catilinare. 

Un portret grotesc antologic este cel făcut lui Petre 
Grădişteanu, în care Eminescu pune la contribuţie o largă 
gamă de procedee satirice, de la epitetul depreciativ, cuvântul 
invectivă, litota cu sene negativ, metafore peiorizante, 
comparații oripilante cu intenționalități sarcastice, până la 
porecla în cel mai neaoş limbaj popular: 

Există un biet om nenorocit aici în Bucureşti pe care o 
soartă nemiloasă, hărăzindu-i un cap de mărimea unei 
măciulii de mac şi un trup închircit şi ridicol, l-au zvirlit totuşi 
pe scîndurile scenei, ba încă i-au mai inspirat şi nenorocita 
predilecție nu pentru farse de genul paiațelor, ci pentru 
tragedie înaltă, încit vizitarea teatrului e totdeuna primejduită 
de către acest creştin. 

Numele proverbial al acestui geniu ciudat în felul său e 
Crăcănel. Dacă se dă vreo tragedie şi joacă şi el vrun rol, 
publicul se prăpădeşte toată seara de ris de interpretarea 
ciudată pe care Crăcănel o dă rolului său tragic; dacă se dă 
vreo comedie, publicul plinge de interpretarea, vrednică de 
comizeraţiune a rolelor sale comice. 

Ei bine,  Crăcănelul Parlamentului e d. Petre 
Grădişteanu. Pronunţind cuvinte mari şi avînd o fizionomie 
nenorocită, care poartă sigiliul neşters a unei viclenii 
pronunțate, voind a vorbi cu sentiment şi căldură şi nefiind 
capabil de aceasta, domnia sa se umflă în mod artificial şi, cu 


sofismele cele mai netrebnice, de care ar ride şi copiii, cu 
întortocheri de cuvinte, cu tertipuri şi cusururi subțiri de 
advocat, d-sa s-apropie de cestiuni mari şi de espunerea liberă 
şi clară a spiritelor oneste. Ca să lumineze flăcările, orbitoare 
prin claritatea lor, d-sa aprinde un chibrit şi, ca să liniştească 
oceanul minios, varsă un degetar cu untdelemn în el. 
(Ibidem, p. 269). Un amplu portret, cam în aceleaşi culori, îl 
dedică lui V. A. Urechia, personaj deseori stigmatizat de 
Eminescu, uneori cam pe nedrept, dar publicistul nu-şi poate 
înfrâna tumultul sarcasmului său cu una cu două. Să vorbim 
de renumele său de autor? Am trebui atunci să facem un curs 
întreg de literatură furată, să pomenim de Lope de Vega, de 
Gozzi, de Ascoli, de Goethe, cari toți aceştia în România s-a 
metamorfozat în chipul pomenit mai sus şi poartă pseudonimul 
Urechia. Toate scrierile sale sînt sfeterisite din autori străini, 
căci dumnealui  obicinuieşte anume imitație liberă ori 
prelucrare sau traducerea ad literam sau cel mult bădărănirea 
nesărată a unui text străin. Ceea ce ar putea dovedi că e 
original al său va fi sau o platitudine sau un nonsens, regulă 
generală pentru producţiunile proprii ale acestei celebrități. 
După orice şir original al acestui domn am întinde mina, 
întîimpinăm numaidecit sau una din cele două calități sau pe 
amîndouă la un loc. Astfel, [...] d-sa anunță cum că la 
institutul său de băieţi se va da o reprezentaţie cvasiteatrală. 
Prețul locurilor: aplauze şi iubire. 

Stă scris negru pe alb: Preţul locurilor: aplauze şi 
iubire! 

Ex ungue leonem! ( Ibidem, p. 160). 

Lăsând la o parte unele accente cam exagerate, textul 
citat, prin variatele nuanţe ironico-satirice, obținute prin 
diferite procedee stilistice (interogaţia retorică, aluzia 
livrescă, termenul arhaic, popular, mimarea 
reverențiozităţii sugerată de pronumele personal de politeţe, 
sintagma-invectivă, insertul unui citat latinesc, ca formulă 


concluzivă) se instituie ca o veritabilă pagină literar-artistică, 
ceea ce, alături de alte asemenea texte, dă publicisticii 
eminesciene multă forță de atracție şi persuasivitate. 

Mai cităm un text, reprezentând un portret caricatural- 
satiric al unui organ de presă, Românul, cu care Eminescu a 
polemizat, sistematic, portret sau caracterizare, cum vreţi să-i 
spunem, magistral ca tehnică stilistică, vizând, cu deosebire, 
structurarea enunțului amplu, fraza aborescent construită, în 
care atributivele sunt frecvente şi simetric plasate: Românul, 
foaia ministrului Lecca, a trădătorului de meserie care, cu 
uşurinţa cu care a vindut pe Vodă Cuza, [i]! apostrofa pe Vodă 
Carol printr-o gazetă de Bacău; Românul, foaia lui Dimitrie 
Sturza, a baronului Erdmann de Hahn, care susținea altădată 
că crima politică e permisă; Românul, organul d-lui 
Cimpineanu, care între M. Sa şi țară vedea un abis ce nu se 
poate umplea cu nimic; Românul, care numea pe M. Sa un 
agent al d-lui de Bismarck; Românul, organul d-lui Brătianu, 
carele, în vremea cabinetului Catargiu au ameninţat pe M. Sa 
cu asasinarea; Românul, în fine, confratele acelui măscărici 
lipsit de spirit şi de ruşine, decorat cu medalia Bene-Merenti, 
care a insultat nu numai pe M. Sa, ci chiar mormîntul copilului 
domnesc; acest ziar infect al negrei calomnii, al insinuaţiunii 
înjosite, al perversităţii morale şi stupidității intelectuale 
cutează a da lecţii de dinasticism? Redactorii „„Farfaralei ” 
cutează a vorbi de respectul ce au pentru purtătorul coroanei 
lui Ştefan cel Sfint şi a lui Mircea cel Bătrin? 

O, batjocura batjocurilor! O cinici, pentru cari totul 
este batjocorit! (Ibidem, p. 390-391). Lăsăm la o parte 
problema orientării politice ce stă la baza acestei diatribe 
verbale, nu intră în preocupările studiilor noastre din această 
carte. Ea rămâne un domeniu al cercetărilor istorice şi 
politologice. Ceea ce ne interesează pe noi, aici, este arta de 
polemist şi, în special, în rândurile de faţă, arta de portretist a 
lui Eminescu. Dar nu putem, totuşi, trece cu vederea o 


observaţie, exclamativ formulată: cât de actuale sunt cele scrise 
de Eminescu, în contextul politic post decembrist (de după 
1989)! Am spus-o, doar, de câteva ori, până acum, că Eminescu 
este deasupra timpurilor şi a Timpului. Revenind la 
caracterizarea Românului, se impune a releva folosirea 
exemplară a anaforei, figură care constă în repetarea aceluiaşi 
cuvânt (Românul) în fruntea mai multor unităţi sintactice, 
membre ale aceleaşi fraze, în cazul de față, o perioadă. E o 
figură tipic retorică, a cărei funcționalitate stilistică e insistența 
asupra obiectului descris. Anafora este utilizată de Eminescu 
atât în publicistica sa, cât şi în poeziile de tinerețe mai ales, dar 
şi în poezia maturității. Valoarea ei expresivă, ca a oricărei 
repetiții, este intensificarea expresiei prin insistenţă. Figura 
aceasta, alături de conţinutul frazei, dă un anume farmec 
construcției. Punctată de anumite segmente ale propoziţiilor în 
frază, care urmând după cuvântul ce trebuie să se repete, 
creează un spațiu de rezonanță a cuvântului repetat, o pauză 
care generează ritmul, simetria repetiţiei (cum remarcă Gh. 
N. Dragomirescu, Op. cit. p. 38, când defineşte anafora şi 
expresivitatea ei în vorbire). 

Dar pe lângă portretul mai amplu, în publicistica sa, 
Eminescu presară, frecvent, portrete miniaturale, trasate în 
câteva linii, dar deosebit de expresive. Iată doar câteva: d-nu/l/ 
Brăteanu, din potent trădător, devine simpaticul şi patriotul 
coleg a d-lui Boerescu. (Ibidem, p. 367); Constantin 
Brincoveanu era în genere un om care promitea multe şi voia 
să aibă în toate părțile razim. El sta în corespondență secretă 
cu toată lumea, pînă ce Poarta i-a aflat aceste din urmă 
uneltiri şi a hotărit stingerea celor din urmă Basarabi 
(Ibidem, p.67 ). De fapt, în acest caz, avem un succint portret 
narat. Petru Rareş, voievodul bogat, influent şi plin de 
învăţătură? Desigur că nu. ( Ibidem, p. 62 ). Aici, e un portret 
lapidar, realizat printr-o interogaţie retorică, al cărei răspuns e 
un fel de antimetabolă. 


Interesant, ca tehnică stilistică portretistică, e portretul 
indirect făcut lui Titu Maiorescu în unul din manuscrisele sale 
(Ms. 2256, fila 47). Unele trăsături morale ale personajului 
portretizat nu sunt numite, ci sugerate, prin procedeul 
enumeraţiei multiplelor funcții oficiale, bineînțeles, în 
derâdere consemnate de Eminescu, lista titlurilor lui Titus 
Livius de Maiorescu — scrie Eminescu — se termină cu: 
„profesor universal de metafizică, estetică, logică, morală, 
psihologie şi istoria filozofiei, profesor de altfel şi de Istorii la 
Școala centrală de fete etc., etc. Pe lângă enumeraţie, 
Eminescu foloseşte şi insinuarea, care, de fapt, relativizează 
valoric toate cele înşirate mai înainte. Eminescu era 
independent în gândire şi comportament şi nu se putea dezice 
de această atitudine, mai ales într-o însemnare intimă. 

Dar cel mai savuros text din categoria portretisticii 
literare este un autoportret, de sine batjocoritor, consemnat tot 
pe o filă rămasă în manuscris (acelaşi Ms. 2256). Iată-l: D. 
Michaelis Eminescu, vecinic doctorand în multe ştiinţe 
nefolositoare, fost bibliotecar cînd a şi prădat biblioteca, fost 
revizor la şcoalele de fete, fost redactor en chef al foii vitelor 
de pripas, şi al altor jurnale necitite colaborator. Despre 
însemnările poetului din manuscrise şi mai ales din Ms. 2257, 
Constantin Noica scrie: Toate aceste sînt într-un manuscris 
care, dacă singur ar fi reprodus, ar pune pe ginduri pe cei ce 
cred că ştiu ceva despre Eminescu, după lectura celor vreo 
cîteva zeci de poezii din primul volum şi a cîtorva postume. 
(Apud Vol. Eminescu. Sens, timp şi devenire istorică, laşi, 
1998, p. 619). L-am citat pe filozoful Constantin Noica cu 
rândurile de mai sus, pentru a menţine mereu în atenţia 
cercetătorilor operei eminesciene ideea că aceasta trebuie 
parcursă, cuvânt cu cuvânt (poezie, proză artistică, 
publicistică) şi interpretată în organicitatea şi integralitatea sa, 
pentru a evita generalizările pripite, sau minimalizatoare, de 


genul celei a Rosei del Conte privind valoarea doar 
documentară a prozei artistice şi a publicisticii eminesciene. 

În publicistica sa, Eminescu se dovedeşte a fi fost un 
polemist talentat, în unele privințe un polemist-artist. 
Portretistica sa publicistică este unul din aspectele care pune în 
lumină această artă. 


7. Mărci beletristice în publicistica lui Eminescu 


. În procesul comunicării, în general vorbind, stilurile 
limbii se află în interacţiune,ceea ce înseamnă că în cadrul 
acestui proces, funcţiile referenţiale, conativă, expresivă şi 
poetică se împletesc. Dominanta uneia sau alteia din aceste 
funcții este determinată de structura specifică a textului, care, 
la rându-i, este strâns legat de natura mesajului. În cazul 
stilului publicistic, organizarea textului şi caracterul mesajului 
sunt fundamental condiționate de destinatar, ceea ce şi face ca 
acest stil să se diferențieze de celelalte stiluri, în care 
destinatarul enunțului este avut în vedere indirect. Dumitru 
Irimia (în Structura stilistică a limbii române contemporane, 
Editura ştiinţifică şi Enciclopedică, Bucureşti, 1986, p. 186) 
precizează: În stilul publicistic, emițătorul este preocupat de 
situarea destinatarului într-o anumită perspectivă ideologică, 
politică, culturală din care acesta să recepteze conținutul 
informaţional pe care i-l transmite prin enunţul său. 
Emiţătorul transmite informații şi aspiră să consolideze 
diferite convingeri social-politice şi ideologice. Autorul citat 
mai spune: În stilul publicistic, semnul lingvistic se situează 
într-o zonă de interferență a stilului ştiinţific cu stilul 
beletristic. ( Ibidem, p.187 ). 

„Publicistica eminesciană ilustrează, cu evidență, 
fenomenul interferenţei stilurilor în procesul comunicării prin 
presă. În articolele lui Eminescu, dominant este tipul de text 


numit referenţial, dar, având în vedere orientarea lui directă 
spre destinatar, cu intenția de a-i capta atenția asupra 
problematicii dezbătute şi de a-l convinge, autorul foloseşte pe 
lângă componentele specifice stilului ştiinţific, şi o bogată 
gamă de procedee persuasive, ce caracterizează limbajul 
oratoric şi chiar limbajul beletristic, cu vădite efecte 
sensibilizatoare (estetico-poetice).Datorită acestor interferenţe 
de elemente aparținând diferitelor stiluri funcționale ale limbii, 
problemele dezbătute de Eminescu capătă, cum spunea Eugen 
Lovinescu adinci rezonanțe sufleteşti, criticul menţionat 
explicând faptul acesta prin aceea că scriitorul simțea totuşi ca 
poet, mai ales aspectele legate de trecutul istoric. (Vezi Istoria 
civilizaţiei române moderne). Afirmația lui Lovinescu e 
discutabilă, dacă avem în vedere, în special, articolele 
polemice, pe teme ale timpului său. Unii exegeți ( printre care 
G. Călinescu) distingeau între poetul şi intelectualul Eminescu, 
punând în discuţie, deci, dualitatea gândirii eminesciene. 
Iarăşi o problemă nu numai discutabilă, ci şi falsă, care pune 
sub semnul întrebării organicitatea gândirii şi a operei 
scriitorului, considerată în integralitatea ei. Faptul se explică 
prin cercetarea parcelată a operei lui Eminescu. A distinge 
între poet şi intelectual, în general vornind, înseamnă a spune 
că poezia nu implică intelectualitate, iar aceasta nu are a face 
cu poezia. Gândirea eminesciană este, cum mai spuneam, 
complexă şi acest adevăr este ilustrat, convingător, şi de 
publicistica sa, în care Eminescu se arată ca un intelectual care 
filtrează problematica dezbătută prin impresionanta lui 
capacitate reflexivă şi, după caz, o sensibilizează cu mijloacele 
beletristicii, punând în act imaginaţia proprie şi pe aceea a 
cititorului. 

Destinate a fi citite de un public larg şi implicând o 
intenționalitate persuasivă, articolele lui Eminescu conțin 
multiple procedee retorice, care problematizează, activizează, 
în cel mai mare grad, gândirea, sensibilitatea şi capacitatea 


imaginativă a cititorilor. Se întâlnesc mărci (procedee) stilistice 
din toate categoriile de figuri (ale repetiţiei, ale ambiguităţii, 
ale plasticităţii). Câteva din aceste procedee au fost, deja, 
semnalate şi exemplificate, în textele anterioare, din această 
carte. În rândurile care urmează, semnalăm altele, care au 
legătură cu discursul beletristic, adică au o mai evidentă 
expresivitate estetico-poetică. 

Epitetul este prezent la tot pasul, în diversele lui 
variante. Efecte poetice au însă acele epitete cu caracter 
plasticizator şi acelea care exprimă reacțiile emotive ale 
scriitorului, din categoria invectivelor, a apostrofelor. (Ex.: 
advocaţii sint elementele cele mai stricate din lume, discuţiile 
din parlament au caracterul de cîrciocuri,...de vorbe înşirate şi 
fire încurcate; politicienii sînt capete deşarte; biserici de 
urdă; arhiereu şolduros; sau într-un text figurat, referitor la 
rolul şcolii de a selecta valorile de nonvalori, citim: ...este 
grădinarul dator a plivi buruienile cele rele dimprejurul 
plantelor celor roditoare cari sînt în pericol de-a se-neca? 
Desigur că da — scrie mai departe Eminescu — pentru că el nu 
suscită supărare nimănui, dar asemenea livezi îmburuienate, 
unde planta roditoare e înecată prin concurența buruienilor 
rele, se găsesc pe toate terenele; un ziar reproduce cu o 
cuvioasă şi Smerită mutră de vulpe toate inspirațiunile 
superficiale). 

Deseori, publicistul foloseşte comparaţia (simplă sau 
dezvoltată), pentru a concretiza (plasticiza) abstracţiunile, 
sensibilizându-le. Ex. : Nu tăgăduim că o picătură de silă în 
dreptul limpede al Moldovei îl întunecă, precum o picătură de 
sînge întunecă  limpezimea unui izvor; Cu un cuvint, 
amăgitoarea glorie, vorbele mari la cari  aplaudă 
necunoscătoarea mulțime se imflaseră ca rîul de munte...; 
existența noastră, de astă dată, atirnind ca frunza pe apă, ar fi 
din nou pusă în cestiune, comentând proverbul calul de dar nu 
se caută la măsele, Eminescu scrie: lată dar calul de dar 


costindu-ne într-o singură noapte douăsprezece sau 
treisprezece milioane, căci, departe de a fi un cal de dar, e 
asemenea calului pierzător pe care Ulis l-a introdus 
înlăuntrul Troiei pentru a aduce asupră-i dezordine şi ruină. 
(E vorba despre scăderea cursului rublelor ruseşti şi de 
impunerea acestui curs); Precum un maistru mustră pe-o 
calfă rău nărăvită, astfel dl. Gambetta a mustrat pe viitorul 
prezident al republicei de lîngă Dîmbovița, spunindu-i verde că 
ținta omenirii nu este a juca căzăceşte cu cazacu.; Şi acum, 
cînd e la adecă, cînd s-ar fi căzut ca bugetul să fie de mult 
discutat şi votat, articolele bugetului zboară şi sfiriie unul 
după altul ca spițele de la roată sau de la virtelniță. (Şi foarte 
multe altele se mai pot cita). 

Cu aceeaşi intenționalitate de concretizare a unor 
abstracțiuni, publicistul recurge la imagini plasticizante, care 
sunt, de fapt, nişte metafore dezvoltate, descriptive, de 
asemenea, cu efecte sensibilizatoare. Spre exemplu, perenitatea 
spiritualității româneşti, în condiții vitrege, este exprimată, 
poetic, printr-un lanţ de metafore: Vijelia mugeşte împrejurul 
stîncei care cu nepăsare ține capul sus, disprețuind sforțurile 
ei zadarnice. Norii se risipesc, stînca a rămas neclintită la 
locul ei, tot cu fruntea sus; iată viața naționalității române din 
vremuri uitate. (Opere, X, p. 407). Alte exemple: ...la noi statul 
e spitalul general pentru neputincioşii cu duhul şi cu munca. În 
categoria metaforelor ample, descriptive, cu rolul de a 
accesibiliza noţiuni, se înscriu şi cele referitoare la noțiunile de 
stat şi muncă. În acest sens, se întâlnesc metafore precum: 
statul... copac din pădure, organism (Opere, XII, p. 161), 
statul-stup cu matcă; roi; statul-termitieră, care izvorăsc din 
concepția organicistică a publicistului. Foarte multe metafore 
se află intercalate în desfăşurarea unui enunţ, alături de alte 
elemente de figuraţie poetică, încât funcţia lor expresiv-poetică 
e limitată strict la micro-contextul în care apar. Enunţurile — 
simple, dezvoltate — capătă, astfel, un aspect stilistic mozaical, 


care duce cititorul din surpriză în surpriză. Noţiunea de 
societate e concretizată prin imaginea piramidei — o metaforă: 
... 0 societate bine construită şi sănătoasă cată să aibă forma 
unei piramide. O lopată de grîu aruncată în vînt, cînd recade 
la pămînt, ia această formă, cea mai sigură pentru durata ei. 
Dacă ar lua forma unui cub sau al unui cilindru ar cădea la 
cea întăi suflare de vint. Astfel e şi cu un popor, cu un stat. 
(Opere, XIII, p. 170); ierarhia muncii se constituie, prin chiar 
natura ei, în piramidă. (Ibidem). 

Publicistica eminesciană e predominant polemică. 
Demersul polemic impune, în mod firesc, gazetarului anumite 
tipuri de organizare a textului. Frecvent, articolul polemic al lui 
Eminescu este fie în totalitate, fie în anumitele lui părți, un 
pamflet, în care atitudinea critică se revarsă, prin procedeele 
specifice ale acestei specii, în cascade de ironii, în sarcasm şi 
în şarja verbală violentă. Efectele acestui tip de text publicistic 
sunt nu numai vitriolante, în plan social-politic, dar şi deosebit 
de vii, atractive, la lectură, datorită inventivităţii organizării 
enunţurilor, datorită tonului lor şi a procedeelor de limbaj. 
Am avut prilejul să constatăm toate acestea, când s-a discutat, 
printre altele, şi expresivitatea „portretelor” întâlnite în 
publicistica scriitorului. 

Arta de polemist a lui Eminescu constă în folosirea de 
diverse procedee, de la figurile repetiţiei, interogaţiilor 
retorice, a exclamațţiilor, a dialogismului, până la cele ale 
ambiguităţii (suspensie, elipsă, comparație, metaforă, 
alegorie, oximoron, paradox, antiteză, inversiune etc.), toate 
conturând dimensiunea  expresiv-poetică a textelor, în 
interacțiune cu fundalul preponderent al limbajului referențial, 
strict denotativ. 

Iată, spre exemplu, articolul [Ciudază e pretențiunea... ], 
care, în întregime, are aspectul unui pamflet împotriva presei 
guvernamentale, care pretindea că opoziţia să fie „politicoasă” 
cu gentlemanii din Cameră, din minister, din demnităţile 


responsabile ale ţării. Întregul articol se structurează pe o 
expresie care se repetă sistematic, pe parcurs, devenind un fel 
de laitmotiv sarcastic. Repetiţia constă în enunţul: şi noi să 
fim politicoşi, plasat, de fiecare dată, după formularea câte unei 
anomalii sociale, politice, morale etc. (Vezi Opere, X. p. 116- 
118). Cităm un fragment din articolul [Astăzi se deschide 
adunarea... ], care este un pamflet cum numai pana lui Tudor 
Arghezi, mai târziu, va stigmatiza unele aspecte ale vieții 
sociale interbelice. În textul lui Eminescu se întâlnesc repetări 
de cuvinte (pronume, verbe), invective, multe verbe la 
imperativ, insinuarea, metafora, toate impresionând puternic 
prin tonalitatea ridicată a indignării şi revoltei scriitorului față 
de clasa politică din epocă: 

Mergeţi dar înainte pe această cale şi cădeţi în 
prăpastia ce vă aşteaptă, nulităţi pe cari poporul românesc, 
pentru ruşinea lui, v-a suferit atit de mult la cirmă. Votaţi cu 
amîndouă mîinile, după obicei, oricind va clipi din ochi 
bătrînul fanariot care vă hrăneşte şi fără de care ați fi rămas 
în întunericul cafenelelor şi al tavernelor de jocuri oprite. 
Adunaţi-vă în capiştea minciunii, ascultați pe preotul 
minciunii, nesfinţiți cu suflarea voastră necurată acea culme 
pe care părinții noştri legiuiau înțelepțeşte şi păstrau avutul 
țărei cu şapte noduri. 

Prin fuga voastră de muncă aţi desființat statul şi aţi 
dat țara pradă urelor de partid, pentru ca voi să puteţi avea 
rînd la Vodă, voi cari altfel nu sînteţi vrednici să călcaţi pe 
pămînt. Prin instinctele voastre de neorinduială veți desfiinţa 
armata! Împinşi de cumplita voastră frică de justiția ordinară, 
veți desființa justiția. 

Organul fanariot coprinde deja articole din care se 
vede că voieşte înlocuirea oştirii prin gardă, prin nişte bieți 
oameni cu griji şi familii, luaţi de la ocupațiile lor pentru a fi 
conduşi la vicleim de toți crăcănaţii şi cocoşaţii din ţara 
românească. (Opere, X, p. 114). Această mostră de pamflet 


vizează, de fapt, pe liberalii lui C. A. Rosetti, dar, în general, 
are în obiectiv şi demagogia politicianismului din epocă. Dar şi 
din acest exemplu se poate vedea că Eminescu se situează 
deasupra timpului. 

Reproducem, în continuare, un fragment dintr-un alt 
articol (o cronică dramatică la un spectacol cu o piesă a lui Fr. 
Dame, la care ne-am mai referit), tot cu aspect de text 
pamfletar, în care ironia scriitorului se exprimă prin figuri ale 
repetiției, precum concatenaţia şi anadiploza: 

Dar fiindcă România merge totdeauna în fruntea 
civilizației, fiindcă unitatea Germaniei şi a Italiei nu-i nimic 
mai mult decit simpla imitare după unitatea noastră, revoluția 
franceză imitaţia revoluţiei lui Horia, constituția franceză o 
imitație a constituției noastre, Goethe ciracul lui Văcărescu, 
Thiers un clişeu al d-lui C. A. Rosetti şi Gambita îngînarea vie 
[a] d-lui Fleva; de aceea România trăieşte în veacul cel mai 
îndepărtat, în veacul de apoi spre venirea lui Anti-Christ. 
Cuvintele însemnează astăzi tocmai contrariul de ce însemnau 
odată, cel nebun trece de cuminte şi cel cuminte se ia drept 
nebun, cel învăţat trece drept carne cu ochi şi vice-versa, 
autorii trec drept plagiatori şi plagiatorii drept autori, cel 
cinstit hoț şi hoţul cinstit, averea trece furt, furtul drept avere. 
(Opere, X, p.6) 

În prima parte a fragmentului, se foloseşte o 
concatenatie, figură care constă în a înlănţui membrele unei 
perioade prin unele cuvinte împrumutate unui membru 
precedent ( imitare ), cu alte cuvinte, un fel de gradaţie, în care 
un cuvânt se repetă de la un membru la cel următor. În partea a 
doua, întâlnim o anadiploză, figură de repetiție, asemănătoare 
cu concatenaţia. Reduplicarea constă în repetarea unui cuvânt 
sau grup de cuvinte din finalul unei unități sintactice imediat la 
începutul unității sintactice următoare: ...X/X... (Vezi Gh. N. 
Dragomirescu, Op. cit., p. 35). Efectul unor asemenea figuri 
este sensibilizator, captează atenţia şi încântă spiritul. 


Mai rar, se întâlnesc, în manuscrise mai ales, texte-eseu, 
pe anumite teme, în care limbajul se caracterizează printr-o 
libertate deplină de alegere a materialului lingvistic. În ms. 
2257, f. 50-51, se interferează diferite procedee: formula 
lapidară a maximei, interogaţia retorică, exclamațţia, 
epitetul (în cumul), comparaţia, metafora, formula 
matematică,  enunţurile  referenţiale specifice stilului 
ştiinţific, expresia orală populară, evidenţierea unor cuvinte 
prin litere cursive, referirile la mitologie. Reproducem partea 
a doua a acestui text, care este un eseu cu punctul de pornire în 
expresia metaforică populară Cumpăna dreptății. 

Mintea dreaptă, simplă, senină însă a făcut din dreptate 
o cumpănă. Cumpăna dreptăţii! Şi ce e dreptatea decit 
menținerea dreptului? Şi ce e dreptul decit echilibrul. 
Cumpănă şi drept, amindouă echilibre — una a materiei, alta a 
spiritului. 

Dreptul e adevăr — virtutea e adevăr, nu cel relativ care 
constată cum este, ci cel absolut, care este. Adevăr, drept, 
virtute, toate trei sunt aşa de gemene încit ai crede că-s una. 

Pe cit de adinc a căzut diamantul în mare, pe atita 
trebuie scos şi virtutea e un diamant ce trebuie să-l scoţi. 

Dar afară de echilibru, mai trebuie ceva. Drept şi 
datorie sunt aşa de naturale şi aşa de bine înțelese, încit ele 
sunt egale cu nimica, sunt etice imposibile. —A şi +A sînt nula; 
de nu nula absolută, dar nula termometrului, cînd nu e nici un 
grad de frig, nici unul de căldură şi, cu toate acestea, acest 
negrad totuşi e un grad al temperamentului ca atare. Ce e dar 
averea noastră care trece asupra bilanţului, asupra acelei 
averi, cu care avem să ne plătim creditul? Care-i decit virtutea. 

A răsturna Susul în jos e tot aşa de nedrept ca şi a pune 
josul în sus, decit a legitima nedreptatea trecutului, repetind-o 
numai în direcțiunea opusă. Pentru că direcţiunea opusă unui 
rău poate să fie prea bine iar un rău, cum că o corabie ce se 
fereşte de Scylla, luînd direcțiunea opusă, se-ne[a]că-n 


Charybde. Care e binele? Se-nţelege de sine că nici una, nici 
alta, ci între ele amindouă mergînd, scapi de ele amindouă. 

Echilibrul în stat e ca sănătatea în corp. 

De ce Christos e aşa de mare? Pentru că prin iubire el 
a făcut cearta între voințe imposibilă. Cînd iubirea este, şi ea 
este numai cînd e reciprocă şi reciprocă absolut, va să zică 
universală, cînd iubirea e, cearta e cu neputinţă, ea nu e decit 
cauza unei iubiri preînnoite şi mai adinci încă de cum 
fuse-nainte. 

Omul ca atare e al Omeniei,; însă în arătarea lui 
definită, mărginită, el aparține unei părți a omenirei, care, 
vrînd să-şi împlinească misiunea în lume, el e îndătorat de a-şi 
depune puterile sale pentru împlinirea acelei misiuni. 
Omenirea considerată ca un corp... (Apud, vol. Eminescu. 
Sens, timp şi devenire istorică, laşi, Universitatea Al. I. Cuza, 
1988, p. 529). 

Fragmentul citat este, cum spuneam, un eseu pe o temă 
privită dintr-o perspectivă filosofică şi textualizată în stil 
publicistic, care are un colorit mozaical, pentru că interferează 
procedee din diferite stiluri funcționale, preponderente 
(fundalul) fiind cele specifice stilului referențial-ştiințific, dar 
pigmentate cu destule mărci ale stilului beletristic. De aceea, 
textul este nu numai incitant ideatic, având ca funcţie conativă 
punerea în stare de efervescenţă a reflexivității receptorului, ci 
şi emoționant, prin sensibilizarea reflecțiilor, cu ajutorul 
procedeelor de construire a comunicărilor scrise (discursul 
dialogal, cu interogaţii şi exclamaţii) şi al procedeelor de 
figurare estetico-poetice. Textul ar reprezenta o variantă a 
speciei eseu şi anume, eseul beletristic, cultivat, mai târziu, în 
literatura noastră, de mai mulţi scriitori, a se vedea, spre 
exemplu, Pseudokinegetikos, de Al. Odobescu, şi, aproape de 
zilele noastre, eseurile excepționale ca ideaţie şi limbaj ale lui 
Constantin Noica, cel din Cuvînt împreună despre rostirea 
românească. 


Dar în publicistica lui Eminescu se întâlnesc şi pasaje 
autentic lirice, care pot fi considerate miero-texte poetice. 
Asemenea pasaje apar în acele articole polemice în care se 
discută probleme dramatice din istoria naţională şi deosebit de 
sensibile pentru poporul român. Un exemplu: articolul [Pe 
arborul tăcerii...], în care se polemizează cu unele organe de 
presă pe tema integrităţii teritoriale a ţării. În incandescenţa 
polemici, Eminescu strecoară şi un pasaj liric, cu vădită 
expresivitate poetică: 

Deci Basarabia s-a dus de unde nu se va mai întoarce, 
în sînul negrei străinătăți. În zadar moldovanul va mai privi în 
zile senine din virful Ceahlăului în zarea depărtată Ismailul, 
Cahulul, Bolgradul şi țţărmii Mării Nagre, în zadar va vedea 
departe, ca margine a orizontului său, Cetatea Albă şi Chilia; 
ceea ce va vedea din punctul în care Alexandru Voievod cel 
Bun va fi rotit ochii pentru a-şi măsura țara cu agerimea lor, 
ceea ce va vedea va fi pămînt înstrăinat. În zadar îşi va aduce 
aminte omul cunoscător de cele trecute, cum că, tari ori slabi, 
în trecut nu S-a găsit unul dintre noi care să consfințească 
pierderea pămîntului sfint al patriei, astăzi va găsi sute de 
oameni, aleşi în Sfatul ţării, care au căutat zile întregi formula 
ca să scape de acel pămînt, căutînd a marca cu fraze patriotice 
lipsa lor de statornicie şi de bărbăţie, lipsa lor de adevărat şi 
energic patriotism. ( Opere, X, p.133 ) Fragmentul reprodus 
are substanța lirică a unei elegii (în proză), în care simțim 
durerea lui Eminescu pricinuită de sfârtecarea teritoriului 
strămoşesc al românilor, sentiment exprimat printr-un limbaj 
evocator, ritmat de repetarea expresiei adverbiale în zadar, de o 
evidentă expresivitate poetică în contextul liric în care apare. 

Mai reproducem un fragment dintr-un articol 
[Pierderea lui Constantin Negri] dominat de un vibrant 
lirism: 

Soarele frumos de toamnă care a luminat sărbarea de 
tînguire pentru pămîntul nostru şi pentru amintirea lui Grigore 


Vodă, acelaşi soare au luminat, în alt colț al stăvechei 
Moldove, ducerea la mormint a rămăşițelor unuia din cei mai 
mari, mai iubiţi fii ai poporului românesc. Poet şi prozaist 
eminent, patriot bun cu inimă dreaptă şi fără patimă, şi cel mai 
distins diplomat al ţărilor româneşti, Constantin Negri trăia 
retras în tirguşorul Ocnei în reamintirea unei vieți bogate, 
închinate întreagă acestui popor, acestei ţări. Dar se vede că 
deodată cu toamna anului acestuia a fost scris să vie şi toamna 
acestei vieți iubite, căci acelaşi soare care a luminat bustul de 
marmură a lui Grigore Vodă au înconjurat cu razele sale 
fruntea înmărmurită a lui Constantin Negri şi mormîntul său, 
deschis să-l primească. Astfel pămîntul românesc primeşte în 
brațele sale pe copiii săi adormiți cu aceeaşi blindeţe ca sînul 
mamei, el, în care zac comorile trecutului nostru, îşi adaogă 
cite o nouă comoară; şi astfel ni se face mai scump, tot mai 
scump. Dormi dulce în pămîntul din care te-ai născut, pe care 
l-ai iubit, pe care l-ai apărat viaţa toată şi fie-ţi țăriîna uşoară 
şi reamintirea vecinică. ( Opere, IX, p. 221 ). 

Textul ilustrează specia numită necrolog şi a fost scris 
cu prilejul decesului scriitorului Constantin Negri (la 29 
septembrie 1876). El are toate mărcile stilistice ale unui text 
beletristic, tonalitatea afectivă generală fiind una admirativă, 
ceea ce îl apropie mult de caracteristicile unui panegiric. Nu e 
o înregistrare prozaică a unor merite, ca într-un necrolog 
obişnuit, ci un elogiu al unei personalități şi, totodată, al 
pământului românesc care a născut-o. 


Din cele spuse până acum, susținute cu citate 
reprezentative, despre publicistica lui Eminescu, se impune, în 
încheiere, afirmația că ea are şi o incontestabilă valoare 
literară, şi nu numai una documentară, cum au afirmat unii 
exegeți ai operei scriitorului, ca, spre exemplu, Rosa del Conte, 
care, concentrându-şi în mod deosebit atenția asupra poeziei 
eminesciene, a elaborat, totuşi, unul dintre cele mai profunde şi 


documentate studii despre poet (Eminescu sau despre 
Absolut). Eminescu şi-a dovedit marele său geniu literar, şi în 
domeniul publicisticii. lată ce scrie G. Călinescu despre 
publicistica scriitorului, cu referire specială la arta polemistului 
Eminescu, mânuită cu mare plastică verbală: Valoarea literară 
a acestor articole stă întîi de toate în chipul sfătos de a traduce 
fără multe neologisme, într-o limbă la îndemina toturor, marile 
abstracții. Darul acesta îl avea Maiorescu. Însă Eminescu îl 
depăşeşte în partea formală cu mult. El coboară pină la vorba 
sătească şi la proverb, scoate pilde, face figuri cu o siguranță 
uimitoare. Niciodată nu s-au exprimat la noi idei generale 
cititorului de gazetă într-un chip care să dea fiecăruia iluzia că 
pricepe. ( Apud D. Vatamaniuc, în Comentarii, din Eminescu, 
Opere, X, p. 471 ). 

Prin urmare este identic cu sine: cugetător, poet genial, 
artist desăvârşit al cuvântului, în toate compartimentele creației 
sale. 


IX. Cu privire la paternitatea eminesciană a 
textului | Se poate pune întrebarea... ] 


În monumentala ediție a operei lui Mihai Eminescu, 
inaugurată, cum prea bine se ştie, de Perpessicius şi desăvârşită 
(în şaisprezece volume masive) de un colectiv de cercetători de 
la Muzeul Literaturii Române (responsabilitatea secțiunii de 
publicistică, a stabilirii paternităţii textelor şi a redactării 
comentariilor revenindu-i lui Dimitrie Vatamaniuc, iar aceea a 
problemelor filologice ale ediției lui Petru Creţia ), se include, 
în volumul X, şi articolul [Se poate pune întrebarea... ], ca text 
cu paternitate incertă. Acest articol a fost publicat în România 
liberă, XIII, nr. 13/25 ianuarie 1889, p.l şi reprodus în La 
liberte roumaine, III, nr. 10, 14/26 ianuarie 1889, p. 1. 

În urma alegerilor generale din octombrie 1888, deşi 
conservatorii îşi consolidează poziția, nu pot alcătui un guvern 
monocolor, astfel încât se ajunge la o formulă de guvern 
eterogen, al cărui preşedinte era Theodor Rosetti, iar printre 
membri se aflau un număr de junimişti conservatori (P. P. Carp, 
T. Maiorescu, Al. Marghiloman etc.), iar la Ministerul de 
Justiţie, liberalul G. Vernescu. România liberă, organ junimist, 
îl atacă, în articolul în discuție, pe G. Vernescu, punând 
problema viabilităţii unui guvern cu un liberal la Justiţie, 
instituție chemată să asigure o campamia împotriva corupției, 
în care, după junimişti, erau antrenați roşii (cum erau numiţi 
liberalii de către adversarii lor politici). 

Pentru ca cititorul să poată urmări demonstrația privind 
paternitatea articolului în discuţie, îl reproducem, integral, 
atrăgându-i atenția că cifrele 1 şi 2 şi literele (cursive) 
interpolate în anumite locuri ale textului, puse în paranteze 
drepte | ], marchează elementele construcției argumentaţiei în 
ansamblul ei, de care ne vom folosi, alături de alte probe, 
pentru soluţia susținută de noi. 


| Se poate pune întrebarea... ] 


[I] Se poate pune întrebarea dacă împrejurările 
actuale şi cu grupările existente ale partidelor politice din 
țară va fi sau nu cu putință ca guvernul să izbutească pe 
deplin în realizarea programului său de reforme, dînd ţărei 
toate îmbunătățirile pe care timpul şi situațiunea poporului o 
reclamă. [a] E adevărat că în anul în care a espirat ţara a 
trecut prin o criză politică a cărei însemnătate şi a cărei 
rezultate probabile nu se pot apreţia de pe acum şi imediat, 
[b] dar pe de altă parte nu se poate tăgădui că acea criză stă 
într-o strînsă legătură cu soarta politică şi socială a ţării, şi 
din ea trebuie să răsară soluţiunile normale ale problemelor 
politice pe cari reforma ni le impune. E deci cestiunea dacă 
ne Sflăm în adevăr în preziua unor evenimente care să decidă 
în mod hotăritor pozițiunea ţării ca Stat civilizat şi 
constituţional, întemeiat pe cerinţele dreptului modern şi a 
exigențelor prezentului, dacă avem încă puterea de-a întări şi 
îmbunătăți situațiunea dinlăuntru prin reforme înțelepte şi 
măsuri corespunzătoare cu ele, dacă avem voința de a 
continua în interesul bine înţeles al ţării programul politic 
inaugurat în martie anul trecut, sau dacă din nou tendinţele 
adverse ale grupurilor politice cu aspiraţiuni învechite şi 
egoismul glacial al ambiţioşilor politici vor ridica piedici în 
calea dezvoltării naţionale. [c] Prezumţiunea [c1] care admite 
posibilitatea introducerii reformelor presupune însă ca 
condiție neapărată ca, din lupta parlamentară ce va încinge 
între grupurile politice actuale, guvernul din martie să iasă 
nu numai în formă, ci şi în esență în ce priveşte spiritul 
politicii sale, c-o victorie deplină asupra adversarilor; [c2] iar 
prezumțiunea a doua, adică crearea de piedice în contra 
realisărei programului de reforme s-ar ivi desigur în cazul 
cînd unele din elementele politice cari participă la putere n- 
ar vedea în sacrificiele pe cari guvernul din martie le-au 


făcut pentru a ajunge la o înțelegere decît un semn de 
slăbiciune sau de înclinare de a renunța la realizarea 
programei atît în ce priveşte forma cît şi spiritul ei. 

[d] Rezervele pe cari guvernul din martie le-a stabilit 
pentru ca o înțelegere să fie cu putință au fost în privire 
formală întîi că nu se renunţa la nici unul din membrii 
cabinetului cari ar fi colaborat la proiectele de reformă, iar 
în privire materială declarațiune, asemenea francă, că nu se 
renunţă la nici unul din proiectele de reformă. Pe baza 
acestei convenţiuni S-au format deci pîn-acum majoritatea 
parlamentară şi tot pe această temelie ar fi de dorit ca să 
rămiie şi în viitor. 

[e] Zicem că aceasta e de dorit, dar vine întrebarea: 
oare această majoritate va persista să existe şi atunci cînd i s- 
ar zice că cabinetul are o altă misiune mai generoasă decit 
aceea de-a servi de unealtă în desfăşurarea egoistă şi 
unilaterală a manoperelor de partid şi de-a păstra intrigilor 
politice caracterul veninos şi vendicativ care îl au azi? 
Această întrebare e întemeiată şi ar fi o credulitate prea mare 
şi un optimism exagerat dacă am admite că guvernul nu va fi 
nicicînd pus în necesitatea de a-şi arăta nemulțumirea față 
cu maşinațiunile unor pretinşi amici politici. 

[f] Dintre proiectele propuse se înţelege că primează 
cele privitoare la cestiunea agrară şi că merită preferență şi 
întiietate în şirul discuțiunilor parlamentare. Dar o cestiune 
de o importanță, de nu egală cel puţin coordonată celei de 
mai Sus, este a reformei organizaţiei judecătoreşti prin 
admiterea măcar parțială a inamovibilităţii. În această 
privinţă însă S-a întîmplat ceea ce Victor Hugo propunea 
pentru aducerea în lume a păcii universale. Amic al păcii şi 
amic al celor ce propaga formarea unei legi universale 
pentru a eterniza pacea, el zise: doresc pacea universală care 
să-mpace toate interesele. Cam astfel, înainte de a se fi votat 
legea inamovibilității, s-a întîmplat remanieri în personalul 


magistraturii cari seamănă cu mijlocul propus de Victor 
Hugo pentru întemeierea păcii universale. Dar să sperăm că, 
pe viitor cel puţin şi sub domnia unei noi legi, va înceta 
obiceiul de-a numi sau demite magistrați numai pe motivul 
strîmt că ar fi avut alte convincţiuni politice, căci toate 
considerațiunile de partid şi personale ar trebui cu 
desăvirşire înlăturate cînd e vorba de numiri în magistratură, 
unde numai interesul unei dreptăţi impersonale caută să 
decidă. [g] În discordanță cu misiunea ce-a fost încredințată 
cabinetului, care a fost o misiune de împăcare, vedem 
răsărind din nou pe orizon pericolul unor procese de 
răzbunare politică ca cel privitor la dezordinile comise la 
unele redacțiuni şi în sfîrşit ca procesul pe care unele 
elemente voiesc să-l facă fostului cabinet Brătianu. E evident 
că asemenea lucruri Sînt cu totul contrarie rolului de 
împăcare cu care coroana însărcinase cabinetul şi că toate 
acestea nu pot decît să alimenteze şi mai mult urele şi 
răzbunările politice, căci în privinţa acestui rol d. ministru de 
externe s-a exprimat încă din martie în numele noului 
cabinet. 

„Garanţie de impunitate pentru guvernul trecut? Noi 
în această privinţă — şi această declaraţiune o fac în numele 
întregului guvern — credem şi nu ne vom depărta niciodată de 
această credință, că în politică greşalele se îndreptează, dar 
nu se răzbună. Dacă dv. credeți că în țara aceasta la fiecare 
răsturnare de guvern să se ajungă la răzbunare şi pedeapsă, 
dacă credeţi că pentru fiecare greşeală politică să fie, în 
afară de răspunderea morală, în afară de pierderea puterii, şi 
o răspundere care atrage după sine pedeapsa, dacă dv. voiţi 
să aruncați țara într-o confuzie şi convulsiune nepomenite, 
declar că nu noi ne vom preta la un asemenea joc.” (Era 
nouă, p.291 ). 


[2] Toate aceste împrejurări izolate una de alta, par a 
nu avea însemnătate, însă luate la un loc, ele întăresc 
presupunerea că se pregătesc diferite expediente, îndreptate 
contra cabinetului, şi în adevăr înţelegerea stabilită cu atita 
greutate ar fi pusă în cestiune şi S-ar decide definitiv 
întrebarea dacă ţara mai e în stare ca, sub conducerea unor 
oameni încercaţi şi dezinteresaţi, să se dezvolte înainte, sau 
dacă în locul erei nouă de reforme administrative, sociale şi 
financiare, o să revie timpul de neomenoasă exploatare şi de 
vînătoare de funcțiuni pe care l-am avut de curînd. Mult n-ar 
dura o asemenea reacțiune, dar în orice caz, în timpuri în 
care ţara are nevoie de o conducere serioasă pentru 
garantarea siguranței sale o asemenea reacțiune ar fi o 
nenorocire. 

[13 ianuarie 1889] 

[Apud M. Eminescu, Opere, vol. X, Editura Academiei 
(Ediţie critică întemeiată de Perpessicius), Bucureşti, pp. 685- 
686] 


În comentariile sale (de la paginile 708-709, din vol X), 
Dimitrie  Vatamaniuc, temeinic documentat,  sintetizând 
aspectele ridicate de stabilirea paternității textului reprodus mai 
sus, conchide că argumentele în sprijinul paternității lui 
Eminescu pot fi categorisite în: I. Argumente de conjunctură 
(politică); II. Argumente de ordin intertextual (cum ar fi, 
spre exemplu, unele citate întâlnite şi în alte texte ale 
poetului ); III. Argumente privind fondul problemelor puse 
în discuţie; IV. Argumente relevatorii de ordin stilistic. 
Despre ultimele două feluri de argumente, cercetătorul scrie: 
Dar tocmai acestea ne lipsesc ( p.709). Anticipând, noi vom 
arăta că aceste argumente nu lipsesc, dimpotrivă, ele există şi 
pledează în sprijinul paternității eminesciene. 

Dar să luăm, pe rând, discutarea celor patru categorii de 
argumente. 


I. Argumentele de conjunctură politică, ar pleda, 
aparent, crede Dumitrie Vatamaniuc, pentru paternitatea 
eminesciană. Scepticismul comentatorului, motivabil într-o 
anumită măsură, s-ar datora faptului că Th. Rosetti şi P. P. 
Carp, pentru a evita fisurarea şi, eventual, căderea guvernului, 
în urma articolului apărut în România liberă, l-au indicat pe 
Eminescu ca autor al articolului. P. P. Carp îşi asigură schiar 
coechipierii guvernamentali că-l va dezavua pe poet, ceea ce a 
şi făcut, de altfel, în numărul viitor al României libere ( 14/26 
ianuarie, p.l ), scriind, printre altele: Declarăm că nu avem 
nici o solidaritate cu părerea individuală a autorului acestui 
articol. Unele ziare din epocă consideră această dezavuare ca o 
scuză care nu poate convinge pe nimeni. (Dimineaţa, II, 1889, 
nr. 240, 15/27 ianuarie, p. 2 ). 

Alţii, implicaţi în tenebroasele activități politicianiste de 
culise, precum M. Brăneanu, redactor la România liberă, pune, 
de asemenea, pe seama lui Eminescu, articolul cu pricina 
invocând, cu o anume perfidie, ca motiv, semnele de 
nervozitate şi excitare suspectă de care af fi fost stăpânit 
Eminescu, înainte de nebunie, dar acelaşi M. Brăncanu este 
incriminat de presă ( Telegraful român ) că el ar fi autorul 
articolului, dictat de ministrul Al. Marghiloman. După cum se 
vede, argumentele de conjuctură politică sunt destul de 
încurcate, dar ele pun, totuşi, în lumină, sciziunea dintre 
Junimişti şi conservatori, aspect al politicianismului vremii, de 
care Eminescu se scârbise. Nu trebuie neglijat însă un lucru, 
care, la prima vedere, ar părea un element lipsit de semnificație 
şi anume, declarația lui P. P. Carp că nu avem nici o 
solidaritate cu părerea individuală a autorului acestui articol. 
Afirmația aceasta, nu e una de conjuctură. Ea scoate în 
evidenţă independenţa de gândire şi comportament politic a 
lui Eminescu, de mai multe ori manifestată, în chiar peginile 
Timpului, organul de presă al conservatorilor. Această 
independenţă în aprecierea situaţiei sociale şi politice din ţară 


constituie, după opinia noastră, un prim argument serios, care 
pledează pentru ideea că Eminescu este adevăratul autor al 
articolului. 

II. Argumentul de natură intertextualistă constă în 
referirea la opinia lui Victor Hugo privind instaurarea păcii 
universale, citată de Eminescu şi în editorialul [Friguri de 
reforme...] şi publicat în 17 septembrie 1882: Victor Hugo 
propune pacea eternă — scria Eminescu atunci — cu condiția ca 
un ultim şi mare război să înlătureze toate nedreptăţile de pe 
pămînt. ( Opere, XIII, p. 190 ). În articolul din România liberă, 
în contextul discuţiei despre legea inamovibilităţii, autorul 
scrie: ...înginte de a se fi votat legea inamovibilității, s-a 
întîmplat remanieri în personalul magistraturii cari seamănă 
cu mijlocul propus de Victor Hugo pentru întemeierea păcii 
universale. Dimitrie Vatamaniuc spune că acest fapt, plasat de 
dânsul în zona coincidențelor, este singurul element care poate 
face legătura cu publicistica eminesciană. ( X, p. 709 ). Din 
fericire, nu-i „singurul”, cum deja am văzut, mai sus şi cum 
vom mai constata, în continuare. 

III. Argumentele privind fondul problemelor puse în 
discuţie. Ele sunt, integral, în sprijinul paternității eminesciene. 
În acest text, întâlnim, sintetic abordate, mai toate problemele 
social-politice care constituie obiectul publicisticii poetului din 
perioada colaborării la ziarul Timpul, şi nu numai. 

Problema agrară, mult dezbătută în polemicile cu 
liberalii, se atinge şi aici, când se pun în discuţie posibilităţile 
unui guvern pestrit ca orientare politică de a realiza proiectele 
unei reforme imperios necesare, când autorul scrie: Dintre 
proiectele propuse se înțelege că primează cele privitoare la 
cestiunea agrară şi că merită preferinţă şi întiietate în şirul 
discuțiunilor parlamentare. ( X, 685 ). 

Justiţia şi  inamovibilitatea magistraților, de 
asemenea aspecte prioritare ale publicisticii scriitorului de la 
Timpul, tratate în numeroase editoriale, uneori cu o virulență 


ieşită din comun, sunt menționate, chiar insistent, în articolul 
pe care îl analizăm: Dar o cestiune de o importanță, de nu 
egală cel puţin coordonată celei de mai sus (problema agrară, 
n. n. ) este a reformei organizaţiei judecătoreşti prin admiterea 
măcar parțială a inamovibilității. Şi autorul îşi dezvoltă ideea, 
în spiritul tezei sale, cu o consecvență susținută, potrivit căreia 
politica nu are a se amesteca în justiție, că într-un stat 
constituțional separarea puterilor (legislative, executive şi 
judecătoreşti) trebuie cu stricteţe respectată: Dar să sperăm că, 
pe viitor cel puţin şi sub domnia unei noi legi, va înceta 
obiceiul de-a numi sau demite magistrați numai pe motivul 
strimt că ar fi avind alte convincțiuni, căci toate 
consideraţiunile de partid şi personale ar trebui cu desăvirşire 
înlăturate cînd e vorba de numiri în magistratură, unde numai 
interesul unei dreptăți impersonale caută să decidă. (X, p.686). 
În legătură cu problemele menţionate, autorul articolului 
aduce, în treacăt, în discuție, problema liberalismului, a 
demagogiei politicienilor, a dezbinărilor şi intrigilor dintre 
facțiuni, tot atâtea laitmotive ale piblicisticii în stil polemic a 
poetului. lată un fragment, din textul în discuţie, care atinge şi 
aceste aspecte: oare această majoritate va persista să existe şi 
atunci cînd i s-ar zice că cabinetul are o altă misiune mai 
generoasă decit aceea de-a servi de unealtă în desfăşurarea 
egoistă şi unilaterală a manoperelor de partid şi de-a păstra 
intrigilor politice caracterul veninos şi vindicativ care îl au 
azi? Această întrebare e întemeiată şi ar fi o credulitate prea 
mare şi un optimism exagerat dacă am admite că guvernul nu 
va fi nicicind pus în necesitatea de a-şi arăta nemulțumirea 
faţă de maşinaţiunile unor pretinşi amici politici. ( X, 685 ). 
Apoi, o altă problemă întâlnită în mai multe editoriale 
din Timpul şi al căror autor sigur este Eminescu, este şi aceea a 
proceselor intentate de către politicienii ajunşi la putere 
fostelor guverne (ca răzbunare), chestiune atinsă şi în articolul 
a cărui paternitate este considerată ca incertă, unde citim: În 


discordanță cu misiunea ce-a fost încredințată cabinetului, 
care a fost o misiune de împăcare, vedem răsărind din nou pe 
orizon pericolul unor procese de răzbunare politică ca cel 
privitor la dezordinile comise la unele redacțiuni şi în sfirşit ca 
procesul pe care unele elemente voiesc să-l facă fostului 
cabinet Brătianu. (X, 686 ). 

Dar cea mai convingătoare probă din categoria fondului 
problemelor puse în discuţie, care pledează pentru paternitatea 
eminesciană, este teza lui Eminescu, dezbătută sistematic în 
publicistica sa social-politică şi anume, că reformele trebuie 
să ţină seama de particularităţile socio-economice, politice 
şi culturale ale organismului comunitar românesc (altfel 
spus, adaptarea raţională a formelor moderne la fondul 
autohton). lată cum se exprimă această teză, în articolul în 
discuţie, atunci când, în treacăt, se pomeneşte de criza politică 
prin care a tecut țara, în anii premergători lui 1889: nu se poate 
tăgădui că aceea criză stă într-o strinsă legătură cu soarta 
politică şi socială a ţării, şi din ea trebuia să răsară soluţiunile 
normale ale problemelor politice pe care reforma ni le impune. 
(X, 685). 

Credem că fondul problemelor puse în discuţie, în acest 
articol, discutat mai sus, constituie un alt argument 
convingător, care susține paternitatea lui Eminescu. 

Dar argumentelor menționate se adaugă elementele de 
ordin stilistic revelatoare pentru întreaga publicistică 
eminesciană ( fie ea poetică, fie ziaristică ). Ne vom opri 
asupra acestor elemente de o relevanță evidentă, în ordinea 
importanţei lor. 

Mai întâi, e necesară o precizare cu privire la conceptul 
de stil eminescian. În accepțiunea noastră, cum s-a văzut, acest 
concept are o sferă largă, cuprinzând viziunea filosofică, social 
politică şi culturală, modul specific de organizare a 
discursului, la nivel macrostructural (acela al textului ca întreg 
organic), tonalitatea emoţional - reflexivă în care este 


comunicat şi particularităţile de ordin tehnic, lingvistic, ale 
expresiei. Toate acestea alcătuiesc, în cazul operei lui 
Eminescu, un tot organic. Organicitatea operei eminesciene 
este prefigurată de aceste atribute ale stilului întâlnite în toate 
compartimentele operei sale: poezie, proză, publicistică, 
gândire filosofică, economică, social-politică şi culturală. 
IV. Argumentele de ordin stilistic 

În primul rând, trebuie remarcată atitudinea polemică, 
specific eminesciană, cu accente variind de la tonul incisiv, 
până la acela mai moderat şi liniştit, menţionat în planul 
insinuărilor. În articolul pe care îl analizăm, polemica este 
temperată, întemeiată aproape exclusiv pe bănuieli ( insinuări ), 
dar nu gratuite, ci bazate pe cunoaşterea faptelor politice 
petrecute la vedere, sau în culise, între grupările politice, sau 
persoane anume. Ceea ce caracterizează, în mod deosebit, 
modul de a polemiza al lui Eminescu, fapt vizibil în majoritatea 
publicisticii sale, este logica impecabilă a argumentaţiei, 
expresie a capacităţii sale ieşite din comun de a reflecta şi a 
temeinicii lui pregătiri, în mai toate domeniile (filosofie, 
ştiinţă, istorie, filologie, politică, economie, literatură etc.). 
Această logică este evidentă şi în articolul [Se poate pune 
întrebarea... ]. Adoptând un stil colocvial (oral) — ca în multe 
din articolele sale — construcția textului (a argumentației) 
urmează tehnica socratică, a alternanţei dintre întrebări 
(retorice) şi răspunsuri (auctoriale), încât întregul text are 
aspectul unei comunicări problematizante şi de aceea este vie, 
antrenantă, cu un evident ritm interior, ideatic. Argumentaţia 
este strânsă, urmând cursul ascendent al ideilor, care merge din 
aproape în aproape, până la concluzia finală. Încercăm a ilustra 
aceste afirmaţii, marcând desfăşurarea textului polemic, 
folosindu-ne de cifrele şi literele incluse de noi în textul 
reprodus integral la începutul studiului nostru. 


1.Punerea problemei, sub forma unei interogații 
retorice (privind posibilitatea noului guvern de a realiza 
programul său de reforme): 

a). Formularea unor impedimente (criza politică 
anterioară). 

b). Formularea unor argumente atenuante (teza că 
reformele trebuie să țină seama de condiţiile specifice din ţară, 
apoi voinţa de a înfăptui şi evitarea „ambițiilor politice”). 

c). Prezumția unor alternative: cl) prima: victoria 
deplină asupra adversarilor politici; c2) a doua alternativă: 
eşuarea, prin piedicele puse de elementele politice care nu 
doresc reformele, nici în forma nici în spiritul lor) ; 

d). Condiția reuşitei (majoritatea parlamentară 
convenită ar trebui să rămiie şi în viitor ) ; 

e). Formularea unei alte întrebări ( retorice ) ( vizând 
contradicţiile de interese dintre facțiunile parlamentare, care ar 
putea contracara intenţiile de reformă: oare această majoritate 
va persista să existe...? ) ; 

f). Invocarea problemelor presante ce stau în faţa țării 
şi care ar trebui rezolvate numaidecât (cestiunea agrară şi 
aceea a reformei judecătoreşti, prin admiterea măcar parțială 
a inamovibilităţii >; 

g). Formularea din nou a pericolului destrămării 
convenției ( vedem răsărind din nou pe orizon pericolul unor 
procese de răzbunare politică...) ; 

2.Concluzia (adeverirea pericolelor ar compromite 
realizarea unor obiective politico-legislative prioritare, ceea ce 
ar fi o nenorocire pentru ţară ). 

Pentru argumentaţia riguroasă cu care Eminescu îşi 
construieşte articolele, a se vedea, printre multe altele, şi 
editorialul [În numărul nostru de vineri...], publicat în 
Timpul, III, nr. 39, 19 februarie 1878, p. 1-2 ( în Opere, X, 
paginile 441-482 ), elogiat de presa vremii pentru tăria de 


argumente şi logica înaltă ( România liberă, II, 1878, nr. 227, 
21 februarie, p. 3 ). 

Aceeaşi logică înaltă o întâlnim şi în comentarea 
situației politice care constituie tema articolului | Se poate 
pune întrebarea |]. 

În afara logicii argumentației, atribut esenţial al stilului 
polemic eminescian, în articolul | Se poate pune întrebarea |, 
se întâlnesc şi o parte din elementele stilistice revelatorii 
specific eminesciene. 

Menţionam, mai sus, oralitatea comunicării, 
prefigurată de modul organizării textului, ca un dialog cu 
cititorul; pus să participe activ la actul comunicării, prin 
anumite procedee, frecventă fiind utilzarea interogației 
retorice. Procedeul este aproape un loc comun, în publicistica 
lui Eminescu, întâlnit, adeseori, sub forma cumulului de 
interogații. Oricine deschizând, la întâmplare, marea ediție a 
OPERELOR eminesciene, poate găsi exemple în acest sens. 

Un alt element stilistic specific marelui publicist este 
configurația frazei, care, la Eminescu, aşa cum vedem şi în 
articolul pe care îl discutăm, ia forma unei construcţii sintactice 
arborescente, cu vizibile simetrii în dispunerea subordonatelor, 
ritmate în concordanță cu ritmica spontană a gândirii şi a 
patosului polemic. lată un exemplu din articolul ce ne 
interesează, direct, aici: E deci cestiunea dacă ne aflăm în 
adevăr în prezența unor evenimente care să decidă în mod 
hotăritor poziţiunea ţării ca stat civilizat şi constituțional, 
întemeiat pe cerințele dreptului modern şi a exigențelor 
prezentului, dacă avem încă puterea de-a întări şi îmbunătăți 
situațiunea  dinlăuntru prin reforme înțelepte şi măsuri 
corespunzătoare cu ele, dacă avem voința de a continua în 
interesul bine înţeles al ţării programul politic inaugurat în 
martie anul trecut, sau dacă din nou tendinţele adverse ale 
grupărilor politice cu aspiraţiuni învechite şi egoismul glacial 
al ambiţioşilor politici vor ridica piedici în calea dezvoltării 


naționale. ( X, p. 685 ). Asemenea fraze armonioase se 
întâlnesc, iarăşi, în multe alte editoriale ale poetului. Ne vom 
referi, doar, la un exemplu din articolul [ Trist este cînd o nație 
mică... |], în care efectele expresiei sunt date de folosirea 
iterativă a cuvântului trist: Trist este cînd o nație mică, în loc 
de a sta cuminte şi să tragă folos dintr-o situație pacinică 
garantată de toate puterile, îşi iese din minți şi sfişie ea însăşi 
tractatul ce-i asigură acea situație. Trist este cînd acea nație, 
săracă în bani, azvirle nebuneşte pe apa Dunării milioane 
pentru aventuri războinice; trist este cînd acea nație, săracă 
de braţe muncitoare şi bogată prea bogată, de guri flăminde, 
de speculanţi şi gheşefiari, îşi trimite zece mii de muncitori 
peste graniță să moară în ţară străină, de foc, de ger şi de 
foame, fără vreun folos, fără un anume scop decit, poate, a 
ajuta interesele unui element etnic duşman elementului ei 
naţional. Trist este pentru acea nație cind, netrăgind nici un 
folos din nebuneştele ei jertfe, nu poate barem să-şi mănție 
neatinsă întregimea pămîntului Sstrămoşesc şi, deşi biruitoare, 
este silită a ceda trei ținuturi unui puternic şi neîndurat aliat şi 
trebuie umilită să se supuie poruncei dinafară întru 
reorganizarea ei dinlăuntru. (Timpul, 28 septembrie 1878; în 
OPERE, X, p. 126-127). Aici este un cumul de fraze, alcătuite 
simetric, în ritmica ascendentă a patosului polemic, sincer trăit 
de poet, în contextul politic în care ruşii, „aliaţi”, în 1877, 
refuzau să părăsească ţara şi să renunţe la pretențiile lor 
absurde asupra Basarabiei, care ne-au şi luat-o, prin nedreptul 
Tratat de la Berlin. 

Pe linia oralităţii stilului, mai notăm folosirea unei 
expresii întâlnită şi în alte articole ale poetului, precum: Zicem 
că aceasta e de dorit, dar vine întrebarea. De menţionat sunt, 
apoi, unele cuvinte şi expresii mai dure la adresa opoziţiei 
liberale demagogice, precum: egoismul glacial al ambiţioşilor 
politici, desfăşurarea egoistă şi unilaterală a manoperelor de 
partid; caracterul veninos şi vendicativ al intrigilor politice; 


maşinațiunile unor pretinşi amici politici, vinătoarea de 
funcțiuni, se pregătesc diferite expediente, toate, folosite într-o 
formă sau alta, în alte articole ale poetului. 

E de consemnat, ca argument important, pentru 
susținerea paternității lui Eminescu, şi folosirea, în textul în 
cauză, a neologismului orizont, în forma orizon (vedem din 
nou pe orizon pericolul unor procese de răzbunare... ), întâlnit, 
cu efecte expresive remarcabile, în creaţia sa poetică. În 
Scrisoarea III, spre exemplu, în descrierea bătăliei de la 
Rovine, Eminescu scrie: Și ca nouri de aramă şi ca ropotul de 
grindini,/ Orizonu-ntunecindu-l, vin săgeți de pretutindeni,/ 
Vijiind ca vijelia şi ca plesnetul de ploaie.., iar în Luceafărul, 
cuvântul este folosit în strofa: Dar un luceafăr răsărit/ Din 
liniştea uitării,/ Dă orizon nemărginit/ Singurătății mării . S-ar 
putea invoca faptul că acest cuvânt circula în mediile 
publicisticii vremii, ceea ce poate fi adevărat, dar exemplele 
din creația poetică a lui Eminescu dovedesc că poetul 
manifesta o atracție deosebită pentru el, găsindu-l interesant, în 
forma în care îl foloseşte, pentru realizarea armoniei versurilor 
sale. 

În sfârşit, referirea la opinia lui Victor Hugo, despre care 
Dimitrie Vatamaniuc spune că ar fi un singur element care 
poate face legătura cu publicistica eminesciană, nu mai 
discutăm, fiind o probă evidentă, dar, în urma celor arătate pe 
parcursul demonstrației noastre privind fondul problematic pus 
în discuţie în articol şi elementele stilistice revelatorii, o 
considerăm doar unul din elementele care fac legătura cu 
publicistica eminesciană, probând, indiscutabil, că Eminescu 
este autorul editorialului [ Se poate pune întrebarea ]. În ceea 
ce ne priveşte, credem că problema paternității acestui text este 
convingător demonstrată şi, ca atare, discuția pe această temă 
poate fi considerată încheiată. 


X. În loc de concluzii 
Mihai Eminescu — peste timp 


S-au scurs, iată, peste o sută şi cincizeci de ani de la 
apariția pe  firmamentul culturii noastre a celei mai 
reprezentative personalități a spiritualității naţionale, poetul 
inegalabil, prozatorul cu subtile reverberații mito-filosofice, 
gânditorul profund despre problematica fundamentală a 
existenţei, patriotul adevărat, care s-a identificat, prin toate 
fibrele fiinţei sale, cu destinul poporului din care s-a ridicat şi 
publicistul fără odihnă, plin de nerv şi scânteietoare vervă 
polemică, Mihai Eminescu. Este personalitatea literară pe care 
românii de pretutindeni au datoria morală să o readucă în 
actualitate, să o cinstească şi să o omagieze, la scară națională, 
măcar de două ori pe an, cu prilejul datelor naşterii şi trecerii 
sale în universul de dincolo de percepțiile noastre limitate, 
pentru că ei, românii, se regăsesc aproape în fiecare cuvânt şi 
gând zămislit de marele poet. 

Aceasta cu atât mai mult, cu cât moştenirea culturală 
eminesciană pare a fi pusă, în anumite circumstanţe şi în unele 
laturi ale ei, sub semnul unor contestări mai mult sau mai puțin 
voalate, din ignoranță, oportunism sau rea credință. Dar aceasta 
pare a fi soarta marilor genii, deschizătoare de noi orizonturi în 
planul cunoaşterii de sine a umanității: să fie periodic 
reevaluate, cenzurate şi chiar sacrificate, în funcție de 
împrejurările istorice atât de schimbătoare, de orizontul de 
aşteptare al noilor generaţii sau de interesele unor mai mici sau 
mai mari confrerii ( politice, ideologice, etnice etc.), cu bătaie 
lungă, până a pune în cauză chiar comunităţile umane din 
rândurile cărora s-au ridicat şi a căror substanță spirituală o 
ilustrează, în cel mai înalt grad. Eminescu însuşi, cu spiritul său 
profund vizionar, şi-a prefigurat, într-un fel, avatarurile 
dramatice ale posterităţii, când scria: 

Astfel încăput pe mîna a oricărui, te va drege, 


Rele-or zice că sunt toate cite nu vor înţelege... 
Dar afară de acestea, vor căta vieţii tale 
Să-i găsească pete multe, răutăți şi mici scandale — 
Astea toate te apropie de dînşii... Nu lumina 
Ce în lume-ai revărsat-o, ci păcatele şi vina, 
Oboseala, slăbiciunea, toate relele ce sunt 
Într-un mod fatal legate de o mînă de pămînt; 
Toate micile mizerii unui suflet chinuit 
Mult mai mult îi vor atrage decît tot ce ai gîndit. 
(Scrisoarea I) 

Şi profeţiile poetului s-au adeverit şi se mai adeveresc 
peste timp. Cu totul de neânțeles este însă faptul că printre 
cenzorii marelui poet şi gânditor s-au aflat şi, se mai află, în 
numele unor aşa-zise periodice revizuiri, persoane cu un anume 
prestigiu de intelectualitate. Dar se pare că unde este multă 
istețime critică mai e loc şi pentru ceva îngustime de minte, ca 
să ne exprimăm eufemistic. Pentru că nu se poate explica în alt 
fel, spre exemplu, etichetarea ideologiei domnitorului Mircea, 
din Scrisoarea III, ca izolaţionistă, de către unii din critici care 
şi-au cam  şifonat prestigiul, odată intraţi în hora 
politicianismului. Să fi uitat, oare, aceşti critici că Eminescu 
recurgea, în poezia sa — domeniu al ficţiunii — la o antiteză 
tipic romantică, punând faţă în faţă o pagină din trecut cu 
tabloul unui prezent rizibil şi descalificant prin mizeria lui 
morală? Dar Eminescu proceda în acest fel nu pentru a oferi 
trecutul ca ideal social-politic, ci pentru a-şi exprima oroarea 
față de imaginea decăzută a unui prezent paralitic, înscriindu-se 
nu într-un paseism romantic inoperant, ci în acel romantism 
activ, meliorist, orientat spre viitor. Spre marea noastră 
deziluzie, situația social-politică şi morală din vremea sa, 
şarjată cu mare artă, a devenit, peste timp, emblematică pentru 
avatarurile democrației din ţara noastră. 

Să comenteze singuri cititorii următoarele versuri ale 
poetului: 


Cînd vedem că toţi aceia care vorbe mari aruncă 
Numai banul îl vînează şi cîştigul fără muncă, 
Azi cînd fraza lustruită nu ne poate înşela, 
Astăzi alții sunt de vină, domnii mei, nu este-aşa? 
Prea v-aţi arătat arama, Sfişiind această ţară, 
Prea făcurăţi neamul nostru de ruşine şi ocară, 
Prea v-aţi bătut joc de limbă, de străbuni şi obicei, 
Ca să nu s-arate-odată ce sunteţi — nişte mişei! 
Da, cîştigul fără muncă, iată Singura pornire; 
Virtutea? E o nerozie; Geniul? O nenorocire. 
(„Scrisoarea III ) 

E un rechizitoriu valabil şi în cazul clasei politice 
(indiferent de partide, mai bine spus, de facțiuni), antrenată 
într-o luptă surdă de interese, cu efecte catastrofale pentru 
întreaga ţară. Este limpede de ce Scrisoarea III, alături de alte 
poezii ale lui Eminescu, a fost scoasă, acum câtva timp în 
urmă, de pe lista cu subiectele pentru examenul de bacalaureat. 
Comuniştii i-au mutilat opera din ştiutele motive ideologice. 
Democraţia originală de mai apoi i-o sfârtecă din motive 
similare. Acum, facîmul cenzurărilor e complet. Dar, cine mai 
ştie, s-ar putea ca nefericitul poet să fie integral cenzurat, având 
în vedere mesajul incomod ( pentru unii ) al publicisticii sale. 
Eminescu era, însă, întrutotul îndreptățit, având în vedere 
împrejurările istorice ale timpului, să spună, aproape 
exasperat: 

Cum nu vii tu, Ţepeş Doamne, ca punînd mîna pe ei, 
Să-i împarţi în două cete: în smintiți şi în mişei, 
Şi în două temniţi large cu de-a sila să-i aduni, 
Să dai foc la puşcărie şi la casa de nebuni! 
(„Scrisoarea III ) 
lată cum un mare poet, totodată un mare patriot, 
transfigura, artistic, o crudă realitate şi repulsia de cetăţean 
îndurerat de starea țării din vremea sa. Repetăm, M. Eminescu 
a fost însuflețit de un sincer sentiment patriotic, care a stat la 


temelia tuturor înfăptuirilor lui în plan cultural, social, artistic. 
Dar nu a făcut caz de acest sentiment, ca mulți politicieni de 
mai târziu, mânaţi de meschinul interes de a face capital politic 
din supralicitarea ostentativă a patriotismului. Opera, faptele 
sale stau mărturie. Nu a făcut apologia calităţilor neamului său, 
deşi le-a remarcat, onest, în publicistica lui. Dar n-a trecut cu 
vederea defectele naţiunii, din aceeaşi dorință patriotică de a le 
înlătura, spre binele acestei etnii, aşa cum aveau să facă, după 
el, şi alți intelectuali de seamă, precum Emil Cioran. Printre 
defectele  naţiei, Eminescu enumera:  nestatornicia, 
superficialitatea, invidia, lipsa de autentic patriotism, 
războaiele dintre partide, dezbinarea, demagogia, câştigul fără 
muncă, spunând clar: Aceste defecte mari ale caracterului 
naţional sînt, pe lîngă împrejurările de dinafară, cauza pentru 
care un element etnic atit de răspîndit ca al nostru să nu 
ajungă la nici o însemnătate, ci, bucăţit în zeci de stăpini, să 
reziste ici şi colo, să fie absorbit însă în multe locuri. ( Opere, 
vol. X, p. 123 ). Eminescu vedea obiectiv starea naţiunii, nu o 
idiliza, poate că uneori o prezenta într-o tentă prea întunecată, 
dar o făcea pentru a conştientiza necesitatea imperioasă de a o 
schimba. Cât de răuvoitoare sunt opiniile unora, potrivit cărora 
Eminescu e mare poet, dar execrabil ca om politic şi ziarist. 
Nu-ţi vine să crezi, auzind un asemenea calificativ. Dimpotrivă, 
Eminescu a văzut bine şi ca om politic, el n-a fost un 
conservator retardatar după cum am avut prilejul să constatăm. 
A formulat, nu de puţine ori, soluţii rezonabile sub aspect 
economic, politic, social, cultural, de care ar fi poate bine să 
țină seama şi politicienii de astăzi. lată doar un exemplu: 
Convingerea că sîntem economiceşte săraci şi ca popor relativ 
slabi ne va face cruțători cu banul şi cu sîngele nostru; ne va 
face să cunoaştem că armata noastră nu există pentru a apăra 
creştinătatea amenințată, ci pentru a ne apăra pe noi înşine, 
că veniturile statului nu sînt pentru a hrăni clase numeroase de 
paraziți, ci pentru a ţine în regulă viaţa statului prin organe 


serioase şi cu ştiinţă de carte şi, în fine, că întreg organismul 
nostru trebuie simplificat în măsură cu simplele trebuințe ale 
unui popor sărac. ( Opere, X, p. 126 ). Cum se vede, o soluţie 
de bun simţ, privind judicioasa folosire a resurselor, mai bine 
zis, de distribuire a lor echitabilă şi, mai ales, funcțională, iar 
nu dictată de interesele unei oligarhii parazitare. 

Lecţia lui Eminescu este astăzi mai actuală ca niciodată 
din mai toate punctele de vedere. Şi o bună parte dintre exegeții 
operei sale i-au relevat multe fațete ale ei. Dar, în epoca 
noastră, supusă unor dramatice convulsii (sociale, politice, 
economice, culturale, morale ), revenirea la Eminescu devine o 
datorie nu numai morală, ci, mai degrabă una politică, fără a 
mai menționa, expres, îndatorirea cercetătorilor literari de a-i 
pune în lumină arta discursului, mai ales în miile de articole 
publicate în presa timpului. Pentru că Eminescu a fost, cum se 
exprima G. Călinescu, cel mai mare poet pe care l-a ivit şi-l va 
ivi vreodată poate pămintul romănesc, şi-am adăuga noi — unul 
din cei mai mari gazetari şi polemişti pe care 1-a zămislit acest 
pământ. Şi tot G. Călinescu spunea: Ape vor seca în albie şi 
peste locul îngropării sale va răsări pădure sau cetate şi cite o 
stea va vesteji pe cer în depărtări, pînă cînd acest pămînt să-şi 
stringă toate sevele şi să le ridice în ţeava subţire a altui crin 
de tăria parfumurilor sale. Vorbind despre Eminescu după 
Eminescu, Const. Ciopraga, în Pezonabilitatea literaturii 
române (Institutul European, 1997, p.178), afirmă că: Stele de 
mărimea unui Arghezi, Blaga, Barbu, Bacovia continuă stilul 
dualităților şi alternativelor eminesciene, fenomenul 
nepresupunînd deloc o estompare a propriilor lor dimensiuni, 
ci doar analogii în materie de problematizare. Afirmația 
rămâne valabilă şi pentru poeții mai apropiați de zilele noastre 
sau contemporani cu noi. 

Rămâne ca timpul să impună publicişti măcar apropiați 
de competenţa, talentul şi patosul polemic eminescian. 


Există oameni ale căror destine s-au conturat şi împlinit 
la lumina propriilor lor vocaţii de a fi şlefuitori de perle, pentru 
a le oferi apoi circuitului național şi universal în toată 


splendoarea lor, în beneficiul celor mulți doritori de cultură şi 
de frumos. 

Studiul Mihai Eminescu — note privind stilul 
publicisticii, apărut cu sprijinul demn de toată aprecierea al 
doamnei Elena Poamă — directorul Bibliotecii Județene 
„Nicolae Milescu Spătarul” Vaslui, aduce noi informații şi 
pune în lumină unul din domeniile cruciale ale operei 
Luceafărului poeziei româneşti. lar acest fapt se petrece acum, 
la confluenţa dintre milenii, în „Anul 2000 — anul Eminescu”. 

Există oameni care însumează în personalitatea lor 
trăsăturile care-i definesc în rolul intelectualilor de înaltă 
ținută, cercetători neobosiţi şi pasionaţi până la uitarea de sine. 

Prin valoarea operei sale în proces de îmbogăţire, 
domnul profesor doctor Constantin Parfene face parte din 
suita aleşilor soartei, cu loc bine definit în panteonul valorilor 
spirituale româneşti. 


Prof. Gh. Alupoaei 


